{Introduction
Malika Muhammad Jāyasī, Padmāvata (abbrev. JayP)
Source : Vāsudeva Śaraṇa Agravāla, Padmāvata, [Malika Muhammad Jāyasī kṛta mahākāvya], Sāhitya sadan, Jhānsī, 1998.
The text was provided by Winand Callewaert as WORD-file, using the Parvati Devanagari-font. This file was recoded to produce the standard transliteration in Unicode which can be transformed to Unicode Devanagari.
Markup : The references have been enclosed by a tag (<ref>, </ref>) and consist of the text siglum and two numbers, separated by period (only semicolon in the original file); the last line of each unit is marked by "d" (e.g. JayP1d).
Curly brackets mark the passages not to be re-transliterated into Devanagari, (e.g. the introduction, footnotes, etc.).

Text}
{<ref>JayP1.1</ref> }सँवरैं आदि एक करतारू जेइँ जिउ दीन्ह कीन्ह संसारू |{
<ref>JayP1.2</ref> }कीन्हेसि प्रथम जोति परगासू कीन्हेसि तेहिं पिरीति कबिलासू |{
<ref>JayP1.3</ref> }कीन्हेसि अगिनि पवन जल खेहा कीन्हेसि बहुतै रंग उरेहा |{
<ref>JayP1.4</ref> }कीन्हेसि धरती सरग पतारु कीन्हेसि बरन बरन अवतारू |{
<ref>JayP1.5</ref> }कीन्हेसि सात दीप ब्रह्मंडा कीन्हेसि भुवन चौदहउ खंडा |{
<ref>JayP1.6</ref> }कीन्हेसि दिन दिनअर ससि राती कीन्हेसि नखत तराइन पाँती |{
<ref>JayP1.7</ref> }कीन्हेसि धूप सीउ औ छाहाँ कीन्हेसि मेआ बीजु तेहि माहाँं |{
<ref>JayP1d</ref> }कीन्ह सबइ अस जाकर दोसरहि छाज न काहु पहिलेहिं तेहिक नाउं लइ कथा कहैंं अवगाहु |{
<ref>JayP2.1</ref> }कीन्हेसि हेवँ समुंद्र अपारा कीन्हेसि मेरु खिखिंद पहारा |{
<ref>JayP2.2</ref> }कीन्हेसि नदी नार औ झरना कीन्हेसि मगर मंछ बहु बरना |{
<ref>JayP2.3</ref> }कीन्हेसि सीप मोंति बहु भरे कीन्हेसि बहुतइ नग निरमरे |{
<ref>JayP2.4</ref> }कीन्हेसि बनखंड औ जरि मूरी कीन्हेसि तरिवर तार खजूरी |{
<ref>JayP2.5</ref> }कीन्हेसि साउज आरन रहहीं कीन्हेसि पंखि उड़हिं जहं चहहीं |{
<ref>JayP2.6</ref> }कीन्हेसि बरन सेत औ स्यामा कीन्हेसि भूख नींद बिसरामा |{
<ref>JayP2.7</ref> }कीन्हेसि पान फूल बहु भोगू कीन्हेसि बहु ओषद बहु रोगू |{
<ref>JayP2d</ref> }निमिख न लाग कर ओहि सबइ कीन्ह पल एक गगन अंतरिख राखा बाज खंभ बिनु टेक |{
<ref>JayP3.1</ref> }कीन्हेसि मानुस दिहिस बड़ाई कीन्हेसि अन्न भुगुति तेहिं पाई |{
<ref>JayP3.2</ref> }कीन्हेसि राजा भूँजहिं राजू कीन्हेसि हस्ति घोर तिन्ह साजू |{
<ref>JayP3.3</ref> }कीन्हेसि तिन्ह कहँ बहुत बेरासू कीन्हेसि कोइ ठाकुर कोइ दासू |{
<ref>JayP3.4</ref> }कीन्हेसि दरब गरब जेहिं होई कीन्हेसि लोभ अघाई न कोई |{
<ref>JayP3.5</ref> }कीन्हेसि जिअन सदा सब चहा कीन्हेसि मीचु न कोई रहा |{
<ref>JayP3.6</ref> }कीन्हेसि सुख औ कोड अनंदू कीन्हेसि दुख चिंता औ दंदू |{
<ref>JayP3.7</ref> }कीन्हेसि कोई भिखारि कोइ धनी कीन्हेसि सँपति बिपति पुन घनी |{
<ref>JayP3d</ref> }कीन्हेसि कोई निभरोसी कीन्हेसि कोइ बरिआर छार हुते सब कीन्हेसि पुनि कीन्हेसि सब छार |{
<ref>JayP4.1</ref> }कीन्हेसि अगर कस्तुरी बेना कीन्हेसि भीवँसेन औ चेना |{
<ref>JayP4.2</ref> }कीन्हेसि नाग मुखहि बिष बसा कीन्हेसि मंत्र हरइ जेहिं डसा |{
<ref>JayP4.3</ref> }कीन्हेसि अमिअ जिअन जेहि पाएँ कीन्हेसि बिष जो मीचु तेहि खाएँ |{
<ref>JayP4.4</ref> }कीन्हेसि ऊखि मीठि रस भरी कीन्हेसि करुइ बेलि बहु फरी |{
<ref>JayP4.5</ref> }कीन्हेसि मधु लावइ लइ माखी कीन्हेसि भवँर पतंग औ पाँखी |{
<ref>JayP4.6</ref> }कीन्हेसि लोवा उंदुर चाँटी कीन्हेसि बहुत रहहिं खनि माँटी |{
<ref>JayP4.7</ref> }कीन्हेसि राकस भूत परेता कीन्हेसि भोकस देव दयंता |{
<ref>JayP4d</ref> }कीन्हेसि सहस अठारह बरन बरन उपराजि भुगुति दिहेसि पुनि सब कहँ सकल साजना साजि |{
<ref>JayP5.1</ref> }धनपति उहइ जेहिक संसारू सबहि देइ नित घट न भँडारू |{
<ref>JayP5.2</ref> }जावँत जगति हस्ति औ चाँटा सब कहँ भुगुति रात दिन बाँटा |{
<ref>JayP5.3</ref> }ताकरि दिस्टि सबहिं उपराहीं मित्र सत्रु कोइ विसरइ नाहीं |{
<ref>JayP5.4</ref> }पंखि पतंग न बिसरै कोई परगट गुपुत जहाँ लगि होई |{
<ref>JayP5.5</ref> }भोग भुगुति बहु भाँति उपाई सबहि खियावइ आपु न खाई |{
<ref>JayP5.6</ref> }ताकर इहइ सो खाना पिअना सब कहँ देइ भुगुति औ जिअना |{
<ref>JayP5.7</ref> }सबहिं आस ताकरि हर स्वाँसा ओह न काहु कइ आस निरासा |{
<ref>JayP5d</ref> }जुग जुग देत घटा नहिं उभै हाथ तस कीन्ह अउर जो देहिं जगत महँ सो सब ताकर दीन्ह |{
<ref>JayP6.1</ref> }आदि सोइ बरनैंं बड़ राजा आदिहुँ अंत राज जेहि छाजा |{
<ref>JayP6.2</ref> }सदा सरबदा राज करेई औ जेहिं चहइ राज तेहिं देई |{
<ref>JayP6.3</ref> }छत्रहि अछत निछत्रहि छावा दोसर नाहिं जो सरबरि पावा |{
<ref>JayP6.4</ref> }परबत ढाह देख सब लोगू चाँटिहि करइ हस्ति कर जोगू |{
<ref>JayP6.5</ref> }बज्रहि तिन कै मारि उड़ाई तिनहि बज्र की देइ बड़ाई |{
<ref>JayP6.6</ref> }ताकर कीन्ह न जानइ कोई करै सोई जो मन चित होई |{
<ref>JayP6.7</ref> }काहू भोग भुगुति सुख सारा काहू भीख भवन दुख भारा |{
<ref>JayP6d</ref> }सबइ नास्ति वह अस्थिर अइस साज जेहिं केर एक साजइ अउ भाँजइ सँवारइ फेर |{
<ref>JayP7.1</ref> }अलख अरूप अबरन सो करता वह सब सों सब ओहिसओं सों बरता |{
<ref>JayP7.2</ref> }परगट गुपुत सो सरब बियापी धरमी चीन्ह चीन्ह नहिं पापी |{
<ref>JayP7.3</ref> }ना ओहि पूत न पिता न माता ना ओहि कुटुँब न कोइ सँग नाता |{
<ref>JayP7.4</ref> }जना न काहु न कोई ओइँ जना जहँ लगि सब ताकर सिरजना |{
<ref>JayP7.5</ref> }ओइँ सब कीन्ह जहाँ लगि कोई वह न कीन्ह काहू कर होई |{
<ref>JayP7.6</ref> }हुत पहिलेइँ औ अब है सोई पुनि सो रहहि रहहि नहिं कोई |{
<ref>JayP7.7</ref> }अउर जो होइ सो बाउर अंधा दिन हुइ चार मरइ करि धंधा |{
<ref>JayP7d</ref> }जो ओइँ चहा सो कीन्हेसि करइ जो चाहइ कीन्ह बरजन हार न कोई सबइ चहइ जिअ दीन्ह |{
<ref>JayP8.1</ref> }एहि बिधि चीन्हहु करहु गिआनू जस पुरान महँ लिखा बखानू |{
<ref>JayP8.2</ref> }जीउ नाहिं पर जिअइ गुसाई कर नाहिं पै करै सबाई |{
<ref>JayP8.3</ref> }जीभ नाहिं पै सब किछु बोला तन नाहीं जो डोलाव सो डोला |{
<ref>JayP8.4</ref> }स्रवन नाहिं पै सब किछु सुना हिअ नाहीं गुनना सब गुना |{
<ref>JayP8.5</ref> }नैन नाहिं पै सब किछु देखा कवन भांति अस जाइ बिसेषा |{
<ref>JayP8.6</ref> }ना कोइ है ओहि के रूपा न ओहि काहु अस तइस अनूपा |{
<ref>JayP8.7</ref> }ना ओहि ठाउँ न ओहि बिन ठाऊँ रूप रेख बिनु निरमल नाऊँ |{
<ref>JayP8d</ref> }ना वह मिला न बेहरा अइस रहा भरपूरि दिस्टिवंत कहँ नीअरें अंध मुरुख कहँ दूरि |{
<ref>JayP9.1</ref> }अउर जो दीन्हेसि रतन अमोला ताकर मरम न जानइ भोला |{
<ref>JayP9.2</ref> }दीन्हेसि रसना औ रस भोगू दीन्हेसि दसन जो बिहसइ जोगू |{
<ref>JayP9.3</ref> }दीन्हेसि जग देखइ कहँ नैना दीन्हेसि स्रवन सुनइ कहँ बैना |{
<ref>JayP9.4</ref> }दीन्हेसि कंठ बोल जेहि माहाँ दीन्हेसि कर पल्लौ बर बाहाँ |{
<ref>JayP9.5</ref> }दीन्हेसि चरन अनूप चलाहीं सोई जान जेहि दीन्हेसि नाहीं |{
<ref>JayP9.6</ref> }जोबन मरम जान पै बूढ़ा मिला न तरुनापा जब ढूंढ़ा |{
<ref>JayP9.7</ref> }सुख कर मरम न जानइ राजा दुखी जान जाकहँ दुख बाजा |{
<ref>JayP9d</ref> }कया क मरम जान पै रोगी भोगी रहइ निचिंत सब कर मरम गोसाई जानइ जो आट आट महँ निंत |{
<ref>JayP10.1</ref> }अति अपार करता कर करना बरनि न कोई पारइ बरना |{
<ref>JayP10.2</ref> }सात सरग जौं कागर करइ धरती सात समुँद मसि भरइ |{
<ref>JayP10.3</ref> }जावँत जग साखा बन ढाँखा जावँत केस रोवँ पँखि पाँखा |{
<ref>JayP10.4</ref> }जावँत रेह खेह जहँ ताईं मेघ बूँद औ गगन तराईं |{
<ref>JayP10.5</ref> }सब लिखनी कइ लिखि संसारू लिखि न जाइ गति समुँद अपारू |{
<ref>JayP10.6</ref> }एत कीन्ह सब गुन परगटा अबहूँ समुँद बूँद नहिं घटा |{
<ref>JayP10.7</ref> }अइस जानि मन गरब न होई गरब करइ मन बाउर सोई |{
<ref>JayP10d</ref> }बड़ गुनवंत गोसाईं चहइ सो होइ तेहि बेगि औ अस गुनी सँवारइ जो गुन करइ अनेग |{
<ref>JayP11.1</ref> }कीन्हेसि पुरुष एक निरमरा नाउँ मुहम्मद पूनिउँ करा |{
<ref>JayP11.2</ref> }प्रथम जोति बिधि तेहि कै साजी औ तेहि प्रीति सिस्टि उपराजी |{
<ref>JayP11.3</ref> }दीपक लेसि जगत कहँ दीन्हा भा निरमल जग मारग चीन्हा |{
<ref>JayP11.4</ref> }जौं न होत अस पुरुष उज्यारा सूझि न परत पंथ अँधियारा |{
<ref>JayP11.5</ref> }दोसरइँ ठाँव दई ओइँ लिखे भए धरमी जो पाढित सिखे |{
<ref>JayP11.6</ref> }जगत बसीठ दई ओइँ कीन्हे दोउ जग तरा नाउँ ओहि लीन्हे |{
<ref>JayP11.7</ref> }जेइँ नहिं लीन्ह जरम सो नाऊ ताकहँ कीन्ह नरक महँ ठाऊँ |{
<ref>JayP11d</ref> }गुन अवगुन बिधि पूँछत होइहि लेख अउ जोख ईन्ह बिनउब आगे होइ करब जगत कर मोख |{
<ref>JayP12.1</ref> }चारि मीत जो मुहमद ठाउँ चहुँक दुहूँ जग निरमर नाउँ |{
<ref>JayP12.2</ref> }अबाबकर सिददीक सयाने पहिलइ सिदिक दीन ओइँ आने |{
<ref>JayP12.3</ref> }पुनि जो उमर खिताब सुहाए भा जग अदल दीन जौं आए |{
<ref>JayP12.4</ref> }पुनि उसमान पँडित बड़ गुनी लिखा पुरान जो आयत सुनी |{
<ref>JayP12.5</ref> }चौथइँ अली सिंघ बरियारू सौंह न कोई रहा जुझारू |{
<ref>JayP12.6</ref> }चारिउ एक मतइँ एक बाता एक पंथ औ एक संघाता |{
<ref>JayP12.7</ref> }बचन जो एक सुनाएन्हि साँचा भए परवान दुहूँ जग बाँचा |{
<ref>JayP12d</ref> }जो पुरान बिधि पठवा सोई पढ़त गिरंथ अउर जो भूले आवत सुनि लागत तेहि पंथ |{
<ref>JayP13.1</ref> }सेरसाहि ढ़िल्ली सुलतानू चारिउ खंड तपइ जस भानू |{
<ref>JayP13.2</ref> }ओही छाज छात औ पाटू सब राजा भुइँ धरहिं लिलाटू |{
<ref>JayP13.3</ref> }जाति सूर औ खाँडइ सूरा औ बुधिवंत सबइ गुन पूरा |{
<ref>JayP13.4</ref> }सूर नवाई नबउ खंड भई सातउ दीप दुनी सब नई |{
<ref>JayP13.5</ref> }तहँ लगि राज खरग बर लीन्हा इसकंदर जुलकराँ जो कीन्हा |{
<ref>JayP13.6</ref> }हाथ सुलेमा केरि अँगूठी जग कहँ जिअन दीन्ह तेहि मूठी |{
<ref>JayP13.7</ref> }औ अति गरू पुहुमिपति भारी टेकि पुहुमि सब सिस्टि सँभारी |{
<ref>JayP13d</ref> }दीन्ह असीस मुहम्मद करहु जुगहि जुग राज पातसाहि तुम्ह जग के जग तुम्हार मुहताज |{
<ref>JayP14.1</ref> }बरनौं सूर पुहुमिपति राजा पुहुमि न भार सहइ जो साजा |{
<ref>JayP14.2</ref> }हय गय सेन चलइ जग पूरी परबत टूटि उड़हिं होइ धूरी |{
<ref>JayP14.3</ref> }रेनु रइनि होइ रबिहि गरासा मानुस पंखि लेहिं फिरि बासा |{
<ref>JayP14.4</ref> }ऊपर होइ छावइ महि मंडा षट खँड धरति अष्ट ब्रह्मंडा |{
<ref>JayP14.5</ref> }डोलइ गगन इंद्र डरि काँपा बासुकि जाइ पतारहिं चाँपा |{
<ref>JayP14.6</ref> }मेरु धसमसइ समुँद सुखाई बन खँड टूटि खेह मिलि जाई |{
<ref>JayP14.7</ref> }अगिलहि काहिं पानि खर बाँटा पछिलेहि काहिं न काँदहु आँटा |{
<ref>JayP14d</ref> }जो गढ़ नए न काऊ चलत होहिं सत चूर जबहि चढ़इ पुहुमीपति सेरसाहि जगसूर |{
<ref>JayP15.1</ref> }अदल कहौं जस प्रिथिमी होई चाँटहि चलत न दुखवइ कोई |{
<ref>JayP15.2</ref> }नौसेरवाँ जो आदिल कहा साहि अदल सरि सोउ न अहा |{
<ref>JayP15.3</ref> }अदल कीन्ह उम्मर की नाईं भइ अहान सिगरी दुनिआईं |{
<ref>JayP15.4</ref> }परी नाथ कोइ छुअइ न पारा मारग मानुस सोन उछारा |{
<ref>JayP15.5</ref> }गउब सिंघ रेंगहिं एक बाटा दुअउ पानि पिअहिं एक घाटा |{
<ref>JayP15.6</ref> }नीर खीर छानइ दरबारा दूध पानि सो करइ निरारा |{
<ref>JayP15.7</ref> }धरम निआउ चलइ सत भाषा दूवर बरिअ दुनहुँ सम राखा |{
<ref>JayP15d</ref> }सब पिरथिमी असीसइ जोरि जोरि कै हाथ गाँग जउँन जौ लहि जल तौ लहि अम्मर माथ |{
<ref>JayP16.1</ref> }पुनि रुपवंत बखानौं काहा जावँत जगत सबइ मुख चाहा |{
<ref>JayP16.2</ref> }ससि चौदसि जो दइअ सँवारा तेहूँ चाहि रूप उँजियारा |{
<ref>JayP16.3</ref> }पाप जाइ जौं दरसन दीसा जग जोहारि कै देइ असीसा |{
<ref>JayP16.4</ref> }जइस भान जग ऊपर तपा सबइ रूप ओहि आगें छपा |{
<ref>JayP16.5</ref> }भा अस सूर पुरुष निरमरा सूर चाहि दह आगरि करा |{
<ref>JayP16.6</ref> }सौंह दिस्टि कै हेरि न जाई जेइँ देखा सो रहा सिर नाई |{
<ref>JayP16.7</ref> }रूप सवाई दिन दिन चढ़ा बिधि सुरूप जग ऊपर गढ़ा |{
<ref>JayP16d</ref> }रूपवंत मनि माथे चंद्र घाट वह बाढ़ि मेदिनि दरस लोभानी अस्तुति बिनवइ ठाढ़ि |{
<ref>JayP17.1</ref> }पुनि दातार दइअ बड़ कीन्हा अस जग दान न काहूँ दीन्हा |{
<ref>JayP17.2</ref> }बलि औ बिक्रम दानि बड़ अहे हेतिम करन तिआगी कहे |{
<ref>JayP17.3</ref> }सेतसाहि सरि पूज न कोऊ समुँद सुमेर घटहिं नित दोऊ |{
<ref>JayP17.4</ref> }दान डाँक बाजइ दरबारा कीरति गई समुद्रहँ पारा |{
<ref>JayP17.5</ref> }कंचन बरिस सोर जग भएऊ दारिद भागि देसंतर गएऊ |{
<ref>JayP17.6</ref> }जौं कोइ जाइ एक बेर माँगा जरमहु होइ न भूखा नाँगा |{
<ref>JayP17.7</ref> }दस असुमेध जग्गि जेइँ कीन्हा दान पुन्नि सरि सेउ न दीन्हा |{
<ref>JayP17d</ref> }अइस दानि जग उपना सेरसाहि सुलतान ना अस भएउ न होइहि ना कोइ देइ अस दान |{
<ref>JayP18.1</ref> }सैयद असरफ पीर पिआरा तिन्ह मोहिं पंथ दीन्ह उजिआरा |{
<ref>JayP18.2</ref> }लेसा हिएँ पेम कर दिया उठी जोति भा निरमल हिया |{
<ref>JayP18.3</ref> }मारग हुत अँधियार असूझा भा अँजोर सब जाना बूझा |{
<ref>JayP18.4</ref> }खार समुद्र पाप मोर मेला बोहित धरम लीन्ह कइ चेला |{
<ref>JayP18.5</ref> }उन्ह मोर करिअ पेढ़ कर गहा पाएउँ तीर घात जो अहा |{
<ref>JayP18.6</ref> }जा कहँ अइस होहिं कँड़हारा तुरित बेगि सो पावइ पारा |{
<ref>JayP18.7</ref> }दस्तगीर गाढ़े के साथी जहँ अवगाह देहिं तहँ हाथी |{
<ref>JayP18d</ref> }जहाँगीर ओइ चिस्ती निहकलंक जस चाँद ओइ मखदूम जगत के हौं उन्हके घर बाँद |{
<ref>JayP19.1</ref> }उन्ह घर रतन एक निरमरा हाजी सेख सभागइँ भरा |{
<ref>JayP19.2</ref> }तिन्ह घर दुइ दीपक उजिआरे पंथ देइ कहँ दइअ सँवारे |{
<ref>JayP19.3</ref> }सेख मुबारक पूनिउँं करा सेख कमाल जगत निरमरा |{
<ref>JayP19.4</ref> }दुऔ अचल धुव डोलहिं नाहीं मेरु खिखिंद तिनहुँ उपराहीं |{
<ref>JayP19.5</ref> }दीन्ह जोति औ रूप गोसाईं कीन्ह खाँभ दुहुँ जगत की ताईं |{
<ref>JayP19.6</ref> }दुहुं खंभ टेकी सब मही दुहुँ के भार सिस्टि थिर रही |{
<ref>JayP19.7</ref> }जिन्ह दरसे औ परसे पाया पाप हरा निरमल भौ काया |{
<ref>JayP19d</ref> }महमद तहाँ निचिंत पथ जेहि सँग मुरसिद पीर जेहि रे नाव करिआ औ खेवक बेग पाव सो तीर |{
<ref>JayP20.1</ref> }गुरु मोहदी खेवक मैं सेवा चलै उताइल जिन्हकर खेवा |{
<ref>JayP20.2</ref> }अगुआ भएउ सेख बुरहानू पंथ लाइ जेहिं दीन्ह गिआनू |{
<ref>JayP20.3</ref> }अलहदाद भल तिन्ह कर गुरू दीन दुनिअ रोसन सुरखुरू |{
<ref>JayP20.4</ref> }सैयद महम्मद के ओइ चेला सिद्ध पुरुष संगम जेहिं खेला |{
<ref>JayP20.5</ref> }दानिआल गुरु पंथ लखाए हजरति [वāज खिजिर तिन्ह पāए |{
<ref>JayP20.6</ref> }भए परसन ओहि हजरति [वāजे लइ मेरए जहṁ सैयद रāजे |{
<ref>JayP20.7</ref> }उन्ह सौं मैं पाई जब करनी उघरी जीभ प्रेम कबि बरनी |{
<ref>JayP20d</ref> }ओइ सो गुरु हौं चेला निति बिनवौं भा चेर उन्ह हुति देखइ पावौं दरस गोसाई केर |{
<ref>JayP21.1</ref> }एक नैन कबि मुहमद गुनी सोइ विमोहा जेइँ कबि सुनी |{
<ref>JayP21.2</ref> }चाँद जइस जग विधि औतारा दीन्ह कलंक कीन्ह उजिआरा |{
<ref>JayP21.3</ref> }जग सूझा एकइ नैनाहाँ उवा सूक अस नखतन्ह माहाँ |{
<ref>JayP21.4</ref> }जौ लहि अंबहि डाभ न होई तौ लहि सुगंध बसाइ न सोई |{
<ref>JayP21.5</ref> }कीन्ह समुद्र पानि जौं खारा तौ अति भएउ असूझ अपारा |{
<ref>JayP21.6</ref> }जौं सुमेरु तिरसूल बिनासा भा कंचनगिरि लाग अकासा |{
<ref>JayP21.7</ref> }जौं कहि घरी कलंक न परा काँच होइ नहिं कंचन करा |{
<ref>JayP21d</ref> }एक नैन जस दरपन औ तेहि निरमल भाउ सब रुपवंत पाँव गहि मुख जोवहिं कइ चाउ |{
<ref>JayP22.1</ref> }चारि मीत कबि मुहमद पाए जोरि मिताई सरि पहुँचाए |{
<ref>JayP22.2</ref> }यूसुफ मलिक पंडित औ ग्यानी पहिलै भेद बात उन्ह जानी |{
<ref>JayP22.3</ref> }पुनि सलार काँदन मति माहाँ खाँडै दान उभै निति बाहाँ |{
<ref>JayP22.4</ref> }मिाँ सलोने सिंघ अपारू बीर खेत रन खरग जुझारू |{
<ref>JayP22.5</ref> }सेख बड़े बड़ सिद्ध बखाने कइ अदेस सिद्धन्ह बड़ माने |{
<ref>JayP22.6</ref> }चारिउ चतुरदसौ गुन पढ़े औ सँग जोग गोसाईं गढ़े |{
<ref>JayP22.7</ref> }बिरिख जो आछहिं चंदन पासाँ चंदन होहिं बेधि तेहि बासाँ |{
<ref>JayP22d</ref> }मुहमद चारिउ मीत मिलि भए जो एकइ चित्त एहि जग साथ जो निबहा ओहि जग बिछुरन कित्त |{
<ref>JayP23.1</ref> }जाएस नगर धरम अस्थानू तहवाँ यह कबि कीन्ह बखानू |{
<ref>JayP23.2</ref> }औ बिनती पंडितन्ह सों भजा टूट सँवारेहु मेरएहु सजा |{
<ref>JayP23.3</ref> }हौं सब कबिन्ह केर पच्छिलगा किछु कहि चला तबल दइ डगा |{
<ref>JayP23.4</ref> }हिअ भंडार नग आहि जो पूँजी खोली जीभ तारा कै कूँजी |{
<ref>JayP23.5</ref> }रतन पदारथ बोलइ बोला सुरस पेम मधु भरि अमोला |{
<ref>JayP23.6</ref> }जेहि के बोल बिरह के घाया कहु तेहि भूख कहाँ तेहि छाया |{
<ref>JayP23.7</ref> }फेरे भेस रहइ भा तपा धूरि लपेटा मानिक छपा |{
<ref>JayP23d</ref> }मुहमद कबि जो प्रेम का ना तन रकत न माँसु जेइँ मुख देखा तेइँ हँसा सुना तो आए आँसु |{
<ref>JayP24.1</ref> }सन नौं सै सैंतालिस अहै कथा अरंभ बैन कबि कहै |{
<ref>JayP24.2</ref> }सिंघल दीप पदुमिनी रानी रतनसेनि चितउर गढ़ आनी |{
<ref>JayP24.3</ref> }अलाउदीं ढिल्ली सुलतानू राघौ चेतन कीन्ह बखानू |{
<ref>JayP24.4</ref> }सुना साहि गढ़ छेंका आई हिंदु तुरकहिं भई लराईं |{
<ref>JayP24.5</ref> }आदि अंत जसि कथ्था अहै लिखि भाषा चौपाई कहै |{
<ref>JayP24.6</ref> }कबि बिआस रस कौंला पूरी दूरिहि निअर निअर भा दूरी |{
<ref>JayP24.7</ref> }निअरहि दूरी फूल सँग काँटा दूरि जो निअरें जस गुर चाँटा |{
<ref>JayP24d</ref> }भँवर आइ बनखंड हुति लेहि कँवल कइ बास दादुर बास न पावहिं भलेहिं जो आछहिं पास |{
<ref>JayP25.1</ref> }सिंघल दीप कथा अब गावौं औ सो पदुमिनि बरनि सुनावौं |{
<ref>JayP25.2</ref> }बरनक दरपन भाँति बिसेखा जेहिं जस रूप सो तैसेइ देखा |{
<ref>JayP25.3</ref> }धनि सो दीप जहँ दीपक नारी औ सो पदुमिनि दइअँ अवतारी |{
<ref>JayP25.4</ref> }सात दीप बरनहिं सब लोगू एकौ दीप न ओहि सरि जोगू |{
<ref>JayP25.5</ref> }दिया दीप नहिं तस उजिआरा सराँ दीप सरि होइ न पारा |{
<ref>JayP25.6</ref> }जंबू दीप कहौं तस नाहीं पूज न लंक दीप परिछाहीं |{
<ref>JayP25.7</ref> }दीप कुसस्थल आरन परा दीप महुस्थल मानुस हरा |{
<ref>JayP25d</ref> }सब संसार परथमैं आए सातौं दीप एकौ दीप न उत्तिम सिंघल दीप समीप |{
<ref>JayP26.1</ref> }गंध्रपसेन सुगंध नरेसू सो राजा यह ताकर देसू |{
<ref>JayP26.2</ref> }लंका सुना जो रावन राजू तेहु चाहि बड़ ताकर साजू |{
<ref>JayP26.3</ref> }छप्पन कोटि कटक दर साजा सबै छत्रपति ओरँगन्ह राजा |{
<ref>JayP26.4</ref> }सोरह सहस घोर घोरसारा सावँकरन बालका तुखारा |{
<ref>JayP26.5</ref> }सात सहस हस्ती सिंघली जिमी कबिलास एरापति बली |{
<ref>JayP26.6</ref> }असुपती क सिरमौर कहावा गजपति क आँकुस गज नावा |{
<ref>JayP26.7</ref> }नरपती क कहाव नरिंदू भुअपती क जग दोसर इंदू |{
<ref>JayP26d</ref> }अइस चक्कवै राजा चहूँ खंड भै होइ सबै आइ सिर नावहिं सरबरि करै न कोइ |{
<ref>JayP27.1</ref> }जबहि दीप निअरावा जाई जनु कबिलास निअर भा आई |{
<ref>JayP27.2</ref> }घन अँवराउँ लाग चहूँ पासा उठै पुहुमि हुति लाग अकासा |{
<ref>JayP27.3</ref> }तरिवर सबै मलैगिरि लाए भै जग छाँह रैनि होइ छाए |{
<ref>JayP27.4</ref> }मलै समीर सोहाई छाहाँ जेठ जाड़ लागै तेहि माहाँ |{
<ref>JayP27.5</ref> }ओही छाँह रैनि होइ आवै हरिअर सबै अकास दिखावै |{
<ref>JayP27.6</ref> }पंथिक जौं पहुँचै सहि घामू दुख बिसरै सुख होइ बिसरामू |{
<ref>JayP27.7</ref> }जिन्ह वह पाई छाँह अनूपा बहुरि न आइ सही यह धूपा |{
<ref>JayP27d</ref> }अस अबराउँ सघन घन बरनि न पारौं अंत फूलै फरै छहूँ रितु जानहु सदा बसंत |{
<ref>JayP28.1</ref> }फरे आँब अति सघन सुहाए औ जस फरे अधिक सिर नाए |{
<ref>JayP28.2</ref> }कटहर डार पींड सों पाके बड़हर सोउ अनूप अति ताके |{
<ref>JayP28.3</ref> }खिरनी पाकि खाँड असि मीठी जाँबु जो पाकि भँवर असि डीठी |{
<ref>JayP28.4</ref> }नरिअर फरे फरी खुरहुरी फुरी जानु इंद्रासन पुरी |{
<ref>JayP28.5</ref> }पुनि महु चुवै सो अधिक मिठासू मधु जस मीठ पुहुप जस बासू |{
<ref>JayP28.6</ref> }और खजहजा आव न नाऊँ देखा सब रावन अँबराऊँ |{
<ref>JayP28.7</ref> }लाग सबै जस अंब्रित साखा रहै लोभाइ सोइ जोइ चाखा |{
<ref>JayP28d</ref> }गुआ सुपारी जायफर सब फर फरे अपूरि आस पास घनि इँबली औ घन तार खजूरि |{
<ref>JayP29.1</ref> }बसहिं पंखि बोलहिं बहु भाषा करहिं हुलास देखि कै साखा |{
<ref>JayP29.2</ref> }भोर होत बासहिं चुहचुही बोलहिं पाँडुक एकै तुहीं |{
<ref>JayP29.3</ref> }सारौ सुवा सो रहचह करहीं गिरहिं परेवा औ करबरहीं |{
<ref>JayP29.4</ref> }पिउ पिउ लागै करैं पपीहा तुही तुही कह गुडुरू खीहा |{
<ref>JayP29.5</ref> }कुहू कुहू कोइल करि राखा औ भिंगराज बोल बहु भाषा |{
<ref>JayP29.6</ref> }दही दही कइ महरि पुकारा हारिल बिनवै आपनि हारा |{
<ref>JayP29.7</ref> }कुहकहिं मोर सोहावन लागा होइ कोराहर बोलहिं कागा |{
<ref>JayP29d</ref> }जावँत पंखि कहे सब बैठे भरि अँबराउँ आपनि आपनि भाषा लेहिं दइअ कर नाउँ |{
<ref>JayP30.1</ref> }पैग पैग पर कुआँ बावरी साजी बैठक औ पाँवरीं |{
<ref>JayP30.2</ref> }औरू कुंड बहु ठाँवहि ठाँऊ सब तीरथ औ तिन्ह के नाऊँ |{
<ref>JayP30.3</ref> }मढ़ मंडप चहुँ पास सँवारे जपा तपा सब आसन मारे |{
<ref>JayP30.4</ref> }कोई रिखेस्वर कोइ सन्यासी कोइ रामजन कोइ मसवासी |{
<ref>JayP30.5</ref> }कोई ब्रह्मचर्ज पँथ लागे कोइ दिगंबर घछहिं नाँगे |{
<ref>JayP30.6</ref> }कोइ सरसुती सिद्ध कोइ जोगी कोइ निरास पँथ बैठ बियोगी |{
<ref>JayP30.7</ref> }कोइ महेसुर जंगम जती कोइ एक परखै देबी सती |{
<ref>JayP30d</ref> }सेवरा खेवरा बानपरस्ती सिध साधक अवधूत आसन मारि बैठ सब जारि आतमा भूत |{
<ref>JayP31.1</ref> }मानसरोदक देखिअ काहा भरा समुँद अस अति अवगाहा |{
<ref>JayP31.2</ref> }पानि मोति अस निरमर तासू अंब्रित बानि कपूर सुबासू |{
<ref>JayP31.3</ref> }लंक दीप कै सिला अनाई बाँधा सरवर घात बनाई |{
<ref>JayP31.4</ref> }खँडखँड सीढ़ी भईं गरेरी उतरहिं चढ़हिं लोग चहुँ फेरी |{
<ref>JayP31.5</ref> }फूला कँवल रहा होइ राता सहस सहस पंखुरिन्ह कर छाता |{
<ref>JayP31.6</ref> }उलथहिं सीप मोंति उतिराहीं चुगहिं हंस औ केलि कराहीं |{
<ref>JayP31.7</ref> }कनक पंखि पैरहिं अति लोने जानहु चित्र सँवारे सोने |{
<ref>JayP31d</ref> }ऊपर पाल चहूँ दिसि अंब्रित फर सब रूख देखि रूप सरवर कर गइ पिआस औ भूख |{
<ref>JayP32.1</ref> }पानि भरइ आवहिं पनिहारी रूप सरूप पदुमिनी नारीं |{
<ref>JayP32.2</ref> }पदुम गंध तेन्ह अंग बसाहीं भँवर लागि तेन्ह संग फिराहीं |{
<ref>JayP32.3</ref> }लंक सिंघिनी साँरग नैनी हंसगामिनी कोकिल बैनी |{
<ref>JayP32.4</ref> }आवहिं झुंड सो पाँतिहि पाँती गवन सोहाइ सो भाँतिहि भाँंती |{
<ref>JayP32.5</ref> }केस मेघावरि सिर त पाईं चमकहिं दसन बीजु की नाईं |{
<ref>JayP32.6</ref> }कनक कलस मुख चंद दिपाहीं रहस कोड सों आवहिं जाहीं |{
<ref>JayP32.7</ref> }जासौं वै हेरहिं चख नारीं बाँक नैन जनु हनहिं कटारी |{
<ref>JayP32d</ref> }मानहु मैन मुरति सब अछरीं बरन अनूप जेंहिकी ये पनिहारी सो रानी केहि रूप |{
<ref>JayP33.1</ref> }ताल तलावरि बरनि न जाहीं सूझइ वारपार तेन्ह नाहीं |{
<ref>JayP33.2</ref> }फूले कुमुद केत उजिआरे जानहुँ उए गगन महँ तारे |{
<ref>JayP33.3</ref> }उतरहिं मेघ चढ़हिं लै पानी चमकहिं मँछ बीजु की बानी |{
<ref>JayP33.4</ref> }पैरहिं पंखि सो संगहि संगा सेत पीत राते बहु रंगा |{
<ref>JayP33.5</ref> }चकई चकवा केलि कराहीं निसि बिछुरहिं औ दिनहिं मिलाहीं |{
<ref>JayP33.6</ref> }कुरलहिं सारस भरे हुलासा जिअन हमार मुअहिं एक पासा |{
<ref>JayP33.7</ref> }केंवा सोन ढेक बग लेदी रहे अपूरि मीन जल भेदी |{
<ref>JayP33d</ref> }नग अमोल तेन्ह तालन्ह दिनहिं बरहिं जनु दीप जो मरजिआ होइ तहँ सो पावइ वह सीप |{
<ref>JayP34.1</ref> }पुनि जो लाग बहु अंब्रित बारी फरीं अनूप होइ रखवारी |{
<ref>JayP34.2</ref> }नवरँग नीबू सुरँग जँभीरा औ बादाम बेद अंजीरा |{
<ref>JayP34.3</ref> }गलगल तुरंज सदाफर फरे नारँग अति राते रस भरे |{
<ref>JayP34.4</ref> }किसमिस सेब फरे नौ पाता दारिवँ दाख देखि मन राता |{
<ref>JayP34.5</ref> }लागि सोहाई हरपारेउरी ओनइ रही केरन्ह की घउरी |{
<ref>JayP34.6</ref> }फरे तूत कमरख औ निउँजी राय करौंदा बैर चिरउँजी |{
<ref>JayP34.7</ref> }संखदराउ छोहरा डीठे औरु खजहजा खाटे मीठे |{
<ref>JayP34d</ref> }पानी देहिं खँडवानी कुअँहि खाँड बहु मेलि लागीं घरी रहट की सींचहिं अंब्रित बेलि |{
<ref>JayP35.1</ref> }पुनि फुलवारी लागि चहुँ पासा बिरिख बेधि चंदन भै बासा |{
<ref>JayP35.2</ref> }बहुत फूल फूली घन बेली केवरा चंपा कुंद चँबेली |{
<ref>JayP35.3</ref> }सुरँग गुलाल कदम औ कूजा सुगँध बकौरी गंध्रप पूजा |{
<ref>JayP35.4</ref> }नागेसरि सदबरग नेवारी औ सिंगारहार फुलवारी |{
<ref>JayP35.5</ref> }सोन जरद फूली सेवती रूप मंजरी औ मालती |{
<ref>JayP35.6</ref> }जाही जूही बकचुन लावा पुहुप सुदरसन लाग सोहावा |{
<ref>JayP35.7</ref> }बोलसरी बेइलि औ करना सबहि फूल फूले बहु बरना |{
<ref>JayP35d</ref> }तेन्ह सिर फूल चढ़हिं वइ जेन्ह माथें मनि भागु आछहिं सदा सुगंध भे जनु बसंत औ फागु |{
<ref>JayP36.1</ref> }सिंघल नगर देखु पुनि बसा धनि राजा असि जाकरि दसा |{
<ref>JayP36.2</ref> }ऊँची पँवरी ऊँच अवासा जनु कबिलास इंद्र कर बासा |{
<ref>JayP36.3</ref> }राउ राँक सब घर घर सुखी जो देखिअ सो हँसता मुखी |{
<ref>JayP36.4</ref> }रचि रचि राखे चंदन चौरा पोते अगर मेद औ केवरा |{
<ref>JayP36.5</ref> }सब चौपारिन्ह चंदन खँभा ओठँघि सभापति बैठे सभा |{
<ref>JayP36.6</ref> }जनहँ ु सभा देवतन्ह कै जुरी परी द्रिस्टि इंद्रासन पुरी |{
<ref>JayP36.7</ref> }सबै गुनी पंडित औ ग्याता संसकरित सब के मुख बाता |{
<ref>JayP36d</ref> }ऐहिक पंथ सवाँरहिं जस सिवलोक अनूप घर घर नारि पदुमिनी मोहहिं दरसन रूप |{
<ref>JayP37.1</ref> }पुनि देखिअ सिंघल की हाटा नवौ निद्धि लछिमी सब बाटा |{
<ref>JayP37.2</ref> }कनक हाट सब कुँहकुँह लीपी बैठ महाजन सिंघल दीपी |{
<ref>JayP37.3</ref> }रचे हँथौड़ा रूपइँ ढारी चित्र कटाउ अनेग सँवारी |{
<ref>JayP37.4</ref> }रतन पदारथ मानिक मोती हीर पँवार सो अनबन जोती |{
<ref>JayP37.5</ref> }सोन रूप सब भएउ पसारा धवलसिरी पोतहिं घर बारा |{
<ref>JayP37.6</ref> }औ कपूर बेना कस्तूरी चंदन अगर रहा भरिपूरी |{
<ref>JayP37.7</ref> }जेहँ न हाट एहि लीन्ह बेसाहा ताकहँ आन हाट कित लाहा |{
<ref>JayP37d</ref> }कोई करै बेसाहना काहू केर बिकाइ कोई चला लाभ सौं कोई मूर गवाँइ |{
<ref>JayP38.1</ref> }पुनि सिंगार हाट धनि देसा कइ सिंगार तहँ बैठी बेसा |{
<ref>JayP38.2</ref> }मुख तँबोर तन चीर कुसुंभी कानन्ह कनक जराऊ खुंभी |{
<ref>JayP38.3</ref> }हाथ बीन सुनि मिरिग भुलाहीं नर मोहहिं सुनि पैगु न जाहीं |{
<ref>JayP38.4</ref> }भौंह धनुक तह नैन अहेरी मारहिं बान सान सौं फेरी |{
<ref>JayP38.5</ref> }अलक कपोल डोल हसि देहीं लाइ कटाख मारि जिउ लेहीं |{
<ref>JayP38.6</ref> }कुच कंचुकि जानहुँ जुग सारी अंचल देहि सुभावहिं ढारी |{
<ref>JayP38.7</ref> }केत खेलार हारि तेन्ह पासा हाथ झारि होइ चलहिं निरासा |{
<ref>JayP38d</ref> }चेटक लाइ हरहिं मन जौ लहि गथ है फेंट साँठि नाठि उठि भए बटाऊ ना पहिचान न भेंट |{
<ref>JayP39.1</ref> }लै लै बैठ फूल फुलहारी पान अपूरब धरे सँवारी |{
<ref>JayP39.2</ref> }सोंधा सबै बैठु लै गाँधी बहुल कपूर खिरौरी बाँधी |{
<ref>JayP39.3</ref> }कतहूँ पंडित पढ़हिं पुरानू धरम पंथ कर करहिं बखानू |{
<ref>JayP39.4</ref> }कतहूँ कथा कहै कछु कोई कतहूँ नाच कोड भलि होई |{
<ref>JayP39.5</ref> }कतहुँ छरहटा पेखन लावा कतहूँ पाखँड काठ नचावा |{
<ref>JayP39.6</ref> }कतहूँ नाद सबद होइ भला कतहूँ नाटक चेटक कला |{
<ref>JayP39.7</ref> }कतहूँ काहुँ ठग विद्या लाई कतहूँ लेहिं मानुस बौराई |{
<ref>JayP39d</ref> }चरपट चोर धूत गँठिछोरा मिले रहहि तेहि नाँच जो तेहि नाँच सजग भा अगुमन गथ ताकर पै बाँच |{
<ref>JayP40.1</ref> }पुनि आइअ सिंघल गढ़ पासा का बरनौं जस लाग अकासा |{
<ref>JayP40.2</ref> }तरहिं कुरुँभ बासुकि कै पीठी ऊपर इंद्रलोक पर डीठी |{
<ref>JayP40.3</ref> }परा खोह चहुँ दिसि तस बाँका काँपै जाँधि जाइ नहिं झाँका |{
<ref>JayP40.4</ref> }अगम असूझ देखि दर खाई परै सो सप्त पतारन्ह जाई |{
<ref>JayP40.5</ref> }नव पँवरी बाँकी नव खंडा नवहुँ जो चढ़ै जाइ ब्रह्मंडा |{
<ref>JayP40.6</ref> }कंचन कोट जरे नग सीसा नखतन्ह भरा बीजु अस दीसा |{
<ref>JayP40.7</ref> }लंका चाहि ऊँच गढ़ ताका निरखि न जाइ दिस्टि मन थाका |{
<ref>JayP40d</ref> }हिअ न समाइ दिस्टि नहिं पहँंचै जानहु ठाढ़ सुमेरु कहँ लगि कहौं ऊँचाई ताकरि कहँ लगि बरनौं फेरु |{
<ref>JayP41.1</ref> }निति गढ़ बाँचि चलै ससि सुरू नाहि त बाजि होइ रथ चूरू |{
<ref>JayP41.2</ref> }पँवरी नवौ बज्र कइ साजी सहस सहस तहँ बैठे पाजी |{
<ref>JayP41.3</ref> }फिरहिँ पाँच कोटवार सो भँवरी काँपै पाँय चँपत वै पँवरी |{
<ref>JayP41.4</ref> }पँवरहि पँवरि सिंघ गढ़ि काढ़े डरपहिं राय देखि तेन्ह ठाढ़े |{
<ref>JayP41.5</ref> }बहु बनान वै नाहर गढ़े जनु गाजहिं चाहहिं सिर चढ़े |{
<ref>JayP41.6</ref> }टारहिं पूँछि पसारहिं जीहा कुंजर डरहिं कि गुजरि लीहा |{
<ref>JayP41.7</ref> }कनक सिला गढ़ि सीढ़ी लाई जगमगाहिं गढ़ ऊपर ताईं |{
<ref>JayP41d</ref> }नवौ खंड नव पँवरीं औ तहँ बज्र केवार चारि बसेरें सों चढ़ै सत सौं चढ़ै जो पार |{
<ref>JayP42.1</ref> }नवौं पँवरि पर दसौं दुआरू तेहि पर बाज राज घरिआरू |{
<ref>JayP42.2</ref> }घरी सो बैठि गनै घरिआरी पहर पहर सो आपनि बारी |{
<ref>JayP42.3</ref> }जबहिं घरी पूजी वह मारा घरी घरी घरिआर पुकारा |{
<ref>JayP42.4</ref> }परा जो डाँड जगत सब डाँड़ा का निचिंत माँटी कर भाँडा |{
<ref>JayP42.5</ref> }तुम्ह तेहि चाक चढ़े होइ काँचे आएहु फिरै न थिर होई बाँचे |{
<ref>JayP42.6</ref> }घरी जो भरै घटै तुम आऊ का निचिंत सोवहि रे बटाऊ |{
<ref>JayP42.7</ref> }पहरहि पहर गजर नित होई हिआ निसोगा जाग न सोई |{
<ref>JayP42d</ref> }मुहमद जीवन जल भरन रहँट घरी की रीति घरी सो आई ज्यों भरी ढरी जनम गा बीति |{
<ref>JayP43.1</ref> }गढ़ पर नीर खीर दुइ नदी पानी भरहिं जैसे दुरुपदी |{
<ref>JayP43.2</ref> }औरु कुंड एक मोंतीचूरू पानी अंब्रित कीच कपूरू |{
<ref>JayP43.3</ref> }ओहि क पानि राजा पै पिआ बिरिध होइ नहि जौलहि जिआ |{
<ref>JayP43.4</ref> }कंचन बिरिख एक तेहि पासा जस कलपतरु इंद्र कबिलासा |{
<ref>JayP43.5</ref> }मूल पतार सरग ओहि साखा अमर बेलि को पाव को चाखा |{
<ref>JayP43.6</ref> }चाँद पात औ फूल तराईं होइ उजिआर नगर जहँ ताईं |{
<ref>JayP43.7</ref> }वह फर पावै तपि कै कोई बिरिध खाइ नव जोबन होई |{
<ref>JayP43d</ref> }राजा भए भिखारी सुनि वह अंब्रित भोग जेइँ पावा सो अमर भा ना किछु ब्याधि न रोग |{
<ref>JayP44.1</ref> }गढ़ पर बसहिं चार गढ़पती असुपति गजपति औ नरपती |{
<ref>JayP44.2</ref> }सब क धौरहर सोनै साजा औ अपने अपने घर राजा |{
<ref>JayP44.3</ref> }रूपवंत धनवंत सभागे परस पखान पँवरि तेन्ह लागे |{
<ref>JayP44.4</ref> }भोग बेरास सदा माना दुख चिंता कोइ जरम न जाना |{
<ref>JayP44.5</ref> }मँदिर मँदिर सबकें चौपारी बैठि कुँवर सब खेलहिं सारी |{
<ref>JayP44.6</ref> }पाँसा ढ़रै खेल भलि होई खरग दान सरि पूज न कोई |{
<ref>JayP44.7</ref> }भाँट बरनि कहि कीरत भली पावहिं हस्ति घोर सिंघली |{
<ref>JayP44d</ref> }मँदिर मँदिर फुलवारी चोवा चंदन बास निसि दिन रहै बसंत भा छहु रितु बारहु मास |{
<ref>JayP45.1</ref> }पुनि चलि देखा राज दुआरू महिं घूँबिअ पाइअ नहिं बारू |{
<ref>JayP45.2</ref> }हस्ति सिंघली बाँधे बारा जनु सजीव सब ठाढ़ पहारा |{
<ref>JayP45.3</ref> }कवनौ सेत पीत रतनारें कवनौ हरे धूप औ कारे |{
<ref>JayP45.4</ref> }बरनहि बरन गगन जस मेघा औ तिन्ह गगन पीठ जनु ठेंघा |{
<ref>JayP45.5</ref> }सिंघल के बरने सिंघली एकेक चाहि सो एकेक बली |{
<ref>JayP45.6</ref> }गिरि पहार पब्बै गहि पेलहीं बिरिख उपारि झारि मुख मेलहिं |{
<ref>JayP45.7</ref> }मात निमत सब गरजहिं बाँधे निसि दिन रहहिं महाउत काँधे |{
<ref>JayP45d</ref> }धरती भार न अँगवै पाँव धरत उठ हालि कुरुँभ टूट फन फाटे तिन्ह हस्तिन्ह की चालि |{
<ref>JayP46.1</ref> }पुनि बाँधे रजबार तुरंगा का बरनौं जस उन्हके रंगा |{
<ref>JayP46.2</ref> }लील समुंद चाल जग जानै हाँसुल भँवर किआह बखानै |{
<ref>JayP46.3</ref> }हरे कुरंग महुअ बहु भाँती गुर्र कोकाह बलाह सो पाँती |{
<ref>JayP46.4</ref> }तीख तुखार चाँड औ बाँके तरपहिं तबहि तायन बिनु हाँके |{
<ref>JayP46.5</ref> }मन तें अगुमन डोलहिं बागा देत उसास गगन सिर लागा |{
<ref>JayP46.6</ref> }पावहिं साँस समुँद पर धावहिं बूड़ न पावँ पार होइ आवहिं |{
<ref>JayP46.7</ref> }थिर न रहहिं रिस लोह चबाहीं भाँजहिं पूँछि सीस उपराहीं |{
<ref>JayP46d</ref> }अस तुखार सब देखे जनु मन के रथवाह नैन पलक पहुँचावहिं जहँ पहुँचा कोउ चाह |{
<ref>JayP47.1</ref> }राज सभा पुनि दीख बईठी इंद्रसभा जनु परि गइ डीठी |{
<ref>JayP47.2</ref> }धनि राजा असि सभा सँवारी जानहु फूलि रही फुलवारी |{
<ref>JayP47.3</ref> }मकुट बंध सब बैठे राजा दर निसान नित जेन्ह के बाजा |{
<ref>JayP47.4</ref> }रूपवंत मनि दिपै लिलाटा माँथें छात बैठ सब पाटा |{
<ref>JayP47.5</ref> }मानहु कँवल सरोवर फूलै सभा क रूप देखि मन भूलै |{
<ref>JayP47.6</ref> }पान कपूर मेद कस्तूरी सुगँध बास भरि रही अपूरी |{
<ref>JayP47.7</ref> }माँझ ऊँच इंद्रासन साजा गंध्रसेनि बैठ जहँ राजा |{
<ref>JayP47d</ref> }छत्र गगन लहि ताकर सूर तवै जसु आपु सभा कँवल जिमि बिगसै माँथे बड़ परतापु |{
<ref>JayP48.1</ref> }साजा राजमँदिर कबिलासू सोने कर सब पुहुमि अकासू |{
<ref>JayP48.2</ref> }सात खंड धौराहर साजा उहै सँवारि सकै अस राजा |{
<ref>JayP48.3</ref> }हीरा ईंट कपूर गिलावा औ नग लाइ सरग लै लावा |{
<ref>JayP48.4</ref> }जाँवत सबै उरेह उरेहे भाँति भाँति नग लाग उबेहे |{
<ref>JayP48.6</ref> }भा कटाव सब अनबन भाँती चित्र होत गा पाँतिहि पाँती |{
<ref>JayP48.6</ref> }लागे खँभ मनि मानिक जरे जनहु दिया दिन आछत बरे |{
<ref>JayP48.7</ref> }देखि धौरहर कर उँजियारी छपि गे चाँद सूर औ तारा |{
<ref>JayP48d</ref> }सुने सात बैकुंठ जस तस साजे खँड सात बेहर बेहर भाउ तेन्ह खँड खँड ऊपर जात |{
<ref>JayP49.1</ref> }बरनौं राज मंदिर रनिवासू अछरिन्ह भरा जानु कबिलासू |{
<ref>JayP49.2</ref> }सोरह सहस पदुमिनि रानीं एक एक तें रूप बखानीं |{
<ref>JayP49.3</ref> }अति सुरूप औ अति सुकुवारा पान फूल के रहहिं अधारा |{
<ref>JayP49.4</ref> }तिन्ह ऊपर चंपावति रानी महा सुरूप पाट परधानी |{
<ref>JayP49.5</ref> }पाट बैसि रह किए सिंगारू सब रानी ओहि करहिं जोहारू |{
<ref>JayP49.6</ref> }निति नव रंग सुरंगम सोई प्रथमै बैस न सरबरि कोई |{
<ref>JayP49.7</ref> }सकल दीप महँ चुनि चुनि आनी तेन्ह महँ दीपक बारह बानी |{
<ref>JayP49d</ref> }कुअँरि बतीसौ लक्खनी अस सब माँह अनूप जाँवत सिंघल दीपइ सबै बखानइ रूप |{
<ref>JayP50.1</ref> }चंपावति जो रूप उतिमाहाँ पदुमावति कि जोति मन छाहाँ |{
<ref>JayP50.2</ref> }भै चाहै असि कथा सलोनी मेंटि न जाइ लिखी जसि होनी |{
<ref>JayP50.3</ref> }सिंघल दीप भएउ तब नाऊँ जौं अस दिया दीन्ह तेहि ठाऊँ |{
<ref>JayP50.4</ref> }प्रथम सो जोति गगन निरमई पुनि सो पिता माथें मनि भई |{
<ref>JayP50.5</ref> }पुनि वह जोति मातु घट आई तेहि ओदर आदर बहु पाई |{
<ref>JayP50.6</ref> }जस औघान पूर होइ तासू दिन दिन हिएँ होइ परगासू |{
<ref>JayP50.7</ref> }जस अंचल झीने महँ दिया तस उजियार देखावै हिया |{
<ref>JayP50d</ref> }सोनै मँदिर सँवारै औ चंदन सब लीप दिया जो मनि सिव लोक महँ उपना सिंघलदीप |{
<ref>JayP51.1</ref> }भए दस मास पूरि भै घरी पदुमावति कंया ओतरी |{
<ref>JayP51.2</ref> }जानहु सुरुज किरिन हुति काढ़ी सूरुज करा घाटि वह बाढ़ी |{
<ref>JayP51.3</ref> }भा निसि माँह दिन के परगासू सब उजिआर भएउ कबिलासू |{
<ref>JayP51.4</ref> }अतें रूप मूरति परगटी पूनिउँ ससि सो खीन होइ घटी |{
<ref>JayP51.5</ref> }घटतहि घटत अमावस भई दुइ दिन लाज गाड़ि भुइँ गई |{
<ref>JayP51.6</ref> }पुनि जौं उठी दुइजि होइ नई निहकलंक ससि विधि निरमई |{
<ref>JayP51.7</ref> }पदुम गंध बेधा जग बासा भँवर पतंग्ग भए चहुँ पासा |{
<ref>JayP51d</ref> }अतें रूप भइ कन्या जेहि सरि पूजि न कोइ धनि सो देस रूपवंता जहाँ जनम अस होइ |{
<ref>JayP52.1</ref> }भइ छठी राति छठी सुख मानी रहस कोड सों रैनि बिहानी |{
<ref>JayP52.2</ref> }भा विहान पंडित सब आए काढ़ि पुरान जनम अरथाए |{
<ref>JayP52.3</ref> }उत्तिम घरी जनम भा तासू चाँद उवा भुइँ दिया अकासू |{
<ref>JayP52.4</ref> }कन्या रासि उदौ जग किया पदुमावती नाउँ जिसु दिया |{
<ref>JayP52.5</ref> }सूर परस सों भएउ किरीरा किरिन जामि पुअना नग हीरा |{
<ref>JayP52.6</ref> }तेहिं तें अधिक पदारथ करा रतन जोग उपना निरमरा |{
<ref>JayP52.7</ref> }सिंघल दीप भएउ अवतारू जंबू दीप जाइ जम बारू |{
<ref>JayP52d</ref> }रामा आइ अजोध्याँ उपने लखन बतीसौ संग रावन राइ रूप सब भूलै दीपक जैस पतंग |{
<ref>JayP53.1</ref> }अही जनम पत्री सो लिखी दै असीस वहुरे जोतिषी |{
<ref>JayP53.2</ref> }पाँच बरिस महँ भई सो बारी दीन्ह पुरान पढ़ै बैसारी |{
<ref>JayP53.3</ref> }भै पदुमावति पंडित गुनी चहूँ खंड के राजन्ह सुनी |{
<ref>JayP53.4</ref> }सिंघल दीप राज घर बारी महा सुरूप दैयँ औतारी |{
<ref>JayP53.5</ref> }एक पदुमिनि औ पंडित पढ़ी दहुँ केहि जोग दैयँ असि गढ़ी |{
<ref>JayP53.6</ref> }जाकहँ लिखी लच्छि घर होनी असि सो पाव पढ़ी औ लोनी |{
<ref>JayP53.7</ref> }सप्त दीप के बर जो ओनाहीं उतर न पावहिं फिर फिर जाहीं |{
<ref>JayP53d</ref> }राजा कहै गरब कै हौं रे इंद्र सिवलोक को सरि मोसों पाबै कासों करौं बरोक |{
<ref>JayP54.1</ref> }बारह बरिस माँह भइ रानी राज सुना सँजोग सयानी |{
<ref>JayP54.2</ref> }सात खंड धौराहर तासू पदुमिनी कहँ सो दीन्ह नेवासू |{
<ref>JayP54.3</ref> }औ दीन्ही संग सखी सहेली जो सँग करहिं रहस रस केली |{
<ref>JayP54.4</ref> }सबै नवल पिय संग न सोईं कँवल पास जनु बिगसहिं कोईं |{
<ref>JayP54.5</ref> }सुआ एक पदुमावति ठाऊँ महा पँडित हीरामनि नाऊँ |{
<ref>JayP54.6</ref> }दैयँ दीन्ह पंखिहि असि जोती नैन रतन मुख मानिक मोंती |{
<ref>JayP54.7</ref> }कंचन वरन सुआ अति लोना मानहु मिला सोहागहि सोना |{
<ref>JayP54d</ref> }रहहिं एक सँग दोऊ पढ़हिं सास्तर बेद ब्ररह्मा सीस डोलावहिं सुनत लाग तस भेद |{
<ref>JayP55.1</ref> }भइ ओनंत पदुमावति बारी धज धोरैं सब करी सँवारी |{
<ref>JayP55.2</ref> }जग बेधा तेइ अंग सुबासा भँवर आइ लुबुधे चहुँ पासा |{
<ref>JayP55.3</ref> }बेनी नाग मलैगिरि पीठी ससि माँथे होइ दुइजि बईठी |{
<ref>JayP55.4</ref> }भौंहैं धनुक साँधि सर फेरी नैन कुरँगिनि भूलि जनु हेरी |{
<ref>JayP55.5</ref> }नासिक कीर कँवल मुख सोहा पदुमिनि रूप देखि जग मोहा |{
<ref>JayP55.6</ref> }मानिक अधर दसन जनु हीरा हिअ हुलसै कुच कनक जँभीरा |{
<ref>JayP55.7</ref> }केहरि लंक गवन गज हरे सुर नर देखि माथ भुइँ धरे |{
<ref>JayP55d</ref> }जग कोइ दिस्टि न आवै आछहिं नैन अकास जोगी जती सन्यासी तप साधहिं तेहि आस |{
<ref>JayP56.1</ref> }राजै सुना दिस्टि भइ आना बुधि जो देइ सँग सुआ सयाना |{
<ref>JayP56.2</ref> }भएउ रजाएसु मारहु सुआ सूर सुनाव चाँद जहँ उआ |{
<ref>JayP56.3</ref> }सतुरु सुआ के नाऊ बारी सुनि धाए जस धाव मँजारी |{
<ref>JayP56.4</ref> }तब लगि रानी सुआ छपावा जब लगि आइ मँजारिन्ह पावा |{
<ref>JayP56.5</ref> }पिता क आएसु माँथे मोरे कहहु जाइ बिनवै कर जोरे |{
<ref>JayP56.6</ref> }पंखि न कोई होइ सुजानू जानै भुगुति कि जान उड़ानू |{
<ref>JayP56.7</ref> }सुआ जो पढइ पढ़ै बैना तेहि कत बुधि जेहि हिएँ न नैना |{
<ref>JayP56d</ref> }मानिक मोति देखावहु हिएँ न ग्यान करेइ दारिवँ दाख जानि कै अबहिं ठोर भरि लेइ |{
<ref>JayP57.1</ref> }वै तौ फिरे उतर अस पावा बिनवा सुऐं हिएँ डरु खावा |{
<ref>JayP57.2</ref> }रानी तुम्ह जुग जुग सुख आऊ हौं अब बनोबास कहँ जाऊँ |{
<ref>JayP57.3</ref> }मोंतिहि जौं मलीन होइ करा पुनि सो पानि कहाँ निरमरा |{
<ref>JayP57.4</ref> }ठाकुर अंत चहै जौं मारा तहँ सेवक कहँ कहाँ उबारा |{
<ref>JayP57.5</ref> }जेहि घर काल मँजारी नाचा पंखी नाउँ जीउ नहिं बाँचा |{
<ref>JayP57.6</ref> }मैं तुम्ह राज बहुत सुख देखा जौं पूँछहु दै जाइ न लेखा |{
<ref>JayP57.7</ref> }जो इंछा मन कीन्ह सो जेंवा भा पछिताउ चलेउँ बिनु सेवा |{
<ref>JayP57d</ref> }मारै सोइ निसोगा डरै न अपने दोस केला केलि करै का जौं भा बैरि परोस |{
<ref>JayP58.1</ref> }रानी उतर दीन्ह कै मया जौं जिउ जाइ रहै किमि कया |{
<ref>JayP58.2</ref> }हीरामनि तूँ प्रान परेवा धोख न लाग करत तोहि सेवा |{
<ref>JayP58.3</ref> }तोहि सेवा बिछुरन नहि आखौं पींजर हिए घालि तोहिं राखौं |{
<ref>JayP58.4</ref> }हौं मानुस तूँ पंखि पिआरा धरम पिरीति तहाँ को मारा |{
<ref>JayP58.5</ref> }का सो प्रीति तन माहँ बिदाई सोइ प्रीति जिअ साथ जो जाई |{
<ref>JayP58.6</ref> }प्रीति भार लै हिएँ न सोचू ओहिं पंथ भल होइ कि पोचू |{
<ref>JayP58.7</ref> }प्रीति पहार भार जौं काँधा सो कस छूट लाइ जिअ बाँधा |{
<ref>JayP58d</ref> }सुआ न रहै खुरुक जिअ अबहिं काल सो आउ सतुरु अहै जो करिआ कबहुँ सो बौरै नाउ |{
<ref>JayP59.1</ref> }एक देवस कौनिउँ तिथि आई मानसरोदक चली अन्हाई |{
<ref>JayP59.2</ref> }पदुमावति सब सखीं बोलाईं जनु फुलवारि सबै चलि आईं |{
<ref>JayP59.3</ref> }कोइ चंपा कोइ कुंद सहेलीं कोई सुकेत करना रस बेलीं |{
<ref>JayP59.4</ref> }कोइ सु गुलाल सुदरसन राती कोइ बकौरि बकचुन बिहँसाती |{
<ref>JayP59.5</ref> }कोइ सु बोलसरि पुहुपावती कोइ जाही जूही सेवती |{
<ref>JayP59.6</ref> }कोइ सोनजरद जेउँ केसरि कोइ सिंगारहार नागेसरि |{
<ref>JayP59.7</ref> }कोइ कूजा सदबरग चँबेली कोई कदम सुरस रस बेली |{
<ref>JayP59d</ref> }चलीं सबै मालति सँग फूले कँवल कमोद बेधि रहे गन गंध्रप बास परिमलामोद |{
<ref>JayP60.1</ref> }खेलत मानसरोवर गईं जाइ पालि पर ठाढ़ी भईं |{
<ref>JayP60.2</ref> }देखि सरोवर रहसहिं केली पदुमावति सौं कहहिं सहेलीं |{
<ref>JayP60.3</ref> }ऐ रानी मन देखु बिचारी एहि नैहर रहना दिन चारी |{
<ref>JayP60.4</ref> }जौ लहि अहै पिता कर राजू खेलि लेहु जौं खेलहु आजू |{
<ref>JayP60.5</ref> }पुनि सासुर हम गौनब काली कित हम कित एह सरवर पाली |{
<ref>JayP60.6</ref> }कित आवन पुनि अपने हाथाँ कित मिलिकै खेलब एक साथाँ |{
<ref>JayP60.7</ref> }सासु नँनद बोलिन्ह जिउ लेहीं दारुन ससुर न आवै देहीं |{
<ref>JayP50d</ref> }पिउ पिआर सब ऊपर सो पुनि करै दहुँ काह कहुँ सुख राखै की दुख दहुँ कस जरम निबाहु |{
<ref>JayP61.1</ref> }सरवर तींर पदुमिनीं आईं खोंपा छोरि केस मोकराईं |{
<ref>JayP61.2</ref> }ससि मुख अंग मलैगिरि रानी नागन्ह झाँपि लीन्ह अरधानी |{
<ref>JayP61.3</ref> }ओनए मेघ परी जग छाहाँ ससि की सरन लीन्ह जनु राहाँ |{
<ref>JayP61.4</ref> }छपि गै दिनहि भानु कै दसा लै निसि नखत चाँद परगसा |{
<ref>JayP61.5</ref> }भूलि चकोर दिस्टि तहँ लावा मेघ घटा महँ चाँद देखावा |{
<ref>JayP61.6</ref> }दसन दामिनी कोकिल भाषीं भौहैं धनुक गगन लै राखीं |{
<ref>JayP61.7</ref> }नैन खँजन दुइ केलि करेहीं कुच नारँग मधुकर रस लेहीं |{
<ref>JayP61d</ref> }सरवर रूप बिमोहा हिएँ हिलोर करेइ पाय छुअइ मकु पावौं तेहि मिसु लहरैं देइ |{
<ref>JayP62.1</ref> }धरीं तीर सब छीपक सारीं सरवर महँ पैठीं सब बारी |{
<ref>JayP62.2</ref> }पाएँ नीर जानु सब बेलीं हुलसी करहिं काम कै केलीं |{
<ref>JayP62.3</ref> }नवल बसंत सँवारहि करीं होइ परगट चाहहिं रस भरीं |{
<ref>JayP62.4</ref> }करिल केस बिसहर बिसभरे लहरैं लेहि कँवल मुख धरे |{
<ref>JayP62.5</ref> }उठे कोंप जनु दारिवँ दाखा भई ओनंत प्रेम कै साखा |{
<ref>JayP62.6</ref> }सरवर नहिं समाइ सँसारा चाँद नहाइ पैठ लिए तारा |{
<ref>JayP62.7</ref> }धनि सो नीर ससि तरईं उईं अब कत दिस्टि कँवल औ कुईं |{
<ref>JayP62d</ref> }चकई बिछुरि पुकारै कहाँ मिलहु हो नाँह एक चाँद निसि सरग पर दिन दोसर जल माँह |{
<ref>JayP63.1</ref> }लागीं केलि करै मँझ नीरा हंस लजाइ बैठ होइ तीरा |{
<ref>JayP63.2</ref> }पदुमावति कौतुक करि राखी तुम्ह ससि होहु तराइन साखी |{
<ref>JayP63.3</ref> }बादि मेलि कै खेल पसारा हारु देइ जौं खेलत हारा |{
<ref>JayP63.4</ref> }सँवरहि साँवरि गोरिहि गोरी आपनि आपनि लीन्हि सो जोरी |{
<ref>JayP63.5</ref> }बूझि खेल खेलहु एक साथा हारु न होइ पराएँ हाथा |{
<ref>JayP63.6</ref> }आजुहि खेल बहुरि कित होई खेल गएँ कत खेलै कोई |{
<ref>JayP63.7</ref> }धनि सो खेल खेलहि रस पेमा रौताई औ कूसल खेमा |{
<ref>JayP63d</ref> }मुहमद बारि परेम की जेउँ भावै तेउँ खेलु तीलहि फूलहि संग जेउँ होइ फुलाएल तेल |{
<ref>JayP64.1</ref> }सखी एक तेइँ खेल न जाना चित अचेत भइ हार गँवाना |{
<ref>JayP64.2</ref> }कँवल डार गहि भै बेकरारा कासों पुकारौं आपन हारा |{
<ref>JayP64.3</ref> }कत खेलै आइउँ एहि साथाँ हार गँवाइ चलिउँ सैं हाथाँ |{
<ref>JayP64.4</ref> }घर पैठत पूँछब एहि हारू कौनु उतर पाउबि पैसारू |{
<ref>JayP64.5</ref> }नैन सीप आँसुन्ह तस भरे जानहु मोंति गिरहिं सब ढ़रे |{
<ref>JayP64.6</ref> }सखिन्ह कहा भोरी कोकिला कौनु पानि जेहि पौनु न मिला |{
<ref>JayP64.7</ref> }हारु गँवाइ सो ऐसेहिं रोवा हेरि हेराइ लेहु जौं खोवा |{
<ref>JayP64d</ref> }लागीं सब मिलि हेरै बूड़ि बूड़ि एक साथ कोई उठी मोंति लै घोंघा काहू हाथ |{
<ref>JayP65.1</ref> }कहा मानसर चहा सो पाई पारस रूप इहाँ लागि आई |{
<ref>JayP65.2</ref> }भा निरमर तेन्ह पायन परसें पावा रूप रूप कें दरसें |{
<ref>JayP65.3</ref> }मलै समीर बास तन आई भा सीतल गै तपनि बुझाई |{
<ref>JayP65.4</ref> }न जनौं कौनु पौन लै आवा पुन्नि दसा भै पाप गँवावा |{
<ref>JayP65.5</ref> }ततखन हार बेगि उतिराना पावा सखिन्ह चंद बिहँसाना |{
<ref>JayP65.6</ref> }बिगसे कुमुद देखि ससि रेखा भै तेहिं रूप जहाँ जो देखा |{
<ref>JayP65.7</ref> }पाए रूप रूप जस चहे ससि मुख सब दरपन होइ रहे |{
<ref>JayP65d</ref> }नैन जो देखे कँवल भए निरमर नीर सरीर हँसत जो देखे हंस भए दसन जोति नग हीर |{
<ref>JayP65.1</ref> }पदुमावति तहँ खेल धमारी सुआ मँदिर महँ देखि मँजारी |{
<ref>JayP65.2</ref> }कहेसि चलौं जौं लहि तन पाँखा जिउ लै उड़ा ताकि बन ढाँखा |{
<ref>JayP65.3</ref> }जाइ परा बनखँड जिउ लीन्हे मिले पंखि बहु आदर कीन्हे |{
<ref>JayP65.4</ref> }आनि धरीं आगें बहु साखा भुगुति न मिटै जौं लहिं बिधि राखा |{
<ref>JayP65.5</ref> }पाई भुगुति सुक्ख मन भएऊ अहा जो दुक्ख बिसरि सब गएऊ |{
<ref>JayP65.6</ref> }ऐ गोसाइँ तू ऐस बिधाता जाँवत जीउ सब क भख दाता |{
<ref>JayP65.7</ref> }पाहन महँ न पतंग बिसारा जहँ तोहिं सँवर दीन्ह तुइँ चारा |{
<ref>JayP65d</ref> }तब लगि सोग बिछोह कर भोजन परा न पेट पुन बिसरा भा सँवरना जनु सपने भइ भेंट |{
<ref>JayP67.1</ref> }पदुमावती पहँ आइ भँडारी कहेसि मँदिर महँ परी मँजारी |{
<ref>JayP67.2</ref> }सुआ जो उतर देत हा पूँछा उड़ि गा पिंजर न बोलै छँछा |{
<ref>JayP67.3</ref> }रानी सुना सुक्ख सब गएऊ जनु निसि परी अस्त दिन भएऊ |{
<ref>JayP67.4</ref> }गहनै गही चाँद कै करा आँसु गगन जनु नखतन्ह भरा |{
<ref>JayP67.5</ref> }टूटि पालि सरवर बहि लागे कँवल बूड़ मधुकर उड़ि भागे |{
<ref>JayP67.6</ref> }एहिं बिधि आँसु नखत होइ चुए गगन छाँड़ि सरवर भरि उए |{
<ref>JayP67.7</ref> }चिहुर चुवहिं मोतिन्ह कै माला अब हम फिरि बाँधा चह बाला |{
<ref>JayP67d</ref> }उड़ि वह सुअटा कहँ बसा खोजहु सखी सो बासु दहुँ है धरति कि सरग गा पवन न पावै तासु |{
<ref>JayP68.1</ref> }चहूँ पास समुझावहिं सखी कहाँ सो अब पाइअ गा पँखी |{
<ref>JayP68.2</ref> }जौं लहि पिंजर अहा परेवा अहा बाँदि कीन्हेसि निति सेवा |{
<ref>JayP68.3</ref> }तेहिं बँदि हुतें जौं छूटै पावा पुनि फिरि बाँदि होइ कित आवा |{
<ref>JayP68.4</ref> }ओइँ उड़ान फर तहिऐ खाए जब भा पंखि पाँख तन पाए |{
<ref>JayP68.5</ref> }पिंजर जेहि क सौंपि तेहि गएऊ जो जाकर सो ताकर भएऊ |{
<ref>JayP68.6</ref> }दस बाटैं जेहि पिंजर माहाँ कैसें बाँव मँजारी पाहाँ |{
<ref>JayP68.7</ref> }एइँ धरती अस केतन लीले तस पेट गाढ़ बहुरि नहिं ढीले |{
<ref>JayP68d</ref> }जहाँ न राति न देवस है जहाँ न पौन न घानि तेहि बन होइ सुअटा बसा को रे मिलावै आनि |{
<ref>JayP69.1</ref> }सुऐं तहाँ दिन दस कलि काटी आइ विआध ढुका लै टाटी |{
<ref>JayP69.2</ref> }पैग पैग भुइँ चाँपत आवा पंखिन्ह देखि सबन्हि डर खावा |{
<ref>JayP69.3</ref> }देखहु कछु अचरिजु अनभला तरिवर एक आवत है चला |{
<ref>JayP69.4</ref> }एहि बन रहत गई हम आऊ तरिवर चलत न देखा काऊ |{
<ref>JayP69.5</ref> }आजु जो तरिवर चल भल नाहीं आवहु एहि बन छांड़ि पराहीं |{
<ref>JayP69.6</ref> }वै तो उड़े औरु बन ताका पंडित सुआ भूलि मन थाका |{
<ref>JayP69.7</ref> }साखा देखि राज जनु पावा बैठ निचिंत चला वह आवा |{
<ref>JayP69d</ref> }पाँच बान कर खोंचा लासा भरे सो पाँच पाँख भरे तनु अरुझा मारे बिनु बाँच |{
<ref>JayP70.1</ref> }बंदि भा सुआ करत सुख केली चूरि पाँख धरि मेलेसि डेली |{
<ref>JayP70.2</ref> }तहवाँ बहुल पंखि खरभरहीं आपु आपु कहँ रोदन करहीं |{
<ref>JayP70.3</ref> }बिख दाना कत दैय अँकूरा जेहि भा मरन डहन धरि चूरा |{
<ref>JayP70.4</ref> }जौं न होति चारा कै आसा कत चिरिहार ढुकत लै लासा |{
<ref>JayP70.5</ref> }एइँ बिख चारै सब बुधि ठगी औ भा काल हाथ लै लगी |{
<ref>JayP70.6</ref> }एहि झूठी माया मन भूला चूरे पाँख जैस तन फूला |{
<ref>JayP70.7</ref> }यहु मन कठिन मरै नहिं मारा जार न देखु देखु पै चारा |{
<ref>JayP70d</ref> }हम तौ बुद्धि गँवाई बिख चारा अस खाई तूँ सुअटा पंडित हता तूँ कत फाँदा आई |{
<ref>JayP71.1</ref> }सुऐं कहा हमहूँ अस भूले टूट हिंडोर गरब जेहिं झूले |{
<ref>JayP71.2</ref> }केरा के बन लीन्ह बसेरा परा साथ तहँ बैरी केरा |{
<ref>JayP71.3</ref> }सुख कुरिआर फरहरी खाना बिख भा जबहिं बिआध तुलाना |{
<ref>JayP71.4</ref> }काहेक भोग बिरिख अस फरा अड़ा लाइ पंखिन्ह कहँ धरा |{
<ref>JayP71.5</ref> }होइ निचिंत बैठे तेहि अड़ा तब जाना खोंचा हिय गड़ा |{
<ref>JayP71.6</ref> }सुखी चिंत जोरब धन करना यह न चिंत आगे है मरना |{
<ref>JayP71.7</ref> }भूले हमहु गरब तेहि माहाँ सो बिसरा पावा जेहि पाहाँ |{
<ref>JayP71d</ref> }चरत न खुरुक कीन्ह तब जब सो चरा सुख सोइ अब जो फाँद परा गियँ तब रोएँ का होइ |{
<ref>JayP72.1</ref> }सुनि कै उतर आँसु सब पोंछे कौनु पख बाँधा बुधि ओछे |{
<ref>JayP72.2</ref> }पंखिन्ह बुधि जौं होति उज्यारी पढ़ा सुआ कत धरति मँजारी |{
<ref>JayP72.3</ref> }कत तीतर बन जीभ उघेला सकति हँकारि फाँदि गियँ मेला |{
<ref>JayP72.4</ref> }ता दिन ब्याध भएउ जिउ लेवा उठे पाँख भा नाउँ परेवा |{
<ref>JayP72.5</ref> }भै बिआधि तिस्ना सँग खाधू सूझै भुगुति न सूझ बिआधू |{
<ref>JayP72.6</ref> }हमहिं लोभ ओइँ मेला चारा हमहिं गरब वह चाहै मारा |{
<ref>JayP72.7</ref> }हम निचिंत वह आउ छपाना कौनु बिआधहि दोख अपाना |{
<ref>JayP72d</ref> }सो औगुन कत कीजै जिउ ढ़ीजै जेहि काज अब कहना कछु नाहीं मस्ट भली पँछिराज |{
<ref>JayP73.1</ref> }चित्रसेन चिताउर गढ़ राजा कै गढ़ कोटि चित्र जेइँ साखा |{
<ref>JayP73.2</ref> }तेहि कुल रतनसेनि उजिआरा धनि जननी जनमा अस बारा |{
<ref>JayP73.3</ref> }पंडित गुनि सामुद्रिक देखहिं देखि रूप औ लगन बिसेखहिं |{
<ref>JayP73.4</ref> }रतनसेनि एहि कुल औतरा रतन जोति मनि माथें बरा |{
<ref>JayP73.5</ref> }पदिक पदारथ लिखी सो जोरी चाँद सुरुज जसि होइ अँजोरी |{
<ref>JayP73.6</ref> }जस मालति कहँ भँवर बियोगी तसि ओहि लागि होइ यह जोगी |{
<ref>JayP73.7</ref> }सिंघल दीप जाइ ओहि पावा सिद्ध होइ चितउर लै आवा |{
<ref>JayP73d</ref> }भोग भोज जस मानै बिक्रम साका कीन्ह परखि सो रतन पारखी सबै लखन लिखि दीन्ह |{
<ref>JayP74.1</ref> }चितउर गढ़ क एक बनिजारा सिंघल दीप चला बैपारा |{
<ref>JayP74.2</ref> }बाँभन एक हुत नष्ट भिखारी सो पुनि चला चलत बैपारी |{
<ref>JayP74.3</ref> }रिनि काहू कर लीन्हेस काढ़ी मकु तहँ गएँ होइ किछु बाढ़ी |{
<ref>JayP74.4</ref> }मारग कठिन बहुत दुख भए नाँघि समुद्र दीप ओहि गए |{
<ref>JayP74.5</ref> }देखि हाट किछु सूझ न ओरा सबै बहुत किछु दीख न थोरा |{
<ref>JayP74.6</ref> }पै सुठि ऊँच बनिज तह केरा धनी पाउ निधनी मुख हेरा |{
<ref>JayP74.7</ref> }लाख करोरन्हि बस्तु बिकाई सहसन्हि केर न कोइ ओनाई |{
<ref>JayP74d</ref> }सबहीं लीन्ह बेसाहना औ घर कीन्ह बहोर बाँभन तहाँ लेइ का गाँठि साँठि सुठि थोर |{
<ref>JayP75.1</ref> }झुरवै ठाढ़ कहाँ हौं आवा बनिज न मिला रहा पछितावा |{
<ref>JayP75.2</ref> }लाभ जानि आएउँ एहि हाटाँ मूर गँवाइ चलेउँ तेहि बाटाँ |{
<ref>JayP75.3</ref> }का मैं मरन सिखावन सिखी आएऊँ मरै मीचु हुति लिखी |{
<ref>JayP75.4</ref> }अपने चलत न कीन्हि कुबानी लाभ न दीख मूर भौ हानी |{
<ref>JayP75.5</ref> }का मैं बोवा जरम ओहि भूँजी खोइ चलेउँ घरहूँ कै पूँजी |{
<ref>JayP75.6</ref> }जेहि बेवहरिया कर बेवहारू का लै देब जौं छेंकिहि बारू |{
<ref>JayP75.7</ref> }घर कैसें पैठब मैं छूँछै कौन उतर देवेउँ तिन्ह पूँछें |{
<ref>JayP75d</ref> }साथ चला सत बिचला भए बिच समुँद पहार आस निरासा हौं फिरौं तूँबिधि देहि अधार |{
<ref>JayP76.1</ref> }तबहि बिआध सुआ लै आवा कंचन बरन अनूप सोहावा |{
<ref>JayP76.2</ref> }बेंचै लाग हाट लै ओहीं मोल रतन मानिक जहँ होहीं |{
<ref>JayP76.3</ref> }सुआ को पूँछ पतिंग मँदारे चलन देखि आछै मन मारे |{
<ref>JayP76.4</ref> }बाँभन आइ सुआ सौं पूँछा दहुँ गुनवंत कि निरगुन छूँछा |{
<ref>JayP76.5</ref> }कहु परबते जो गुन तोहिं पाहाँ गुन न छपाइअ हिरदै माहाँ |{
<ref>JayP76.6</ref> }हम तुम्ह जाति बराभँन दोऊ जातिहि जाति पूँछ सब कोऊ |{
<ref>JayP76.7</ref> }पंडित हहु तो सुनावहु बेदू बिन पूँछे पाइअ नहिं भेदू |{
<ref>JayP76d</ref> }हौं बाँभन औ पंडित कहु आपन गुन सोइ पढ़े के आगे जो पढ़ै दून लाभ तेहि होइ |{
<ref>JayP77.1</ref> }तब गुन मोहि अहा हो देवा जब पिंजर हुँत छूट परेवा |{
<ref>JayP77.2</ref> }अब गुन कवन जो बँदि जजमाना घालि मँजूसा बेंचै आना |{
<ref>JayP77.3</ref> }पंडित होइ सो हाट न चढ़ा चहौं बिकाइ भूलि गा पढ़ा |{
<ref>JayP77.4</ref> }दुइ मारग देखौ एहि हाटाँ दैय चलावै दहुँ केहि बाटाँ |{
<ref>JayP77.5</ref> }रोवत रकत भएउ मुख राता तन भा पिअर कहौं का बाता |{
<ref>JayP77.6</ref> }राते स्याम कंठ दुइ गीवाँ तिन्ह दुइ फाँद डरौं सुठि जीवा |{
<ref>JayP77.7</ref> }अब हौं कंठ फाँद गिवँ चीन्हा दहुँ कै फाँद चाह का कीन्हा |{
<ref>JayP77d</ref> }पढ़ि गुनि देखा बहुत मैं है आगें डरु सोइ धुँध जगत सब जानि कै भूलि रहा बुधि खोइ |{
<ref>JayP78.1</ref> }सुनि बाँभन बिनवा चिरिहारू करु पंखिन्ह कहँ मया न मारू |{
<ref>JayP78.2</ref> }कत रे निठुर जिउ बधसि परावा हत्या केर न तोहि डरु आवा |{
<ref>JayP78.3</ref> }कहेसि पंखि खाधुक मानवा निठुर ते कहिअ जे पर मँसु खवा |{
<ref>JayP78.4</ref> }आवहिं रोइ जाहि कै रोवना तबहुँ न तजहिं भोग सुख सोवना |{
<ref>JayP78.5</ref> }औ जानहिं तन होइहि नासू पोखहिं माँसु पराएँ माँसू |{
<ref>JayP78.6</ref> }जौं न होत अस पर मँस खाधू कत पँखिन्ह कहँ धरत बिआधू |{
<ref>JayP78.7</ref> }जौं रे ब्याध पंखी निति धरईं सो बेंचत मन लोभ न करई |{
<ref>JayP78d</ref> }बाँभन सुआ बेसाहा सुनि मति बेद गरंथ मिला आइ कै साथिन्ह भा चितउर के पंथ |{
<ref>JayP79.1</ref> }तब लगि चित्रसेनि सिव साजा रतनसेनि चितउर भा राजा |{
<ref>JayP79.2</ref> }आइ बात तेहिं आगें चली राजा बनिज आव सिंघली |{
<ref>JayP79.3</ref> }हहिं गजमोंति भरीं सब सीपी औरु बस्तु बहु सिंघल दीपी |{
<ref>JayP79.4</ref> }बाँभन एक सुआ लै आवा कंचन बरन अनूप सोहावा |{
<ref>JayP79.5</ref> }राते स्याम कंठ दुइ काँठा राते डहन लिखे सब पाठा |{
<ref>JayP79.6</ref> }औ दुइ नैन सोहावन राता राता ठोर अमिअ रस बाता |{
<ref>JayP79.7</ref> }मस्तक टीका काँध जनेऊ कबि बिआस पंडित सहदेऊ |{
<ref>JayP79d</ref> }बोल अरथ सों बोले सुनत सीस पे डोल राजमँदिर महँ चाहिअ अस वह सुआ अमोल |{
<ref>JayP80.1</ref> }भई रजाएसु जन दौराए बाँभन सुआ बेगि लइ आए |{
<ref>JayP80.2</ref> }बिप्र असीसि बिनति औधारा सुआ जीउ नहिं करौं निनारा |{
<ref>JayP80.3</ref> }पै यह पेट भएउ बिसवासी जेहिं नाए सब तपा सँंन्यासी |{
<ref>JayP80.4</ref> }दारा सेज जहाँ जेहि नाहीं भुइँ परि रहै लाइ गिव बाहीं |{
<ref>JayP80.5</ref> }अंध रहै जो देख न नैना गूँग रहै मुख आव न वैना |{
<ref>JayP80.6</ref> }बहिर रहै सरवन नहिं सुना पै एक पेट न रह निरगुना |{
<ref>JayP80.7</ref> }कै कै फेर अंत बहु दोषी बारहिं बार फिरै न सँतोषी |{
<ref>JayP80d</ref> }सो मोहिं लिहें मँगावै लावै भूख पिआस जौं न होत अस बैरी तौ केहि काहू कै आस |{
<ref>JayP81.1</ref> }सुऐं असीस दीन्ह बड़ साजू बड़ परताप अखँडित राजू |{
<ref>JayP81.2</ref> }भागवँत बड़ विधि औतारा जहाँ भाग तह रूप जोहारा |{
<ref>JayP81.3</ref> }कोउ केहु पास आस कै गौना जो निरास दिढ़ आसन मौना |{
<ref>JayP81.4</ref> }कोउ बिन पूँछे बोल जो बोला होइ बोल माँटी के मोला |{
<ref>JayP81.5</ref> }पढ़ि गुनि जानि बेद मत भेऊ पूँछी बात कही सहदेऊ |{
<ref>JayP81.6</ref> }गुनी न कोई आपु सराहा जौ सो बिकाइ कहा पै चाहा |{
<ref>JayP81.7</ref> }जौं लहि गुन परगट नहिं होई तौ लहि मरम न जानै कोई |{
<ref>JayP81d</ref> }चतुर बेद हौं पंडित हीरामनि मोहि नाउँ पदुमावति सों मेरवौं सेव करौं तेहि ठाउँ |{
<ref>JayP82.1</ref> }रतनसेनि हीरामनि चीन्हा एक लाख बाँभन कहँ दीन्हा |{
<ref>JayP82.2</ref> }बिप्र असीसा कीन्ह पयाना सुआ सो राजमँदिर महँ आना |{
<ref>JayP82.3</ref> }बरनौं काह सुआ कै भाखा धनि सो नाउँ हीरामनि राखा |{
<ref>JayP82.4</ref> }जौं बोलै तौ मानिक मूँगा नाहिं तौ मौन बाँध होइ गूँगा |{
<ref>JayP82.5</ref> }जौं बोलै राजा मुख जोवा जनहुँ मोति हिअ हार पिरोवा |{
<ref>JayP82.6</ref> }जनहुँ मारि मुख अंब्रित मेला गुर होइ आपु कीन्ह चह चेला |{
<ref>JayP82.7</ref> }सुरुज चाँद कै कथ्था कहा पेम क गहन लाइ चित रहा |{
<ref>JayP82d</ref> }जो जो सुनै धुनै सिर राजा प्रीति क होइ अगाहु अस गुनवंत नाहिं भल सुअटा बाउर करिहै काहु |{
<ref>JayP83.1</ref> }दिन दस पाँच तहाँ जो भए राजा कतहुँ अहेरें गए |{
<ref>JayP83.2</ref> }नागमती रूपवंती रानी सब रनिवास पाट परधानी |{
<ref>JayP83.3</ref> }कै सिंगार दरपन कर लीन्हा दरसन देखि गरव जियँ कीन्हा |{
<ref>JayP83.4</ref> }भलेहि सो और पिआरी नाहाँ मोरे रूप कि कोइ जग माहाँ |{
<ref>JayP83.5</ref> }हँसत सुआ पहँ आइ सो नारी दीन्हि कसौटी औ बनवारी |{
<ref>JayP83.6</ref> }सुआ बान दहुँ कहु कसि सोना सिंघ लदीप तोर कस लोना |{
<ref>JayP83.7</ref> }कौन दिस्टि तोरी रुपमनी दहुँ हौं लोनि कि वै पदुमिनि |{
<ref>JayP83d</ref> }जौं न कहसि सत सुअटा तोहि राजा कै आन है कोइ एहि जगत महँं मोरें रूप समान |{
<ref>JayP84.1</ref> }सँवरि रूप पदुमावति केरा हँसा सुआ रानी मुख हेरा |{
<ref>JayP84.2</ref> }जेहि सरवर महँ हंस न आवा बकुली तेहि जल हंस कहावा |{
<ref>JayP84.3</ref> }दैयँ कीन्ह अस जगत अनूपा एक एक तें आगरि रूपा |{
<ref>JayP84.4</ref> }कै मन गरब न छाजा काहू चाँद घटा औ लागा राहू |{
<ref>JayP84.5</ref> }लोनि बिलोनि तहाँ को कहा लोनी सोइ कंत जेहि चहा |{
<ref>JayP84.6</ref> }का पूँछहु सिंघल की नारी दिनहिं न पूजै निसि अँधिआरी |{
<ref>JayP84.7</ref> }पुहुप सुगंध सो तिन्ह कै काया जहाँ माँथ का बरनौं पाया |{
<ref>JayP84d</ref> }गढ़ी सो सोने सोंधे भरी सो रूपै भाग सुनत रूखि भै रानी हिएँ लोन अस लाग |{
<ref>JayP85.1</ref> }जौं यह सुआ मँदिर महँ रहई कबहुँ कि होइ राजा सौं कहई |{
<ref>JayP85.2</ref> }सुनि राजा पुनि होइ बियोगी छाडै राज चलै होइ जोगी |{
<ref>JayP85.3</ref> }बिख राखै नहिं होइ अँगूरू सबद न देइ बिरह तवँचूरू |{
<ref>JayP85.4</ref> }धाइ धामिनी बेगि हँकारी ओहि सौंपा जिअ रिसि न सँभारी |{
<ref>JayP85.5</ref> }देखु यह सुअटा है मँदचाला भएउ न ताकर जाकर पाला |{
<ref>JayP85.6</ref> }मुख कह आन पेट बस आना तेहि औगुन दस हाट बिकाना |{
<ref>JayP85.7</ref> }पंखि न राखिअ होइ कुभाखी तहँ लै मारु जहाँ नहिं साखी |{
<ref>JayP85d</ref> }जेहि दिन कहँ हौं निति डरौं रैनि छपावौं सूर लै चह दीन्ह कँवल कहँ मोकहँ होइ मँजूर |{
<ref>JayP86.1</ref> }धाइ सुआ लै मारै गई समुझि गिआन हिएँ मति भई |{
<ref>JayP86.2</ref> }सुआ सो राजा कर बिसरामी मारि न जाइ चहै जेहि सामी |{
<ref>JayP86.3</ref> }यह पंडित खंडित बैरागू दोस ताहि जेहि सूझ न आगू |{
<ref>JayP86.4</ref> }जौं तिवाईँ कै काज न जाना परै धोख पाछें पछिताना |{
<ref>JayP86.5</ref> }नागमती नागिनि बुधि ताऊ सुआ मँजूर होइ नहिं काऊ |{
<ref>JayP86.6</ref> }जो न कंत के आएसु माहाँ कौनु भरोस नारि कै नाहाँ |{
<ref>JayP86.7</ref> }मकु एहि खोज होइ निसि आई तुरै रोग हरि माथें जाई |{
<ref>JayP86d</ref> }दुइ सो छपाए ना छपैं क हत्या औ पापु अंतहु करहिं बिनास ये सै साखी दै आपु |{
<ref>JayP87.1</ref> }राखा सुआ धाइ मति साजा भएउ खोज निसि आएँ राजा |{
<ref>JayP87.2</ref> }रानी उतर मान सौं दीन्हा पंडित सुआ मँजारी लीन्हा |{
<ref>JayP87.3</ref> }मैं पूँछा सिंघल पदुमिनी उतरु दीन्ह तूँ को नागिनी |{
<ref>JayP87.4</ref> }वै जस दिन तूँ निसि अँधियारी जहाँ बसंत करील को बारी |{
<ref>JayP87.5</ref> }का तोर पुरुष रैनि को राऊ उलू न जान देवस कर भाऊ |{
<ref>JayP87.6</ref> }का वह पंखि कोटि मह कोटी अस बड़ बोल जीभ कह छोटी |{
<ref>JayP87.7</ref> }रुहिर चुऐ जब कह बाता भोजन बिनु भोजन मुख राता |{
<ref>JayP87d</ref> }माथें नहिं बैसारिअ सठहि सुआ जौं लोन कान टूट जेहि अभरन का लै करब सो सोन |{
<ref>JayP88.1</ref> }राजैं सुनि बियोग तस माना जैसें हिएँ बिक्रम पछिताना |{
<ref>JayP88.2</ref> }वह हीरामनि पंडित सुआ जौं बोलइ अंब्रित चुआ |{
<ref>JayP88.3</ref> }पंडित दुख खंडित निरदोखा पंडित हुतें परै नहिं दोखा |{
<ref>JayP88.4</ref> }पंडित केरि जीभि मुख सूधी पंडित बात न कहै निबूधी |{
<ref>JayP88.5</ref> }पंडित सुमति देइ पँथ लावा जो कुपथ तेहि पँडित न भावा |{
<ref>JayP88.6</ref> }पंडित राते बदन सरेषा जो हत्यार रुहिर पै देखा |{
<ref>JayP88.7</ref> }कै परान घट आनहु मती कै चलि होहु सुआ सँग सती |{
<ref>JayP88d</ref> }जनि जानहु कै औगुन मँदिर होइ सुख साज आएसु मेटि कंत कर काकर भा न अकाज |{
<ref>JayP89.1</ref> }चाँद जैस धनि उजिअर अही भा पिउ रोस गहन अस गही |{
<ref>JayP89.2</ref> }परम सोहाग निबाहि न पारी भा दोहाग सेवाँ जब हारी |{
<ref>JayP89.3</ref> }एतनिक दोस बिरचि पिउ रूठा जो पिउ आपन कहै सो झूठा |{
<ref>JayP89.4</ref> }ऐसें गरब न भूलै कोई जेहि डर बहुत पिआरी सोई |{
<ref>JayP89.5</ref> }रानी आइ धाइ के पासाँ सुआ भुआ सेंवर के आसाँ |{
<ref>JayP89.6</ref> }परा प्रीति कंचन महँ सीसा बिथरि न मिलै स्याम पै दीसा |{
<ref>JayP89.7</ref> }कहाँ सोनार पास जेहि जाऊ देइ सोहाग करै एक ठाऊँ |{
<ref>JayP89d</ref> }मैं पिय प्रीति भरोसे गरब कीन्ह जिअ माहँ तेहि रिसि हौं परहेलिउँ निगड़ रोस किअ नाहँ |{
<ref>JayP90.1</ref> }उतर धाइ तब दीन्ह रिसाई रिसि आपुहि बुद्धि औरहि खाई |{
<ref>JayP90.2</ref> }मैं जो कहा रिसि करहु न बाला को न गएउ एहि रिसि कर घाला |{
<ref>JayP90.3</ref> }तूँ रिसि भरी न देखसि आगू रिसि महँ काकर भएउ सोहागू |{
<ref>JayP90.4</ref> }बिरस बिरोध रिसिहि पै होई रिसि मारै तेहि मार न कोई |{
<ref>JayP90.5</ref> }जेहि की रिसि मरिए रस जीजै सो रस तजि रिसि कबहुँ न कीजै |{
<ref>JayP90.6</ref> }जेहि रिसि तेहि रस जोगै न जाई बिनु रस हरदि होइ पिअराई |{
<ref>JayP90.7</ref> }कंत सुहाग कि पाइअ साँधा पावै सोइ जो ओहिं चित बाँधा |{
<ref>JayP90d</ref> }रहै जो पिय के आएसु औ बरतै होइ खीन सोइ चाँद अस निरमरि जरम न होइ मलीन |{
<ref>JayP91.1</ref> }जुआ हारि समुझी मन रानी सुआ दीन्ह राजा कहँ आनी |{
<ref>JayP91.2</ref> }मान मते हौं गरब जो कीन्हा कंत तुम्हार मरम मैं चीन्हा |{
<ref>JayP91.3</ref> }सेवा करै जो बरहौ मासा एतनिक औगुन करहु बिनासा |{
<ref>JayP91.4</ref> }जौं तुम्ह देइ नाइ कै गीवाँ छाँड़हु नहिं बिनु मारे जीवाँ |{
<ref>JayP91.5</ref> }मिलतहि महँ जनु अहहु निनारे तुम्ह सौं अहै अदेस पिआरे |{
<ref>JayP91.6</ref> }मैं जाना तुम्ह मोहीं माहाँ देखौं ताकि तौ हहु सब पाहाँ |{
<ref>JayP91.7</ref> }का रानी का चेरी कोई जा कहँ मया करहु भलि सोई |{
<ref>JayP91d</ref> }तुम्ह सों कोइ न जीता हारे बररुचि भोज पहिलें आपु जो खोवै करै तुम्हारा खोज |{
<ref>JayP92.1</ref> }राजैं कहा सत्त कहु सुआ बिनु सत कस जस सेंवर भुआ |{
<ref>JayP92.2</ref> }होइ मुख रात सत्त की बाता जहाँ सत्त तहँ धरम सँघाता |{
<ref>JayP92.3</ref> }बाँधी सिस्टि अहै सत केरी लखिमी आहि सत्त की चेरी |{
<ref>JayP92.4</ref> }सत्त जहाँ साहस सिधि पावा जौं सतवादी पुरुष कहावा |{
<ref>JayP92.5</ref> }सत कहँ सती सँवारै सरा आगि लाइ चहुँ दिसि सत जरा |{
<ref>JayP92.6</ref> }दुइ जग तरा सत्त जेइँ राखा औ पिआर दैअहि सत भाखा |{
<ref>JayP92.7</ref> }सो सत छाँड़ि जो धरम बिनासा का मति हिएँ कीन्ह सत नासा |{
<ref>JayP92d</ref> }तुम्ह सयान औ पंडित असत न भाखहु काउ सत्त कहहु सो मोसों दहुँ काकर अनियाउ |{
<ref>JayP93.1</ref> }सत्त कहत राजा जिउ जाऊ पै मुख असत न भाखौं काऊ |{
<ref>JayP93.2</ref> }हौं सत लै निसरा एहि पतें सिंघल दीप राज घर हतें |{
<ref>JayP93.3</ref> }पदुमावति राजा कै बारी पदुम गंध ससि बिधि औतारी |{
<ref>JayP93.4</ref> }ससि मुख अंग मलैगिरि रानी कनक सुगंध दुआदस बानी |{
<ref>JayP93.5</ref> }हँहिं जो पदुमिनि सिंघल माहाँ सुगँध सुरूप सो ओहि की छाहाँ |{
<ref>JayP93.6</ref> }हीरामनि हौं तेहि क परेवा कंठा फूट करत तेहि सेवा |{
<ref>JayP93.7</ref> }औ पाएउँ मानुस कै भाखा नाहिं त कहाँ मूँठि भरि पाँखा |{
<ref>JayP93d</ref> }जौ लहि जिओं रात दिन सुमिरौं मरौं तो ओहि लै नाउँ मुख राता तन हरिअर कीन्हे ओहूँ जगत लै लाउँ |{
<ref>JayP94.1</ref> }हीरामनि जौं कमल बखाना सुनि राजा होइ भँवर भुलाना |{
<ref>JayP94.2</ref> }आगें आउ पंखि उजिआरे कहहि सो दीप पतंग कै मारे |{
<ref>JayP94.3</ref> }रहा जो कनक सुबासि क ठाऊँ कस न होइ हीरामनि नाऊँ |{
<ref>JayP94.4</ref> }को राजा कस दीप उतंगू जेहि रे सुनत मन भएउ पतंगू |{
<ref>JayP94.5</ref> }सुनि सो समुँद चखु भे किलकिला कँवलहि चहौं भँवर होइ मिला |{
<ref>JayP94.6</ref> }कहु सुगंध धनि कसि निरमरी भा अलि संग कि अबहीं करी |{
<ref>JayP94.7</ref> }औ कहु तहाँ जो पदुमिनि लोनी घर घर सब के होइ जसि होनी |{
<ref>JayP94d</ref> }सबै बखान तहाँ कर कहत सो मोसों आउ चहौं दीप वह देखा सुनत उठा तस चाउ |{
<ref>JayP95.1</ref> }का राजा हौं बरनौं तासू सिंघल दीप आदि कबिलासू |{
<ref>JayP95.2</ref> }जो गा तहाँ भुलानेउ सोई गे जुग बीत न बहुरा कोई |{
<ref>JayP95.3</ref> }घर घर पदुमिनि छतिसौ जाती सदा बसंत देवस औ राती |{
<ref>JayP95.4</ref> }जेहि जेहि बरन फूल फुलवारी तेहि तेहि बरन सुगंध सो नारी |{
<ref>JayP95.5</ref> }गंध्रपसेनि तहाँ बड़ राजा अछरिन्ह माहँ इंद्र बिधि साजा |{
<ref>JayP95.6</ref> }सो पदुमावति ताकरि बारी औ सब दीप माहिं उजिआरी |{
<ref>JayP95.7</ref> }चहूँ खंड के बर जो ओनाहीं गरबन्ह राजा बोलै नाहीं |{
<ref>JayP95d</ref> }उअत सूर जस देखिअ चाँद छपै तेहि धूप ऐसै सबै जाहिं छपि पदुमावति के रूप |{
<ref>JayP96.1</ref> }सुनि रबि नाउँ रतन भा राता पंडित फेरि इहै कहु बाता |{
<ref>JayP96.2</ref> }तुइँ सुरंग मूरति वह कही चित महँ लागि चित्र होइ रही |{
<ref>JayP96.3</ref> }जनु होइ सुरुज आइ मन बसी सब घट पूरि हिऐं परगसी |{
<ref>JayP96.4</ref> }अब हौं सुरुज चाँद वह छाया जल बिनु मीन रकत बिनु काया |{
<ref>JayP96.5</ref> }किरिनि करा भा पेम अँकूरू जौं ससि सरग मिलैं होइ सूरू |{
<ref>JayP96.6</ref> }सहसहुँ कराँ रूप मन भूला जहँ जहँ दिस्टि कवल जनु फूला |{
<ref>JayP96.7</ref> }तहाँ भँवर जेउँ कँवला गंधी भै ससि राहु केरि रिनि बंधी |{
<ref>JayP96d</ref> }तीनि लोक चौदह खंड सबै परै मोहि सूझि पेम छाँड़ि किछु औरु न लोना जौं देखौं मन बूझि |{
<ref>JayP97.1</ref> }पेम सुनत मन भूलु न राजा कठिन पेम सिर देइ तौ छाजा |{
<ref>JayP97.2</ref> }पेम फाँद जो परा न छूटा जीउ दीन्ह बहु फाँद न टूटा |{
<ref>JayP97.3</ref> }गिरगिट छंद धरै दुख तेता खिन खिन रात पीत खिन सेता |{
<ref>JayP97.4</ref> }जानि पुछारि जो भै बनबासी रोवँ रोवँ परे फाँद नगवासी |{
<ref>JayP97.5</ref> }पाँखन्ह फिरि फिरि परासो फाँदू उड़ि न सकै अरुझी भा बाँदू |{
<ref>JayP97.6</ref> }मुयों मुयों अहनिसि चिललाई ओहि रोस नागन्ह धरि खाई |{
<ref>JayP97.7</ref> }पाँडुक सुआ कंठ ओहि चीन्हा जेहि गियँ परा चाह जिउ दीन्हा |{
<ref>JayP97d</ref> }तीतिर गियँ जो फाँद है नितहि पुकारै दोखु सकति हँकारि फाँद गियँ मेलै कब मारै होइ मोख |{
<ref>JayP98.1</ref> }राजैं लीन्ह ऊभ भरि साँसा ऐस बोल जनि बोलु निरासा |{
<ref>JayP98.2</ref> }भलेहिं पेम है कठिन दुहेला दुइ जग तरा पेम जेइँ खेला |{
<ref>JayP98.3</ref> }दुख भीतर जो पेम मधु राखा गंजन मरन सहै सो चाखा |{
<ref>JayP98.4</ref> }जेइँ नहिं सीस पेम पँथ लावा सो प्रिथिमी महँ काहे कों आवा |{
<ref>JayP98.5</ref> }अब मैं पेम पँथ सिर मेला पाँव न ठेलु राखु कै चेला |{
<ref>JayP98.6</ref> }पेम बार सो कहै जो देखा जेइँ न देख का जान बिसेखा |{
<ref>JayP98.7</ref> }तब लगि दुख प्रीतम नहिं भेंटा जब भेंटा जरमन्ह दुख मेटा |{
<ref>JayP98d</ref> }जसि अनूप तुइँ देखी नख सिख बरनि सिंगार है मोहि आस मिलन कै जौं मेरवै करतार |{
<ref>JayP99.1</ref> }का सिंगार ओहि बरनौं राजा ओहि क सिंगार ओहि पै छाजा |{
<ref>JayP99.2</ref> }प्रथम हि सीस कस्तुरी केसा बलि बासुकि कौ औरु नरेसा |{
<ref>JayP99.3</ref> }भँवर केस वह मालति रानी बिसहर लुरहिं लेहिं अरघानी |{
<ref>JayP99.4</ref> }बेनी छोरि झारु जौं बारा सरग पतार होइ अँधियारा |{
<ref>JayP99.5</ref> }कोंवल कुटिल केस नग कारे लहरन्हि भरे भुअंग बिसारे |{
<ref>JayP99.6</ref> }बेधे जानु मलैगिरि बासा सीस चढ़े लोटहिं चहुँ पासा |{
<ref>JayP99.7</ref> }घुँघुरवारि अलकैं बिख भरीं सिंकरीं पेम चहहिं गियँ परीं |{
<ref>JayP99d</ref> }अस फँदवारे केस वै राजा परा सीस गियँ फाँद अस्टौ कुरी नाग ओरगाने भै केसन्हि के बाँद |{
<ref>JayP100.1</ref> }बरनौं माँग सीस उपराहीं सेंदुर अबहिं चढ़ा तेहि नाहीं |{
<ref>JayP100.2</ref> }बिनु सेंदुर अस जानहुँ दिया उजिअर पंथ रैनि महँ किया |{
<ref>JayP100.3</ref> }कंचन रेख कसौटी कसी जनु आन महँ दामिनि परगसी |{
<ref>JayP100.4</ref> }सुरुज किरिन जस गजन बिसेखी जमुना माँझ सरसुती देखी |{
<ref>JayP100.5</ref> }खाँडै धार रुहिर जनु भरा करवत लै बेनी पर धरा |{
<ref>JayP100.6</ref> }तेहि पर पूरि धरे जौं मोंती जमुना माँझ गाँग कै सोती |{
<ref>JayP100.7</ref> }करवत तपा लेहिं होइ चूरू मकु सो रुहिर लै देइ सेंदूरू |{
<ref>JayP100d</ref> }कनक दुआदस बानि होइ चह सोहाग वह माँग सेवा करहिं नखत औ तरईं उऐ गगन निसि गाँग |{
<ref>JayP101.1</ref> }कहौं लिलाट दुइज कै जोती दुइजिहि जोति कहाँ जग ओती |{
<ref>JayP101.2</ref> }सहस कराँ जो सुरुज दिपाई देखि लिलाट सोउ छपि जाई |{
<ref>JayP101.3</ref> }का सरबरि तेहि देउँ मयंकू चाँद कलंकी वह निकलंकू |{
<ref>JayP101.4</ref> }औ चाँदहि पुनि राहु गरासा वह बिनु राहु सदा परगासा |{
<ref>JayP101.5</ref> }तेहि लिलाट पर तिलक बईठा दुइजि पाट जानहुँ धुव डीठा |{
<ref>JayP101.6</ref> }कनक पाट जनु बैठेउ राजा सबै सिंगार अत्र लै साजा |{
<ref>JayP101.7</ref> }ओहि आगें थिर रहै न कोऊ दहुँ का कहँ अस जुरा सँजोऊ |{
<ref>JayP101d</ref> }खरग धनुक औ चक्र बान दइ जग मारन तिन्ह नाउँ सुनि कै परा मुरुछि कै राजा मो कहँ भए एक ठाउँ |{
<ref>JayP102.1</ref> }भौहैं स्याम धनुकु जनु ताना जासौं हेर मार बिख बाना |{
<ref>JayP102.2</ref> }उहै धनुक उन्ह भैंहन्ह चढ़ा केइ हतियार काल अस गढ़ा |{
<ref>JayP102.3</ref> }उहै धनुक किरसुन पहँ अहा उहै धनुक राघौ कर गहा |{
<ref>JayP102.4</ref> }उहै धनुक रावन सँघारा उहै धनुक कंसासुर मारा |{
<ref>JayP102.5</ref> }उहै धनुक बेधा हुत राहू मारा ओहीं सहस्सर बाहू |{
<ref>JayP102.6</ref> }उहै धनुक मैं ओपहँ चीन्हा धानुक आप बेझ जग कीन्हा |{
<ref>JayP102.7</ref> }उन्ह भैंहन्हि सरि केउ न जीता आछरिं छपीं छपीं गोपीता |{
<ref>JayP102d</ref> }भैंह धनुक धनि धानुक दोसर सरि न कराइ गगन धनुक जो ऊगवै लाजन्ह सो छपि जाइ |{
<ref>JayP103.1</ref> }नैन बाँक सरि पूज न कोऊ मान समुँद अस उलथहिं दोऊ |{
<ref>JayP103.2</ref> }राते कँवल करहिं अलि भवाँ घूमहिं माँति चहहिं उपसवाँ |{
<ref>JayP103.3</ref> }उठहिं तुरंग लेहिं नहिं बागा चाहहिं उलथि गगन कहँ लागा |{
<ref>JayP103.4</ref> }पवन झकोरहिं देहि हलोरा सरग लाइ भुइँ लाई बहोरा |{
<ref>JayP103.5</ref> }जग डोलै डोलत नैनाहाँ उलटि अड़ार चाह पल माहाँ |{
<ref>JayP103.6</ref> }जबहिं फिराव गँगन गहि बोरा अस वै भवर चक्र के जोरा |{
<ref>JayP103.7</ref> }समुद हिंडोर करहिं जनु झूले खंजन लुरहिं मिरिग जनु भूले |{
<ref>JayP103d</ref> }सुभर समुँद अस नैन दुइ मानिक भरे तरंग आवत तीर जाहिं फिरि काल भवर तेन्ह संग |{
<ref>JayP104.1</ref> }बरुनी का बरनौं इमि बनी साँधे बान जानु दुइ अनी |{
<ref>JayP104.2</ref> }जुरी राम रावन कै सैना बीच समुंद भए दुइ नैना |{
<ref>JayP104.3</ref> }वारहिं पार बनावरि साँधी जासौं हेर लाग बिख बाँधी |{
<ref>JayP104.4</ref> }उन्ह बानन्ह अस को को न मारा बेधि रहा सगरौं संसारा |{
<ref>JayP104.5</ref> }गँगन नखत जस जाहिं न गने हैं सब बान ओहि के हने |{
<ref>JayP104.6</ref> }धरती बान बेधि सब राखी साखा ठाढ़ि देहिं सब साखी |{
<ref>JayP104.7</ref> }रोवँ रोवँ मानुस तन ठाढ़े सोतहि सोत बेधि तन काढ़े |{
<ref>JayP104d</ref> }बरुनि बान सब ओपहँ बेधे रन बन ठंख सउजन्ह तन सब रोवाँ पंखिन्ह तन सब पंख |{
<ref>JayP105.1</ref> }नासिक खरग देउँ केहि जोगू खरग खीन ओहि बदन सँजोगू |{
<ref>JayP105.2</ref> }नासिक देखि लजानेउ सुआ सूक आइ बेसरि होइ उआ |{
<ref>JayP105.3</ref> }सुआ सो पिअर हिरामनि लाजा औरु भाउ का बरनौं राजा |{
<ref>JayP105.4</ref> }सुआ सो नाँक कठोर पँवारी वह कोंवलि तिल पुहुप सँवारी |{
<ref>JayP105.5</ref> }पुहुप सुगंध करहिं सब आसा मकु हिरगाइ लेइ हम बासा |{
<ref>JayP105.6</ref> }अधर दसन पर नासिक सोभा दारिवँ देखि सुआ मन लोभा |{
<ref>JayP105.7</ref> }खंजन दुहुँ दिसि केलि कराहीं दहुँ वह रस को पाव को नाहीं |{
<ref>JayP105d</ref> }देखि अमिअ रस अधरन्हि भएउ नासिका कीर पवन बास पहुँचावै अस रम छाँड़ न तीर |{
<ref>JayP106.1</ref> }अधर सुरंग अमिअ रस भरे बिंब सुरग लाजि बन फरे |{
<ref>JayP106.2</ref> }फूल दुपहरी मानहुँ राता फूल झरहिं जब जब कह बाता |{
<ref>JayP106.3</ref> }हीरा गहै सो विद्रुम धारा बिहँसत जगत होइ उजिआरा |{
<ref>JayP106.4</ref> }भए मँजीठ पानन्ह रंग लागें कुसुम रंग थिर रहा न आगें |{
<ref>JayP106.5</ref> }अस कै अधर अमिअ भरि राखे अबहिं अछत न काहूँ चाखे |{
<ref>JayP106.6</ref> }मुख तँबोल रँग धारहिं रसा केहि मुख जोग सो अंब्रित बसा |{
<ref>JayP106.7</ref> }राता जगत देखि रँग राते रुहिर भरे आछहिं बिहँसाते |{
<ref>JayP106d</ref> }अमिअ अधर अस राजा सब जग आस करेइ केहि कहँ कँवल बिगासा को मधुकर रस लेइ |{
<ref>JayP107.1</ref> }दसन चौक बैठे जनु हीरा औ बिच बिच रँग स्याम गँभीरा |{
<ref>JayP107.2</ref> }जनु भादौं निसि दामिनि दीसी चमकि उठी तसि भीनि बतीसी |{
<ref>JayP107.3</ref> }वह जो जोति हीरा उपराहीं हीरा दिपहिं सो तेहि परिछाहीं |{
<ref>JayP107.4</ref> }जेहि दिन दसन जोति निरमई बहुतन्ह जोति जोति ओहि भई |{
<ref>JayP107.5</ref> }रबि ससि नखत दीन्ह अहिं जोती रतन पदारथ मानिक मोंती |{
<ref>JayP107.6</ref> }जहँ जहँ बिहँसि सुभावहिं हँसी तहँ तहँ छिटकि जोति परगसी |{
<ref>JayP107.7</ref> }दामिनि दमकि न सरबरि पूजा पुनि वह जोति औरु को दूजा |{
<ref>JayP107d</ref> }विहँसत हँसत दसन तस चमके पाहन उठे झरक्कि दारिवँ सरि जो न कै सका फाटेउ हिया दरक्कि |{
<ref>JayP108.1</ref> }रसना कहौं जो कह रस बाता अंब्रित बचन सुनत मन राता |{
<ref>JayP108.2</ref> }हरै सो सुर चात्रिक कोकिला बीन बंसि वह बैनु न मिला |{
<ref>JayP108.3</ref> }चात्रिक कोकिल रहहिं जो नाहीं सुनि वह बैन लाजि छपि जाहीं |{
<ref>JayP108.4</ref> }भरे पेम मधु बोलै बोला सुनै सो माति घुर्मि कै डोला |{
<ref>JayP108.5</ref> }चतुर बेद मति सब ओहि पाहाँ रिग जजु साम अथर्बन माहाँ |{
<ref>JayP108.6</ref> }एक एक बोल अरथ चौगुना इंद्र मोह बरम्हा सिर धुना |{
<ref>JayP108.7</ref> }अमर भारथ पिंगल औ गीता अरथ जूझ पंडित नहिं जीता |{
<ref>JayP108d</ref> }भावसती ब्याकरन सरसुती पिंगल पाठ पुरान बेद भेद सैं बात कह तस जनु लागहिं बान |{
<ref>JayP109.1</ref> }पुनि बरनौं का सुरँग कपोला एक नारँग के दुऔ अमोला |{
<ref>JayP109.2</ref> }पुहुप पंक रस अंब्रित साँधे केइँ ये सुरँग खिरौरा बाँधे |{
<ref>JayP109.3</ref> }तेहि कपोल बाएँ तिल परा जेइँ तिल देख सो तिल तिल जरा |{
<ref>JayP109.4</ref> }जनु घुँघुची वह तिल करमुहाँ बिरह बान साँधा सामुहाँ |{
<ref>JayP109.5</ref> }अगिनि बान तिल जानहुँ सूझा एक कटाख लाख दुइ जूझा |{
<ref>JayP109.6</ref> }सो तिल काल मेंटि नहिं गएऊ अब वह गाल काल जग भएऊ |{
<ref>JayP109.7</ref> }देखत नैन परी परिछाहीं तेहतें रात स्याम उपराहीं |{
<ref>JayP109d</ref> }सो तिल देखि कपोल पर गँगन रहा धुव गाड़ि खिनहि उठै खिन बूड़ै डोलै नहिं तिल छाँड़ि |{
<ref>JayP110.1</ref> }स्रबन सीप दुइ दीप सँवारे कुँडल कनक रचे उँजिआरे |{
<ref>JayP110.2</ref> }मनि कुंडल चमकहिं अति लोने जनु कौंधा लौकहिं दुहुँ कोने |{
<ref>JayP110.3</ref> }दुहुँ दिसि चाँद सुरुज चमकाहीं नखतन्ह भरे निरखि नहिं जाहीं |{
<ref>JayP110.4</ref> }तेहि पर खूँट दीप दुइ बारे दुइ धुव दुऔ खूँट बैसारे |{
<ref>JayP110.5</ref> }पहिरे खुंभी सिंघल दीपी जानहुँ भरी कचपची सीपी |{
<ref>JayP110.6</ref> }खिन खिन जबहिं चीर सिर गहा काँपत बीज दुहूँ दिसि रहा |{
<ref>JayP110.7</ref> }डरपहिं देव लोक सिंघला परै न बीज टूटि एहि कला |{
<ref>JayP110d</ref> }करहिं नखत सब सेवा स्रवन दिपहिं अस दोउ चाँद सुरुज अस गहने औरु जगत का कोउ |{
<ref>JayP111.1</ref> }बरनौं गीवँ कुँज कै रीसी कंज नार जनु लागेउ सीसी |{
<ref>JayP111.2</ref> }कुंदै फेरि जानु गिउ काढ़ी हरी पुछारि ठगी जनु ठाढ़ी |{
<ref>JayP111.3</ref> }जनु हिय काढ़ि परेवा ठाढ़ा तेहि तें अधिक भाउ गिउ बाढ़ा |{
<ref>JayP111.4</ref> }चाक चढ़ाइ साँच जनु कीन्हा बाग तुरंग जानु गहि लीन्हा |{
<ref>JayP111.5</ref> }गिउ मँजूर तँवचुर जो हारा वहै पुकारहिं साँझ सँकारा |{
<ref>JayP111.6</ref> }पुनि तिहि ठाउँ परी तिरि रेखा घूँटत पीक लीक सब देखा |{
<ref>JayP111.7</ref> }धनि सो गीव दीन्हेउ बिधि भाऊ दहुँ कासौं लै करै मेराऊ |{
<ref>JayP111d</ref> }कंठ सिरी मुकुताहल माला सोहै अभरन गीवँ को होइ हार कंठ ओहि लागै केइँ तपु साधा जीवँ |{
<ref>JayP112.1</ref> }कनक दंड दुइ भुजा कलाई जानहुँ फेरि कुँदेरें भाईं |{
<ref>JayP112.2</ref> }कदलि [ āṃभ कī जāङहुṁ जोरī औ रāतī ओहि कṁवल हथोरī |{
<ref>JayP112.3</ref> }जानहुँ रकत हथोरीं बूड़ीं रबि परभात तात वह जूड़ीं |{
<ref>JayP112.4</ref> }हिया काढ़ि जनु लीन्हेसि हाथाँ रकत भरी अँगुरी तेहिं साथाँ |{
<ref>JayP112.5</ref> }औ पहिरें नग जरी अँगूठी जग बिनु जीव जीव ओहि मूठी |{
<ref>JayP112.6</ref> }बाँहू कंगन टाड़ सलोनी डोलति बाँह भाउ गति लोनी |{
<ref>JayP112.7</ref> }जानहुँ गति बेड़िनि दे[ āरāī बāह ḍोलāइ जīउ लै जāī |{
<ref>JayP112d</ref> }भुज उपमा पँवनारि न पूजी [ īङ भī तेहि चिṃत ṭहāṁवहिṃ ṭहāṁव बेह भे हिरदैṃ ūभि सāṁस लेइ निṃत |{
<ref>JayP113.1</ref> }हिया थार कंच कंचन लाडू कनक कचोर उठे करि चाडू |{
<ref>JayP113.2</ref> }कुंदन बेल साजि जनु कूँदे अंब्रित भरे रतन दुइ मूँदे |{
<ref>JayP113.3</ref> }बेधे भँवर कंट केतुकी चाहहिं बेध कीन्ह केंचुकी |{
<ref>JayP113.4</ref> }जोबन बान लेहिं नहिं बागा चाहहिं हुलसि हिएँ हठ लागा |{
<ref>JayP113.5</ref> }अगिनि बान दुइ जानहु साँधे जग बेधहिं जौं होहिं न बाँधे |{
<ref>JayP113.6</ref> }उतग जँभीर होइ र[ āवāरī छुइ को सकै रāजā कै बāरī |{
<ref>JayP113.7</ref> }दारिवँ दा[ ā फरे अनचखे अस नāरग दहुṁ कā कहṁ रāखे |{
<ref>JayP113d</ref> }राजा बहुत मुए तपि लाइ लाइ भुइँ माथ काहूँ छुऐ न पारे गए मरोरत हाथ |{
<ref>JayP114.1</ref> }पेट पत्र चंदन जनु लावा कुंकुह केसरि बरन सोहावा |{
<ref>JayP114.2</ref> }[ īर अहāर न कर सुकुवāṁरā पāङ फūल के रहै अधāरā |{
<ref>JayP114.3</ref> }स्याम भुअंगिनि रोमावली नाभी निकसि कँवल कहँ चली |{
<ref>JayP114.4</ref> }आइ दुहूँ नारँग बिच भई दे ि[ ā मṁजūर ṭहमकि रहि गī |{
<ref>JayP114.5</ref> }जनहुँ चढ़ी भँवरन्हि कै पाँती चंदन [ āṁभ बāस कै मāṁतī |{
<ref>JayP114.6</ref> }कै कालिंद्री बिरह सताई चलि पयाग अरइल बिच आई |{
<ref>JayP114.7</ref> }नाभी कुंडर बानारसी सौहँ को होइ मीचु तहँ बसी |{
<ref>JayP114d</ref> }सिर करवत तन करसी लै लै बहुत सीझे तेहि आस बहुत धूम घूँटत मैं देखे उतरु न देइ निरास |{
<ref>JayP115.1</ref> }बैरिनि पीठि लीन्ह ओइँ पाछें जनु फिरि चली अपछरा काछें |{
<ref>JayP115.2</ref> }मलयगिरि कै पीठि सँवारी बेनी नाग चढ़ा जनु कारी |{
<ref>JayP115.3</ref> }लहरैं देत पीठि जनु चढ़ा चीर ओढ़ावा कंचुकि मढ़ा |{
<ref>JayP115.4</ref> }दहुँ का कहँ असि बेनी कीन्ही चंदन बास भुअंगन्ह दीन्ही |{
<ref>JayP115.5</ref> }किस्न कै करा चढ़ा ओहि माथे तब सो छूट अब छूट न नाथें |{
<ref>JayP115.6</ref> }कारी कँवल गहे मु[ ā दे[ ā ससि पāछेṃ जस रāहु बिसे[ ā |{
<ref>JayP115.7</ref> }को देखै पावै वह नागू सो देखै माथें मनि भागू |{
<ref>JayP115d</ref> }पन्नग पकज मु[ ā गहे खṃजन तहāṁ बīṭह छāत सिṃघāसन रāज धन तā कहṁ होइ जो ḍīṭह |{
<ref>JayP116.1</ref> }लंक पुहुमि अस आहि न काहूँ केहरि कहौं न ओहि सरि ताहूँ |{
<ref>JayP116.2</ref> }बसा लंक बरनै जग झीनी तेहि तें अधिक लंक वह खीनी |{
<ref>JayP116.3</ref> }परिहँस पिअर भए तेहिं बसा लीन्हे लंक लोगन्ह कहँ डँसा |{
<ref>JayP116.4</ref> }जानहुँ नलिनि खंड दुइ भई दुहुँ बिच लंक तार रहि गई |{
<ref>JayP116.5</ref> }हिय सों मोरि चलै वह तागा पैग देत कत सहि सक लागा |{
<ref>JayP116.6</ref> }छुद्र घंटि मोहहिं नर राजा इंद्र अखार आइ जनु साजा |{
<ref>JayP116.7</ref> }मानहुँ बीन गहे कामिनी रागहिं सबै राग रागिनी |{
<ref>JayP116d</ref> }सिंघ न जीता लंक सरि हारि लीन्ह बन बासु तेहिं रिस रकत पिऐ मनई कर खाइ मार कै माँसु |{
<ref>JayP117.1</ref> }नाभी कुंडर मलै समीरू समुँद भँवर जस भँवै गँभीरू |{
<ref>JayP117.2</ref> }बहुतै भँवर बौंडरा भए पहुँचि न सके सरग कहँ गए |{
<ref>JayP117.3</ref> }चंदन माँझ कुरंगिनि खोजू दहुँ को पाव को राजा भोजू |{
<ref>JayP117.4</ref> }को ओहि लागि हिवंचल सीझा का कहँ लिखी ऐस को रीझा |{
<ref>JayP117.5</ref> }तीवइ कँवल सुगंध सरीरू समुँद लहरि सोहै तन चीरू |{
<ref>JayP117.6</ref> }झूलहिं रतन पाठ के झोंपा साजि मदन दहुँ कापहँ कोपा |{
<ref>JayP117.7</ref> }अबहिं सो आहि कँवल कै करी न जनौं कवन भँवर कहँ धरी |{
<ref>JayP117d</ref> }बेधि रहा जग बासना परिमल मेद सुगंध तेहि अरघानि भँवर सब लुबुधे तजहिं न नीवी बंध |{
<ref>JayP118.1</ref> }बरनौं नितँब लंक कै सोभा औ गज गवन देखि सब लोभा |{
<ref>JayP118.2</ref> }जुरे जंघ सोभा अति पाए केरा खाँभ फेरि जनु लाए |{
<ref>JayP118.3</ref> }कँवल चरन अति रात बिसेखे रहहिं पाट पर पुहुमि न देखे |{
<ref>JayP118.4</ref> }देवता हाथ हाथ पगु लेही पगु पर जहाँ सीस तहँ देहीं |{
<ref>JayP118.5</ref> }माँथे भाग को दहुँ अस पावा कँवल चरन लै सीस चढ़ावा |{
<ref>JayP118.6</ref> }चूरा चाँद सुरुज उजिआरा पायल बीच करहिं झनकारा |{
<ref>JayP118.7</ref> }अनवट बिछिआ नखत तराईं पहुँचि सकै को पावन्हि ताईं |{
<ref>JayP118d</ref> }बरनि सिंगार न जानेउँ नखसिख जैस अभोग तस जग किछौ न पावौं उपमा देउँ ओहि जोग |{
<ref>JayP119.1</ref> }सुनतहि राजा गा मुरुछाई जानहुँ लहरि सुरुज कै आई |{
<ref>JayP119.2</ref> }पेम घाव दुख जान न कोई जेहि लागै जानै पै सोई |{
<ref>JayP119.3</ref> }परा सो पेम समुंद अपारा लहरहिं लहर होइ बिसँभारा |{
<ref>JayP119.4</ref> }बिरह भँवर होइ भाँवरि देई खिन खिन जीव हिलोरहि लेई |{
<ref>JayP119.5</ref> }खिनहि निसास बूड़ि जिउ जाई खिनहि उठै निसँसै बौराई |{
<ref>JayP119.6</ref> }खिनहि पीत खिन होइ मुख सेता खिनहि चेत खिन होइ अचेता |{
<ref>JayP119.7</ref> }कठिन मरन तें पेम बेवस्था न जिअँ जिबन न दसईँ अवस्था |{
<ref>JayP119d</ref> }जनि लेनिहारन्ह लीन्ह जिउ हरहिं तरासहिं ताहि एतना बोल न आव मुख करहिं तराहि तराहि |{
<ref>JayP120.1</ref> }जहँ लगि कुटुँब लोग औ नेगी राजा राय आए सब बेगी |{
<ref>JayP120.2</ref> }जाँवत गुनी गारुरी आए ओझा बैद सयान बोलाए |{
<ref>JayP120.3</ref> }चरचहिं चेष्टा परखहिं नारी निअर नाहिं ओषद तेहि बारी |{
<ref>JayP120.4</ref> }है राजहिं लष्षन कै करा सकति बान मोहा है परा |{
<ref>JayP120.5</ref> }नहिं सो राम हनिवँत बड़ि दूरी कथ लै आव सजीवनि मूरी |{
<ref>JayP120.6</ref> }बिनौ करहिं जेते गढ़पति काजिउ कीन्ह कवनि मति मती |{
<ref>JayP120.7</ref> }कहहु सो पीर काह बिनु खाँगा समुँद सुमेरु आव तुम्ह माँगा |{
<ref>JayP120d</ref> }धावन तहाँ पठावहु देहिं लाख दस रोक है सो बेलि जेहि बारी आनहिं सबै बरोक |{
<ref>JayP121.1</ref> }जौं भा चेत उठा बैरागा बाउर जनहुँ सोइ अस जागा |{
<ref>JayP121.2</ref> }आवन जगत बालक जस रोवा उठा रोइ हो ग्यान सो खोवा |{
<ref>JayP121.3</ref> }हौं तो अहा अमरपुर जहाँ इहाँ मरनपुर आएउँ कहाँ |{
<ref>JayP121.4</ref> }केइँ उपकार मरन कर कीन्हा सकति जगाइ जीउ हरि लीन्हा |{
<ref>JayP121.5</ref> }सोवत अहा जहाँ सुख खावा कस न तहाँ सोवत विधि राखा |{
<ref>JayP121.6</ref> }अब जिउ तहाँ इहाँ तन सूना कब लगि रहै परान बिहूना |{
<ref>JayP121.7</ref> }जौ जिउ घटिहि काल के हाथाँ घटन नीक पै जीव निसाथाँ |{
<ref>JayP121d</ref> }अहुठ हाथ तन सरवर हिया कँवल तेहि माँह नैनन्हि जानहु निअरें कर पहुँचत अवगाह |{
<ref>JayP122.1</ref> }सबन्हि कहा मन समझहु राजा काल सतें कै जूझि न छाजा |{
<ref>JayP122.2</ref> }तासौं जूझि जात जौं जीता जात त किरसुन तजि गोपीता |{
<ref>JayP122.3</ref> }औ नहिं नेहु काहु सौं कीजै नाउँ मीठ खाएँ जिउ दीजै |{
<ref>JayP122.4</ref> }पहिलेहिं सुक्ख नेहु जव जोरा पुनि होइ कठिन निबाहत ओरा |{
<ref>JayP122.5</ref> }अहुठ हाथ तन जैस सुमेरू पहुँचि न जाइ परा तस फेरू |{
<ref>JayP122.6</ref> }गँगन दिस्टि सौं जाइ पहूँचा पेम अदिस्टि गँगन सौं ऊँचा |{
<ref>JayP122.7</ref> }धुव तें ऊँच पेम धुव उवा सिर दै पाउ देइ सो छुवा |{
<ref>JayP122d</ref> }तुम्ह राजा औ सुखिआ करहु राज सुख भोग एहि रे पंथ सो पहुँचै सहै जो दुक्ख वियोग |{
<ref>JayP123.1</ref> }सुऐं कहा मन समुझहु राजा करत पिरीत कठिन है काजा |{
<ref>JayP123.2</ref> }तुम्ह अबहीं जेईं घर पोईं कँवल न बैठि बैठ हहु कोईं |{
<ref>JayP123.3</ref> }जानहि भँवर जो तेहि पँथ लूटे जीउ दीन्ह औ दिएँ न छूटे |{
<ref>JayP123.4</ref> }कठिन आहि सिंघल कर राजू पाइअ नाहिं राज के साजू |{
<ref>JayP123.5</ref> }ओहिं पँथ जाइ जो होइ उदासी जोगी जती तपा संन्यासी |{
<ref>JayP123.6</ref> }भोग जोरि पाइत वह भोगू तजि सो भोग कोइ करत न जोगू |{
<ref>JayP123.7</ref> }तुम्ह राजा चाहहु सुख पावा जोगहि भोगहि कत बनि आवा |{
<ref>JayP123d</ref> }साधन्ह सिद्धि न पाइअ जौ लहि साध न तप्प सोई जानहिं बापुरे जो सिर करहिं कलप्प |{
<ref>JayP124.1</ref> }का भा जोग कहानी कथें निकसै न घिउ बाजु दधि मथें |{
<ref>JayP124.2</ref> }जौं लहि आपु हेराइ न कोई तौ लहि हेरत पाव न सोई |{
<ref>JayP124.3</ref> }पेम पहार कठिन बिधि गढ़ा सो पै चढ़ै सीस सों चढ़ा |{
<ref>JayP124.4</ref> }पंथ सूरिन्ह कर उठा अंकूरू चोर चढ़ै कि चढ़ै मँसूरू |{
<ref>JayP124.5</ref> }तू राजा का पहिरसि कंथा तोरें घटहि माँह दस पंथा |{
<ref>JayP124.6</ref> }काम क्रोध तिस्ना मद माया पाँचौ चोर न छाड़हिं काया |{
<ref>JayP124.7</ref> }नव सेंधै ओहि घर मँझिआरा घर मूसहिं निसि कै उजिआरा |{
<ref>JayP124d</ref> }अबहूँ जागु अयाने होत आव निसु भोर पुनि किछु हाथ न लागिहि मूसि जाहिं जब चोर |{
<ref>JayP125.1</ref> }सुनि सो बात राजा मन जागा पलक न मार पेम चित लागा |{
<ref>JayP125.2</ref> }नैनन्ह ढरहिं मोति औ मूँगा जस गुर खाइ रहा होइ गूँगा |{
<ref>JayP125.3</ref> }हिएँ की जोति दीप वह सूझा यह जो दीप अधिअर भा बूझा |{
<ref>JayP125.4</ref> }उलटि दिस्टि माया सौं रूठी पलटि न फिरी जानि कै जूठी |{
<ref>JayP125.5</ref> }जौ पै नाहीं अस्थिर दसा जग उजार का कीजै बसा |{
<ref>JayP125.6</ref> }गुरू बिरह चिनगी पै मेला जो सुलगाइ लेइ सो चेला |{
<ref>JayP125.7</ref> }अब कै फनिग भृगि कै करा भँवर होउँ जेहि कारन जरा |{
<ref>JayP125d</ref> }फूल फूल फिरि पूछौं जौं पहुँचौं ओहि केत तन नेवछावर कै मिलैं ज्यौं मधुकर जिउ देत |{
<ref>JayP126.1</ref> }तजा राज राजा भा जोगी औ किंगरी कर गहें बियोगी |{
<ref>JayP126.2</ref> }तन बिसँभर मन बाउर रटा अरुझा पेम परी सिर जटा |{
<ref>JayP126.3</ref> }चंद बदन औ चंदन देहा भसम चढ़ाइ कीन्ह तन खेहा |{
<ref>JayP126.4</ref> }मेखल सिंगी चक्र धँधारी जोगौटा रुद्राख अधारी |{
<ref>JayP126.5</ref> }कंथा पहिरि डंड कर गहा सिद्धि होइ कहँ गोरख कहा |{
<ref>JayP126.6</ref> }मुंद्रा स्रवन कंठ जपमाला कर उदपान काँध बघछाला |{
<ref>JayP126.7</ref> }पाँवरि पाँव लीन्ह सिर छाता खप्पर लीन्ह भेस कै राता |{
<ref>JayP126d</ref> }चला भुगुति माँगै कहँ साजि कया तप जोग सिद्ध होउँ पदुमावति पाएँ हिरदै जेहि क बियोग |{
<ref>JayP127.1</ref> }गनक कहहिं करु गवन आजू दिन लै चलहि फरै सिधि काजू |{
<ref>JayP127.2</ref> }पेम पंथ दिन घरी न देखा तब देखै जब होइ सरेखा |{
<ref>JayP127.3</ref> }जेहि तन पेम कहाँ तेहि माँसू कथा न रकत नयनन्हि आँसू |{
<ref>JayP127.4</ref> }पँडित भुलान न जानै चालू जीउ लेत दिन पूँछ न कालू |{
<ref>JayP127.5</ref> }सती कि बौरी पूँछै पाँड़े औ घर पैठि समेटै भाँड़े |{
<ref>JayP127.6</ref> }मरि जो चलै गाँग गति लेई तेहि दिन घरी कहाँ को देई |{
<ref>JayP127.7</ref> }मैं घर बार कहाँ कर पावा घर काया पुनि अंत परावा |{
<ref>JayP127d</ref> }हौं रे पँखेरू पँखी जेहि बन मोर निबाहु खेलि चला तेहि बन कहँ तुम्ह आपन घर जाहु |{
<ref>JayP128.1</ref> }चहुँ दिसि आन सोंटिअन्ह फेरी भै कटकाई राजा केरी |{
<ref>JayP128.2</ref> }जाँवत अहै सकल ओरगाना साँवर लेहु दूरि है जाना |{
<ref>JayP128.3</ref> }सिंघल दीप जाइ सब चाहा मोल न पाउब जहाँ बेसाहा |{
<ref>JayP128.4</ref> }सब निबहिहि तहँ आपनि साँठी साँठी बिना रहब मुख माँटी |{
<ref>JayP128.5</ref> }राजा चला साजि कै जोगू साजहु बेगि चलै सब लोगू |{
<ref>JayP128.6</ref> }गरब जो चढ़े तुरै की पीठी अब सो तजहु सरग सौं डीठी |{
<ref>JayP128.7</ref> }मंत्रा लेहु होहु सँग लागू गुदरि जाइ सब होइहि आगू |{
<ref>JayP128d</ref> }का निचिंत रे मनुसे आपनि चिंता आछु लेहि सजग होइ अगुमन फिरि पछिताहि न पाछु |{
<ref>JayP129.1</ref> }बिनवै रतनसेनि कै माया माँथें छत्र पाट निति पाया |{
<ref>JayP129.2</ref> }बेरसहु नव लख लच्छि पिआरी राज छाँड़ि जनि होहु भिकारी |{
<ref>JayP129.3</ref> }निति चंदन लागै जेहि देहा सो तन देखु भरब अब खेहा |{
<ref>JayP129.4</ref> }सब दिन रहेउ करत तुम्ह भोगू सो कैसे साधव तप जोगू |{
<ref>JayP129.5</ref> }कैसें धूप सहब बिनु छाहाँ कैसें नींद परिहि भुइँ माहाँ |{
<ref>JayP129.6</ref> }कैसें ओढ़ब काँवरि कंथा कैसें पाउँ चलब तुम्ह पंथा |{
<ref>JayP129.7</ref> }कैसें सहब खिनहि खिन भूखा कैसें खाब कुरकुटा रूखा |{
<ref>JayP129d</ref> }राज पाट दर परिगह सब तुम्ह सों उजिआर बैठि भोग रस मानहु कै न चलहु अँधिआर |{
<ref>JayP130.1</ref> }मोहिं यह लोभ सुनाउ न माया काकर सुख काकर यह काया |{
<ref>JayP130.2</ref> }जौं निआन तन होइहि छारा माँटी पोखि मरें को भारा |{
<ref>JayP130.3</ref> }का भूलहु एहि चंदन चोवाँ बैरी जहाँ आँग के रोवाँ |{
<ref>JayP130.4</ref> }हाथ पाउ सरवन औ आँखी ये सब ही भरहैं पुनि साखी |{
<ref>JayP130.5</ref> }सोत सोत बोलिहिं तन दोखू कहु कैसें होहि गति मोखू |{
<ref>JayP130.6</ref> }जौं भल होत राज औ भोगू गोपिचंद कस साधत जोगू |{
<ref>JayP130.7</ref> }ओनहूँ सिस्टि जौं देख परेवा तजा राज कजरी बन सेवा |{
<ref>JayP130d</ref> }देखु अंत अस होइहि गुरू दीन्ह उपदेस सिंघल दीप जाब मैं माता मोर अदेस |{
<ref>JayP131.1</ref> }रोवै नागमती रनिवासू केइँ तुम्ह कंत दीन्ह बन बासू |{
<ref>JayP131.2</ref> }अब को हमहिं करिहि भोगिनी हमहूँ साथ होइब जोगिनी |{
<ref>JayP131.3</ref> }कै हम लावहु अपने साथाँ कै अब मारि चलहु सैं हाथाँ |{
<ref>JayP131.4</ref> }तुम्ह अस बिछुरे पीउ पिरीता जहवाँ राम तहाँ सँग सीता |{
<ref>JayP131.5</ref> }जौ लहि जिउ सँग छोड़ न काया करिहौं सेव पखरिहौं पाया |{
<ref>JayP131.6</ref> }भलेहिं पदुमिनी रूप अनूपा हमतें कोइ न आगरि रूपा |{
<ref>JayP131.7</ref> }भवै भलेहिं पुरुषन्ह कै डीठी जिन्ह जाना तिन्ह दीन्हि न पीठी |{
<ref>JayP131d</ref> }देहिं असीस सबै मिलि तुम्ह माथें निति छात राज करहु गढ़ चितउर राखहु पिय अहिबात |{
<ref>JayP132.1</ref> }तुम्ह तिरिआ मति हीन तुम्हारी मूरुख सो जो मतै घर नारीं |{
<ref>JayP132.2</ref> }राघौ जौं सीता सँग लाई रावन हरी कवन सिधि पाई |{
<ref>JayP132.3</ref> }यहु संसार सपन कर लेखा बिछुरि गए जानहु नहिं देखा |{
<ref>JayP132.4</ref> }राजा भरथरि सुनि रे अयानी जेहि के घर सोरह सै रानी |{
<ref>JayP132.5</ref> }कुचन्ह लिहें तरवा सहराईं भा जोगी कोइ साथ न लेईं |{
<ref>JayP132.6</ref> }जोगिन्ह काह भोग सों काजू चहै न मेहरी चहै न राजू |{
<ref>JayP132.7</ref> }जूड़ कुरकुटा पै भखु चाहा जोगिहि तात भात दहुँ काहा |{
<ref>JayP132d</ref> }कहा न मानै राजा तजी सबाईं भीर चला छाड़ि सब रोवत फिरि कै देइ न धीर |{
<ref>JayP133.1</ref> }रोवै मता न बहुरै बारा रतन चला जग भा अँधिआरा |{
<ref>JayP133.2</ref> }बार मोर रजियाउर रता सो लै चला सुवा परबता |{
<ref>JayP133.3</ref> }रोवहिं रानी तजहिं पराना फोरहिं बलय करहिं खरिहाना |{
<ref>JayP133.4</ref> }चूरजिं गिव अभरन औ हारू अब काकहँ हम करब सिंगारू |{
<ref>JayP133.5</ref> }जाकहँ कहहिं रहसि कै पिऊ सोइ चला काकर यहु जीऊ |{
<ref>JayP133.6</ref> }मरै चहहिं पै मरै न पावहिं उठै आग तब लोग बुझावहिं |{
<ref>JayP133.7</ref> }घरी एक सुठि भएउ अँदोरा पुनि पाछें बीता होइ रोरा |{
<ref>JayP133d</ref> }टूट मनै नव मोती फूट मनै दस काँच लीन्ह समेटि ओबरिन होइगा दुख कर नाँच |{
<ref>JayP134.1</ref> }निकसा राजा सिंगी पूरी छाड़ि नगर मेला होइ दूरी |{
<ref>JayP134.2</ref> }राय राने सब भए बियोगी सोरह सहस कुँवर भए जोगी |{
<ref>JayP134.3</ref> }माया मोह हरी सैं हाथाँ देखेन्हि बूझि निआन न साथाँ |{
<ref>JayP134.4</ref> }छाड़ेन्हि लोग कुटुँब घर सोऊ भे निनार दुख सुख तजि दोऊ |{
<ref>JayP134.5</ref> }सँवरै राजा सोइ अकेला जेहि रे पंथ खेलै होइ चेला |{
<ref>JayP134.6</ref> }नगर नगर औ गावँहिं गाऊँ चला छाड़ि सब ठावँहिं ठाऊँ |{
<ref>JayP134.7</ref> }काकर घर काकर मढ़ माया ताकर सब जाकर जिउ काया |{
<ref>JayP134d</ref> }चला कटक जोगिन्ह कर कै गेरुआ सब भेषु कोस बीस चारिहुँ दिसि जानहुँ फूला टेसु |{
<ref>JayP135.1</ref> }आगें सगुन सगुनिआँ ताका दहिउ मच्छ रूपे कर टाका |{
<ref>JayP135.2</ref> }भरें कलस तरुनी चलि आई दहिउ लेहु ग्वालिन गोहराई |{
<ref>JayP135.3</ref> }मालिनि आउ मौर लै गाँथें खंजन बैठ नाग के माँथें |{
<ref>JayP135.4</ref> }दहिनें मिरिग आइ गा धाई प्रतीहार बोला खर बाईं |{
<ref>JayP135.5</ref> }बिर्ख सँवरिआ दाहिन बोला बाएँ दिसि गादुर नहिं डोला |{
<ref>JayP135.6</ref> }बाएँ अकासी धोबिनि आई लोवा दरसन आइ देखाई |{
<ref>JayP135.7</ref> }बाएँ कुरारी दाहिन कूचा पहुँचै भुगुति जैस मन रूचा |{
<ref>JayP135d</ref> }जाकहँ होहिं सगुन अस औ गवनै जेहि आस अस्टौ महासिद्धि तेहि जस कबि कहा बिआस |{
<ref>JayP136.1</ref> }भएउ पयान चला पुनि राजा सिंघनाद जोगिन्ह कर बाजा |{
<ref>JayP136.2</ref> }कहेन्हि आजु कछु ओर पयाना काल्हि पयान दूरि है जाना |{
<ref>JayP136.3</ref> }ओहिं मेलान जब पहुँचिहि कोई तब हम कहब पुरुष भल सोई |{
<ref>JayP136.4</ref> }एहि आगे परबत की पाटी बिषम पहार अगम सुठि घाटी |{
<ref>JayP136.5</ref> }बिच बिच खोह नदी औ नारा ठाँवहिं ठाँव उठहिं बटपारा |{
<ref>JayP136.6</ref> }हनिवँत केर सुनब पुनि हाँका दहुँ को पार होइ को थाका |{
<ref>JayP136.7</ref> }अस मन जानि सँभारहु आगू अगुआ केरि होहु पछलागू |{
<ref>JayP136d</ref> }करहिं पयान भोर उठि नितहि कोस दस जाहिं पंथी पंथाँ जे चलहिं ते का रहन ओनाहिं |{
<ref>JayP137.1</ref> }करहु दिस्टि थिर होहु बटाऊ आगू देखि धरहु भुइँ पाऊ |{
<ref>JayP137.2</ref> }जौं रे उबट होइ परे भुलाने गए मारे पँथ चलै न जाने |{
<ref>JayP137.3</ref> }पावन्ह पहिरि लेहु सब पँवरी काँट न चुभै न गड़ै अँकवरी |{
<ref>JayP137.4</ref> }परे आइ अब बनखँड माहाँ डंडक आरन बींझ बनाहाँ |{
<ref>JayP137.5</ref> }सघन ढाँख बन चहुँ दिसि फूला बहु दुख मिलिहि इहाँ कर भूला |{
<ref>JayP137.6</ref> }झाँखर जहाँ सो छाड़हु पंथा हिलगि मकोइ न फारहु कंथा |{
<ref>JayP137.7</ref> }दहिने बिदर चँदेरी बाएँ दहुँ कहँ होब बाट दुहुँ ठाएँ |{
<ref>JayP137d</ref> }एक बाट गौ सिंघल दोसर लंक समीप हहिं आगे पँथ दोऊ दहुँ गवनब केहि दीप |{
<ref>JayP138.1</ref> }ततखन बोला सुआ सरेखा अगुआ सोइ पंथ जेइँ देखा |{
<ref>JayP138.2</ref> }सो का उड़ै न जेहि तन पाँखू लै सो परासहिं बूड़ै साखू |{
<ref>JayP138.3</ref> }जस अंधा अंधे कर संगी पंथ न पाव होइ सहलंगी |{
<ref>JayP138.4</ref> }सुनु मति काज चहसि जौं साजा बीजानगर बिजैगिरि राजा |{
<ref>JayP138.5</ref> }पूँछु न जहाँ कुंड और गोला तजु बाएँ अँधियार खटोला |{
<ref>JayP138.6</ref> }दक्खिन दहिने रहै तिलंगा उत्तर माँझे गढ़ा खटंगा |{
<ref>JayP138.7</ref> }माँझ रतनपुर सौंह दुआरा झारखंड दै बाउँ पहारा |{
<ref>JayP138d</ref> }आगें पाउँ ओड़ैसा बाएँ देहु सो बाट दहिनावर्त लाइकै उतरु समुंद्र के घाट |{
<ref>JayP139.1</ref> }होत पयान जाइ दिन केरा मिरगारन महँ भएउ बसेरा |{
<ref>JayP139.2</ref> }कुस साँथरि भै सौर सुपेती करवट आइ बनी भुइँ सेती |{
<ref>JayP139.3</ref> }कया मलै तेहि भसम मलीजा चलि दस कोस ओस निति भीजा |{
<ref>JayP139.4</ref> }ठाँवहिं ठाँव सोवहिं सब चेला राजा जागै आपु अकेला |{
<ref>JayP139.5</ref> }जेहि कें हिएँ पेम रँग जामा का तेहि भूख नींद बिसरामा |{
<ref>JayP139.6</ref> }बन अँधिआर रैनि अँधियारी भादौं बिरह भएउ अति भारी |{
<ref>JayP139.7</ref> }किंगरी हाथ गहें बैरागी पाँच तंतु धुनि उठै लागी |{
<ref>JayP139d</ref> }नैन लागु तेहि मारग पदुमावति जेहि दीप जैस सेवाती सेवहिं बन चातक जल सीप |{
<ref>JayP140.1</ref> }मासेक लाग चलत तेहि बाटाँ उतरे जाइ समुँद के घाटाँ |{
<ref>JayP140.2</ref> }रतनसेनि भा जोगी जती सुनि भेंटै आएउ गजपती |{
<ref>JayP140.3</ref> }जोगी आपु कटक सब चेला कौन दीप कहँ चाहिअ खेला |{
<ref>JayP140.4</ref> }पहिलेहिं आए माया कीजै हम पहुनई कहँ आएसु दीजै |{
<ref>JayP140.5</ref> }सुनहु गजपती उतरु हमारा हम तुम्ह एकै भाव निरारा |{
<ref>JayP140.6</ref> }सो तिन्ह कहँ जिन्ह महँ बहु भाऊ जो निरभाव न लाव नसाऊ |{
<ref>JayP140.7</ref> }यहै बहुत जो बोहित पावौं तुम्हतें सिंघल दीप सिधावौं |{
<ref>JayP140d</ref> }जहाँ मोहि निजु जाना होहुँ कटक लै पार जौं रे जिऔं लै बहुरौं मरौं तो ओहि के बार |{
<ref>JayP141.1</ref> }गजपति कहा सीस बरु माँगा एतने बोल न होइहि खाँगा |{
<ref>JayP141.2</ref> }ये सब देहुँ आनि नै गढ़े फूल सोइ जो महेसहि चढ़ै |{
<ref>JayP141.3</ref> }पै गोसाइँ सों एक बिनाती मारग कठिन जाब केहि भाँती |{
<ref>JayP141.4</ref> }सात समुंद असूझ अपारा मारहिं मगर मच्छ घरियारा |{
<ref>JayP141.5</ref> }उठै लहरि नहिं जाइ सँभारी भागहिं कोइ निबहै वैपारी |{
<ref>JayP141.6</ref> }तुम्ह सुखिया अपने घर राजा एत जो दुक्ख सहहु केहि काजा |{
<ref>JayP141.7</ref> }सिंघल दीप जाइ सो कोई हाथ लिये जिउ आपन होई |{
<ref>JayP141d</ref> }खार खीर दधि उदधि सुरा जल पुनि किलकिला अकूत को चढ़ि बाँधहि समुँद ये सातौं है काकर अस बूत |{
<ref>JayP142.1</ref> }गजपति यह मन सकती सीऊ पै जेहि पेम कहाँ तेहि जीऊ |{
<ref>JayP142.2</ref> }जौं पहिलें सिर दै पगु धरई मुए केर मीचुहि का करई |{
<ref>JayP142.3</ref> }सुख सँकलपि दुख साँबर लीन्हेउँ तौ पयान सिंघल कहँ कीन्हेउँ |{
<ref>JayP142.4</ref> }भँवर जान पै कँवल पिरीती जेहि महँ बिथा पेम कै बीती |{
<ref>JayP142.5</ref> }औ जेइँ समुँद पेम कर देखा तेइँ यह समुँद बुंद बरु लेखा |{
<ref>JayP142.6</ref> }सात समुँद सत कीन्ह सँभारू जौं धरती का गरुव पहारू |{
<ref>JayP142.7</ref> }जेइँ पै जिय बाँधा सतु बेरा बरु जिय जाइ फिरै नहिं फेरा |{
<ref>JayP142d</ref> }रंगनाथ हौं जाकर हाथ ओहि के नाँथ गहें नाँथ सो खाँचै फेरे फिरै न माँथ |{
<ref>JayP143.1</ref> }पेम समुंद ऐस अवगाहा जहाँ न वार पार नहिं थाहा |{
<ref>JayP143.2</ref> }जौं वह समुँद काह एहि परे जौं अवगाह हंस होइ तिरे |{
<ref>JayP143.3</ref> }हौं पदुमावति कर भिखमँगा दिस्टि न आव समुँद औ गँगा |{
<ref>JayP143.4</ref> }जेहि कारन गियँ काँथरि कंथा जहाँ सो मिलै जाउँ तेहि पंथा |{
<ref>JayP143.5</ref> }अब एहि समुँद परौं होइ मरा पेम मोर पानी कै करा |{
<ref>JayP143.6</ref> }मर होइ बहा कतहुँ लै जाऊ ओहि के पंथ कोइ लै खाऊ |{
<ref>JayP143.7</ref> }अस मन जानि समुँद महँ परऊँ जौ कोइ खाइ बेगि निस्तरऊँ |{
<ref>JayP143d</ref> }सरग सीस धर धरती हिया सो पेम समुंद नैन कौड़िया होइ रहे लै लै उठहिं सो बुंद |{
<ref>JayP144.1</ref> }कठिन बियोग जोग दुख डाहू जरम जरत होइ ओर निबाहू |{
<ref>JayP144.2</ref> }डर लज्या तहँ दुवौ गँवानी देखै कछु न आगि औ पानी |{
<ref>JayP144.3</ref> }आगि देखि ओहि आगिअ भावा पानी देखि कै सौंहे धावा |{
<ref>JayP144.4</ref> }जस बाउर न बुझाए बूझा जौनिहिं भाँति जाइ का सूझा |{
<ref>JayP144.5</ref> }मगर मच्छ डर हिएँ न लेखा आपुहिं जान पार भा देखा |{
<ref>JayP144.6</ref> }औ न खाहिं ओहि सिंध सदूरा काठहु चाहि अधिक सो झूरा |{
<ref>JayP144.7</ref> }काया माया संग न आथी जेहि जिय सौंपा सोई साथी |{
<ref>JayP144d</ref> }जो कछु दरब अहा सँग दान दीन्ह संसार का जानी केहि के सत दैय उतारे पार |{
<ref>JayP145.1</ref> }धनि जीवन औ ताकर जिया ऊँच जगत महँ जाकर दिया |{
<ref>JayP145.2</ref> }दिया सो सब जप तप उपराहीं दिया बराबर जग किछु नाहीं |{
<ref>JayP145.3</ref> }एक दिया तेइँ दस गुन लाहा दिया देखि धरमी मुख चाहा |{
<ref>JayP145.4</ref> }दिया सो काज दुहूँ जग आवा इहाँ जो दिया उहाँ सो पावा |{
<ref>JayP145.5</ref> }दिया करै आगें उजिआरा जहाँ न दिया तहाँ अँधियारा |{
<ref>JayP145.6</ref> }दिया मँदिल निसि करै अँजोरा दिया नाहिं घर मूसहिं चोरा |{
<ref>JayP145.7</ref> }हातिम करन दिया जौं सिखा दिया अहा धरमन्हि महँ लिखा |{
<ref>JayP145d</ref> }निरमल पंथ कीन्ह तिन्ह जिन्ह रे दिया कछु हाथ किछु न कोई लै जाइहि दिया जाइ पै साथ |{
<ref>JayP146.1</ref> }सत न डोल देखा गजपती राजा दत्त सत्त दुहुँ सती |{
<ref>JayP146.2</ref> }आपन नाहिं कया पै कंथा जीउ दीन्ह अगुमन तेहि पंथा |{
<ref>JayP146.3</ref> }निस्चैं चला भरम डर खोई साहस जहाँ सिद्धि तहँ होई |{
<ref>JayP146.4</ref> }निस्चैं चला छाड़ि के राजू बोहित दीन्ह दीन्ह नै साजू |{
<ref>JayP146.5</ref> }चढ़े बेगि औ बोहित पेले धनि ओइ पुरुष पेम पँथ खेले |{
<ref>JayP146.6</ref> }तिन्ह पावा उत्तिम कबिलासू जहाँ न मीचु सदा सुख बासू |{
<ref>JayP146.7</ref> }पेम पंथ जौं पहुँचै पाराँ बहुरि न आइ मिलै एहि छाराँ |{
<ref>JayP146d</ref> }एहि जीवन कै आस का जस सपना तिल आधु मुहमद जिअतहि जे मरहिं तेइ पुरुष कहु साधु |{
<ref>JayP147.1</ref> }जस रथ रेंगि चलै गज ठाटी बोहित चले समुँद गा पाटी |{
<ref>JayP147.2</ref> }धावहिं बोहित मन उपराहीं सहस कोस एक पल महँ जाहीं |{
<ref>JayP147.3</ref> }समुँद अपार सरग जनु लागा सरग न घालि गनै बैरागा |{
<ref>JayP147.4</ref> }ततखन चाल्हा एक दिखावा जनु धौलागिरि परबत आवा |{
<ref>JayP147.5</ref> }उठी हिलोर जो चाख नराजी लहरि अकास लागि भुइँ बाजी |{
<ref>JayP147.6</ref> }राजा सेंति कुँवर सब कहहीं अस अस मच्छ सनुँद महँ रहहीं |{
<ref>JayP147.7</ref> }तेहि रे पंथ हम चाहहिं गवना होहु सँजूत बहुरि नहिं अवना |{
<ref>JayP147d</ref> }गुरु हमार तुम्ह राजा हम चेला औ नाथ जहाँ पाँव गुरु राखै चेला राखै माँथ |{
<ref>JayP148.1</ref> }केवट हँसे सो सुनत गवेंजा समुँद न जान कुँआ कर मेंजा |{
<ref>JayP148.2</ref> }यह तौ चाल्ह न लागै कोहू काह कहौ जौ देखहु रोहू |{
<ref>JayP148.3</ref> }अवहीं तौ तुम्ह देखे नाहीं जेहि मुख ऐसे सहस समाहीं |{
<ref>JayP148.4</ref> }राज पंखि तिन्ह पर मँडराहीं सहस कोस जिन्ह की परिछाहीं |{
<ref>JayP148.5</ref> }ते ओइ मच्छ ठोर गहि लेहीं सावक मुख चारा लै देहीं |{
<ref>JayP148.6</ref> }गरजै गँगन पंखि जौं बोलहिं डोलै समुँद डहन जौ खोलहिं |{
<ref>JayP148.7</ref> }तहाँ न चाँद न सुरुज असूझा चढ़ै सो जो अस अगुमनबूझा |{
<ref>JayP148d</ref> }दस महँ एक जाइ कोइ करम धरम सत नेम बोहित पार होइ जौं तौ कूसल औ खेम |{
<ref>JayP149.1</ref> }राजैं कहा कीन्ह सो पेमा जेहिं रे कहाँ कर कूसल खेमा |{
<ref>JayP149.2</ref> }तुम्ह खेवहु खेवै जौं पारहु जैसें आपु तरहु मोहिं तारहु |{
<ref>JayP149.3</ref> }मोहिं कूसल कर सोच न ओता कूसल होत जौं जनम न होता |{
<ref>JayP149.4</ref> }धरती सरग जाँत पर दोऊ जो तेहि बिच जिय राख न कोऊ |{
<ref>JayP149.5</ref> }हाँ अब कुसल एक पै माँगौं पेम पंथ सत बाँधि न खाँगौं |{
<ref>JayP149.6</ref> }जौं सत हिएँ तो नैनन्ह दिया समुँद न डरै पैठि मरजिया |{
<ref>JayP149.7</ref> }तहँ लगि हेरौं समुँद ढँढोरी जहँ लगि रतन पदारथ जोरी |{
<ref>JayP149d</ref> }सप्त पतार खोजि जस काढ़े बेद गरंथ सात सरग चढ़ि धावौं पदुमावति जेहि पंथ |{
<ref>JayP150.1</ref> }सायर तिरै हिएँ सत पूरा जौं जियँ सत कायर पुनि सूरा |{
<ref>JayP150.2</ref> }तेहिं सत बोहित पूरि चलाए जेहिं सत पवन पंख जनु लाए |{
<ref>JayP150.3</ref> }सत साथी सत कर सहवाँरू सत्त खेइ लै लावै पारू |{
<ref>JayP150.4</ref> }सतै ताक सब आगू पाछू जहँ जहँ मगर मच्छ औ काछू |{
<ref>JayP150.5</ref> }उठै लहरि नहिं जाइ सँभारा चढ़ै सरग औ परै पतारा |{
<ref>JayP150.6</ref> }डोलहिं बोहित लहरैं खाहीं खिन तर खिनहिं होहिं उपराहीं |{
<ref>JayP150.7</ref> }राजैं सो सतु हिरदैं बाँधा जेहि सत टेकि करे गिरि काँधा |{
<ref>JayP150d</ref> }खार समुँद सो नाँघा आए समुँद जहँ खीर मिले समुँद वै सातौं बेहर बेहर नीर |{
<ref>JayP151.1</ref> }खीर समुँद का बरनौं नीरू सेत सरूप पियत जस खीरू |{
<ref>JayP151.2</ref> }उलथहिं मोंती मानिक हीरा दरब देखि मन धरै न धीरा |{
<ref>JayP151.3</ref> }मनुवाँ चहै दरब औ भोगू पंथ भुकाइ बिनासै जोगू |{
<ref>JayP151.4</ref> }जोगी मनहिं ओहिं रिस मारहिं दरब हाथ कै समुँद पबारहिं |{
<ref>JayP151.5</ref> }दरब लेइ सो अस्थीर राजा जो जोगी तेहि के केहि काजा |{
<ref>JayP151.6</ref> }पंथहि पंथ दरब रिपु होई ठग बटवार चोर सँग सोई |{
<ref>JayP151.7</ref> }पंथिक सो जो दरब सों रूसै दरब समेंटि बहुत अस मूसै |{
<ref>JayP151d</ref> }खीर समुँद सो नाँघा आए समुँद दधि माँह जो हहिं नेह के बाउर ना तिन्ह धूप न छाँह |{
<ref>JayP152.1</ref> }दधि समुँद देखत मन डहा पेम क लुबुध दगध पै सहा |{
<ref>JayP152.2</ref> }पेम सों दाधा धनि वह जीऊ दही माहिं मथि काढ़ै घीऊ |{
<ref>JayP152.3</ref> }दधि एक बूँद जाम सब खीरू काँजी बुंद बिनसि होइ नीरू |{
<ref>JayP152.4</ref> }स्वाँस दहेंड़ि मन मँथनी गाढ़ी हिएँ चोट बिनु फूट न साढ़ी |{
<ref>JayP152.5</ref> }जेहि जियँ पेम चँदन तेहि आगी पेम बिहून फिरहिं डरि भागी |{
<ref>JayP152.6</ref> }पेम कि आगि जरै जौं कोई ताकर दुख न अँबिरथा होई |{
<ref>JayP152.7</ref> }जो जानै सत आपुहि जारै निसत हिएँ सत करै न पारै |{
<ref>JayP152d</ref> }दधि समुँद्र पुनि पार भे पेमहिं कहाँ सँभार भावै पानी सिर परौ भावै पारौ अँगार |{
<ref>JayP153.1</ref> }आए उदधि समुंद अपाराँ धरती सरग जरै तेहि झाराँ |{
<ref>JayP153.2</ref> }आगि जो उपनी ओहि समुंदा लंका जरी ओहि एक बुंदा |{
<ref>JayP153.3</ref> }बिरह जो उपना वह हुत गाढ़ा खिन न बुझाइ जगत तस बाढ़ा |{
<ref>JayP153.4</ref> }जेहिं सो बिरह तेहिं आगि न डीठी सौंह जरै फिरि देइ न पीठी |{
<ref>JayP153.5</ref> }जग महँ कठिन खरग कै धारा तेहिं ते अधिक बिरह कै झारा |{
<ref>JayP153.6</ref> }अगम पंथ जौं ऐस न होई साध किएँ पावत सब कोई |{
<ref>JayP153.7</ref> }तेहि समुंद महँ राजा परा चहै जरै पै रोवँ न जरा |{
<ref>JayP153d</ref> }तलफै तेल कराह जिमि इमि तलफै तेहि नीर वह जो मलैगिरि पेम का बुंद समुंद समीर |{
<ref>JayP154.1</ref> }सुरा समुँद पुनि राजा आवा महुआ मद छाता देखरावा |{
<ref>JayP154.2</ref> }जो तेहि पिऐ सो भाँवरि लेई सीस फिरै पँथ पैगु न देई |{
<ref>JayP154.3</ref> }पेम सुरा जेहि के जिय माहाँ कत बैठै महुआ की छाहाँ |{
<ref>JayP154.4</ref> }गुरु के पास दाख रस रसा बैरि बबूर मारि मन कसा |{
<ref>JayP154.5</ref> }बिरहैं दगध कीन्ह तन भाठी हाड़ जराइ दीन्ह जस काठी |{
<ref>JayP154.6</ref> }नैन नीर सो पोती किया तस मद चुआ बरै जनु दिया |{
<ref>JayP154.7</ref> }बिरह सरागन्हि भूँजै माँसू गिरि गिरि परहिं रकत के आँसू |{
<ref>JayP154d</ref> }मुहमद मद जो परेम का किएँ दीप तेहि राख सीस न देइ पतंग होइ तब लगि जाइ न चाखि |{
<ref>JayP155.1</ref> }पुनि किलकिला समुँद महँ आए किलकिल उठा देखि डरु खाए |{
<ref>JayP155.2</ref> }गा धीरज वह देखि हिलोरा जनु अकास टूटै चहुँ ओरा |{
<ref>JayP155.3</ref> }उठै लहरि परबत की नाईं होइ फिरै जोजन लख ताईं |{
<ref>JayP155.4</ref> }धरती लेत सरग लहि बाढ़ा सकल समुँद जानहुँ भा ठाढ़ा |{
<ref>JayP155.5</ref> }नीर होइ तर ऊपर सोई महनारंभ समुँद जस होई |{
<ref>JayP155.6</ref> }फिरत समुँद जोजन लख ताका जैसें फिरै कुम्हार क चाका |{
<ref>JayP155.7</ref> }भा परलौ निअराएन्हि जबहीं मरै सो ताकर परलौ तबहीं |{
<ref>JayP155d</ref> }गै अवसान सबहिं कै देखि समुँद कै बाढ़ि निअर होत जनु लीलै रहा नैन अस काढ़ि |{
<ref>JayP156.1</ref> }हीरामनि राजा सौं बोला एही समुँद आइ सत डोला |{
<ref>JayP156.2</ref> }एहि ठाउँ कहँ गुरु सँग कीजै गुरु सँग होइ पार तौ लीजै |{
<ref>JayP156.3</ref> }सिंधल दीप जो नाहिं निबाहू एही ठावँ साँकर सब काहू |{
<ref>JayP156.4</ref> }यह किलकिला समुँद गँभीरू जेहि गुन होइ सो पावै तीरू |{
<ref>JayP156.5</ref> }एही समुँद पंथ भंजधारा खाँडै कै असि धार निनारा |{
<ref>JayP156.6</ref> }तीस सहस्र कोस कै पाटा अस साँकर चलि सकै न चाँटा |{
<ref>JayP156.7</ref> }खाँडै चाहि पैनि पैनाई बार चाहि पातरि पतराई |{
<ref>JayP156d</ref> }मरन जिअन एही पँथ एही आस निरास परा सो गया पतारहि तिरा सो गा कबिलास |{
<ref>JayP157.1</ref> }कोइ बोहित जस पवन उड़ाहीं कोई चमकि बीजु बर जाहीं |{
<ref>JayP157.2</ref> }कोई भल जस धाव तुखारा कोई जैस बैल गरिआरा |{
<ref>JayP157.3</ref> }कोई हरुव जनहुँ रथ हाँका कोई गरुव भार तें थाका |{
<ref>JayP157.4</ref> }कोई रेंगहिं जानहुँ चाँटी कोई टूटि होहिं सिर माँटी |{
<ref>JayP157.5</ref> }कोई खाहिं पवन कर झोला कोई करहिं पात जेउँ दोला |{
<ref>JayP157.6</ref> }कोई परहिं भँवर जल माहाँ फिरत रहहिं कोइ देहिं न बाहाँ |{
<ref>JayP157.7</ref> }राजा कर अगुमन भा खेवा खेवक आगें सुवा परेवा |{
<ref>JayP157d</ref> }कोइ दिन मिला सबेरे कोइ आवा पछिराति जाकर साज जैस हुत सो उतरा तेहि भाँति |{
<ref>JayP158.1</ref> }सतएँ समुँद मानसर आए सत जो कीन्ह साहस सिधि पाए |{
<ref>JayP158.2</ref> }देखि मानसर रूप सोहावा हियँ हुलास पुरइनि होइ छावा |{
<ref>JayP158.3</ref> }गा अँधियार रैनि मसि छूटी भा भिनुसार किरिन रबि फूटी |{
<ref>JayP158.4</ref> }अस्तु अस्तु साथी सब बोले अंध जो अहे नैन बिधि खोले |{
<ref>JayP158.5</ref> }कँवल बिगस तहँ बिहँसी देही भंवर दसन होइ होइ रस लेहीं |{
<ref>JayP158.6</ref> }हँसहिं हंस औ करहिं किरीरा चुनहिं रतन मुकताहल हीरा |{
<ref>JayP158.7</ref> }जौं अस साधि आव तप जोगू पूजै आस मान रस भोगू |{
<ref>JayP158d</ref> }भँवर जो मनसा मानसर लीन्ह कँवल रस आइ घुन जो हियाव न कै सका झूर काठ तस खाइ |{
<ref>JayP159.1</ref> }पूँछा राजैं कहु गुरु सुवा न जनौं आजु कहाँ दिन उवा |{
<ref>JayP159.2</ref> }पवन बास सीतल लै आवा कया डहत जनु चंदन लावा |{
<ref>JayP159.3</ref> }कबहुँ न ऐस जुड़ान सरीरू परा अगिनि महँ मलै समीरू |{
<ref>JayP159.4</ref> }निकसत आव किरिन रबि रेखा तिमिर गए जग निरमर देखा |{
<ref>JayP159.5</ref> }उठे मेघ अस जानहुँ आगें चमकै बीजु गँगन पर लागें |{
<ref>JayP159.6</ref> }तेहि ऊपर जस ससि परगासू औ सो कचपचिन्ह भएउ गरासू |{
<ref>JayP159.7</ref> }और नखत चहुँ दिसि उजिआरे ठाँवहिं ठाँव दीप अस बारे |{
<ref>JayP159d</ref> }औरु दछिन दिसि निअरें कंचन मेरु देखाव जस बसंत रितु आवै तैस बास जग पाव |{
<ref>JayP160.1</ref> }तूँ राजा जस बिक्रम आदी तूँ हरिचंद बैन सत बादी |{
<ref>JayP160.2</ref> }गोपिचंद तूँ जीता जोगाँ औ भरथरी न पूज बियोगाँ |{
<ref>JayP160.3</ref> }गोरख सिद्धि दीन्ह तोहि हाथू तारे गुरू मछिंदर नाथू |{
<ref>JayP160.4</ref> }जीता प्रेम तूँ पुहुमि अकासू दिस्टि परा सिंघल कबिलासू |{
<ref>JayP160.5</ref> }वै जो मेघ गढ़ लाग अकासाँ बिजुरी कनै कोट चहुँ पासाँ |{
<ref>JayP160.6</ref> }तेहि पर ससि जो कचपचिन्ह भरा राजमँदिर सोनै नग जरा |{
<ref>JayP160.7</ref> }और जो नखत कहसि चहुँ पासाँ सब रानिन्ह के आहिं अवासाँ |{
<ref>JayP160d</ref> }गँगन सरोवर ससि कँवल कुमुद तराईं पास तूँ रबि उवा जो भँवर होइ पवन मिला लै बास |{
<ref>JayP161.1</ref> }सो गढ़ देखु गँगनु तें ऊँचा नैन देख कर नाहिं पहूँचा |{
<ref>JayP161.2</ref> }बिजुरी चक्र फिरै चहुँ फेरी औ जमकात फिरै जम केरी |{
<ref>JayP161.3</ref> }धाइ जो बाजा कै मन साधा मारा चक्र भएउ दुइ आधा |{
<ref>JayP161.4</ref> }चंद सुरुज औ नखत तराईं तेहि डर अँतरिख फिरैं सबाईं |{
<ref>JayP161.5</ref> }पवन जाइ तहँ पहुँचै चहा मारा तैस टूटि भुइँ बहा |{
<ref>JayP161.6</ref> }अगिनि उठी जरि बुझी निआना धुआँ उठा उठि बीच बिलाना |{
<ref>JayP161.7</ref> }पानि उठा उठि जाइ न छुवा बहुरा रोइ आइ भुइँ चुवा |{
<ref>JayP161d</ref> }रावन चहा सौहँ होइ हेरा उतरि गए दस माँथ संकर धरा लिलाट भुइँ औरु को जोगी नाथ |{
<ref>JayP162.1</ref> }तहाँ देखु पदुमावति रामा भँवर न जाइ न पंखी नामा |{
<ref>JayP162.2</ref> }अब सिधि एक देउँ तोहि जोगू पहिलें दरस होइ तब भोगू |{
<ref>JayP162.3</ref> }कंचन मेरु देखावसि जहाँ महादेव कर मंडप तहाँ |{
<ref>JayP162.4</ref> }ओहिक खंड जस परबत मेरू मेरुहि लागि होइ अति फेरू |{
<ref>JayP162.5</ref> }माघ मास पाछिल पख लागें सिरी पंचमी होइहि आगें |{
<ref>JayP162.6</ref> }उघरिहि महादेव कर बारू पूजिहि जाइ सकल सँसारू |{
<ref>JayP162.7</ref> }पदुमावति पुनि पूजै आवा होइहि एहि मिसु दिस्टि मेरावा |{
<ref>JayP162d</ref> }तुम्ह गवनहु मँडप ओहि हौं पदुमावति पास पूजै आइ बसंत जौं पूजै मन कै आस |{
<ref>JayP163.1</ref> }राजैं कहा दरस जौं पावौं परबत काह गँगन कहँ धावौं |{
<ref>JayP163.2</ref> }जेहि परबत पर दरसन लहना सिर सौं चढ़ैं पाय का कहना |{
<ref>JayP163.3</ref> }मोहि भाव ऊँचै सो ठाऊँ ऊँचे लेउँ प्रीतम कै नाऊँ |{
<ref>JayP163.4</ref> }पुरुषहि चाहिअ ऊँच हिआऊ दिन दिन ऊँचे राख पाऊ |{
<ref>JayP163.5</ref> }सदा ऊँच सेइअ पै बारू ऊँचे सौं कीजै बेवहारू |{
<ref>JayP163.6</ref> }ऊँचे चढ़े ऊँच खँड सूझा ऊँचे पास ऊँचि बुधि बूझा |{
<ref>JayP163.7</ref> }ऊँचे संग संग निति कीजै ऊँचे काज जीव बलि दीजै |{
<ref>JayP163d</ref> }दिन दिन ऊँच होइ सो जेहि ऊँचे पर चाउ ऊँचे चढ़त परिअ जौं ऊँच न छाड़िअ काउ |{
<ref>JayP164.1</ref> }हीरामनि दै बचा कहानी चला कहाँ पदुमावति रानी |{
<ref>JayP164.2</ref> }राजा चला सँवरि सो लता परबत कहँ जो चला परबता |{
<ref>JayP164.3</ref> }का परबत चढ़ि देखै राजा ऊँच मँडप सोनै सब साजा |{
<ref>JayP164.4</ref> }अंब्रित फर सब लाग अपूरी ओ तहँ लागि सजीवनि मूरी |{
<ref>JayP164.5</ref> }चौमुख मंडप चहूँ केवारा बैठे देवता चहूँ दुआरा |{
<ref>JayP164.6</ref> }भीतर मँडप चारि खँभ लागे जिन्ह वै छुए पाप तिन्ह भागे |{
<ref>JayP164.7</ref> }संख घंट घन बाजहिं सोई औ बहु होम जाप तहँ होई |{
<ref>JayP164d</ref> }महादेव कर मंडप जगत जातरा आउ जो हिंछा मन जेहि कें सो तैसै फल पाउ |{
<ref>JayP165.1</ref> }राजा बाउर बिरह बियोगी चेला सहस बीस सँग जोगी |{
<ref>JayP165.2</ref> }पदुमावति के दरसन आसा दँडवत कीन्ह मँडप चहुँ पासा |{
<ref>JayP165.3</ref> }पुरुब बार होइ कै सिर नावा नावत सीस देव पहँ आवा |{
<ref>JayP165.4</ref> }नमो नमो नारायन देवा का मोहिं जोग सकौं कर सेवा |{
<ref>JayP165.5</ref> }तूँ दयाल सब के उपराहीं सेवा केरि आस तोहि नाहीं |{
<ref>JayP165.6</ref> }ना मोहि गुन न जीभ रस बाता तूँ दयाल गुन निरगुन दाता |{
<ref>JayP165.7</ref> }पुरवौ मोरि दास कै आसा हौं मारग जीवौं हरि स्वाँसा |{
<ref>JayP165d</ref> }तेहि बिधि बिनै न जानौं जेहि बिधि अस्तुति तोरि करु सुदिस्टि औ किरिपा हिंछा पूजै मोरि |{
<ref>JayP166.1</ref> }कै अस्तुति जौं मनावा सबद अकूट मँडप महँ आवा |{
<ref>JayP166.2</ref> }मानुस पेम भएउ बैकुंठी नाहिं त काह छार एक मूँठी |{
<ref>JayP166.3</ref> }पेमहि माहँ बिरह औ रसा मैन के घर मधु अंब्रित बसा |{
<ref>JayP166.4</ref> }निसत धाइ जौं मरै तो काहा सत जौं करै बैसेइ होइ लाहा |{
<ref>JayP166.5</ref> }एक बार जौं मनु कै सेवा सेवहि फल परसन होइ देवा |{
<ref>JayP166.6</ref> }सुनि कै सबद मँडप झनकारा बैठा आइ पुरुब के बारा |{
<ref>JayP166.7</ref> }पिंड चढ़ाइ छार जेत आँटी माँटी होउ अंत जौं माँटी |{
<ref>JayP166d</ref> }माँटी मोल न किछु लहै औ माँटी सब मोल दिस्टि जो माँटी सों करै माँटी होइ अमोल |{
<ref>JayP167.1</ref> }बैठ सिंघ छाला होइ तपा पदुमावति पदुमावति जपा |{
<ref>JayP167.2</ref> }दिस्टि समाधि ओहि सौं लागी जेहि दरसन कारन बैरागी |{
<ref>JayP167.3</ref> }किंगरी गहे बजावै झूरै भोर साँझ सिंगी निति पूरै |{
<ref>JayP167.4</ref> }कंथा जरै आगि जनु लाई बिरह धँधार जरत न बुझाई |{
<ref>JayP167.5</ref> }नैन रात निसि मारग जागें चकित चकोर जानु ससि लागें |{
<ref>JayP167.6</ref> }कुंडल गहें सीस भुइँ लावा पाँवरि होउँ जहाँ ओहि पावा |{
<ref>JayP167.7</ref> }जटा छोरि कै बार बोहारौं जेहि पँथ होइ सीस तहँ वारौं |{
<ref>JayP167d</ref> }चारहुँ चक्र फिरै मन खोजन डँड न रहै थिर मार होइ के भसम पवन सँग धावौं जहाँ सो प्रान अधार |{
<ref>JayP168.1</ref> }पदुमावति तेहि जोग सँजोगाँ परी पेम बस गहें बियोगाँ |{
<ref>JayP168.2</ref> }नींद न परै रैनि जौं आवा सेज केवाँछ जानु कोइ लावा |{
<ref>JayP168.3</ref> }दहै चाँद औ चंदन चीरू दगध करै तन बिरह गँभीरू |{
<ref>JayP168.4</ref> }कलप समान रैनि हठि बाढ़ी तिल तिल मरि जुग जुग बर गाढ़ी |{
<ref>JayP168.5</ref> }गहै बीन मकु रैनि बिहाई ससि बाहन तब रहै ओनाई |{
<ref>JayP168.6</ref> }पुनि धनि सिंघ उरेहै लागै ऐसी बिथा रैनि सब जागै |{
<ref>JayP168.7</ref> }कहाँ सो भँवर कँवल रस लेवा आइ परहु होइ घिरिनि परेवा |{
<ref>JayP168d</ref> }सो धनि बिरह पतंग होइ जरा चाह तेहि दीप कंत न आवहु भृंगि होइ को चंदन तन लीप |{
<ref>JayP169.1</ref> }परी बिरह बन जानहुँ घेरी अगम असूझ जहाँ लगि हेरी |{
<ref>JayP169.2</ref> }चतुर दिसा चितवै जनु भूली सो बन कवन जो मालति फूली |{
<ref>JayP169.3</ref> }कँवल भँवर ओही बन पावै को मिलाइ तन तपनि बुझावै |{
<ref>JayP169.4</ref> }अंग अनल अस कँवल सरीरा हिय भा पियर पेम की पीरा |{
<ref>JayP169.5</ref> }चहै दरस रबि कीन्ह बिगासू भँवर दिस्टि महँ कै सो अकासू |{
<ref>JayP169.6</ref> }पूँछै धाइ बारि कहु बाता तूँ जस कँवल करी रँग राता |{
<ref>JayP169.7</ref> }केसरि बरन हिया भा तोरा मानहुँ मनहिं भएउ कछु फोरा |{
<ref>JayP169d</ref> }पवनु न पावै सँचरै भँवर न तहाँ बईठ भूलि कुरंगिनि कसि भई मनहुँ सघ तुइ डीठ |{
<ref>JayP170.1</ref> }धाइ सिंघ बरु खातेउ मारी कै तसि रहति अही जसि बारी |{
<ref>JayP170.2</ref> }जोबन सुएउँ कि नवल बसंतू तेहि बन परेउ हस्ति मैमंतू |{
<ref>JayP170.3</ref> }अब जोबन बारी को राखा कुंजर बिरह बिधाँसै साखा |{
<ref>JayP170.4</ref> }मैं जाना जोबन रस भोगू जोबन कठिन सँताप वियोगू |{
<ref>JayP170.5</ref> }जोबन गरुअ अपेल पहारू सहि न जाइ जोबन कर भारू |{
<ref>JayP170.6</ref> }जोबन अस मैमंत न कोई नवै हस्ति जौं आँकुस होई |{
<ref>JayP170.7</ref> }जोबन भर भादौं जस गंगा लहरैं देइ समाइ न अंगा |{
<ref>JayP170d</ref> }परी अथाह धाइ हौं जोबन उदधि गँभीर तेहिं चितवौं चारिउँ दिसि को गहि लावै तीर |{
<ref>JayP171.1</ref> }पदुमावति तूँ सुबुधि सयानी तोहिं सरि समुँद न पूजै रानी |{
<ref>JayP171.2</ref> }नदी समाहिं समुँद महँ आई समुँद डोलि कहु कहाँ समाई |{
<ref>JayP171.3</ref> }अबहीं कँवल करी हिय तोरा आइहि भँवर जो तो कहँ जोरा |{
<ref>JayP171.4</ref> }जोबन तुरै हाथ गहि लीजै जहाँ जाइ तहँ जाइ न दीजै |{
<ref>JayP171.5</ref> }जोबन जो रे मतँग गज अहै गहु गिआन जिमि आँकुस गहै |{
<ref>JayP171.6</ref> }अबहिं बारि तूँ पेम न खेला का जानसि कस होइ दुहेला |{
<ref>JayP171.7</ref> }गँगन दिस्टि करु जाइ तराहीं सुरुज देखि कर आवै नाहीं |{
<ref>JayP171d</ref> }जब लगि पीउ मिलै तोहिं साधु पेम कै पीर जैसें सीप सेवाति कहँ तपै समुँद मँझ नीर |{
<ref>JayP172.1</ref> }दहै धाइ जोबन औ जीऊ होइ न बिरह अगिनि महँ घीऊ |{
<ref>JayP172.2</ref> }करवत सहौं होत दोइ आधा सही न जाइ बिरह कै दाधा |{
<ref>JayP172.3</ref> }बिरहा सुभर समुँद असँभारा भँवर मेलि जिउ लहरन्हि मारा |{
<ref>JayP172.4</ref> }बिरह नाग होइ सिर चढ़ि डसा औ होइ अगिनि चँदन महँ बसा |{
<ref>JayP172.5</ref> }जोबन पंखी बिरह बिआधू केहरि भयो कुरँगिनि खाधू |{
<ref>JayP172.6</ref> }कनक बान जोबन कत कीन्हा औ तन कठिन बिरह दुख दीन्हा |{
<ref>JayP172.7</ref> }जोबन जलहिं बिरह मसि छुवा फूलहिं भंवर फरहिं भा सुवा |{
<ref>JayP172d</ref> }जोवन चाँद उवा जस बिरह भएउ सँग राहु घटतहि घटत खीन भा कहै न पारौं काहु |{
<ref>JayP173.1</ref> }नैन जो चक्र फिरै चहुँ ओराँ चरचै धाइ समाइ न कोराँ |{
<ref>JayP173.2</ref> }कहेसि पेम जौं उपना बारी बाँधु सत्त मन डोल न भारी |{
<ref>JayP173.3</ref> }जेहि जिय महँ सत होइ पहारू परै पहार न बाँके बारू |{
<ref>JayP173.4</ref> }सती जो जरै पेम पिय लागी जौं सत हिएँ तौ सीतल आगी |{
<ref>JayP173.5</ref> }जोबन चाँद जो चौदसि करा बिरह कि चिनगि चाँद पुनि जरा |{
<ref>JayP173.6</ref> }पवन बंध होइ जोगी जती काम बंध होइ कामिनि सती |{
<ref>JayP173.7</ref> }आउ बसंत फूल फुलवारी देव बार सब जैहहिं बारी |{
<ref>JayP173d</ref> }पुनि तुम्ह जाहु बसंत लै पूजि मनावहु देव जिउ पाइअ जग जनमे पिउ पाइअ कै सेव |{
<ref>JayP174.1</ref> }जब लगि अवधि चाह सो आई दिन जुग बर बिरहिन कहँ जाई |{
<ref>JayP174.2</ref> }नींद भूख अह निसि गै दोऊ हिएँ माझ जस कलपै कोऊ |{
<ref>JayP174.3</ref> }रोवँहिं रोवँ लागे जनु चाँटे सोतहि सोत बेधे बिख काँटे |{
<ref>JayP174.4</ref> }दगध कराह जरै सब जीऊ बेगि न आउ मलैगिरि पीऊ |{
<ref>JayP174.5</ref> }कवन देव कहँ जाय परासौं जेहि सुमेरु हिय लाइ गरासौं |{
<ref>JayP174.6</ref> }गुपुत जो फल साँसहि परगटे अब होइ सुभर चहहिं पुनि घटे |{
<ref>JayP174.7</ref> }भए सँजोग जौं रे अस मरना भोगी भएँ भोग का करना |{
<ref>JayP174d</ref> }जोबन चंचल ढीठ है करै निकाजहिं काज धनि कुलवंति जो कुल धरै करि जोबन महँ लाज |{
<ref>JayP175.1</ref> }तेहि बियोग हीरामनि आवा पदुमावति जानहुँ जिउ पावा |{
<ref>JayP175.2</ref> }कंठ लागि सो हौसुर रोई अधिक मोह जो मिलै बिछोई |{
<ref>JayP175.3</ref> }आगि बुझी दुख हियँ जो गँभीरू नैनन्ह आइ चुवा होइ नीरू |{
<ref>JayP175.4</ref> }रही रोइ जब पदुमिनि रानी हँसि पूछहिं सब सखी सयानी |{
<ref>JayP175.5</ref> }मिले रहस चाहिअ भा दूना कत रोइअ जौं मिले बिछूना |{
<ref>JayP175.6</ref> }तेहि क उतर पदुमावति कहा बिछुरन दुक्ख हिएँ भरि रहा |{
<ref>JayP175.7</ref> }मिला जो आइ हिएँ सुख भरा वह दुख नैन नीर होइ ढरा |{
<ref>JayP175d</ref> }बिछुरंता जब भेंटिऐ सो जानै जेहि नेहु सुक्ख सुहेला उग्गवइ दुक्ख झरै जेउँ मेहु |{
<ref>JayP176.1</ref> }पुनि रानी हँसि कूसल पूँछा कत गवनेहु पिंजर कै छूँछा |{
<ref>JayP176.2</ref> }रानी तुम्ह जुग जुग सुख पाटू छाज न पंखिहि पिंजर ठाटू |{
<ref>JayP176.3</ref> }जौं भा पँख कहाँ थिर रहना चाहै उड़ा पँखि जौं डहना |{
<ref>JayP176.4</ref> }पिंजर महँ जो परेवा ओरा आइ मँजारि कीन्ह तहँ फेरा |{
<ref>JayP176.5</ref> }देवसेक आइ हाथ पै मेला तेहि डर बनोबास कहँ खेला |{
<ref>JayP176.6</ref> }तहाँ बिआध जाइ नर साँधा छूठ न पाव मीचु कर बाँधा |{
<ref>JayP176.7</ref> }ओइँ धरि बेचा बाँभन हाथाँ जँबू दीप गएउँ तेहि साथाँ |{
<ref>JayP176d</ref> }तहाँ चित्रगढ़ चितउर चित्रसेनि कर राज टीका दीन्ह पुत्र कहँ आपु लीन्ह सिव साज |{
<ref>JayP177.1</ref> }बैठ जो राज पिता के ठाऊँ राजा रतनसेनि ओहि नाऊँ |{
<ref>JayP177.2</ref> }का बरनौं धनि देस दियारा जहँ अस नग उपना उजियारा |{
<ref>JayP177.3</ref> }धनि माता धनि पिता बखाना जेहि कें बंस अंस अस आना |{
<ref>JayP177.4</ref> }लखन बतीसौ कुल निरमरा बरनि न जाइ रूप औ करा |{
<ref>JayP177.5</ref> }ओइँ हौं लीन्ह अहा अस भागू चाहै सोनहि मिला सोहागू |{
<ref>JayP177.6</ref> }सो नग देखि इंछ मैं मोरी है यह रतन पदारथ जोरी |{
<ref>JayP177.7</ref> }है ससि जोग इहै पै भानू तहाँ तुम्हार मैं कीन्ह बखानू |{
<ref>JayP177d</ref> }कहाँ रतन रतनाकर कंचन कहाँ सुमेरु दैव जौं जोरी दुहुँ लिखी मिलै सो कवनेहु फेरु |{
<ref>JayP178.1</ref> }सुनि कै बिरह चिनगि ओहि परी रतन पाव जौं कंचन करी |{
<ref>JayP178.2</ref> }कठिन पेम बिरहा दुख भारी राज छाड़ि भा जोगि भिकारी |{
<ref>JayP178.3</ref> }मालति लागि भँवर जस होइ होइ बाउर निसरा बुधि खोई |{
<ref>JayP178.4</ref> }कहेसि पतंग होइ धँसि लेऊँ सिंघल दीप जाइ जिउ देऊँ |{
<ref>JayP178.5</ref> }पुनि ओहि कोउ न छाड़ अकेला सोरह सहस कुँवर भए चेला |{
<ref>JayP178.6</ref> }और गनै को संग सहाई महादेव मढ़ मेला जाई |{
<ref>JayP178.7</ref> }सूरुज परस दरस की ताईं चितवै चाँद चकोर की नाईं |{
<ref>JayP178d</ref> }तुम्ह बारीं रस जोग जेहि कँवलहि जस अरघानि तस सूरज परगासि कै भँवर मिलाएउँ आनि |{
<ref>JayP179.1</ref> }हीरामनि जौं कही रस बाता सुनि कै रतन पदारथ राता |{
<ref>JayP179.2</ref> }जस सुरुज देखत होइ ओपा तस भा विरह काम दल कोपा |{
<ref>JayP179.3</ref> }पै सुनि जोगी केर बखानू पदुमावति मन भा अभिमानू |{
<ref>JayP179.4</ref> }कंचन जौं कसिऐ कै ताता तब जानिअ दहुँ पीत की राता |{
<ref>JayP179.5</ref> }कंचन करी न काँचहि लोभा जौं नग होइ पाव तब सोभा |{
<ref>JayP179.6</ref> }नग कर मरम सो जरिया जाना जरै जो अस नग हीर पखाना |{
<ref>JayP179.7</ref> }को अस हाथ सिंघ मुख घाला को यह बात पिता सौं चाला |{
<ref>JayP179d</ref> }सरग इंद्र डरि काँपै बासुकि डरै पतार कहाँ ऐस बर प्रिथिमी मोहिं जोग सँसार |{
<ref>JayP180.1</ref> }तूँ रानी ससि कंचन करा वह नग रतन सूर निरमरा |{
<ref>JayP180.2</ref> }बिरह बजागि बीचि का कोई आगि जो छुवै जाइ जरि सोई |{
<ref>JayP180.3</ref> }आगि बुझाइ ढोइ जल काढ़ै यह न बिझाइ आगि असि बाढ़ै |{
<ref>JayP180.4</ref> }बिरह कि आगि सूर नहिं टिका राति हुँ दिवस जरा औ धिका |{
<ref>JayP180.5</ref> }खिनहिं सरग खिन जाइ पतारा थिर न रहै तेहि आगि अपारा |{
<ref>JayP180.6</ref> }धनि सो जीव दगध इमि सहा तैस जरे नहिं दोसर कहा |{
<ref>JayP180.7</ref> }सुलुगि सुलुगि भीतर होइ स्यामा परगट होइ न कहा दुख नामा |{
<ref>JayP180d</ref> }काह कहौं मैं ओहि कहँ जेइ दुख कीन्ह अमेंट तेहि दिन आगि करौं यह बाहर होइ जेही दिन भेंट |{
<ref>JayP181.1</ref> }हीरामनि जौं कही रस बाता पाएउ पान भएउ मुख राता |{
<ref>JayP181.2</ref> }चला सुआ रानी तब कहा भा जो परावा सो कैसें रहा |{
<ref>JayP181.3</ref> }जो निति चलै सँवारै पाँखा आजु जो रहा काल्हि को राखा |{
<ref>JayP181.4</ref> }न जनौं आजु कहाँ दिन उवा आएहु मिलै चलेहु मिलि सुवा |{
<ref>JayP181.5</ref> }मिलि कैं बिछुरन मरन की आना कत आएहु जौं चलेहु निदाना |{
<ref>JayP181.6</ref> }अनु रानी हौं रहतेउ राँधा कैसे रहौं बचा कर बाँधा |{
<ref>JayP181.7</ref> }ताकरि दिस्टि ऐस तुम्ह सेवा जैस कूँज मन सहज परेवा |{
<ref>JayP181d</ref> }बसै मीन जल धरती अंबा बिरिख अकास जौं रे पिरीति दुहन महँ अंत होहिं एक पास |{
<ref>JayP182.1</ref> }आवा सुवा बैठ जहँ जोगी मारग नैन बियोग बियोगी |{
<ref>JayP182.2</ref> }आइ पेम रस कहा सँदेसू गोरख मिला मिला उपदेसू |{
<ref>JayP182.3</ref> }तुम्ह कहँ गुरू मया बहु कीन्हा लीन्ह अदेस आदि कहँ दीन्हा |{
<ref>JayP182.4</ref> }सबद एक होइ कहा अकेला गुरु जस भृंगि फनिग जस चेला |{
<ref>JayP182.5</ref> }भृंगि ओहि पंखिहि पै लेई एकहिं बार छुएँ जिउ देई |{
<ref>JayP182.6</ref> }ताकहँ गुरु करै असि माया नव अवतार देइ नै काया |{
<ref>JayP182.7</ref> }होइ अमर अस मरि कै जिया भँवर कँवल मिलि कै मधु पिया |{
<ref>JayP182d</ref> }आवै रितू बसंत जब तब मधुकर तब बासु जोगी जोग जो इमि करहि सिद्धि समापति तासु |{
<ref>JayP183.1</ref> }दैय दैय कै सिसिर गँवाई सिरी पंचिमी पूजी आई |{
<ref>JayP183.2</ref> }भएउ हुलास नवल रितु माँहाँ खिनु न सोहाइ धूप औ छाहाँ |{
<ref>JayP183.3</ref> }पदुमावति सब सखीं हँकारीं जावँत सिंघल दीप की बारीं |{
<ref>JayP183.4</ref> }आजु बसंत नवल रितुराजा पंचिमि होइ जगत सब साजा |{
<ref>JayP183.5</ref> }नवल सिंगार बनाफति कीन्हा सीस परासन्ह सेंदुर दीन्हा |{
<ref>JayP183.6</ref> }बिगसि फूल फूले बहु बासाँ भँवर आइ लुबुधे चहुँ पासाँ |{
<ref>JayP183.7</ref> }पियर पात दुख झरे निपाते सुख पालौ उपने होइ राते |{
<ref>JayP183d</ref> }अवधि आइ सो पूजि जो इंछा मन कीन्ह चलहु देव मढ़ गोहने चहौं सो पूजा दीन्ह |{
<ref>JayP184.1</ref> }फिरी आन रितु बाजन बाजे औ सिंगार सब बारिन्ह साजे |{
<ref>JayP184.2</ref> }कँवल करी पदुमावति रानी होइ मालति जानहुँ बिगसानी |{
<ref>JayP184.3</ref> }तारा मँडर पहिर भल चोला पहिरै ससि जस नखत अमोला |{
<ref>JayP184.4</ref> }सखी कमोद सहस दस संगा सबै सुगंध चढ़ाए अंगा |{
<ref>JayP184.5</ref> }सब राजा रायन्ह कै बारीं बरन बरन पहिरें सब सारीं |{
<ref>JayP184.6</ref> }सबै सुरूप पदुमिनि जाती पान फूल सेंदुर सब राती |{
<ref>JayP184.7</ref> }करहिं कुरेरैं सुरँग रँगीलीं औ चोवा चंदन सब गीलीं |{
<ref>JayP184d</ref> }चहुँ दिसि रही बासना फुलवारी असि फूलि वह बसंत सौं भूली गा बसंत ओहिं भूलि |{
<ref>JayP185.1</ref> }भै अहान पदुमावति चली छतीस कुरी भै गोहने भली |{
<ref>JayP185.2</ref> }भै कोरी सँग पहिरि पटोरा बाँभनि ठाउँ सहस अँग मोरा |{
<ref>JayP185.3</ref> }अगरवारिनि गज गवन करेई वैसिनि पाव हँस गति देई |{
<ref>JayP185.4</ref> }चंदेलिनि ठवँकन्ह पगु ढारा चली चौहानी होइ झनकारा |{
<ref>JayP185.5</ref> }चली सोनारि सोहाग सोहाती औ कलवारि पेम मधु माँती |{
<ref>JayP185.6</ref> }बानिनि भल सेंदुर दै माँगा कैथिनि चली समाइ न आँगा |{
<ref>JayP185.7</ref> }पटुइनि पहिरि सुरँग तन चोला औ बरइनि मुख सुरस तँबोला |{
<ref>JayP185d</ref> }चलीं पवनि सब गोहने फूल डालि लै हाथ बिस्वनाथ की पूजा पदुमावति के साथ |{
<ref>JayP186.1</ref> }कँवल सहाय चलीं फुलवारीं फर फूलन्ह कै इछा बारीं |{
<ref>JayP186.2</ref> }आपु आपु महँ करहिं जोहारू यह बसंत सब कर तेवहारू |{
<ref>JayP186.3</ref> }चही मनोरा झूमक होई फर औ फूल लेइ सब कोई |{
<ref>JayP186.4</ref> }फागु खेलि पुनि दाहब होली सैंतब खेह उडाउब झोली |{
<ref>JayP186.5</ref> }आजु साज पुनि देवस न दूजा खेलि बसंत लेहु दै पूजा |{
<ref>JayP186.6</ref> }भा आएसु पदुमावति केरा बहुरि न आइ करब हम फेरा |{
<ref>JayP186.7</ref> }तस हम कहँ होइहि रखवारी पुनि हम कहाँ कहाँ यह बारी |{
<ref>JayP186d</ref> }पुनि रे चलब घर आपुन पूजि बिसेसर देउ जेहिका होइ हो खेलना आजु खेलि हँसि लेउ |{
<ref>JayP187.1</ref> }काहूँ गही आँब कै डारा काहूँ बिरह जाँबु अति झारा |{
<ref>JayP187.2</ref> }कोइ नारँग कोइ झार चिरौंजी कोइ कटहर बड़हर कोइ न्यौंजी |{
<ref>JayP187.3</ref> }कोइ दारिउँ कोइ दाख सो खीरी कोइ सदाफर तुरँज जँभीरी |{
<ref>JayP187.4</ref> }कोइ जैफर औ लैंग सुपारी कोइ कमरख कोइ गुवा छुहारी |{
<ref>JayP187.5</ref> }कोइ बिजौर कोइ नरियर जोरी कोइ अँबिलि कोइ महुब खजूरी |{
<ref>JayP187.6</ref> }कोइ हरपा रेउरी कसौंदा कोइ अँवरा कोइ बेर करौंदा |{
<ref>JayP187.7</ref> }काहुँ गही केरा की घौरी काहूँ हाथ परी निबकौरी |{
<ref>JayP187d</ref> }काहुँ पाई निअरैं काहुँ कहँ गए दूरि काहूँ खेल भएउ बिख काहूँ अंब्रित मूरि |{
<ref>JayP188.1</ref> }पुनि बीनहि सब फूल सहेली जो जेहि आस पास रह बेलीं |{
<ref>JayP188.2</ref> }कोइ केवरा कोइ चंप नेवारी कोई केतुकि मालति फुलवारी |{
<ref>JayP188.3</ref> }कोइ सदबरग कुंद औ करनाँ कोइ चँबेलि नागेसरि बरनाँ |{
<ref>JayP188.4</ref> }कोइ सो गुलाल सुदरसन कूजा कोइ सोनजरद पाव भलि पूजा |{
<ref>JayP188.5</ref> }कोइ बोलसिरि पुहुप बकौरी कोइ रुपमाँजरि कोइ गुनगैंरी |{
<ref>JayP188.6</ref> }कोइ सिंगारहार तिन्ह पाहाँ कोइ सेवती कदम की छाहाँ |{
<ref>JayP188.7</ref> }कोइ चंदन फूलन्ह जनु फूली कोइ अजान बीरौ तर भूली |{
<ref>JayP188d</ref> }कोई फूल पाव कोइ पाती हाथ जेहि क जह आँट कोइ सिउँ हार चीर अरुझानी जहाँ छुवै तहँ काँट |{
<ref>JayP189.1</ref> }फर फूलन्ह सब डारि औनाईं झुँड बाँधि कै पंचमि गाईं |{
<ref>JayP189.2</ref> }बाजे ढोल डंड औ भेरी मंदिर तूर झाँझ चहुँ फेरी |{
<ref>JayP189.3</ref> }संख सींग डफ संगम बाजे बंसकारि महुवर सुर साजे |{
<ref>JayP189.4</ref> }औरु कहा जेत बाजन भले भाँति भाँति सब बाजत चले |{
<ref>JayP189.5</ref> }रथन्ह चढ़ीं सब रूप सोहाईं लै बसंत मढ़ मँडप सिधाईं |{
<ref>JayP189.6</ref> }नवल बसंत नवल वै बारीं सेंदुर बुक्का होइ धमारी |{
<ref>JayP189.7</ref> }खिनहिं चलहिं खिन चाँचरि होई नाँच कोड भूला सब कोई |{
<ref>JayP189d</ref> }सेंदुर खेह उठा तस गगन भएउ सब रात राति सकल महि धरती रात बिरिख बन पात |{
<ref>JayP190.1</ref> }एहि बिधि खेलत सिंघल रानी महादेव मढ़ जाय तुलानी |{
<ref>JayP190.2</ref> }सकल देवता देखैं लागे दिस्टि पाप सब तिन्हके भागे |{
<ref>JayP190.3</ref> }ये कबिलास सुनी आछरीं कहँ हुत आईं परमेसरीं |{
<ref>JayP190.4</ref> }कोई कहै पदुमिनीं आई कोइ कहै ससि नखत तराईं |{
<ref>JayP190.5</ref> }कोई कहै फूल फुलवारीं भूलै सबै देखि सब बारीं |{
<ref>JayP190.6</ref> }एक सुरूप औ सेंदुर सारे जानहुँ दिया सकल महि बारे |{
<ref>JayP190.7</ref> }मु र्छि परे जाँवत जे जोहे जानहुँ मिरिग देवारी मोहे |{
<ref>JayP190d</ref> }कोई परा भँवर होइ बास लीन्ह जनु चाँप कोइ पतग भा दीपक होइ अधजर तन काँप |{
<ref>JayP191.1</ref> }पदुमावति गै देव दुआरू भीतर मँडप कीन्ह पैसारू |{
<ref>JayP191.2</ref> }देवहि संसौ भा जिय केरा भागौं केहि दिसि मँडप घेरा |{
<ref>JayP191.3</ref> }एक जोहार कीन्ह औ दूजा तिसरैं आइ चढ़ाएन्हि पूजा |{
<ref>JayP191.4</ref> }फर फूलन्ह सब मँडप भरावा चंदन अगर देव नहवावा |{
<ref>JayP191.5</ref> }भरि सेंदुर आगें होइ खरी परसि देव औ पाएन्ह परी |{
<ref>JayP191.6</ref> }औरु सहेलीं सबै बियाहीं मो कहँ देव कतहुँ बर नाहीं |{
<ref>JayP191.7</ref> }हौं निरगुनि जेइँ कीन्ह न सेवा गुनि निरगुनि दाता तुम्ह देवा |{
<ref>JayP191d</ref> }बर सजोग मोहि मेरवहु कलस जाति हौं मानि जेहि दिन इंछा पूजै बेगि चढ़ावौं आनि |{
<ref>JayP192.1</ref> }इंछि इंछि बिनई जसि जानी पुनि कर जोरि ठाढ़ि भै रानी |{
<ref>JayP192.2</ref> }उतर को देइ देव मरि गएऊ सबद अकूट मँडप महँ भएऊ |{
<ref>JayP192.3</ref> }काटि पबारा जैस परेवा मर भा ईस औरु को देवा |{
<ref>JayP192.4</ref> }भए बिनु जिउ नावत औ ओझा बिख भइ पूरि काल भा गोझा |{
<ref>JayP192.5</ref> }जो देखैं जनु बिसहर डसा देखि चरित पदुमावति हँसा |{
<ref>JayP192.6</ref> }भल हम आइ मनावा देवा गा जनु सोइ को मानै सेवा |{
<ref>JayP192.7</ref> }को इंछा पुरवै दुख धोवा जेहि मनि आए सो तनि तनि सोवा |{
<ref>JayP192d</ref> }जेहि धरि सखी उठावहिं सीस बिकल तेहि डोल धर कोइ जीव न जानै मुख रे बकत कुबोल |{
<ref>JayP193.1</ref> }ततखन आइ सखी बिहसानी कौतुक एक न देखहु रानी |{
<ref>JayP193.2</ref> }पुरुब बार कोइ जोगी छाए न जनौं कैंन देस सौं आए |{
<ref>JayP193.3</ref> }जनु उन्ह जोग तंत अब खेला सिद्ध होइ निसरे सब चेला |{
<ref>JayP193.4</ref> }उन्ह महँ एक जो गुरू कहावा जनु गुर दै काहूँ बौरावा |{
<ref>JayP193.5</ref> }कुँवर बतीसौ लक्खन राता दसएँ लखन कहै एक बाता |{
<ref>JayP193.6</ref> }जानहुँ आहि गोपिचंद जोगी कै सो भरथरि आहि बियोगी |{
<ref>JayP193.7</ref> }वै पिंगला गए कजरी आरन यह सिंघल दहुँ सो केहि कारन |{
<ref>JayP193d</ref> }यह मूरति यह मुंद्रा हम न देखा औधूत जानहुँ होहिं न जोगी केहु राजा कै पूत |{
<ref>JayP194.1</ref> }सुनि सो बात रानी सिउँ चढ़ी कहाँ सो जोगी देखौं मढ़ी |{
<ref>JayP194.2</ref> }लै सँग सखी कीन्ह तहँ फेरा जोगिहि आइ जानु अछरिन्ह घेरा |{
<ref>JayP194.3</ref> }नैन कचोर पेम मद भरे भइ सुदिस्टि जोगी सौं ढरे |{
<ref>JayP194.4</ref> }जोगीं दिस्टि दिस्टि सो लीन्हा नैन रूप नैनन्ह जिउ दीन्हा |{
<ref>JayP194.5</ref> }जो मधु चहत परा तेहि पालें सुधि न रही ओहि एक पियालें |{
<ref>JayP194.6</ref> }परा माँति गोरख का चेला जिउ तन छाँड़ि सरग कहँ खेला |{
<ref>JayP194.7</ref> }किंगरी गहे जु हुत बैरागी मरतिहुँ बार उहै धुनि लागी |{
<ref>JayP194d</ref> }जेहि धंधा जाकर मन लागै सपनेहु सूझु सो धंध तेहि कारन तपसी तप साधहिं पेम मन बंध |{
<ref>JayP195.1</ref> }पदमावति जस सुना बखानू सहसहुँ कराँ देखा तस भानू |{
<ref>JayP195.2</ref> }मेलेसि चंदन मकु खिनु जागा अधिकौ सूत सिअर तन लागा |{
<ref>JayP195.3</ref> }तब चंदन आखर हियँ लिखे भीख लेइ तुइ जोगि न सिखे |{
<ref>JayP195.4</ref> }बार आइ तब गा तैं सोई कैसें भुगुति परापति होई |{
<ref>JayP195.5</ref> }अब जौं सूर अहै ससि राता आइहि चढ़ि सो गंगन पुनि साता |{
<ref>JayP195.6</ref> }लिखि कै बात सखी सौं कही इहै ठाउँ हौं बारति अही |{
<ref>JayP195.7</ref> }परगट होइ तौ होइ अस भंगू जगत दिया कर होइ पतंगू |{
<ref>JayP195d</ref> }जासौं हौं चख हेरौं सोइ ठाउँ जिउ देइ एहि दुख कबहुँ न निसरौं को हत्या असि लेइ |{
<ref>JayP196.1</ref> }कीन्ह पयान सभन्ह रथ हाँका परबत छाड़ि सिंघल गढ़ ताका |{
<ref>JayP196.2</ref> }भए बलि सबै देवता बली हत्यारिनि हत्या लै चली |{
<ref>JayP196.3</ref> }को अस हितू मुए गह बाहीं जौं पै जिउ अपने तन नाहीं |{
<ref>JayP196.4</ref> }जौं लगि जिउ आपन सब कोई बिनु जिउ सबै निरापन होई |{
<ref>JayP196.5</ref> }भाइ बंधु औ लोग पियारा बिनु जिय घरी न राखै पारा |{
<ref>JayP196.6</ref> }बिनु जिय पिंड छार कर कूरा छार मिलाव सोइ हितु पूरा |{
<ref>JayP196.7</ref> }तेहि जिय बिनु अब मर भा राजा को उठि बैठि गरव सौं गाजा |{
<ref>JayP196d</ref> }परी कया भुइँ रोवै कहाँ रे जिय बलि भीवँ को उठाइ बैसारै बाजु पियारे जीवँ |{
<ref>JayP197.1</ref> }पदुमावति सो मँदिर पईठी हँसत सिंघासन जाइ बईठी |{
<ref>JayP197.2</ref> }निसि सूती सुनि कथा बिहारी भा बिहान औ सखी हँकारी |{
<ref>JayP197.3</ref> }देव पूजि जब आइउँ काली सपन एक निसि देखिउँ आली |{
<ref>JayP197.4</ref> }जनु ससि उदौ पुरुब दिसि कीन्हा औ रबि उदौ पछिवँ दिसि लीन्हा |{
<ref>JayP197.5</ref> }पुनि चलि सुरुज चाँद पहँ आवा चाँद सुरुज दुहुँ भएउ मेरावा |{
<ref>JayP197.6</ref> }दिन औ राति जानु भए एका राम आइ रावन गढ़ छेंका |{
<ref>JayP197.7</ref> }तस किछु कहा न जाइ निखेधा अरजुन बान राहु गा बेधा |{
<ref>JayP197d</ref> }जनहुँ लंक सब लूसी हनूँ बिधाँसी बारि जागि उठिउँ अस देखत सखि सो कहहु बिचारि |{
<ref>JayP198.1</ref> }सखी सो बोली सपन विचारू काल्हि जो गइहु देव के बारू |{
<ref>JayP198.2</ref> }पूजि मनाइहु बहुत बिनाती परसन आइ भएउ तुम्ह राती |{
<ref>JayP198.3</ref> }सूरुज पुरुख चाँद तुम्ह रानी अस बर देव मिलावा आनी |{
<ref>JayP198.4</ref> }पछिवँ खंड कर राजा कोई सो आवै बर तुम्ह कहँ होई |{
<ref>JayP198.5</ref> }पुनि कछु जूझि लागि तुम्ह रामा रावन सौं होइहि सँग्रामा |{
<ref>JayP198.6</ref> }चाँद सुरुज सिउँ होइ बिआहू बारि बिधाँसब बेधब राहू |{
<ref>JayP198.7</ref> }जस ऊखा कहँ अनिरुध मिला मेंटि न जाइ लिखा पुरुबिला |{
<ref>JayP198d</ref> }सुख सोहाग है तुम्ह कहँ पान फूल रस भोग आजु काल्हि भा चाहिअ अस सपने क सँजोग |{
<ref>JayP199.1</ref> }कै बसंत पदुमावति गई राजहिं तब बसंत सुधि भई |{
<ref>JayP199.2</ref> }जौं जागा न बसंत न बारी ना सो खेल न खेलनिहारी |{
<ref>JayP199.3</ref> }ना ओहि की वै रूप सहाईं गैं हेराइ पुनि दिस्टि न आईं |{
<ref>JayP199.4</ref> }फूल झरें सूखीं फुलवारीं दिस्टि परीं उकठीं सब झारीं |{
<ref>JayP199.5</ref> }केइँ यह बसत बसंत उजारा गा सो चाँद अँथवा लै तारा |{
<ref>JayP199.6</ref> }अब तेहि बिन जग भा अँधकूपा वह सुख छाँह जरौं हौं धूपा |{
<ref>JayP199.7</ref> }बिरह दवा अस को रे बुझावा को प्रीतम सें करै मेरावा |{
<ref>JayP199d</ref> }हिआ देखि सो चंदन घेवरा मिलि कै लिखा बिछोव हाथ मींजि सिर धुनै सो रैंवै जो निचिंत अस सोव |{
<ref>JayP200.1</ref> }जस बिछोव जल मीन दुहेला जल हुत काढ़ि अगिनि महँ मेला |{
<ref>JayP200.2</ref> }चंदन आँक दाग होइ परे बुझहिं न ते आखर परजरे |{
<ref>JayP200.3</ref> }जनहुँ सरागिनि होइ होइ लागे सब बन दागि सिंघ बन दागे |{
<ref>JayP200.4</ref> }जरे मिरिग बनखँड तेहि ज्वाला औ ते जरे बैठ तहँ छाला |{
<ref>JayP200.5</ref> }कत ते अँक लिखा जेहिं सोवा मकु आँकत नहिं करत बिछोवा |{
<ref>JayP200.6</ref> }जस दुखंत कहँ साकुंतला माधौनलहि काम कंदला |{
<ref>JayP200.7</ref> }भए अंक नल जैस दमावति नैना मूँदि छपी पदुमावति |{
<ref>JayP200d</ref> }आइ बसंता छपि रहा होइ फूलन्ह के भेस केहि बिधि पावौं भँवर होइ कौनु सो गुरु उपदेस |{
<ref>JayP201.1</ref> }रोवै रतन माल जनु चूरा जहँ होइ ठाढ़ होइ तहाँ कूरा |{
<ref>JayP201.2</ref> }कहाँ बसंत सो कोकिल बैना कहाँ कुसुम अलि बेधै नैना |{
<ref>JayP201.3</ref> }कहँ सो सूरति परी जो डीठी काढ़ि लीन्ह जिउ हिएँ पईठी |{
<ref>JayP201.4</ref> }कहाँ सो दरस परस जेहि लाहा जौं सो बसंत करीलहि काहा |{
<ref>JayP201.5</ref> }पात बिछोव रूख जौं फूला सो महुवा रोवै अस भूला |{
<ref>JayP201.6</ref> }टपकै महुव आँसु तस परई होइ महुवा बसंत जेउँ झरई |{
<ref>JayP201.7</ref> }मोर बसंत सो पदुमिनि बारी जेहि बिनु भएउ बसंत उजारी |{
<ref>JayP201d</ref> }पावा नबल बसंत बन बहु आरति बहु चोप ऐस न जाना अंत होइ पात झरहिं होइ कोंप |{
<ref>JayP202.1</ref> }अरे मलिछ बिसवासी देवा कत मैं आइ कीन्हि तोरि सेवा |{
<ref>JayP202.2</ref> }आपनि नाउ चढ़ै जो देई सो तौ पार उतारै खेई |{
<ref>JayP202.3</ref> }सुफल लागि पग टेकेउँ तोरा सुवा क सेंवर तूँ भा मोरा |{
<ref>JayP202.4</ref> }पाहन चढ़ि जो चहै भा पारा सो ऐसें बूड़ै मँझधारा |{
<ref>JayP202.5</ref> }पाहन सेवाँ काह पसीजा जरम न पलुहै जौं निति भीजा |{
<ref>JayP202.6</ref> }बाउर सोइ जो पाहन पूजा सकति को भार लेइ सिर दूजा |{
<ref>JayP202.7</ref> }काहे न पूजिअ सोइ निरासा मुएँ जिअत मन जाकरि आसा |{
<ref>JayP202d</ref> }सिध तरेंडा जिन्ह गहा पार भए तेहि साथ ते परि बूड़े वार ही भेंड पोंछि जिन्ह हाथ |{
<ref>JayP203.1</ref> }देव कहा सुनु बौरे राजा देबहिं अगुमन मारा गाजा |{
<ref>JayP203.2</ref> }जौं पहलें अपुने सिर परई सो का काहु कै धरहरि करई |{
<ref>JayP203.3</ref> }पदुमावति राजा कै बारी आइ सखिन्ह सौं मँडप उघारी |{
<ref>JayP203.4</ref> }जैसें चाद गोहने सब तारा परेउँ भुलाइ देखि उँजियारा |{
<ref>JayP203.5</ref> }चमकै दसन बीज की नाईं नैन चक्र जमकात भवाईं |{
<ref>JayP203.6</ref> }हौं तेहि दीप पतँग होइ परा जिउ जम गहा सरग लै धरा |{
<ref>JayP203.7</ref> }बहुरि न जानौं दहुँ का भई दहुँ कबिलास कि कहँ उपसई |{
<ref>JayP203d</ref> }अब हौं मरौं निसाँसी हिएँ न आवै साँस रोगिआ की को चालै बैदहिं जहाँ उपास |{
<ref>JayP204.1</ref> }अनु हौं दोख देहुँ का काहू संगी कया मया नहिं ताहू |{
<ref>JayP204.2</ref> }हतेउ पियारा मींत बिछोई साथ न लागि आपु गै सोई |{
<ref>JayP204.3</ref> }का मैं कीन्ह जो काया पोखी दूखत मोहि आपु निरदोखी |{
<ref>JayP204.4</ref> }फागु बसंत खेलि गै गोरी मोहि तन लाइ आग दै होरी |{
<ref>JayP204.5</ref> }अब अस काह छार सिर मेलैं छारै होउँ फागु तस खेलैं |{
<ref>JayP204.6</ref> }कत तप कीन्ह छाड़ि कै राजू आहर गएउ न भा सिध काजू |{
<ref>JayP204.7</ref> }पाएउँ नहिं होइ जोगी जती अब सर चढ़ैं जरौं जसि सती |{
<ref>JayP204d</ref> }आइ जो प्रीतम फिरि गएउ मिला न आइ वसंत अब तन होरी घालि कै जारि करौं भसमंत |{
<ref>JayP205.1</ref> }ककनूँ पंखि जैस सर साजा सर चढ़ि तबहिं जरा चह राजा |{
<ref>JayP205.2</ref> }सकल देवता आइ तुलाने दहुँ कस होइ देव अस्थाने |{
<ref>JayP205.3</ref> }बिरह आगि बज्रागि असूझा जरै सूर न बुझाएँ बूझा |{
<ref>JayP205.4</ref> }तेहि क जरत उठै बज्रागि तीनौ लोक जरहिं तेहि आगी |{
<ref>JayP205.5</ref> }अबहुँ की घरी चिनगि तेहिं छूठहिं जरि पहार पाहन सब फूटहिं |{
<ref>JayP205.6</ref> }देवता सबै भसम गए जाहीं छार समेटे पाउब नाहीं |{
<ref>JayP205.7</ref> }धरती सरग होइ सब ताता है कोई एहिं राख विधाता |{
<ref>JayP205d</ref> }मुहमद चिरगी अनँग की सुनि महि गँगन डेराइ धनि बिरही औ धनि हिया जेहि सब आगि समाइ |{
<ref>JayP206.1</ref> }हनिवँत बीर लंक जेइँ जारी परबत ओहि रहा रखवारी |{
<ref>JayP206.2</ref> }बैठ तहाँ भा लंका ताका छठएँ मास देइ उठि हाँका |{
<ref>JayP206.3</ref> }तेहि की आगि उहौ पुनि जरा लंका छाड़ि पलंका परा |{
<ref>JayP206.4</ref> }जाइ तहाँ यह कहा सँदेसू पारबती औ जहाँ महेसू |{
<ref>JayP206.5</ref> }जोगी आहि बियोगी कोई तुम्हरे मँडप आगि तेहिं बोई |{
<ref>JayP206.6</ref> }जरे लँगूर सो राते उहाँ निकसि जो भागे भए करमुँहाँ |{
<ref>JayP206.7</ref> }तेहि बज्रागि जरै हौं लागा बज्जर अंग जरत उठि भागा |{
<ref>JayP206d</ref> }रावन लंका मैं डही ओइँ हम डाहन आइ कनै पहार होत है रावट को राखै गहि पाइ |{
<ref>JayP207.1</ref> }ततखन पहुँचा आइ महेसू बाहन बैल कुस्टि कर भेसू |{
<ref>JayP207.2</ref> }काँथरि कया हड़ावरि बाँधे रुंडमाल औ हत्या काँधे |{
<ref>JayP207.3</ref> }सेस नाग औ कंठै माला तन बिभूति हस्ती कर छाला |{
<ref>JayP207.4</ref> }पहुँची रुद्र कँवल के गटा ससि माथें औ सुरसरि जटा |{
<ref>JayP207.5</ref> }चँवर घंट औ डँवरू हाथा गौरा पारबती धनि साथा |{
<ref>JayP207.6</ref> }औ हनिवंत बीर सँग आवा धरे बेष जनु बंदर छावा |{
<ref>JayP207.7</ref> }औतहिं कहेन्हि न लावहु आगी ताकरि सपथ जरहु जेहि आगी |{
<ref>JayP207d</ref> }कै तप करै न पारेहु कै रे नसाएहु जोग जियत जीय कस काढ़हु कहहु सो मोहिं बियोग |{
<ref>JayP208.1</ref> }कहेसि को मोहि बातन्ह बेलवाँवा हत्या केर न तोहिं डर आवा |{
<ref>JayP208.2</ref> }जरै देहु दुख जरौं अपारा निस्तरि परौं जरौं एक बारा |{
<ref>JayP208.3</ref> }जस भर्तहरि लागि पिंगला मो कहँ पदुमावति सिंघला |{
<ref>JayP208.4</ref> }मैं पुनि तजा राज औ भोगू सुनि सो नाउं लीन्हा तप जोगू |{
<ref>JayP208.5</ref> }यह मढ़ सेएउँ आइ निरासा गै सो पूजि मन पूजि न आसा |{
<ref>JayP208.6</ref> }तेइँ यह जिउ दाधे पर दाधा आधा निकसि रहा घट आधा |{
<ref>JayP208.7</ref> }जो अधजरत सो बेलँब न लावा करत बेलंब बहुत दुख पावा |{
<ref>JayP208d</ref> }एतना बोल कहत मुख उठी बिरह की आगि जौं महेस नहिं बुझावत सकल जगत हुति लागि |{
<ref>JayP209.1</ref> }पारबती मन उपना चाऊ देखौं कुँवर केर सत भाऊ |{
<ref>JayP209.2</ref> }दहुँ यह बीच कि पेमहि पूजा तन मन एक कि मारग दूजा |{
<ref>JayP209.3</ref> }भै सुरूप जानहुँ अपछरा बिहसि कुँवर कर आँचर धरा |{
<ref>JayP209.4</ref> }सुनहु कुँवर मोसों एक बाता जस रँग मोर न औरहि राता |{
<ref>JayP209.5</ref> }औ बिधि रूप दीन्ह है तोकाँ उठा सो सबद जाइ सिव लोकाँ |{
<ref>JayP209.6</ref> }तब हौं तो कहँ इंद्र पठाई गै पदुमिनि तैं आछरि पाई |{
<ref>JayP209.7</ref> }अब तजु जरन मरन तप जोगू मो सों मानु जनम भरि भोगू |{
<ref>JayP209d</ref> }हौं आछरि कबिलास की जेहि सरि पूजि न कोइ मोहि तजि सँवरि जो ओहि सरसि कौन लाभु तोहि होइ |{
<ref>JayP210.1</ref> }भलेहिं रंग तोहि आछरि राता मोहि दोसरें सौं भाव न बाता |{
<ref>JayP210.2</ref> }मोहि ओहि सँवरि मुएँ अस लाहा नैन सो देखसि पूँछसि काहा |{
<ref>JayP210.3</ref> }अबहीं तेहि जिउ देइ न पावा तोहि असि आछरि ठाढ़ मनावा |{
<ref>JayP210.4</ref> }जौं जिउ देहुँ ओहि कि आसाँ न जनौं काह होइ कबिलासाँ |{
<ref>JayP210.5</ref> }हौं कबिलास काह लै करऊँ सोइ कबिलास लागि ओहि मरऊँ |{
<ref>JayP210.6</ref> }ओहि के बार जीवनहिं वारौं सिर उतारि नेवछावरि डारौं |{
<ref>JayP210.7</ref> }ताकरि चाह कहै जो आई दुऔ जगत तेहि देउँ बड़ाई |{
<ref>JayP210d</ref> }ओहि न मोरि कछु आसा हौं ओहि आस करेउँ तेरि निरास प्रीतम कहँ जिउ न देउँ का देउँ |{
<ref>JayP211.1</ref> }गौरैं हँसि महेस सों कहा निस्चैं यहु बिरहानल दहा |{
<ref>JayP211.2</ref> }निस्चैं यह ओहि कारन तपा परिमल पेम न आछै छपा |{
<ref>JayP211.3</ref> }निस्चैं पेम पीर यह जागा कसत कसौटी कंचन लागा |{
<ref>JayP211.4</ref> }बदन पियर जल डभकहिं नैनाँ परगट दुऔ पेम के बैनाँ |{
<ref>JayP211.5</ref> }यह ओहि लागि जरम एहि सीझा चहै न औरहि ओहीं रीझा |{
<ref>JayP211.6</ref> }महादेव देवन्ह के पिता तुम्हारी सरन राम रन जिता |{
<ref>JayP211.7</ref> }एहू कहँ तसि मया करेहू पुरवहु आस कि हत्या लेहू |{
<ref>JayP211d</ref> }हत्या दुइ जो चढ़ाएहु काँधे अबहुँ न गे अपराध तीसरि लेहु एहु कै माँथें जौं रे लेइ कै साथ |{
<ref>JayP212.1</ref> }सुनि कै महादेव कै भाखा सिद्ध पुरुष राजैं मन लखा |{
<ref>JayP212.2</ref> }सिद्ध अंग नहिं बैठै माखी सिद्ध पलक नहिं लागै आँखी |{
<ref>JayP212.3</ref> }सिद्धहि संग होइ नहिं छाया सिद्धहि होइ न भूख औ माया |{
<ref>JayP212.4</ref> }जौं जग सिद्धि गोसाईं कीन्हा परगट गुपुत रहै को चीन्हा |{
<ref>JayP212.5</ref> }बैल चढ़ा कुस्टी कै मेसू गिरिजापति सत आहि महेसू |{
<ref>JayP212.6</ref> }चीन्है सोइ रहै तेहि खोजा जस बिक्रम औ राजा भोजा |{
<ref>JayP212.7</ref> }कै जियँ तंत मंत सो हेरा गएउ हेराइ जबहि भा मेरा |{
<ref>JayP212d</ref> }बिनु गुरु पंथ न पाइअ भूलै सोइ जो मेंट जोगी सिद्ध होइ तब जब गोरख सौं भेंट |{
<ref>JayP213.1</ref> }ततखन रतनसेनि गहबरा छाड़ि डफार पाउ लै परा |{
<ref>JayP213.2</ref> }माता पिते जनमि कत पाला जौं पै फाँद पेम गियँ घाला |{
<ref>JayP213.3</ref> }धरती सरग मिले हुत दोऊ कत निरार कै दीन्ह बिछोऊ |{
<ref>JayP213.4</ref> }पदिक पदारथ कर हुँति खोवा टूटहिं रतन रतन तस रोवा |{
<ref>JayP213.5</ref> }गँगन मेआ जस बरिसहिं भले पुहुमि अपूरि सलिल होइ चले |{
<ref>JayP213.6</ref> }साएर उपटि सिखर गा पाटी जरै पानि पाहन हिय फाटी |{
<ref>JayP213.7</ref> }पवन पानि होइ होइ सब गिरई पेम के फाँद कोउ जनि परई |{
<ref>JayP213d</ref> }तस रोवै जस जरै जिउ गरै रकत औ माँसु रोवँ रोवँ सब रोवहिं सोत सोत भरि आँसु |{
<ref>JayP214.1</ref> }रोवत बूड़ि उठा सँसारू महादेव तब भएउ मयारू |{
<ref>JayP214.2</ref> }कहेसि न रोव बहुत तौ रोवा अब सर भा दारिद खोवा |{
<ref>JayP214.3</ref> }जो दुख सहै होइ सुख ओकाँ दुख बिनु सुख न जाइ सिवलोकाँ |{
<ref>JayP214.4</ref> }अब तूँ सिद्ध भया सिधि पाई दरपत कया छूटि गै काथ |{
<ref>JayP214.5</ref> }कहौं बात अब होइ उपदेसी लागु पंथ भूले परदेसी |{
<ref>JayP214.6</ref> }जौं लहि चोर सेंध नहिं देई राजा केर न मूँसै पेई |{
<ref>JayP214.7</ref> }चढ़ै तो जाइ बार वह खूँदी परै तो सेंधि सीस सौं मूँदी |{
<ref>JayP214d</ref> }कहौं तोहो सिंघल गढ़ है खँड सात चढ़ाउ फिरा न कोई जिअत जिउ सरग पंथ दै पाउ |{
<ref>JayP215.1</ref> }गढ़ तस बाँक जैसि तोरि काया परखि देखु तैं ओहि की छाया |{
<ref>JayP215.2</ref> }पाइअ नाहिं जूझि हठि कीन्हे जेइँ पावा तेइँ आपुहि चीन्हे |{
<ref>JayP215.3</ref> }नौ पौरी तेहि गढ़ मँझिआरा औ तहँ फिरहिं पाँच कोटवारा |{
<ref>JayP215.4</ref> }दसवं दुआर गुपुत एक नाँकी अगम चढ़ाव बाट सुठि बाँकी |{
<ref>JayP215.5</ref> }भेदी कोइ जाइ ओहि घाटी जौं लै भेद चढ़ै होइ चाँटी |{
<ref>JayP215.6</ref> }गढ़ तर सुरँग कुंड अवगाहा तेहि महँ पंथ कहौं तोहि पाहाँ |{
<ref>JayP215.7</ref> }चोर पैठि जस सेंधि सँवारी जुआ पैंत जेउँ लाव जुआरी |{
<ref>JayP215d</ref> }जस मरजिया समुँद घँसि मारै हाथ आव तब सीप ढूँढि लेहि ओहि सरग दुवारी औ चढु सिंघल दीप |{
<ref>JayP216.1</ref> }दसवँ दुवार तारु का लेखा उलटि दिस्टि जो लाव सो देखा |{
<ref>JayP216.2</ref> }जाइ सो जाइ साँस मन बंदी जस धँसि लीन्ह कान्ह कालिंदी |{
<ref>JayP216.3</ref> }तूँ मन नाँथु मारि कै स्वाँसा जौं पै मरहि आपुहि करु नाँसा |{
<ref>JayP216.4</ref> }परगट लोकचार कहु बाता गुपुत लाउ जासौं मन राता |{
<ref>JayP216.5</ref> }हौं हौं कहत मंत सब कोई जौं तूँ नाहिं आहि सब सोई |{
<ref>JayP216.6</ref> }जियतहि जौ रे मरै एक बारा पुनि कत मीचु को मारै पारा |{
<ref>JayP216.7</ref> }आपुहि गुरु सो आपुहि चेला आपुहि सब सो आपु अकेला |{
<ref>JayP216d</ref> }आपुहि मीचु जियन पुनि आपुहि तन मन सोइ आपुहि आपु करै जो चाहै कहाँ क दोसर कोइ |{
<ref>JayP217.1</ref> }सिद्धि गोटिका राजैं पावा औ भै सिद्धि गनेस मनावा |{
<ref>JayP217.2</ref> }जब संकर सिधि दीन्ह गोटेका परी हूल जोगिन्ह गढ़ छेंका |{
<ref>JayP217.3</ref> }जस खरभरा चोर मति कीन्ही तेहि बिधि सेंधि चाह गढ़ दीन्ही |{
<ref>JayP217.4</ref> }सबै पदुमिनीं देखहिं चढ़ीं सिंघल घेर गईं उठ मढ़ीं |{
<ref>JayP217.5</ref> }गुपुत जो रहै चोर सो साँचा परगट होइ जीव नहिं बाँचा |{
<ref>JayP217.6</ref> }पँवरि पँवरि गढ़ लाग केवारा औ राजा सौं भई पुकारा |{
<ref>JayP217.7</ref> }जोगी आइ छेंकि गढ़ मेले न जनैं कौन देस सौं खेले |{
<ref>JayP217d</ref> }भई रजाएसु देखहु को भिखारि अब ढीठ जाउ बरजि तिन आवहु जन दुइ जाइ बसीठ |{
<ref>JayP218.1</ref> }उतरि बसिठ दुइ आइ जोहारे कै तुम्ह जोगी कै बनिजारे |{
<ref>JayP218.2</ref> }भई रजाएसु आगें खेलहु यह गढ़ छाड़ि अनत होइ मेलहु |{
<ref>JayP218.3</ref> }अस लागेहु केहि के सिख दीन्हे आएहु मरै हथि जिउ लीन्हे |{
<ref>JayP218.4</ref> }इहाँ इंद्र अस राजा तपा जबहिं रिसाइ सूर डरि छपा |{
<ref>JayP218.5</ref> }हहु बनिजार तौ बनिज बेसाहहु भरि बैपार लेहु जो चाहहु |{
<ref>JayP218.6</ref> }जोगी हहु तौ जुगुति सों माँगहु भुगुति लेहु लै मारग लागहु |{
<ref>JayP218.7</ref> }इहाँ देवता अस गए हारी तुम्ह पतिंग को आहि भिखारी |{
<ref>JayP218d</ref> }तुम्ह जोगी बैरागी कहत न मानहु कोहु माँगि लेहु कछु भि[यā खेलि अनत कहुṁ होहु |{
<ref>JayP219.1</ref> }अनु हौं भीख जो आएउँ लेई कस न लेउँ जौं राजा देई |{
<ref>JayP219.2</ref> }पदुमावति राजा कै बारी हौं जोगी तेहि लागि भिखारी |{
<ref>JayP219.3</ref> }खप्पर लिए बार भा माँगैं भुगुति देइ लै मारग लागैं |{
<ref>JayP219.4</ref> }सोई भुगुति परापति पूजा कहाँ जाउँ अस बार न दूजा |{
<ref>JayP219.5</ref> }अब धर इहाँ जीउ ओहि ठाऊँ भसम होऊँ पै तजैं न नाऊँ |{
<ref>JayP219.6</ref> }जस बिनु प्रान पिंड है छूंछा धरम लागि कहिअहु जौं पूँछा |{
<ref>JayP219.7</ref> }तुम्ह बसीठ राजा की ओरा साखि होहु एहि भीखि निहोरा |{
<ref>JayP219d</ref> }जोगी बार आव सो जेहि भि[यā कै āस जौṃ निरāस दिद̤ह āसन कत गवनै केहु पāस |{
<ref>JayP220.1</ref> }सुनि बसिठन्ह मन उपनी रीसा जौ पीसन घुन जाइहि पीसा |{
<ref>JayP220.2</ref> }जोगी ऐस कहै नहिं कोई सो कहु बात जोग तोहि होई |{
<ref>JayP220.3</ref> }वह बड़ राज इंद्र कर पाटा धरती परें सरग को चाँटा |{
<ref>JayP220.4</ref> }जौं यह बात होइ तहँ चली छूटहिं हस्ति अबहि सिंघली |{
<ref>JayP220.5</ref> }औ छूटहिं तहँ वज्र के गोटा बिसरै भुगुति होहु तुम्ह रोटा |{
<ref>JayP220.6</ref> }जहँ लगि दिस्टि न जाइ पसारी तहाँ पसारसि हाथ भिखारी |{
<ref>JayP220.7</ref> }आगू देखि पाव धरु नाथा तहाँ न हेरु टूट जहँ माँथा |{
<ref>JayP220d</ref> }वह रानी जेहि जोग है तेहि क राज औ पाट सुंदरि जाइ राज घर जोगिहि बंदर काट |{
<ref>JayP221.1</ref> }जौं जोगिहि सुठि बंदर काटा एकै जोग न दोसरि बाटा |{
<ref>JayP221.2</ref> }और साधना आवै साधें जोग साधना आपुहिं दाधें |{
<ref>JayP221.3</ref> }सरि पहुँचाइ जोग करु साथा दिस्टि चाहि होइ अगुमन हाथा |{
<ref>JayP221.4</ref> }तुम्हरे जौं हैं सिंघली हाथी मोरें हस्ति गुरू बड़ साथी |{
<ref>JayP221.5</ref> }हस्ति नास्ति जेहि करत न बारा परबत करै पाव कै छारा |{
<ref>JayP221.6</ref> }गढ़ कै गरब खेह मिलि गए मंदिर उठहिं भै नए |{
<ref>JayP221.7</ref> }अंत जो चलना कोऊ न चीन्हा जो आवै सो आपुन कीन्हा |{
<ref>JayP221d</ref> }जोगिहि कोह न चाहिअ तब न मोहिं रिसि लागि जोग तंत जेउ पानी काह करै तेहि आगि |{
<ref>JayP222.1</ref> }बसिठन्ह जाइ कही असि बाता राजा सुनत कोह भा राता |{
<ref>JayP222.2</ref> }ठाँवहि ठाँव कुँवर सब माँखे केइँ अब लहि जोगी जिउ राखे |{
<ref>JayP222.3</ref> }अबहुँ बेगि कै करहु सँजोऊ तस मारहु हत्या किन होऊ |{
<ref>JayP222.4</ref> }मंत्रिन्ह कहा रहहु मन बूझे पति न होइ जोगी सों जूझे |{
<ref>JayP222.5</ref> }ओइँ मारै तौ काह भिखारी लाज होइ जौ मानिअ हारी |{
<ref>JayP222.6</ref> }ना भल मुएँ न मारे मोखू दुहूँ बात लागै तुम्ह दोखू |{
<ref>JayP222.7</ref> }रहै देहु जौं गढ़ तर मेले जोगी कत आछहिं बिन खेले |{
<ref>JayP222d</ref> }रहै देहु जौं गढ़ तर जनि चालहु यह बात नितिहि जो पाहन भख करहि अस केहि के मुख दाँत |{
<ref>JayP223.1</ref> }गए बसीठ पुनि बहुरि न आए राजैं कहा बहुत दिन लाए |{
<ref>JayP223.2</ref> }न जनौं सरग बात दहुँ काहा काहु न आइ कही फिरि चाहा |{
<ref>JayP223.3</ref> }पाँख न कया पवन नहिं पाया केहि बिधि मिलैं होउँ केहि छाया |{
<ref>JayP223.4</ref> }सँवरि रकत नैनन्ह भरि चुवा रोइ हँकारा माँझी सुवा |{
<ref>JayP223.5</ref> }परे सो आँसु रकत के टूटी अबहुँ सो राती बीर बहूटी |{
<ref>JayP223.6</ref> }ओहि रकत लिखि दीन्ही पाती सुवा जो लीन्ह चोंच भै राती |{
<ref>JayP223.7</ref> }बाँधा कंठ परा जरि काँठा बिरह क जरा जाइ कहँ नाँठा |{
<ref>JayP223d</ref> }मसि नैना लिखनी बरुनि रोइ रोइ लिखा अकथ्थ आखर दहै न कहुँ गहै सो दीन्ह सुवा के हथ्थ |{
<ref>JayP224.1</ref> }औ मुख बचन सो कहेसु परेवा पहिले मोरि बहुत कै सेवा |{
<ref>JayP224.2</ref> }पुनि सँवराइ कहेसु अस दूजी जौं बलि दीन्ह देवतन्ह पूजी |{
<ref>JayP224.3</ref> }सो अवहीं तपसी बलि लागा कब लगि कया सून मढ़ जागा |{
<ref>JayP224.4</ref> }भलेहिं ऐस हौं तुम्ह बलि दीन्हा जहँ तुहुँ तहँ भावै बलि कीन्हा |{
<ref>JayP224.5</ref> }जौं तुम्ह मया कीन्ह पगु धारा दिस्टि देखाइ बान बिख मारा |{
<ref>JayP224.6</ref> }जो अस जाकर आसामुखी दुख महँ ऐस न मारै दुखी |{
<ref>JayP224.7</ref> }नैन भिखारि न माँगै सीखा अगुमन दौरि लेहिं पै भीखा |{
<ref>JayP224d</ref> }नैनहि नैन जो बेधिगै नहिं निकसहिं वै बान हिएँ जो आखर तुम्ह लिखे ते सुठि घटहै परान |{
<ref>JayP225.1</ref> }ते विष बान लिखौं कहँ ताईं रकत जो चुवा भीजि दुनियाईं |{
<ref>JayP225.2</ref> }जानु सो गारे रकत पसेऊ सुखी न जान दुखी कर भेऊ |{
<ref>JayP225.3</ref> }जेहि न पीर तेहि काकरि चिंता प्रीतम निठुर होइ अस निंता |{
<ref>JayP225.4</ref> }कासौं कहौं बिरह कै भाखा जासौं कहौं होइ जरि राखा |{
<ref>JayP225.5</ref> }बिरह अगिनि तन जरि बन जरे नैन नीर साएर सब भरे |{
<ref>JayP225.6</ref> }पाती लिखी सँवरि तुम्ह नामाँ रकत लिखे आखर भे स्यामाँ |{
<ref>JayP225.7</ref> }अच्छर जरे न काहूँ छुवा तब दुख देखि चला लै सुवा |{
<ref>JayP225d</ref> }अब सुठि मरौं छूँछि गै पाती पेम पियारे हाथ भेंट होत दुख रोइ सुनावत जीउ जात जौं साथ |{
<ref>JayP226.1</ref> }कंचन तार बाँधि गियँ पाती लै गा सुवा जहाँ धनि राती |{
<ref>JayP226.2</ref> }जैसें कँवल सुरुज कै आसा नीर कंठ लहि मरै पियासा |{
<ref>JayP226.3</ref> }बिसरा भोग सेज सुख बासू जहाँ भँवर सब तहाँ हुलासू |{
<ref>JayP226.4</ref> }तब लगि धीर सुना नहिं पीऊ सुनतहिं धरी रहे नहिं जीऊ |{
<ref>JayP226.5</ref> }तब लगि सुख हियँ पेम न जामा जहाँ पेम का सुख बिसरामा |{
<ref>JayP226.6</ref> }अगर चंदन सुठि दहै सरीरू औ भा अगिनि कया कर चीरू |{
<ref>JayP226.7</ref> }कथा कहानी सुनि सुठि जरा जानहुँ घीउ बैसंदर परा |{
<ref>JayP226d</ref> }बिरह न आपु सँभारै मैल चीर सिर रूख पिउ पिउ करत रात दिन पपिहा भइ मुख सूख |{
<ref>JayP227.1</ref> }ततखन गा हीरामनि आई मरत पियास छाँह जनु पाई |{
<ref>JayP227.2</ref> }भल तुम्ह सुवा कीन्ह है फेरा गाढ़ न जाइ पिरीतम केरा |{
<ref>JayP227.3</ref> }बातन्ह जानहु बिखम पहारू हिरदै मिला न होइ निनारू |{
<ref>JayP227.4</ref> }मरम पानि कर जान पियासा जो जल महँ ताकहँ का आसा |{
<ref>JayP227.5</ref> }का रानी पूँछहु यह बाता जनि कोइ होइ प्रेम कर राता |{
<ref>JayP227.6</ref> }तुम्हरे दरसन लागि बियोगी अहा जो महादेव मढ़ जोगी |{
<ref>JayP227.7</ref> }तुम्ह बसंत लै तहाँ सिधाईं देव पूजि पुनि ओपहँ आईं |{
<ref>JayP227d</ref> }दिस्टि बान तस मारेहु घाइ रहा तेहि ठाउँ दोसरी बार न बोला लै पदुमावति नाउँ |{
<ref>JayP228.1</ref> }रोवँहिं रोवँ बान वै फूटे सोतहि सोत रुहिर मकु छूटे |{
<ref>JayP228.2</ref> }नैनन्हि चली रकत कै धारा कंथा भीजि भएउ रतनारा |{
<ref>JayP228.3</ref> }सूरज बूड़ि उठा परभाता औ मँजीठ टेसू बन राता |{
<ref>JayP228.4</ref> }पुहुमि जो भीजि भएउ सब गेरू औ तहँ अहा सो रात पखेरू |{
<ref>JayP228.5</ref> }भएउ बसंत राती बनफती औ राते सब जोगी जती |{
<ref>JayP228.6</ref> }राती सती अगिनि सब काया गगन मेघ राते तेहि छाया |{
<ref>JayP228.7</ref> }ईंगुर भा पहार तस भीजा पै तुम्हार नहिं रोवँ पसीजा |{
<ref>JayP228d</ref> }तहाँ चकोर कोकिला तिन्ह हिय मया पईठि नैन रकत भरि आए तुम्ह फिरि कीन्हि न डीठि |{
<ref>JayP229.1</ref> }ऐस बसंत तुम्हहिं पै खेलहु रकत पराएँ सेंदुर मेलहु |{
<ref>JayP229.2</ref> }तुम्ह तौ खेलि मँदिर कहँ आईं ओहिक मरम जस जान गोसाईं |{
<ref>JayP229.3</ref> }कहेसि मरै को बारहि बारा एकहिं बार होउँ जरि छारा |{
<ref>JayP229.4</ref> }सर रचि रहा आगि जौं लाई महादेव गौरैं सुधि पाई |{
<ref>JayP229.5</ref> }आइ बुझाइ दीन्ह पँथ तहाँ मरन खेल कर आगम जहाँ |{
<ref>JayP229.6</ref> }उलटा पंथ पेम के बारा चढ़ै सरग जौं परै पतारा |{
<ref>JayP229.7</ref> }अब धंसि लीन्ह चहै तेहि आसा पावै साँस कि मरै निसाँसा |{
<ref>JayP229d</ref> }पाती लिखि सो पठाई लिखा सबै दुख रोइ दहुँ जिउ रहै कि निसरै काह रजाएसु होइ |{
<ref>JayP230.1</ref> }कहि कै सुऐ छोड़ि दैई पाती जानहुँ दिब्ब छुअत तसि ताती |{
<ref>JayP230.2</ref> }गीवँ जो बाँधे कंचन तागे राते स्याम कंठ जरि लागे |{
<ref>JayP230.3</ref> }अगिनि स्वाँस सँग निकसै ताती तरिवर जरहिं तहाँ का पाती |{
<ref>JayP230.4</ref> }जरि जरि हाड़ भए सब चूना तहाँ माँसु का रकत बिहूना |{
<ref>JayP230.5</ref> }रोइ रोइ सुऐ कही सब बाता रकत के आँसुन्ह भा मुख राता |{
<ref>JayP230.6</ref> }देखु कंठ जरि लाग सो गेरा सो कस जरै बिरह अस घेरा |{
<ref>JayP230.7</ref> }ओइँ तोहि लागि कया असि जारी तपत मीन जल देइ न पारी |{
<ref>JayP230d</ref> }तोहि कारन वह जोगी भसम कीन्ह तन डाहि तूँ अस निठुर निछोही बात न पूँछी ताहि |{
<ref>JayP231.1</ref> }कहेसि सुआ मोसों सुनु बाता चहौं तो आजु मिलैं जस राता |{
<ref>JayP231.2</ref> }पै सो मरमु न जानै मोरा जानै प्रीति जो मरि कै जोरा |{
<ref>JayP231.3</ref> }हौं जानति हौं अबहूँ काँचा न जनहु प्रीति रंग थिर राचा |{
<ref>JayP231.4</ref> }न जनहु भएउ मलैगिरि बासा न जनहु रबि होइ चढ़ा अकासा |{
<ref>JayP231.5</ref> }न जनहु होइ भँवर कर रंगू न जनहु दीपक होइ पतंगू |{
<ref>JayP231.6</ref> }न जनहु करा भृंगि कै होई न जनहु अबहिं जिऐ मरि सोई |{
<ref>JayP231.7</ref> }न जनहु पेम औटि एक भएऊ न जनहु हिय महँ कै डर गएऊ |{
<ref>JayP231d</ref> }तेहि का कहिअ रहन खिन जो है प्रीतम लागि जहँ वह सुनै लेइ धँसि का पानी का आगि |{
<ref>JayP232.1</ref> }पुनि धनि कनक पानि मसि माँगी उत्तर लिखत भीजि तन आँगी |{
<ref>JayP232.2</ref> }तेहि कंचन कहँ चहिअ सोहागा जो निरमल नग होइ सो लागा |{
<ref>JayP232.3</ref> }हौं जो गैई मढ़ मंडप भोरी तहवाँ तूँ न गाँठि गहि जोरी |{
<ref>JayP232.4</ref> }भा बिसँभार देखि कै नैना सखिन्ह लाज का बोलैं बैना |{
<ref>JayP232.5</ref> }खेल मिसुइँ मैं चंदन घाला मकु जागसि तौ देउँ जैमाला |{
<ref>JayP232.6</ref> }तबहुँ न जागा गा तैं सोई जागें भेंट न सोएँ होई |{
<ref>JayP232.7</ref> }अब जौं सूर होइ चढ़ै अकासा जौं जिउ देइ तौ आवै पासा |{
<ref>JayP232d</ref> }तब लगि भुगुति न लै सका रावन सिय एक साथ अब कौन भरोसें किछु कहौं जीउ पराएँ हाथ |{
<ref>JayP233.1</ref> }अब जौं सूर गगन चढ़ि धावहु राहु होहु तौ ससि कहँ पावहु |{
<ref>JayP233.2</ref> }बहुतन्ह ऐस जीउ पर खेला तूँ जोगी केहि माहँ अकेला |{
<ref>JayP233.3</ref> }बिक्रम धँसा पेम के बाराँ सपनावति कहँ गएउ पताराँ |{
<ref>JayP233.4</ref> }सुदैबच्छ मुगुधावति लागी कँकन पूरि होइ गा बैरागी |{
<ref>JayP233.5</ref> }राजकुँवर कंचनपुर गएऊ मिरिगावति कहँ जोगी भएऊ |{
<ref>JayP233.6</ref> }साधा कुँवर मनोहर जोगू मधुमालति कहँ कीन्ह बियोगू |{
<ref>JayP233.7</ref> }पेमावति कहँ सरसुर साधा उखा लागि अनिरुध बर बाँधा |{
<ref>JayP233d</ref> }हौं रानी पदुमावति सात सरग पर बास हाथ चढ़ैं सो तेहि कें प्रथम जो आपुहिं नास |{
<ref>JayP234.1</ref> }हौं पुनि अहौं ऐसि तोहि राती आधी भेंट प्रीतम कै पाती |{
<ref>JayP234.2</ref> }तोहिं जौं प्रीति निबाहै आँटा भँवर न देखु केतु महँ काँटा |{
<ref>JayP234.3</ref> }होहु पतंग अधर गहु दिया लेहु समुंद धंसि होइ मरजिया |{
<ref>JayP234.4</ref> }राति रंग जिमि दीपक बाती नैन लाउ होइ सीप सेवाती |{
<ref>JayP234.5</ref> }चात्रिक होहु पुकारु पिआसा पिउ न पानि रहु स्वाति की आसा |{
<ref>JayP234.6</ref> }सारस कै बिछुरी जिमि जोरी रैनि होहु जस चक्क चकोरी |{
<ref>JayP234.7</ref> }होहु चकोर दिस्टि ससि पाहाँ औ रबि होहु कँवल दधि माहाँ |{
<ref>JayP234d</ref> }हहूँ ऐसि हौं तो सौं सकसि तौ प्रीति निबाहु राहु बेधि होहु अरजुन जीति द्रौपदी ब्याहु |{
<ref>JayP235.1</ref> }राजा इहाँ तैस तपि झूरा भा जरि बिरह छार कर कूरा |{
<ref>JayP235.2</ref> }मौन गँवाए गएउ विमोही भा निरजिउ जिउ दीन्हेसि ओही |{
<ref>JayP235.3</ref> }गही पिंगला सुखमन नारी सुन्नि समाधि लागि गौ तारी |{
<ref>JayP235.4</ref> }बुंदहि समुँद जैस होइ मेरा गा हेराइ तस मिलै न हेरा |{
<ref>JayP235.5</ref> }रंगहि पानि मिला जस होई आपुहि खोइ रहा होइ सोई |{
<ref>JayP235.6</ref> }सुवा आइ देखा भा नासू नैन रकत भरि आए आँसू |{
<ref>JayP235.7</ref> }सदा जो प्रीतम गाढ़ करेई वह न भूल भूला जिउ देई |{
<ref>JayP235d</ref> }मूरि संजीवनि आनि कै औ मुख मेला नीर गरुर पंख जस झारै अंब्रित बरसा कीर |{
<ref>JayP236.1</ref> }मुवा जियहि अस बास जो पावा बहुरी साँस पेट जिउ आवा |{
<ref>JayP236.2</ref> }देखेसि जाग सुऐं सिर नावा पाती दै मुख बचन सुनावा |{
<ref>JayP236.3</ref> }गुरु कर बवन श्रवन दुहुँ मेला कीन्ह सुदिस्टि बेगि चलु चेला |{
<ref>JayP236.4</ref> }तोहिं अलि कीन्ह आपु भै केवा हौं पठवा कै बीच परेवा |{
<ref>JayP236.5</ref> }पवन स्वाँस तोसौं मन लाए जीवै मारग दिस्टि बिछाए |{
<ref>JayP236.6</ref> }जस तुम्ह कया कीन्ह अगिडाहू सो सब गुरु कहँ भएउ अगाहू |{
<ref>JayP236.7</ref> }तव उड़ंत छाला लिखि दीन्हा बेगि आउ चाहौं सिध कीन्हा |{
<ref>JayP236d</ref> }आवहु स्यामि सुलक्खने जीव बसै तुम्ह नाउँ नैनन्ह भीतर पंथ है हिरदै भीतर ठाउँ |{
<ref>JayP237.1</ref> }सुनि पदुमावति कै असि मया भा वसंत उपनी नै कया |{
<ref>JayP237.2</ref> }सुवा क बोल पवन होइ लागा उठा सोइ हनिवँत अस जागा |{
<ref>JayP237.3</ref> }चाँद मिलन कहँ दीन्हेउ आसा सहसौ कराँ सूर परगासा |{
<ref>JayP237.4</ref> }पाती लीन्ह लै सीस चढ़ावा दिस्टि चकोर चाँद जनु पावा |{
<ref>JayP237.5</ref> }आस पिआला जो जेहि केरा जौं झिझकार वाहि सौं हेरा |{
<ref>JayP237.6</ref> }अब यह कवन पवन मैं पिया भा तन पंख पंखि मरि जिया |{
<ref>JayP237.7</ref> }उठा फूलि हिरदै न समाना कंथा टूक टूक बेहराना |{
<ref>JayP237d</ref> }जहाँ पिरीतम वै बसहिं यह जिउ बलि तेहि बाट जौं सो बोलावहि पाउ सौं हम तहँ चलहिं लिलाट |{
<ref>JayP238.1</ref> }जो पँथ मिला महेसहि सेई गएउ समुँद ओही धँसि लेई |{
<ref>JayP238.2</ref> }जहँ वह कुंड विषम अवगाहा जाइ परा जनु पाई थाहा |{
<ref>JayP238.3</ref> }बाउर अंध प्रीति कर लागू सौहँ धँसै कछु सूझ न आगू |{
<ref>JayP238.4</ref> }लीन्हेसि घँसि सुवाँस मन मारे गुरु मछिंदरनाथ सँभारे |{
<ref>JayP238.5</ref> }चेला परे न छाड़हि पाछू चेला मंछु गुरु जस काछू |{
<ref>JayP238.6</ref> }जनु घँसि लीन्ह समुँद मर जिया उघरे नैन बरे जनु दिया |{
<ref>JayP238.7</ref> }खोजि लीन्ह सो सरग दुवारी बज्र जो मूँदै जाइ उघारी |{
<ref>JayP238d</ref> }बाँक चढ़ाउ सुरंग गढ़ चढ़त गएउ होइ भोर भइ पुकार गढ़ ऊपर चढ़े सेंधि दै चोर |{
<ref>JayP239.1</ref> }राजैं सुना जोगि गढ़ चढ़े पूँछे पास पँडित जो पढ़े |{
<ref>JayP239.2</ref> }जोगी जो गढ़ सेंधि दै आवहिं कहहु सो सबद सिद्धि जेहिं पावहिं |{
<ref>JayP239.3</ref> }कहहिं बेद पढि पंडित बेदी जोगी भँवर जस मालति भेदी |{
<ref>JayP239.4</ref> }जैसें चोर सेंधि सिर मेलहिं तस ये दुवौ जीव पर खेलहिं |{
<ref>JayP239.5</ref> }पंथ न चलहिं बेद जस लिखे सरग जाइ सूरी चढि सिखे |{
<ref>JayP239.6</ref> }चोरहि होइ सूरी पर मोखू देइ जो सूरी तेहि नहिं दोखू |{
<ref>JayP239.7</ref> }चोर पुकारि भेद गढ़ मूँसा खोलै राज भँडार मँजूसा |{
<ref>JayP239d</ref> }जस भँडार ये मूसहिं चढ़हिं रैनि दै सेंधि तस चाही पुनि एन्ह कहँ मारहु सूरी बेधि |{
<ref>JayP240.1</ref> }राँधे जो मंत्री बोले सोई ऐस जो चोर सिद्ध पै कोई |{
<ref>JayP240.2</ref> }सिद्ध निसंक रैनि पै भवँहीं ताकहिं जहाँ तहाँ उपसवहीं |{
<ref>JayP240.3</ref> }सिद्ध डरहिं नहिं अपने जीवाँ खरग देखि कै नावहिं गीवाँ |{
<ref>JayP240.4</ref> }सिद्ध जाहिं पै जिय बध जहाँ औरहि मरन पंख अस कहाँ |{
<ref>JayP240.5</ref> }चढ़हिं जो कोपि गगन उपराहीं थोरे साज मरहिं ते नाहीं |{
<ref>JayP240.6</ref> }जंबुक कहँ जौं चढिऐ राजा सिंघ साज कै चढिअ तौ छाजा |{
<ref>JayP240.7</ref> }सिद्ध अमर काया जस पारा छरहिं मरहि बर जाइ न मारा |{
<ref>JayP240d</ref> }छरहिं काज किरसुन कर छाजा राजा छरहिं रिसाइ सिद्ध गिद्ध जस दिस्टि गँगन महँ बिनु छर किछु न बसाइ |{
<ref>JayP241.1</ref> }आवहु करहु गुदर मिसु साजू चढ़हु बजाइ जहाँ लगि राजू |{
<ref>JayP241.2</ref> }होहु सँजोइल कुँवर जो भोगी सब दर छेंकि धरहु अब जोगी |{
<ref>JayP241.3</ref> }चौबिस लाख छत्रपति साजे छप्पन कोटि दर बाजन बाजे |{
<ref>JayP241.4</ref> }बाइस सहस सिंघली चाले गिरि पहार पब्बै सब हाले |{
<ref>JayP241.5</ref> }जगत बराबर दै सब चाँपा डरा इंद्र बासुकि हिय काँपा |{
<ref>JayP241.6</ref> }पदुम कोटि रथ साजे आवहिं गिरि होइ खेह गँगन कहँ धावहिं |{
<ref>JayP241.7</ref> }जनु भुइँचाल जगत महँ परा कुरुम पीठि टूटिहि हियँ डरा |{
<ref>JayP241d</ref> }छत्रन्ह सरग छाइ गा सूरुज गएउ अलोपि दिनहिं राति अस देखिअ चढ़ा इंद्र अस कोपि |{
<ref>JayP242.1</ref> }देखि कटक औ मैमँत हाथी बोले रतनसेनि के साथी |{
<ref>JayP242.2</ref> }होत आव दर बहुत असूझा अस जानत हैं होइहि जूझा |{
<ref>JayP242.3</ref> }राजा तूँ जोगी होइ खेला एही दिवस कहँ हम भए चेला |{
<ref>JayP242.4</ref> }जहाँ गाढ़ ठाकुर कहँ होई संग न छाड़ै सेवक सोई |{
<ref>JayP242.5</ref> }जो हम मरन देवस मन ताका आजु आइ पूजी वह साका |{
<ref>JayP242.6</ref> }बरु जिउ जाइ जाइ जनि बोला राजा सत्त सुमेरु न डोला |{
<ref>JayP242.7</ref> }गुरू केर जौं आएसु पावहिं हमहुँ सौहँ होइ चक्र चलावहिं |{
<ref>JayP242d</ref> }आजु करहिं रन भारथ सत्त बचा लै राखि सत्त करै सब कौतुक सत्त भरै पुनि साखि |{
<ref>JayP243.1</ref> }गुरू कहा चेला सिध होहू पेम बार होइ करिअ न कोहू |{
<ref>JayP243.2</ref> }जा कहँ सीस नाइ कै दीजै रंग न होइ ऊभ जौं कीजै |{
<ref>JayP243.3</ref> }जेहि जियँ पेम पानि भा सोई जेहि रँग मिलै तेहि रँग होई |{
<ref>JayP243.4</ref> }जौं पै जाइ पेम सिउँ जूझा कत तपि मरहिं सिद्ध जिन्ह बूझा |{
<ref>JayP243.5</ref> }यह सत बहुत जो जूझि न करिऐ खरग देखि पानी होइ ढरिऐ |{
<ref>JayP243.6</ref> }पानिहि काह खरग कै धारा लौटि पानि सोई जो मारा |{
<ref>JayP243.7</ref> }पानी सेंति आगि का करैई जाइ बुझाइ पानि जौं परई |{
<ref>JayP234d</ref> }सीस दीन्ह मैं अगुमन पेम पाय सिर मेलि अब सो प्रीति निबाहें चलैं सिद्ध होइ खेलि |{
<ref>JayP244.1</ref> }राजैं छेंकि धरे सब जोगी दुख ऊपर दुखु सहै बियोगी |{
<ref>JayP244.2</ref> }ना जियँ धरक धरत है कोई ना जियँ मरन जियन कस होई |{
<ref>JayP244.3</ref> }नाग फाँस उन्ह मेली गीवाँ हरख न बिसमौ एकौ जीवाँ |{
<ref>JayP244.4</ref> }जेइँ जिउ दीन्ह सो लेउ निरासा बिसरै नहिं जौ लहि तन स्वाँसा |{
<ref>JayP244.5</ref> }कर किंगरी तिन्ह तंत बजावा नेहु गीत बैरागी गावा |{
<ref>JayP244.6</ref> }भलेहिं आनि गियँ मेली फाँसी हिएँ न सोच रोस रिसि नासी |{
<ref>JayP244.7</ref> }मैं गियँ फाँद ओही दिन मेला जेहि दिन पेम पंथ होइ खेला |{
<ref>JayP244d</ref> }परगट गुपुट सकल महि मंडल पूरि रहा सब ठाउँ जहँ देखौं ओहि देखौं दोसर नहिं कहँ जाउँ |{
<ref>JayP245.1</ref> }जब लगि गुरु मैं अहा न चीन्हा कोटि अँतरपट बिच हुत दीन्हा |{
<ref>JayP245.2</ref> }जौं चीन्हा तौ औरु न कोई तन मन जिउ जोबन सब सोई |{
<ref>JayP245.3</ref> }हौं हौं कहत धोख अँतराहीं जौं भा सिद्ध कहाँ परिछाहीं |{
<ref>JayP245.4</ref> }मारै गुरू कि गुरू जियावा औरु को मार मरै सब आवा |{
<ref>JayP245.5</ref> }सूरी मेलु हस्ति कर पूरू हौं नहिं जानौं जानै गुरू |{
<ref>JayP245.6</ref> }गुरू हस्ति पर चढ़ा सो पेखा जगत जो नास्ति नास्ति सब देखा |{
<ref>JayP245.7</ref> }अंध मीन जस जल महँ घावा जल जीवन जल दिस्टि न आवा |{
<ref>JayP245d</ref> }गुरु मोर मोरें हित दीन्हें तुरँगहि ठाठ भीतर करैं डोलावै बाहर नाचै काठ |{
<ref>JayP246.1</ref> }सो पदुमावति गुरु हौं चेला जोत तंत जेहि कारन खेला |{
<ref>JayP246.2</ref> }तजि ओहि वार न जानौं दूजा जेहि दिन मिले जातरा पूजा |{
<ref>JayP246.3</ref> }जीउ काढ़ि भुइँ धरौं लिलाटू ओहि कहं देहुँ हिए महँ पाटू |{
<ref>JayP246.4</ref> }को मोहि लै सो छुवावै पाया को अवतार देइ नै काया |{
<ref>JayP246.5</ref> }जीउ चाहि सो अधिक पियारी माँगै जीउ देउँ बलिहारी |{
<ref>JayP246.6</ref> }माँगै सीस देउँ सिउँ गीवा अधिक नवौं जौं मारै जीवा |{
<ref>JayP246.7</ref> }अपने जिय कर लोभ न मोही पेम बार होइ माँगौं ओही |{
<ref>JayP246d</ref> }दरसन ओहि क दिया जस हौं रे भिखारि पतंग जौं करवत सिर सारै मरत न मोरौं अंग |{
<ref>JayP247.1</ref> }पदुमावति कँवला ससि जोती हँसै फूल रोवैं तब मोंती |{
<ref>JayP247.2</ref> }बरजा पितैं हँसी ओ रोजू लाई दूति होइ निति खोजू |{
<ref>JayP247.3</ref> }जबहिं सुरुज कहँ लागेउ राहू तबहिं कँवल मन भएउ अगाहू |{
<ref>JayP247.4</ref> }बिरह अगस्ती बिसमौ भएऊ सरवर हरख सूखि सब गएऊ |{
<ref>JayP247.5</ref> }परगट ढारि सकै नहिं आँसू घटि घटि माँसु गुपुत होइ नासू |{
<ref>JayP247.6</ref> }जस दिन माँझ रैनि होइ आई बिगसत कँवल गएउ कुँभिलाई |{
<ref>JayP247.7</ref> }राता बरन गएउ होइ सेता भँवति भँवर रहि गई अचेता |{
<ref>JayP247d</ref> }चितहि जो चित्र कीन्ह धनि रोवँ रंग समेंटि सहस साल दुख आहि भरि मुरुछि परी गा मेंटि |{
<ref>JayP248.1</ref> }पदुमावति सँग सखी सयानी गुनि कै नखत पीर ससि जानी |{
<ref>JayP248.2</ref> }जानहिं मरम कँवल कर कोईं देखि बिथा बिरहिनि की रोईं |{
<ref>JayP248.3</ref> }बिरहा कठिन काल कै कला बिरह न सहिअ काल बरु भला |{
<ref>JayP248.4</ref> }काल काढ़ि जिउ लेइ सिधारा बिरह काल मारे पर मारा |{
<ref>JayP248.5</ref> }बिरह आगि पर मेलै आगी बिरह घाउ पर घाउ बजागी |{
<ref>JayP248.6</ref> }बिरह बान पर बान पसारा बिरह रोग पर रोग सँचारा |{
<ref>JayP248.7</ref> }बिरह साल पर साल नवेला बिरह काल पर काल दुहेला |{
<ref>JayP248d</ref> }तन रावन होइ सिर चढ़ा बिरह भएउ हनिवंत जारे ऊपर जारै तजै न कै भसमंत |{
<ref>JayP249.1</ref> }कोइ कमोद परसहिं कर पाया कोइ मलयागिरि छिरकहिं काया |{
<ref>JayP249.2</ref> }कोइ मुख सीतल नीर चुवावा कोइ अंचल सौं पौनु डोलावा |{
<ref>JayP249.3</ref> }कोई मुख अंब्रित आनि निचोवा जनु बिख दीन्ह अधिक धनि सोवा |{
<ref>JayP249.4</ref> }जोवहिं स्वाँस खिनहिं खिन सखी कब जिउ फिरै पवन औ पँखी |{
<ref>JayP249.5</ref> }बिरह काल होइ हिए पईठा जीउ काढ़ि लै हाथ बईठा |{
<ref>JayP249.6</ref> }खिन एक मूँठि बाँध खिन खोला गही जीभ मुख जाइ न बोला |{
<ref>JayP249.7</ref> }खिनहिं बेझ कै बानन्हि मारा कपि कँपि नारि मरै बिकरारा |{
<ref>JayP249d</ref> }कैसेहुँ बिरह न छाड़ै भा ससि गहन गरास नखत चहूँ दिसि रोवहिं अँधियर धरति अकास |{
<ref>JayP250.1</ref> }घरी चारि इमि गहन गरासी पुनि बिधि जोति हिएँ परगासी |{
<ref>JayP250.2</ref> }निसँसि ऊभि मरि लीन्हेसि स्वाँसा भई अधार जियन कै आसा |{
<ref>JayP250.3</ref> }बिनवहिं सखी छूट ससि राहू तुम्हरी जोति जोति सब काहू |{
<ref>JayP250.4</ref> }तूँ ससि बदन जगत उजियारी केइ हरि लीन्हि कीन्हि अधियारी |{
<ref>JayP250.5</ref> }तूँ गजगामिनि गरब गहीली अब कस आस छाँड़ि सत ढीली |{
<ref>JayP250.6</ref> }तूँ हरि लंक हराए केहरि अब कस हारें करसि हहे हरि |{
<ref>JayP250.7</ref> }तूँ कोकिल बैनी जग मोहा केइँ ब्याधा होइ गही निछोहा |{
<ref>JayP250d</ref> }कँवल करी तूँ पदुमिनि गै निसि भएउ बिहान अबहुँ न संपुट खोलहि जौं रे उठा जग भान |{
<ref>JayP251.1</ref> }भान नाउँ सुनि कँवल बिगासा फिरि कै भँवर लीन्ह मधु बासा |{
<ref>JayP251.2</ref> }सरद चंद मुख जानु उघेली खंजन नैन उठे कै केली |{
<ref>JayP251.3</ref> }बिरह न बोल आव मुख ताईं मरि मरि बोल जीव बरियाईं |{
<ref>JayP251.4</ref> }दवैं बिरह दारुन हिय काँपा खोलि न जाइ बिरह दुख झाँपा |{
<ref>JayP251.5</ref> }उदधि समुंद जस तरँग देखावा चखु कोटिन्ह मुख एक न आवा |{
<ref>JayP251.6</ref> }यह सुठि लहरि लहरि पर धावा भँवर परा जिउ थाह न पावा |{
<ref>JayP251.7</ref> }सखी आनि बिष देहु तौ मरऊँ जिउ नहिं पेट ताहि डर डरऊँ |{
<ref>JayP251d</ref> }खिनहिं उठै खिन बूड़ै अस हिय कँवल सकेत हीरामनिहि बोलावहु सखी गहन जिउ लेत |{
<ref>JayP252.1</ref> }पुरइनि धाइ सुनत खिन धाई हीरामनिहि बेगि लै आई |{
<ref>JayP252.2</ref> }जनहुँ बैद ओषद लै आवा रोगिऐं रोग मरत जिउ पावा |{
<ref>JayP252.3</ref> }सुनत असीस नैन धनि खोले बिरह बैन कोकिल जिमि बोले |{
<ref>JayP252.4</ref> }कँवलहि बिरह बिथा जसि बाढ़ी केसरि बरन पियर हिय गाढ़ी |{
<ref>JayP252.5</ref> }कत कँवलहि भा पेम अँकूरू जौं पै गहन लीन्ह दिन सूरू |{
<ref>JayP252.6</ref> }पुरइनि छाँह कँवल कै करी सकल बिथा सो अस तुम्ह हरी |{
<ref>JayP252.7</ref> }पुरुष गँभीर न बोलहिं काऊ जौं बोलहि तौं ओर निबाहू |{
<ref>JayP252d</ref> }एतना बोल कहत मुख पुनि होई गई अचेत पुनि जौं चेत सँभारै बकत उहै मुख लेत |{
<ref>JayP253.1</ref> }और दगध का कहौं अपारा सुनै सो जरै कठिन असि झारा |{
<ref>JayP253.2</ref> }होइ हनिवंत बैठ है कोई लंका डाह लाग तन होई |{
<ref>JayP253.3</ref> }लंका बुझी आगि जौं लागी यह न बुझै तसि उपजि बजागी |{
<ref>JayP253.4</ref> }जनहुँ अगिन के उठहिं पहारा वै सब लागहिं अंग अँगारा |{
<ref>JayP253.5</ref> }कटि कटि माँसु सराग पिरोवा रकत के आँसु माँसु सब रोवा |{
<ref>JayP253.6</ref> }खिनु एक मारि माँसु अस भूँजा खिनहिं जिआइ सिंघ अस गूँजा |{
<ref>JayP253.7</ref> }एहि रे दगध हुँत उतिम मरीजै दगध न सहिअ जीउ बरु दीजै |{
<ref>JayP253d</ref> }जहँ लगि चंदन मलैगिरि औ साएर सब नीर सब मिलि आइ बुझावहिं बुझै न आगि सरीर |{
<ref>JayP254.1</ref> }हीरामनि जौं देखी नारी प्रीति बेलि उपनी हियँ भारी |{
<ref>JayP254.2</ref> }कहेसि कस न तुम्ह होहु दुहेली अरुझी पेम प्रीति की बेली |{
<ref>JayP254.3</ref> }प्रीति बेलि जनि अरुझै कोई अरुझें मुएँ न छूटै सोई |{
<ref>JayP254.4</ref> }प्रीति बेलि ऐसैं तनु डाढ़ा पलुहत सुख बाढ़त दुख बाढ़ा |{
<ref>JayP254.5</ref> }प्रीति बेलि सँग बिरह अपारा सरग पतार जरै तेहि झारा |{
<ref>JayP254.6</ref> }प्रीति बेलि केइँ अम्मर बोई दिन दिन बाढ़ै खीन न होई |{
<ref>JayP254.7</ref> }प्रीति अकेलि बेलि चढ़ि छावा दोसरि बेलि न पसरै पावा |{
<ref>JayP254d</ref> }प्रीति बेलि अरुझाइ जौं तब सो छाँह सुख साख मिलै जो प्रीतम आइ कै दाख बेलि रस चाख |{
<ref>JayP255.1</ref> }पदुमावति उठि टेकै पाया तुम्ह हुँत होइ प्रीतम कै छाया |{
<ref>JayP255.2</ref> }कहत लाज औ रहै न जीऊ एक दिसि आगि दोसर दिसि सीऊ |{
<ref>JayP255.3</ref> }सूर उदैगिरि चढ़त भुलाना गहने गहा चाँद कुँभिलाना |{
<ref>JayP255.4</ref> }ओहटें होइ मरिउँ नहिं झूरी यह सूठि मरौं जो निअरैं दूरी |{
<ref>JayP255.5</ref> }घट महँ निकट बिकट भा मेरू मिलेहुँ न मिलै परा तस फेरू |{
<ref>JayP255.6</ref> }दसइँ अवस्था अस मोहि भारी दसएँ लखन होहु उपकारी |{
<ref>JayP255.7</ref> }दमनहि नल जस हंस मेरावा तुम्ह हीरामनि नाउँ कहावा |{
<ref>JayP255d</ref> }मूरि सजीवनि दूरि इमि सालै सकती बान प्रान मुकुत अब होत हौं बेगि देखावहु भान |{
<ref>JayP256.1</ref> }हीरामनि भुइं धरा लिलाटू तुम्ह रानी जुग जुग सुख पाटू |{
<ref>JayP256.2</ref> }जेहि के हाथ जरी औ मूरी सो जोगी नाहीं अब दूरी |{
<ref>JayP256.3</ref> }पिता तुम्हार राज कर भोगी पूजै बिप्रअ मरावै जोगी |{
<ref>JayP256.4</ref> }पौंरि पंथ कोटवार बईठा पेम के लुबुधा सुरँग पईठा |{
<ref>JayP256.5</ref> }चढ़त रैनि गढ़ होइगा भोरू आवत बार धरा कै चोरू |{
<ref>JayP256.6</ref> }अब लै देइ गए ओहि सूरी तेहि सो अगाह बिथा तुम्ह पूरी |{
<ref>JayP256.7</ref> }अब तुम्ह जीव कया वह जोगी कया क रोग जीव पै रोगी |{
<ref>JayP256d</ref> }रूप तुम्हार जीव कै आपन पिंड कमावा फेरि आपु हेराइ रहा तेहि खँड होइ काल न पावै हेरि |{
<ref>JayP257.1</ref> }हीरामनि जौं बात यह कही सुरुज के गहन चाँद गै गही |{
<ref>JayP257.2</ref> }सुरुज के दुख जौं ससि होइ दुखी सो कत दुख मानै करमुखी |{
<ref>JayP257.3</ref> }अब जौं जोगि मरै मोहि नेहा ओहि मोहि साथ धरति गँगनेहा |{
<ref>JayP257.4</ref> }रहै तौ करौं जरम भरि सेवा चलै तौ यह जिउ साथ परेवा |{
<ref>JayP257.5</ref> }कौनु सो करनी कहु गुरु सोई पर काया परबेस जो होई |{
<ref>JayP257.6</ref> }पलटि सो पंथ कौन बिधि खेला चेला गुरू गुरू भा चेला |{
<ref>JayP257.7</ref> }कौन खंड अस रहा लुकाई आवै काल हेरि फिरि जाई |{
<ref>JayP257d</ref> }चेला सिद्धि सौ पावै गुरु सों करै अछेद गुरू करै जौं किरिपा कहै सो चेलहि भेद |{
<ref>JayP258.1</ref> }अनु रानी तुम्ह गुरु वहु चेला मोहि पूँछहु कै सिद्ध नवेला |{
<ref>JayP258.2</ref> }तुम्ह चेला कहँ परसन भईं दरसन देइ मँडप चलि गईं |{
<ref>JayP258.3</ref> }रूप गुरू कर चेलैं डीठा चित समाइ होइ चित्र पईठा |{
<ref>JayP258.4</ref> }जीउ काढ़ि लै तुम्ह उपसईं वह भा कया जीव तुम्ह भईं |{
<ref>JayP258.5</ref> }कया जो लाग धूप औ सीऊ कया न जान जान पै जीऊ |{
<ref>JayP258.6</ref> }भोग तुम्हार मिला ओहि जाई जो ओहि बिथा सो तुम्ह कहँ आई |{
<ref>JayP258.7</ref> }तुम्ह ओहि घट वह तुम्ह घट माहाँ काल कहाँ पावै ओहि छाहाँ |{
<ref>JayP258d</ref> }अस वह जोगी अमर भा पर काया परबेस आव काल तुम्हहिं तहँ देखै बहुरै कै आदेस |{
<ref>JayP259.1</ref> }सुनि जोगी कै अम्मर करनी नेवरी बिरह बिथा कै मरनी |{
<ref>JayP259.2</ref> }कँवल करी होइ बिगसा जीऊ जनु रबि देखि छूटिगा सीऊ |{
<ref>JayP259.3</ref> }जो अस सिद्ध को मारै पारा नेंबू रस नहिं जेइ होइ छारा |{
<ref>JayP259.4</ref> }कहहु जाइ अब मोर सँदेसू तजहु जोग अब भएउ नरेसू |{
<ref>JayP259.5</ref> }जनि जानहु हौं तुम्ह सों दूरी नयनन्हि माँझ गड़ी वह सूरी |{
<ref>JayP259.6</ref> }तुम्ह पर सबद घटइ घट केरा मोहि घट जीउ घटत नहिं बेरा |{
<ref>JayP259.7</ref> }तुम्ह कहँ पाट हिएँ महँ साजा अब तुम्ह मोर दुहूँ जग राजा |{
<ref>JayP259d</ref> }जौं रे जिअहिं मिलि केलि करहिं मरहि तौ एकहिं दोउ तुम्ह पिय जियँ जिनि होऊँ कछु मोहि जियँ होउ सो होउ |{
<ref>JayP260.1</ref> }बाँधि तपा आने जहँ सूरी जुरे आइ सब सिंघलपूरी |{
<ref>JayP260.2</ref> }पहिलें गुरू देइ कहँ आना देखि रूप सब कोउ पछिताना |{
<ref>JayP260.3</ref> }लोग कहहिं यह होइ न जोगी राजकुँवर कोइ अहै बियोगी |{
<ref>JayP260.4</ref> }काहूँ लागि भएउ है तपा हिएँ सो माल करै मुख जपा |{
<ref>JayP260.5</ref> }जोगी केर करहु पै खोजू मकु यह होइ न राजा भोजू |{
<ref>JayP260.6</ref> }जस मारइ कहँ बाजा तूरू सूरी देखि हँसा मंसूरू |{
<ref>JayP260.7</ref> }चमके दसन भएउ उँजियारा जो जहँ तहाँ बीजु अस मारा |{
<ref>JayP260d</ref> }सब पूँछहिं कहु जोगी जाति जनम और नावँ जहाँ ठाँव रोवै कर हँसा सो कौने भावँ |{
<ref>JayP261.1</ref> }का पूँछहु अब जाति हमारी हम जोगी औ तपा भिखारी |{
<ref>JayP261.2</ref> }जोगिहि जाति कौन हो राजा गारि न कोइ मार नहिं लाजा |{
<ref>JayP261.3</ref> }निलज भिखारि लाज जेहिं खोई तेहि के खोज परहु जनि कोई |{
<ref>JayP261.4</ref> }जाकर जीव मरै पर बसा सूरी देखि सो कस नहिं हँसा |{
<ref>JayP261.5</ref> }आजु नेह सौं होइ निबेरा आजु पुहुमि तजि गँगन बसेरा |{
<ref>JayP261.6</ref> }आजु कया पिंजर बँध टूटा आजु परान परेवा छूटा |{
<ref>JayP261.7</ref> }आजु नेह सों होइ निरारा आजु पेम सँग चला पियारा |{
<ref>JayP261d</ref> }आजु अवधि सिर पहुँची कै सो चलेउँ मुख रात बेगि होहु मोहिं मारहु का पूँछहु अब बात |{
<ref>JayP262.1</ref> }कहेन्हि सँवरु जेहि चाहसि सँवरा हम तोहिं करहिं केत कर भँवरा |{
<ref>JayP262.2</ref> }कहेसि ओहि सँवरौं हर फेरा मुएँ जिअत आहौं जेहि केरा |{
<ref>JayP262.3</ref> }औ सँवरौं पदुमावति रामा यह जिउ निवछावरि जेहि नामा |{
<ref>JayP262.4</ref> }रकत के बूँद कया जत अहहीं पदुमावति पदुमावति कहहीं |{
<ref>JayP262.5</ref> }रहहुँ त बुंद बुंद महँ ठाऊँ परहुँ तौ सोई लै लै नाऊँ |{
<ref>JayP262.6</ref> }रोवँ रोवँ तन तासौं ओधा सोतहि सोत बेधि जिउ सोधा |{
<ref>JayP262.7</ref> }हाड़ हाड़ महँ सबद सो होई नस नस माँह उठै धुनि सोई |{
<ref>JayP262d</ref> }खाइ विरह गा ताकर गूद माँस की खान हौं होइ साँचा धरि रहा वह होइ रूप समान |{
<ref>JayP263.1</ref> }राजा रहा दिष्टि किए औंधी सहि न सका तब भाट दसौंधी |{
<ref>JayP263.2</ref> }कहेसि मेलि कै हाथ कटारी पुरुष न आछहिं बैठि पेटारी |{
<ref>JayP263.3</ref> }कान्ह कोप कै मारा कंसू गूँग कि फूँक न बाजै बंसू |{
<ref>JayP263.4</ref> }गंध्रपसेनि जहाँ रिस बाढ़ा जाइ भाँट आगें भा ठाढ़ा |{
<ref>JayP263.5</ref> }ठाढ़ देखि सब राजा राऊ बाएँ हाथ दीन्ह बरम्हाऊ |{
<ref>JayP263.6</ref> }गंध्रपसेनि तूँ राजा महा हौं महेस मूरति सुनु कहा |{
<ref>JayP263.7</ref> }जोगी पानि आगि तुइँ राजा आगिहि पानि जूझ नहिं छाजा |{
<ref>JayP263d</ref> }अगिनि बुझाइ पानि सों तूँ राजा मन बूझु तोरें बार खपर है लीन्हे भि[यā देहु न जūझु |{
<ref>JayP264.1</ref> }जोगि न आहि आहि सो भोजू जानै भेद करै जो खोजू |{
<ref>JayP264.2</ref> }भारथ होइ जूझ जौं ओधा होहिं सहाइ आइ सब जोधा |{
<ref>JayP264.3</ref> }महादेव रन घंट बजावा सुनि कै सबद ब्रह्मा चलि आवा |{
<ref>JayP264.4</ref> }चढ़े अत्र लै किस्न मुरारी इंद्रलोक सन लाग गोहारी |{
<ref>JayP264.5</ref> }फनपति फन पतार सौं काढ़ा अस्टौ कुरी नाग भा ठाढ़ा |{
<ref>JayP264.6</ref> }तैंतिस कोटि देवता साजा औ छयानवे मेघ दर गाजा |{
<ref>JayP264.7</ref> }छप्पन कोटि बैसंदर बरा स्वा लाख परबत फरहरा |{
<ref>JayP264d</ref> }नवौ नाथ चलि आवहिं औ चौरासी सिद्ध आजु महा रन भारथ चले गँगन गरुड़ औ गिद्ध |{
<ref>JayP265.1</ref> }भै अग्याँ को भाँट अभाऊ बाएँ हाथ देइ बरम्हाऊ |{
<ref>JayP265.2</ref> }को जोगी अस नगरी मोरी जो दै सेंधि चढ़ै गढ़ चोरी |{
<ref>JayP265.3</ref> }इंद्र डरै निति नावै माथा किस्न डरै सेस जेइँ नाथा |{
<ref>JayP265.4</ref> }बरम्हा डरै चतुर मुख जासू औ पातार डरै बलि बासू |{
<ref>JayP265.5</ref> }धरती डरै औ मंदर मेरू चंद्र सूर औ गँगन कुबेरू |{
<ref>JayP265.6</ref> }मेघ डरहिं बिजुरी जहँ डीठी कुरुम डरै धरनीं जेहि पीठी |{
<ref>JayP265.7</ref> }चहौं तो सब माँगौं धरि केसा और को कीट पतंग नरेसा |{
<ref>JayP265d</ref> }बोला भाँट नरेस सुनु गरब न छाजा जीवँ कुंभकरन की खोपरी बूड़त बाँचे भीवँ |{
<ref>JayP266.1</ref> }रावन गरब बिरोधा रामू औ ओहिं गरब भएउ संग्रामू |{
<ref>JayP266.2</ref> }तेहि रावन अस को वरिबंडा जेहि दस सीस बीस भुअडंडा |{
<ref>JayP266.3</ref> }सूरज जेहि कै तपै रसोई बैसंदर निति धोती धोई |{
<ref>JayP266.4</ref> }सूक सोंटिया ससि मसिआरा पवन करै निति बार बुहारा |{
<ref>JayP266.5</ref> }मीचु लाइ कै पाटी बाँधा रहा न दोसर ओहि सौं काँधा |{
<ref>JayP266.6</ref> }जो अस बजर टरै नहिं टारा सोउ मुआ तपसी कर मारा |{
<ref>JayP266.7</ref> }नाती पूत कोटि दस अहा रोवन हार न एकौ रहा |{
<ref>JayP266d</ref> }ओछ जानि कै काहूँ जनि कोइ गरब करेइ ओछे पारइ दैय है जीत पत्र जो देइ |{
<ref>JayP267.1</ref> }औ जो भाँट उहाँ हुत आगें बिनै उठा राजहि रिसि लागें |{
<ref>JayP267.2</ref> }भाँट आहि ईसुर कै कला राजा सब राखहिं अरगला |{
<ref>JayP267.3</ref> }भाँट मीचु आपुनि पै दीसा तासौं कौन करै रस रीसा |{
<ref>JayP267.4</ref> }भएउ रजाएसु गंध्रपसेनी काह मीचु कै चढ़ा निसेनी |{
<ref>JayP267.5</ref> }काह अवनि पाएँ अस मरसी करसि बिटंड भरम नहिं करसी |{
<ref>JayP267.6</ref> }जाति करा कत औगुन लावसि बाएँ हाथ राज बरम्हावसि |{
<ref>JayP267.7</ref> }भाँट नाउँ का मारौं जीवाँ अबहूँ बोल नाइ कै गीवाँ |{
<ref>JayP267d</ref> }तुइँ रे भाँट यह जोगी तोहि एहि कहाँ क संग कहाँ छरै अस पावा काह भएउ चित भँग |{
<ref>JayP268.1</ref> }जो सत पूँछहु गंध्रप राजा सत पै कहौं परै किन गाजा |{
<ref>JayP268.2</ref> }भाँटहि काह मीचु सों डरना हाथ कटारि पेट हनि मरना |{
<ref>JayP268.3</ref> }जंबू दीप औ चितउर देसू चित्रसेनि बड़ तहाँ नरेसू |{
<ref>JayP268.4</ref> }रतनसेनि यहु ताकर बेटा कुल चौहान जाइ नहिं मेंटा |{
<ref>JayP268.5</ref> }खाँड़ैं अचल सुमेर पहारू टरै न जौं लागै संसारू |{
<ref>JayP268.6</ref> }दान सुमेरु देत नहिं खाँगा जो ओहि माँग न औरहि माँगा |{
<ref>JayP268.7</ref> }दाहिन हाथ उठाएऊँ ताही और को अस बरम्हावउँ जाही |{
<ref>JayP268d</ref> }नाउँ महापातर मोहि तेहिक भिखारी ढीठ जौं खरि बात कहें रिस लागै खरि पै कहै बसीठ |{
<ref>JayP269.1</ref> }सोइ बिनती सिउँ करौं बसीठी पहिलें करुइ अंत होइ मीठी |{
<ref>JayP269.2</ref> }तूँ गंध्रप राजा जग पूजा गुन चौदह सिख देइ को दूजा |{
<ref>JayP269.3</ref> }हीरामनि जो तुम्हार परेवा गा चितउर औ कीन्हेसि सेवा |{
<ref>JayP269.4</ref> }तेहि बोलाइ पूँछहु वह देसू दहुँ जोगी की तहँ क नरेसू |{
<ref>JayP269.5</ref> }हमरें कहत रहै नहिं मानू जो वह कहै सोइ परवानू |{
<ref>JayP269.6</ref> }जहाँ बारि तहँ आव बरोकाँ करै बियाह धरम सुठि तोकाँ |{
<ref>JayP269.7</ref> }जौं पहिलें मन मान तकाँधिअ परखिअ रतन गाँठ तब बाँधिअ |{
<ref>JayP269d</ref> }रतन छिपाएँ ना छिपै पारखि होइ सो परीख घालि कसौंटी दीजिए कनक कचोरी भीख |{
<ref>JayP270.1</ref> }हीरामनि जौं राजैं सुना रोस बुझान हिएँ महँ गुना |{
<ref>JayP270.2</ref> }अग्याँ भई बुलावहु सोई पंडित हुँतें धोख नहिं होई |{
<ref>JayP270.3</ref> }एक कहत सहसक दस धाए हीरामनिहि बेगि लै आए |{
<ref>JayP270.4</ref> }खोला आगे आनि मँजूसा मिला निकसि बहु दिन कर रूसा |{
<ref>JayP270.5</ref> }अस्तुति करत मिला बहु भाँती राजैं सुना भई हियँ साँती |{
<ref>JayP270.6</ref> }जानहुँ जरत अगिनि जल परा होइ फुलवारि रहस हिय भरा |{
<ref>JayP270.7</ref> }राजै मिलि पूँछीं हँसि बाता कस तन पीत भएउ मुख राता |{
<ref>JayP270d</ref> }चतुर बेद तुम्ह पंडित पढ़े सास्तर बेद कहाँ चढ़े जोगी गढ़ आनि कीन्ह गढ़ भेद |{
<ref>JayP271.1</ref> }हीरामनि रसना रस खोला दई असीस औ अस्तुति बोला |{
<ref>JayP271.2</ref> }इंद्र राज राजेसुर महा सौहैं रिसि किछु जाइ न कहा |{
<ref>JayP271.3</ref> }पै जेहि बात होइ भल आगें सेवक निडर कहै रिसि लागें |{
<ref>JayP271.4</ref> }सुवा सुफल अंब्रित पै खोजा होइ न विक्रम राजा भोजा |{
<ref>JayP271.5</ref> }हौं सेवक तुम्ह आदि गोसाईं सेवा करौं जियौं जब ताईं |{
<ref>JayP271.6</ref> }जेइँ जिउ दीन्ह देखावा देसू सो पै जिय महँ बसै नरेसू |{
<ref>JayP271.7</ref> }जो ओहि सँवरै एकै तुँ ही सोई पंखि जगत रतमुहीं |{
<ref>JayP271d</ref> }नैन वैन औ सरवन बुद्धी सबै तोर परसाद सेवा मोर इहै निति बोलैं आसिरबाद |{
<ref>JayP272.1</ref> }जो अस सेवक चह पति दसा तेहिकि जीभ अंब्रित पै बसा |{
<ref>JayP272.2</ref> }तेहि सेवक के करमहि दोसू सेव करत ठाकुर होइ रोसू |{
<ref>JayP272.3</ref> }औ जेहि दोख निदोखहि लागा सेवक डरहि जीव लै भागा |{
<ref>JayP272.4</ref> }जौं पंखी कहँवाँ थिर रहना ताकै जहाँ जाइ जौं डहना |{
<ref>JayP272.5</ref> }सपत दीप देखेउँ फिरि राजा जंबू दीप जाइ पुनि बाजा |{
<ref>JayP272.6</ref> }तहँ चितउर गढ़ देखेउँ ऊँचा ऊँच राज सरि तोहि पहूँचा |{
<ref>JayP272.7</ref> }रतनसेनि यहु तहाँ नरेसू आएउँ लै जोगी कर भेसू |{
<ref>JayP272d</ref> }सुवा सुफल पै आनै है तेहि गुन मुख रात कया पीत अस तातें सँवरौं बिक्रम बात |{
<ref>JayP273.1</ref> }पहिलें भएउ भाँट सत भाखी पुनि बोला हीरामनि साखी |{
<ref>JayP273.2</ref> }राजहि भा निस्चौ मन माना बाँधा रतन छोरि कै आना |{
<ref>JayP273.3</ref> }कुल पूँछा चौहान कुलीना रतन न बाँधे होइ मलीना |{
<ref>JayP273.4</ref> }हीरा दसन पान रँग पाके बिहँसत सबन्ह बीज बर ताके |{
<ref>JayP273.5</ref> }मुंद्रा स्रवन मैन सो चाँपे राजबैन उघरे सब झाँपे |{
<ref>JayP273.6</ref> }आना काटर एक तुखारू कहा सो फेरै भा असवारू |{
<ref>JayP273.7</ref> }फेरेउ तुरै छतीसौ कुरी सबहिं सराहा सिंघलपुरी |{
<ref>JayP273d</ref> }कुँअर बतीसौं लक्खना सहस कराँ जस भान काह कसौटी कसिए कंचन बारह बानि |{
<ref>JayP274.1</ref> }देखि सुरुज बर कँवल सँजोगू अस्तु अस्तु बोला सब लोगू |{
<ref>JayP274.2</ref> }मिला सुबंस अंस उजियारा भा बरोक औ तिलक सँवारा |{
<ref>JayP274.3</ref> }अनिरुध कहँ जो लिखी जैमारा को मेटै बानासुर हारा |{
<ref>JayP274.4</ref> }आजू मिलै अनिरुध को ऊखा देव अनंद दैतन्ह सिर दूखा |{
<ref>JayP274.5</ref> }सरग सूर भुइँ सरवर केवा बन खँड भँवर होइ रस लेवा |{
<ref>JayP274.6</ref> }पछिवँ क बार पुरुब की बारी लिखी जो जोरि होइ न न्यारी |{
<ref>JayP274.7</ref> }मानुस साज लाख मन साजा साजा बिधि सोई पै बाजा |{
<ref>JayP274d</ref> }गए जो बाजन बाजते जिन्हहि मारन रन माहँ फिरि बाजन तेइ बाजे मंगलचार ओनाहँ |{
<ref>JayP275.1</ref> }लगन धरी औ रचा बिआहू सिघल नेवत फिरा सब काहू |{
<ref>JayP275.2</ref> }बाजन बाजे कोटि पचासा भा अनंद सगरौ कबिलासा |{
<ref>JayP275.3</ref> }जेहि दिन कहँ नित देव मनावा सोइ देबस पदुमाबति पावा |{
<ref>JayP275.4</ref> }चाँद सुरुज मनि माथें भागू औ गावहिं सब नखत सोहागू |{
<ref>JayP275.5</ref> }रचि रचि मानिक माड़ौ छावहिं औ भुइं रात बिछाउ बिछावहिं |{
<ref>JayP275.6</ref> }चंदन खाँभ रचे चहुँ पाँती मानिक दिया बरहिं दिन राती |{
<ref>JayP275.7</ref> }घर घर बंदन रचे दुआरा जाँवत नगर गीत झनकारा |{
<ref>JayP275d</ref> }हाट बाता सिंघल सब जहँ देखिअ तहँ रात धनि रानी पदुमावतिऋकरि ऐसि बरात |{
<ref>JayP276.1</ref> }रतनसेनि कहँ कापर आए हीरा मोंति पदारथ लाए |{
<ref>JayP276.2</ref> }कुअँर सहस सँग आइ सभागे बिनौ करहिं राजा सौं लागे |{
<ref>JayP276.3</ref> }जेहि लगि तुम्ह साधा तप जोगू लेहु राज मानहु सुख भोगू |{
<ref>JayP276.4</ref> }मंजन करहु भभूति उतारहु कै अस्नान चतुरसम सारहु |{
<ref>JayP276.5</ref> }काढ़हु मुंद्रा फटिक अभाऊ पहिरहु कुंडल कनक जराऊ |{
<ref>JayP276.6</ref> }छोरहु जटा फुलाएल लेहू झारहु केस मटुक सिर देहू |{
<ref>JayP276.7</ref> }काढ़हु कंथा चिरकुट लावा पहिरहु राता दगल सोहावा |{
<ref>JayP276d</ref> }पाँवरि तजहु देहु पग पैरीं आवा बाँक तोखार बाँधहु मौर छत्र सिर तानहु बेगि होहु असवार |{
<ref>JayP277.1</ref> }साजा राजा बाजन बाजे मदन सहाय दुहूँ दिसि गाजे |{
<ref>JayP277.2</ref> }औ राता रथ सोने क साजा भए बरात गोहन सब राजा |{
<ref>JayP277.3</ref> }बाजत गाजत भा असवारू सब सिंघल नै करहिं जोहारू |{
<ref>JayP277.4</ref> }चहुँ ओर मसियर नखत तराईं सूरज चढ़ा चाँद की ताईं |{
<ref>JayP277.5</ref> }सब दिन तपा जैस हिय माहाँ तैस रात पाई सुख छाहाँ |{
<ref>JayP277.6</ref> }ऊपर रात छत्र तस छावा इंद्रलोक सब सेवाँ आवा |{
<ref>JayP277.7</ref> }आजु इंद्र आछरि सौं मिला सब कबिलास होइ सोहिला |{
<ref>JayP277d</ref> }धरती सरग चहूँ दिसि पूरि रहे मसियार बाजन आवै राज मँदिर कहँ होइ मंगलाचार |{
<ref>JayP278.1</ref> }पदुमावति धौराहर चढ़ी दहुँ कस रबि जाकहँ ससि गढ़ी |{
<ref>JayP278.2</ref> }देखि बरात सखिन्ह सौं कहा इन्ह महँ कौनु सो जोगी अहा |{
<ref>JayP278.3</ref> }केइँ सो जोग लै ओर निबाहा भएउ सूर चढ़ि चाँद बियाहा |{
<ref>JayP278.4</ref> }कौनु सिद्ध सो ऐस अकेला जेइँ सिर लाइ पेम सौं खेला |{
<ref>JayP278.5</ref> }कासौं पितै बचा असि हारी उतर न दीन्ह दीन्हि तेहि बारी |{
<ref>JayP278.6</ref> }काकहँ दैय ऐस जै दीन्हा जेइँ जैमार जीति रन लीन्हा |{
<ref>JayP278.7</ref> }धन्नि पुरुख अस नवै न नाएँ औ सुपुरुष होइ देस पराएँ |{
<ref>JayP278d</ref> }को बरिवंड बीर अस मोहि देखै कर चाउ पुनि जाइहि जनवासे सखी रे बेगि देखाउ |{
<ref>JayP279.1</ref> }सखी देखावहिं चमकहिं बाहू तूँ जस चाँद सुरुज तोर नाहू |{
<ref>JayP279.2</ref> }छपा न रहै सुरुज परगासू देखि कँवल मन भएउ हुलासू |{
<ref>JayP279.3</ref> }वह उजियार जगत उपराहीं जग उजियार सो तेहि परछाहीं |{
<ref>JayP279.4</ref> }जस रबि दीख उठै परभाता उठा छत्र देखिअ तस राता |{
<ref>JayP279.5</ref> }आव माँझ भा दूलह सोई औरु बराति संग सब कोई |{
<ref>JayP279.6</ref> }सहसौं कराँ रूप बिधि गढ़ा सोने के रथ आवै चढ़ा |{
<ref>JayP279.7</ref> }मनि माथें दरसन उजियारा सौंह निरखि नहिं जाइ निहारा |{
<ref>JayP279d</ref> }रूपवंत जस दरपन धनि तूँ जाकर कँत चाहिअ जैस मनोहर मिला सो मन भावंत |{
<ref>JayP280.1</ref> }देखा चाँद सुरुज जस साजा अस्टौ भाउ मदन तन गाजा |{
<ref>JayP280.2</ref> }हुलसे नैन दरस मद माँते हुलसे अधर रंग रस राते |{
<ref>JayP280.3</ref> }हुलसा बदन ओप रबि आई हुलसि हिया कंचुकि न समाई |{
<ref>JayP280.4</ref> }हुलसे कुच कसनी बँद टूटे हुलसी भुजा बलय कर फूटे |{
<ref>JayP280.5</ref> }हुलसी लंक कि राबन राजू राम लखन दर साजहिं साजू |{
<ref>JayP280.6</ref> }आजु कटक जोरा हठि कामू आजु बिरह सो होइ संग्रामू |{
<ref>JayP280.7</ref> }आजु चाँद घर आवै सूरू आजु सिंगार होइ सब चूरू |{
<ref>JayP280d</ref> }अंग अंग सब हुलसे केउ कतहूँ न समाइ ठाँवहिं ठाँव विमोहा गै मुरछा गति आइ |{
<ref>JayP281.1</ref> }सखी सँभारि पियावहिं पानी राजकुँवरि काहे कुँभिलानी |{
<ref>JayP281.2</ref> }हम तो तोहि देखावा पीऊ तूँ मुरझानि कैस भा जीऊ |{
<ref>JayP281.3</ref> }सुनहु सखी सब कहहिं बियाहू मो कहँ जैस चाँद कहँ राहू |{
<ref>JayP281.4</ref> }तुम्ह जानहु आवै पिय साजा यह धम धम मो कहँ बाजा |{
<ref>JayP281.5</ref> }जेत बराती औ असवारा आए मोर सब चालनिहारा |{
<ref>JayP281.6</ref> }सोइ आगम देखत हौं झँखी आपन रहन न देखौं सखी |{
<ref>JayP281.7</ref> }होइ बियाह पुनि होइहि गवना गौनब तह बहुरि नहिं अवना |{
<ref>JayP281d</ref> }अब सो मिलन कत सखी सहेलिनि परा विछोवा टूटि तैसि गाँठि पिय जोरब जरम न होइहि छूटि |{
<ref>JayP282.1</ref> }आइ बजावत पैठि बराता पान फूल सेंदुर सब राता |{
<ref>JayP282.2</ref> }जहँ सोने कै चित्तरसारी बैठि बरात जानु फुलवारी |{
<ref>JayP282.3</ref> }माँझ सिंघासन पाट सँवारा दूलह आनि तहाँ बैसारा |{
<ref>JayP282.4</ref> }कनक [ āṃभ लāगे चहुṁ पāṁतī मāङिक दियā बरहिṃ दिन रāतī |{
<ref>JayP282.5</ref> }भएउ अचल धुव जोगि पँखेरू फूलि बैठ थिर जैस सुमेरू |{
<ref>JayP282.6</ref> }आजु दैयँ हौं कीन्ह सभागा जत दुख कीन्ह नीक सब लागा |{
<ref>JayP282.7</ref> }आजु सूर ससिअर घर आवा चाँद सुरुज दुहुँ होइ मेरावा |{
<ref>JayP282d</ref> }आजु इंद्र होइ आएउँ सैं बरात कबिलास आजु मिलै मोहि आछरि पूजै मन कै आस |{
<ref>JayP283.1</ref> }होइ लाग जेंवनार सुसारा कनक पत्र पसरे पनवारा |{
<ref>JayP283.2</ref> }सोन थार मनि मानिक जरे राए रंक सब आगें धरे |{
<ref>JayP283.3</ref> }रतन जराऊ खोरा खोरी जन जन आगें सौ सौ जोरी |{
<ref>JayP283.4</ref> }गडुअन्ह हीर पदारथ लागे देखि विमोहे पुरुख सभागे |{
<ref>JayP283.5</ref> }जानहु नखत करहिं उजियारा छपि गा दीपक औ मसियारा |{
<ref>JayP283.6</ref> }भै मिलि चाँद सुरुज कै करा भा उदोत तैसे निरमरा |{
<ref>JayP283.7</ref> }जेहि मानुस कहँ जोति न होति तेहि भै जोति देखि वह जोति |{
<ref>JayP283d</ref> }पाँति पाँति सब बैठे भाँति भाँति जेंवनार कनक पत्र तर धोती कनक पत्र पनवार |{
<ref>JayP284.1</ref> }पहिलें भात परोसै आने जनहु कपूर सुबास बसाने |{
<ref>JayP284.2</ref> }झालर माँड आए घिउ पोए ऊजर देखि पाप गए धोए |{
<ref>JayP284.3</ref> }लुचुई पूरि सोहारीं परीं एक ताती औ सुठि कोंवरीं |{
<ref>JayP284.4</ref> }पुनि बावन परकार जो आए ना अस देखे न कबहूँ खाए |{
<ref>JayP284.5</ref> }खँडरा खंडि खँडोई खंडी परी एकोतर सै कठहंडी |{
<ref>JayP284.6</ref> }पुनि सँधान आए बहु साँधे दूध दही के मोरँडा बाँधे |{
<ref>JayP284.7</ref> }पुनि जाउरि पछियाउरि आई दूध दही का कहौं मिठाई |{
<ref>JayP284d</ref> }जेंवन अधिक सुबासिक मुख महँ परत बिलाइ सहस सवाद सो पाबै एक कवर जौं खाइ |{
<ref>JayP285.1</ref> }भै जेंवनार फिरा खँडवानी फिरा अरगजा कुंकुहँ बानी |{
<ref>JayP285.2</ref> }फिरे पान बहुरा सब कोई लाग बियाहचार सब होई |{
<ref>JayP285.3</ref> }माँडौ सोने क गँगन सँवारा बंदनवार लाग सब तारा |{
<ref>JayP285.4</ref> }साजा पाट छत्र कै छाहाँ रतन चौक पूरा तेहि माँहाँ |{
<ref>JayP285.5</ref> }कंचन कलस नीर भरि धरा इंद्र पास आनी अपछरा |{
<ref>JayP285.6</ref> }गाँठि दुलह दुलहिन कै जोरी दुऔ जगत जो जाइ न छोरी |{
<ref>JayP285.7</ref> }बेद भनहिं पंडित तेहि ठाँऊँ कन्या तुला रासि लै नाऊँ |{
<ref>JayP285d</ref> }चाँद सुरुज दुइ निरमल दुवौ सँजोग अनूप सुरुज चाँद सौं भूला चाँद सुरुज के रूप |{
<ref>JayP286.1</ref> }दुहूँ नाउँ होइ गोत उचारा करहिं पदुमिनी मंगलचारा |{
<ref>JayP286.2</ref> }चाँद के हाथ दीन्हि जैमाला चाँद आनि सूरुज गियँ घाला |{
<ref>JayP286.3</ref> }सूरुज लीन्हि चाँद पहिराई हार नखत तरइन्ह सिउँ पाई |{
<ref>JayP286.4</ref> }पुनि धनि भरि अंजुलि जल लीन्हा जोबत जरम कंत कहँ दीन्हा |{
<ref>JayP286.5</ref> }कंत लीन्ह दीन्हा धनि हाथाँ जोरी गाँठि दुहूँ एक साथाँ |{
<ref>JayP286.6</ref> }चाँद सुरुज दुहुँ भाँवरि लेहीं नखत मोंति नेबछावरि देहीं |{
<ref>JayP286.7</ref> }फिरहिं दुवौ सत फेर को टेकै सातौ फेर गाँठि सो एकै |{
<ref>JayP286d</ref> }भै भाँवरि नेवछावरि राजचार सब कीन्ह दाइज कहौं कहाँ लगि लिखि न जाइ तत दीन्ह |{
<ref>JayP287.1</ref> }रतनसेनि जौं दाइज पावा गंध्रपसेनि आइ कँठ लावा |{
<ref>JayP287.2</ref> }मानुस चिंत आन कछु निंता करै गोसाइँ न मन महँ चिंता |{
<ref>JayP287.3</ref> }अब तुम सिंघलदीप गोसाईं हम सेवक आहहिं सेवकाईं |{
<ref>JayP287.4</ref> }जस तुम्हार चितउर गढ़ देसू तस तुम्ह इहाँ हमार नरेसू |{
<ref>JayP287.5</ref> }जंबूदीप दूरि का काजू सिंघलदीप करहु नित राजू |{
<ref>JayP287.6</ref> }रतनसेनि बिनवा कर जोरी अस्तुति जोग जीभि नहिं मोरी |{
<ref>JayP287.7</ref> }तुम्ह गोसाइँ जेइँ छार छड़ाई कै मानुस असि दीन्ह बड़ाई |{
<ref>JayP287d</ref> }जौं तुम्ह दीन्ह तौ पावा जियन जरम सुख भोग नाहिं तौ खेह पाय की हौं न जानौं केहि जोग |{
<ref>JayP288.1</ref> }धौराहर पर दीन्हेउ बासू सात खंड जहँवा कबिलासू |{
<ref>JayP288.2</ref> }सखी सहस दुइ सेवाँ आईं जनहुँ चाँद सँग नखत तराईं |{
<ref>JayP288.3</ref> }होइ मंडर ससि की चहुँ पासाँ ससि सूरहि लै चढ़ी अकासाँ |{
<ref>JayP288.4</ref> }मिलीं जाइ ससि की चहुँ पाहाँ सूर न चाँपै पावै छाँहाँ |{
<ref>JayP288.5</ref> }चलहि सूर दिन अथवै जहाँ ससि निरमल तैं पावसि तहाँ |{
<ref>JayP288.6</ref> }गंध्रपसेनि धौराहर कीन्हा दीन्ह न राजहि जोगिहि दीन्हा |{
<ref>JayP288.7</ref> }अब जोगी गुर पाए सोई उतरा जोग भसम गा धोई |{
<ref>JayP288d</ref> }सात खंड धौराहर सातहुँ रँग नग लागु देखत गा कबिलासहि दिस्टि पाप सब भागु |{
<ref>JayP289.1</ref> }सात खंड सातौ कबिलासा का बरनौं जस उत्तिम बासा |{
<ref>JayP289.2</ref> }हीरा इँटि कपूर गिलावा मलयागिरि चंदन सब लावा |{
<ref>JayP289.3</ref> }बिसुकतमै सैं हाथ सँवारी सात खंड सातौ चौपारी |{
<ref>JayP289.4</ref> }चूना कीन्ह अवटि गज मोंती मोंतिहु चाहि अधिक सो जोती |{
<ref>JayP289.5</ref> }अति निरमर नहिं जाइ बिसेखा जस दरपन महँ दरसन देखा |{
<ref>JayP289.6</ref> }भुँइ गच जानहु समुँद हिलोरा कनक खंभु जनु रचेउ हिँडोरा |{
<ref>JayP289.7</ref> }रतन पदारथ होइ उजियारा भूले दीपक औ मसियारा |{
<ref>JayP289d</ref> }तहँ आछरि पदुमावति रतनसेनि के पास सातौ सरग हाथ जनु आए औ सातौ कबिलास |{
<ref>JayP290.1</ref> }पुनि तहँ रतनसेनि पगु धारा जहँ नव रतन सेज सोवनारा |{
<ref>JayP290.2</ref> }पुतरीं गढ़ि गढ़ि खंभन्ह काढ़ीं जनु सजीव सेवाँ सब ठाढ़ीं |{
<ref>JayP290.3</ref> }काहू हाथ चंदन कै खोरी कोइ सेंदुर की गहे सिंघोरी |{
<ref>JayP290.4</ref> }कोइ केसरि कुंकुहँ लै रही लावै अँग रहसि जनु चही |{
<ref>JayP290.5</ref> }कोई गहें कुंकुमा चोवा दरसन आस ठाढ़ि मुख जोवा |{
<ref>JayP290.6</ref> }कोइ वीरा कोइ लीन्हे बीरी कोइ परमिल अति सुगँध समीरी |{
<ref>JayP290.7</ref> }काहू हाथ कस्तुरी मेदू भाँतिन्ह भाँति लाग तस भेदू |{
<ref>JayP290d</ref> }पाँतिन्ह पाँति चहुँ दिसि पूरी सब सोंधे कर हाट माँझ रचा इंद्रासन पदुमावति कहँ पाट |{
<ref>JayP291.1</ref> }सात खंड ऊपर कबिलासू तहँ सोवनारि सेज सुखवासू |{
<ref>JayP291.2</ref> }चारि खंभ चारिहुँ दिसि धरे हीरा रतन पदारथ जरे |{
<ref>JayP291.3</ref> }मानिक दिया बरै औ मोंती होइ अँजोर रैनि तेहि जोती |{
<ref>JayP291.4</ref> }ऊपर रात चँदोवा छावा औ भुइँ सुरँग बिछाउ विछावा |{
<ref>JayP291.5</ref> }तेहि महँ पलँग सेज सो डासी का कहँ ऐसि रची सुखवासी |{
<ref>JayP291.6</ref> }दुहुँ दिसि गेडुआ औ गलसुई काँचे पाट भरी धुनि रूई |{
<ref>JayP291.7</ref> }फूलन्ह भरी ऐसि केहि जोगू को तेहि पौंढ़ि मान सुख भोगू |{
<ref>JayP291d</ref> }अति सुकुमारि सेज सो साजी छुवै न पावै कोइ देखत नवै खिनुहि खिन पाँव धरत कस होइ |{
<ref>JayP292.1</ref> }सूरज तपत सेज सो पाई गाँठि छोरि ससि सखी छपाई |{
<ref>JayP292.2</ref> }अहै कुँवर हमरे अस चारू आजु कुँवरि कर करब सिंगारू |{
<ref>JayP292.3</ref> }हरदि उतारि चढ़ाएब रंगू तब निसि चाँद सुरुज सौं संगू |{
<ref>JayP292.4</ref> }जनु चात्रिक मुख हुति गौ स्वाती राजहि चकचौहट तेहि भाँती |{
<ref>JayP292.5</ref> }जोगि छरा जनु अछरिन्ह साथा जोग हाथ हुति भएउ बेहाथा |{
<ref>JayP292.6</ref> }वै चतुरा गुरु लै उपसईं मंत्र अमोल छीनि लै गईं |{
<ref>JayP292.7</ref> }बैठेउ खोइ जरी औ बूटी लाभ न आव मूर भौ टूटी |{
<ref>JayP292d</ref> }खाइ रहा ठग लाडू तंत मंत बुधि खोइ भा धौराहर बनखँड ना हँसि आव न रोइ |{
<ref>JayP293.1</ref> }अस तप करत गएउ दिन भारी चारि पहर बीते जुग चारी |{
<ref>JayP293.2</ref> }परी साँझ पुनि सखी सो आईं चाँद सो रहै न उईं तराईं |{
<ref>JayP293.3</ref> }पूछेन्हि गुरू कहाँ रे चेला बिनु ससियर कस सूर अकेला |{
<ref>JayP293.4</ref> }धातु कमाइ सिखे तैं जोगी अब कस जस निरधातु बियोगी |{
<ref>JayP293.5</ref> }कहाँ सो खोए बीरौ लोना जेहि तें होइ रूप औ सोना |{
<ref>JayP293.6</ref> }कस हरतार पार नहिं पावा गंधक कहाँ कुरकुटा खावा |{
<ref>JayP293.7</ref> }कहाँ छपाए चाँद हमारा जेहि बिनु जगत रैनि अधियारा |{
<ref>JayP293d</ref> }नैन कौड़िया हिय समुंद गुरू सो तेहि महँ जोति मन मरजिया न होइ परै हाथ न आवै मोंति |{
<ref>JayP294.1</ref> }का बसाइ जौं गुरु अस बूझा चकाबूह अभिमनु जो जूझा |{
<ref>JayP294.2</ref> }बिख जो देहि अंब्रित देखराईं तेहि रे निछोहिहिं को पति आई |{
<ref>JayP294.3</ref> }मरै सो जान होइ तन सूना पीर न जानै पीर बिहूना |{
<ref>JayP294.4</ref> }पार न पाव जो गंधक पिया सो हरतार कहौ किमि जिया |{
<ref>JayP294.5</ref> }सिद्धि गोटिका जापहँ नाहीं कौनु धाँतु पूँछहु तेहि पाहीं |{
<ref>JayP294.6</ref> }अब तेहि बाजु राँग भा डोलैं होइ सार तब बर कै बोलैं |{
<ref>JayP294.7</ref> }अभरक कै तन एँगुर कीन्हा सो तुम्ह फेरि अगिनि महँ दीन्हा |{
<ref>JayP294d</ref> }मिलि जौ पिरीतम बिछुरै काया अगिनि जराइ कै सो मिलै तन तपति बुझै कै मोहि मुए बुझाइ |{
<ref>JayP295.1</ref> }सुनि कै बात सखीं सब हँसीं जनहुँ रैनि तराईं परगसीं |{
<ref>JayP295.2</ref> }अब सो चाँद गँगन महँ छपा लालि किहें कत पावसि तपा |{
<ref>JayP295.3</ref> }हमहुँ न जानहिं दहुँ सो कहाँ करब खोज औ बिनउब तहाँ |{
<ref>JayP295.4</ref> }औ अस कहब आहि परदेसी करु माया हत्या जनि लेसी |{
<ref>JayP295.5</ref> }पीर तुम्हार सुनत भा छोहू दैव मनाव होउ अब ओहू |{
<ref>JayP295.6</ref> }तूँ जोगी तप करु मन जथा जोगिहि कवनि राज कै कथा |{
<ref>JayP295.7</ref> }वह रानी जहवाँ सुख राजू बारह अभरन करै सो साजू |{
<ref>JayP295d</ref> }जोगी दिढ़ आसन करु अस्थिर धरु मन ठाउँ जौ न सुने तौ अब सुनु बारह अभरन नाउँ |{
<ref>JayP296.1</ref> }प्रथमहि मंजन होइ सरीरू पुनि पहरै तन चंदन चीरू |{
<ref>JayP296.2</ref> }साजि माँग पुनि सेंदुर सारा पुनि लिलाट रचि तिलक सँवारा |{
<ref>JayP296.3</ref> }पुनि अंजन दुँहु नैन करेई पुनि कानन्ह कुंडल पहिरेई |{
<ref>JayP296.4</ref> }पुनि नासिक भल फूल अमोला पुनि राता मुख खाइ तँमोला |{
<ref>JayP296.5</ref> }गियँ अभरन पहिरै जहँ ताईं औ पहिरै कर कँगन कलाईं |{
<ref>JayP296.6</ref> }कटि छुद्रावलि अभरन पूरा औ पायल पायन्ह भल चूरा |{
<ref>JayP296.7</ref> }बारह अभरन एइ बखाने ते पहिरै बरहौ असथाने |{
<ref>JayP296d</ref> }पुनि सोरह सिंगार जस चारिहुँ जोग कुलीन दीरघ चारि चारि लघु चारि सुभर चहुँ खीन |{
<ref>JayP297.1</ref> }पदुमावति जो सँवरैं लीन्ही पूनिव राति दैयँ असि कीन्ही |{
<ref>JayP297.2</ref> }कै मंजन तब किएहु अन्हानू पहिरे चीर गएउ छपि भानू |{
<ref>JayP297.3</ref> }रचि पत्रावलि माँग सेंदूरा भरि मोंतिन्ह औ मानिक पूरा |{
<ref>JayP297.4</ref> }चंदन चित्र भए बहु भाँती मेघ घटा जानहुँ बग पाँती |{
<ref>JayP297.5</ref> }सिरै जो रतन माँग बैसारा जानहुँ गँगन टूट लै तारा |{
<ref>JayP297.6</ref> }तिलक लिलाट धरा तस डीठा जनहुँ दुइज पर नखत बईठा |{
<ref>JayP297.7</ref> }मनि कुंडल खुंटिला औ खूँटी जानहुँ परी कचपची टूटी |{
<ref>JayP297d</ref> }पहिरि जराऊ ठाढ़ि भौ बरनि न आवै भाउ माँग क दरपन गँगन भा तौ ससि तार देखाउ |{
<ref>JayP298.1</ref> }बाँक नैन औ अंजन रेखा खंजन जनहुँ सरद रितु देखा |{
<ref>JayP298.2</ref> }जब जब हेरु फेरु चखु मोरी लुरै सरद महँ खंजन जोरी |{
<ref>JayP298.3</ref> }भैंहैं धनुक धनुक पै हारे नैनन्ह साँधि बान जनु मारे |{
<ref>JayP298.4</ref> }करन फूल नासिक अति सोभा ससि मुख आइ सूक जनु लोभा |{
<ref>JayP298.5</ref> }सुरँग अधर औ लीन्ह तँबोरा सोहै पान फूल कर जोरा |{
<ref>JayP298.6</ref> }कुसुम गेंद अस सुरँग कपोला तेहि पर अलक भुअंगिनि डोला |{
<ref>JayP298.7</ref> }तिल कपोल अलि पदुम बईठा बेधा सोइ जो वह तिल डीठा |{
<ref>JayP298d</ref> }देखि सिंगार अनूप बिधि बिरह चला तब भागि कालकूट एइ ओनए सब मोरें जिय लागि |{
<ref>JayP299.1</ref> }का बरनौं अभरन उर हारा ससि पहिरें नखतन्ह कै मारा |{
<ref>JayP299.2</ref> }चीर चारु औ चंदन चोला हीर हार नग लाग अमोला |{
<ref>JayP299.3</ref> }तिन्ह झाँपी रोमावली कारी नागिनि रूप डसै हत्यारी |{
<ref>JayP299.4</ref> }कुच कंचुकी सिरीफल उभै हुलसहिं चहहिं कंत हिय चुभै |{
<ref>JayP299.5</ref> }बाँहन्ह बाँहू टाड सलौनी डोलत बाँह भाउ गति लोनी |{
<ref>JayP299.6</ref> }नीवी कँवल करी जनु बाँधी बिसा लंक जानहु दुइ आधी |{
<ref>JayP299.7</ref> }छुद्रघंटि कटि कंचन तागा चलै तौ उठै छतीसौ रागा |{
<ref>JayP299d</ref> }चूरा पायल अनबट बिछिया पायन्ह परे बियोग हिय लाइ टुक हम कहँ समदहु तुम्ह जानहु अउ भोगु |{
<ref>JayP300.1</ref> }अस बारह सोरह धनि साजै छाज न औरहि ओहि पै छाजै |{
<ref>JayP300.2</ref> }बिनवहि सखीं गहरु नहिं कीजै जेइँ जिउ दीन्ह ताहि जिउ दीजै |{
<ref>JayP300.3</ref> }सँवरि सेज धनि मन भौ संका ठाढ़ि तिवानि टेकि कै लंका |{
<ref>JayP300.4</ref> }अनचिन्ह पिउ काँपै मन माहाँ का मैं कहब गहब जब बाँहाँ |{
<ref>JayP300.5</ref> }बारि बएस गौ प्रीति न जानी तरुनी भइ मैमंत भुलानी |{
<ref>JayP300.6</ref> }जोबन गरब कछु मैं नहिं चेता नेहु न जानिउँ स्याम कि सेता |{
<ref>JayP300.7</ref> }अब जौं कंत पूँछिहि सेइ बाता कस मुँह होइहि पीत कि राता |{
<ref>JayP300d</ref> }हौं सो बारि औ दुलहिनि पिउ सो तरुन औ तेज नहिं जानौं कस होइहि चढ़त कंत की सेज |{
<ref>JayP301.1</ref> }सुनि धनि डर हिरदैं तब ताईं जौ लगि रहसि मिला नहिं साईं |{
<ref>JayP301.2</ref> }कवन सो करी जो भँवर न राई डारि न टूटै फर गरुआई |{
<ref>JayP301.3</ref> }माता पिता बियाही सोई जरम निबाह पियहि सो होई |{
<ref>JayP301.4</ref> }भरि जमबार चहै जहँ रहा जाइ न मेंटा ताकर कहा |{
<ref>JayP301.5</ref> }ताकहँ बिलँबु न कीजै बारी जो पिय आएसु सोइ पियारी |{
<ref>JayP301.6</ref> }चलहु बेगि आएसु भा जैसें कंत बोलावै रहिए कैसें |{
<ref>JayP301.7</ref> }मान न करु थोरा करु लाडू मान करत रिस मानै चाडू |{
<ref>JayP301d</ref> }साजन लेइ पठाइया आएसु जेहि क अमेंट तन मन जोबन साजि सब देइ चलिअ लैं भेंट |{
<ref>JayP302.1</ref> }पदुमिनि गवँन हंस गौ दूरी हस्ती लाजि मेल सिर धूरी |{
<ref>JayP302.2</ref> }बदन देखि घटि चंद छपाना दसन देखि छबि बीजु लजाना |{
<ref>JayP302.3</ref> }खंजन छपा देखि कै नैना कोकिल छपा सुनत बैना |{
<ref>JayP302.4</ref> }गीवँ देखि कैं छपा मँजूरू लंक देखि कै छपा सदूरू |{
<ref>JayP302.5</ref> }भैंह धनुक जो छपा अकाराँ बेनी बासुकि छपा पताराँ |{
<ref>JayP302.6</ref> }खरग छपा नासिका बिसेखी अंब्रित छपा अधर रस पेखी |{
<ref>JayP302.7</ref> }भुजन छपानि कँवल पौनारी जंघ छपा केदली होइ बारी |{
<ref>JayP302d</ref> }आछरिं रूप छपानीं जबहिं चली धनि साजि जावँत गरब गहीलि हुतिं सबै छपीं मन लाजि |{
<ref>JayP303.1</ref> }मिलीं तराईं सखी सयानीं लिए सो चाँद सुरुज पहँ आनीं |{
<ref>JayP303.2</ref> }पारस रूप चाँद देखराई देखत सुरुज गएउ मुरुछाई |{
<ref>JayP303.3</ref> }सोरह कराँ दिस्टि ससि कीन्ही सहसौ करा सुरुज कै लीन्ही |{
<ref>JayP303.4</ref> }भा रबि अस्त तराइन हँसें सुरुज न रहा चाँद परगसें |{
<ref>JayP303.5</ref> }जोगी आहि न भोगी होई खाइ कुरकुटा गा परि सोई |{
<ref>JayP303.6</ref> }पदुमावति निरमलि जस गंगा तोहि जो कित जोगी भिखमंगा |{
<ref>JayP303.7</ref> }अबहुँ जगावहिं चेला जागू आवा गुरू पाय उठि लागू |{
<ref>JayP303d</ref> }बोलहिं सबद सहेलीं कान लागि गहि माँथ गोरख आइ ठाढ़ भा उठु रे चेला नाथ |{
<ref>JayP304.1</ref> }गोरख सबद सुद्ध भा राजा रामा सुनि रावन होइ गाजा |{
<ref>JayP304.2</ref> }गही बाँह धनि सेजवाँ आनी आँचर ओट रही छपि रानी |{
<ref>JayP304.3</ref> }सकुचै डरै मुरै मन नारी गहु न बाँह रे जोगि भिखारी |{
<ref>JayP304.4</ref> }ओहट होहि जोगि तोरि चेरी आवै बास कुरुकुटा केरी |{
<ref>JayP304.5</ref> }देखि भभूति छूति मोहि लागा काँपै चाँद राहु सौं भागा |{
<ref>JayP304.6</ref> }जोगी तोरि तपसी कै काया लागी चहै अंग मोहि छाया |{
<ref>JayP304.7</ref> }बार भिखारि न माँगसि भीखा माँगै आइ सरग चढ़ि सीखा |{
<ref>JayP304d</ref> }जोगि भिखारी कोई मँदिर न पैसै पार माँगि लेहि किछु भि[यā जāइ ṭहāद̤ह होहि बāर |{
<ref>JayP305.1</ref> }अनु तुम्ह कारन पेम पियारी राज छाँड़ि कै भएउँ भिखारी |{
<ref>JayP305.2</ref> }नेह तुम्हार जो हिए समाना चितउर माँह न सुमिरेउँ आना |{
<ref>JayP305.3</ref> }जस मालति कह भँवर बियोगी चढ़ा बियोगी चलेउँ होइ जोगी |{
<ref>JayP305.4</ref> }भएउँ भिखारि नारि तुम्ह लागी दीप पतँग होइ अँगएउँ आगी |{
<ref>JayP305.5</ref> }भँवर खोजि जस पावै केवा तुम्ह काँटे मैं जिव पर छेवा |{
<ref>JayP305.6</ref> }एक बार मरि मिलै जौं आई दोसरि बार मरै कत जाई |{
<ref>JayP305.7</ref> }कत तेहिं मीचु जो मरि कै जिया भा अम्मर मिलि कै मधु पिया |{
<ref>JayP305d</ref> }भँवर जो पावै कँवल कहँ बहु आरति बहु आस भँवर होइ नेवछावरि कँवल देइ हँसि बास |{
<ref>JayP306.1</ref> }अपने मुँह न बड़ाई छाजा जोगी कतहुँ होंहिं नहिं राजा |{
<ref>JayP306.2</ref> }हौं रानी तूँ जोगि भिखारी जोगिहि भोगिहि कौन चिन्हारी |{
<ref>JayP306.3</ref> }जोगी सबै छंद अस खेला तूँ भिखारि केहि माहँ अकेला |{
<ref>JayP306.4</ref> }पवन बाँधि उपसवहिं अकासाँ मनसहिं जहाँ जाहिं तेहि पासाँ |{
<ref>JayP306.5</ref> }तैं तेहि भाँति सिस्टि यह छरी एहि भेस रावन सिय हरी |{
<ref>JayP306.6</ref> }भँवरहि मींचु नियर जब आवा चंपा बास लेइ कहँ धावा |{
<ref>JayP306.7</ref> }दीपक जोति देखि उजियारी आइ पतँग होइ परा भिखारी |{
<ref>JayP306d</ref> }रैनि जौ देखिअ चंद मुख मकु तन होइ अनूप तहूँ जोगि तस भूला भै राजा के रूप |{
<ref>JayP307.1</ref> }अनु धनि तूँ ससिअर निसि माहाँ हौं दिनअर तेहि की तूँ छाहाँ |{
<ref>JayP307.2</ref> }चाँदहि कहाँ जोति औ करा सुरज कि जोति चाँद निरमरा |{
<ref>JayP307.3</ref> }भँवर बास चंपा नहिं लेई मालति जहां तहाँ जिउ देई |{
<ref>JayP307.4</ref> }तुम्ह निति भएउँ पतँग कै करा सिंघल दीप आइ उड़ि परा |{
<ref>JayP307.5</ref> }सेएउँ महादेव कर बारू तजा अन्न भा पवन अधारू |{
<ref>JayP307.6</ref> }तुम्ह सों प्रीति गाँठि हौं जोरी कटै न काटे छुटै न छोरी |{
<ref>JayP307.7</ref> }सीय भीख रावन कहँ दीन्ही तूँ असि निठुर अँंतरपट कीन्ही |{
<ref>JayP307d</ref> }रंग तुम्हारे रातेउँ चढ़ेउँ गँगन होइ सूर जहँ ससि सीतल कहँ तपनि मन इंछा धनि पूर |{
<ref>JayP308.1</ref> }जोगि भिखारि करसि बहु बाता कहेसि रंग देखौं नहिं राता |{
<ref>JayP308.2</ref> }कापर रँगे रंग नहिं होई हिएँ औटि उपनै रंग सोई |{
<ref>JayP308.3</ref> }चाँद के रंग सुरुज जौं राता देखिअ जगत साँझ परभाता |{
<ref>JayP308.4</ref> }दगध बिरह निति होइ अँगारू ओहि की आँच धिकै संसारू |{
<ref>JayP308.5</ref> }जौं मंजीठ औटै औ पचा सो रँग जरम न डोलै रँचा |{
<ref>JayP308.6</ref> }जरै बिरह जेउँ दीपक बाती भीतर जरै उपर होइ राती |{
<ref>JayP308.7</ref> }जर परास कोइला के भेसू तब फूलै राता होइ टेसू |{
<ref>JayP308d</ref> }पान सुपारी खैर दुहुँ मेरै करै चक चून तब लगि रंग न राचै जब लगि होइ न चून |{
<ref>JayP309.1</ref> }धनिआ का सुरंग का चूना जेहि तन नेह दगध तेहि दूना |{
<ref>JayP309.2</ref> }हौं तुम्ह नेहुँ पियर भा पानू पेंड़ी हुत सुनि रासि बखानू |{
<ref>JayP309.3</ref> }सुनि तुम्हार संसार बड़ौना जोग लीन्ह तन कीन्ह गड़ौना |{
<ref>JayP309.4</ref> }करभँज किंगरी लै बैरागी नेवती भएउँ बिरह की आगी |{
<ref>JayP309.5</ref> }फेरि फेरि तन कीन्ह भुँजौना औंटि रकत रँग हिरदै औना |{
<ref>JayP309.6</ref> }सूखि सुपारी भा मन मारा सिर सरौत जनु करवत सारा |{
<ref>JayP309.7</ref> }हाड़ चून भै बिरह जो डहा सो पै जान दगध इमि सहा |{
<ref>JayP309d</ref> }कै जानै सो बापुरा जेहि दुख ऐस सरीर रकत पियासे जे हहिं का जानहिं पर पीर |{
<ref>JayP310.1</ref> }जोगिन्ह बहुतै छंद ओराहीं बुँद सेवातिहि जैस पराहीं |{
<ref>JayP310.2</ref> }परै समुंद्र खार जल ओहीं परै सीप मुँह मोंती होहीं |{
<ref>JayP310.3</ref> }परै पुहमी पर होइ कचूरू परै केदली महँ होइ कपूरू |{
<ref>JayP310.4</ref> }परै मेरु पर अंब्रित होई परै नाग मुख बिख होइ सोई |{
<ref>JayP310.5</ref> }जोगी भँवर न थिर ये दोऊ केहि आपन भए कहै सो कोऊ |{
<ref>JayP310.6</ref> }एक ठाँउ वै थिर न रहाहीं भखु लै खेलि अनत कहँ जाहीं |{
<ref>JayP310.7</ref> }होइ गिरिही पुनि होहिं उदासी अंत काल दुनहूँ बिसवासी |{
<ref>JayP310d</ref> }तासौं नेह जो दिढ़ करै थिर आछहि सहदेस जोगी भँवर भिखारी इन्ह तें दूर अदेस |{
<ref>JayP311.1</ref> }थल थल नग न होइ जेहि जोती जल जल सीप न अपनै मोती |{
<ref>JayP311.2</ref> }बन बन बिरिख चँदन नहिं होई तन तन बिरह न उपजै सोई |{
<ref>JayP311.3</ref> }जेहि उपना सो औटि मरि गएऊ जरम निनार न कबहूँ भएऊ |{
<ref>JayP311.4</ref> }जल अंबुज रबि रहै अकासा प्रीति तो जानहुँ एकहि पासा |{
<ref>JayP311.5</ref> }जोगी भँवर जो थिर न रहाहीं जेहि खोजहिं तेहि पावहिं नाहीं |{
<ref>JayP311.6</ref> }मैं तुइ पाए आपन जीऊ छाँड़ि सेवातिहि जाइ न पीऊ |{
<ref>JayP311.7</ref> }भँवर मालती मिलै जौं आई सो तजि आन फूल कत जाई |{
<ref>JayP311d</ref> }चंपा प्रीति जो बेलि है दिन दिन आगरि बास गरि गुरि आपु हेराइ जौं मुएहु न छाँड़ै पास |{
<ref>JayP312.1</ref> }ऐसें राजकुँवर नहिं मानौं खेलु सारि पाँसा तौ जानौं |{
<ref>JayP312.2</ref> }कच्चे बारह बार फिरासी पक्के तौ फिरि थिर न रहासी |{
<ref>JayP312.3</ref> }रहै न आठ अठारह भाखा सोरह सतरह रहै सो राखा |{
<ref>JayP312.4</ref> }सतएँ ढरैं सो खेलनिहारा ढारु इग्यारह जासि न मारा |{
<ref>JayP312.5</ref> }तूँ लीन्हे मन आछसि दुवा औ जुग सारि चहसि पुनि छुवा |{
<ref>JayP312.6</ref> }हौं नव नेह रचौं तोहि पाहाँ दसौं दाँउ तोरे हिय माहाँ |{
<ref>JayP312.7</ref> }पुनि चौपर खेलैं कै हिया जो तिरहेल रहै सो तिया |{
<ref>JayP312d</ref> }जेहि मिलि बिछुरन औ तपनि अंत अंत तेहि निंत तेहि मिलि बिछुरन को सहै बरु बिनु मिलें निचिंत |{
<ref>JayP313.1</ref> }बोलैं बचन नारि सुन साँचा पुरुख क बोल सपत औ बाचा |{
<ref>JayP313.2</ref> }यह मन तोहि अस लावा नारी दिन तोहि पास और निस सारी |{
<ref>JayP313.3</ref> }पौ परि बारह बार मनावौं सिर सौं खेलि पैत जिउ लावौं |{
<ref>JayP313.4</ref> }मारि सारि सहि हौं अस राँचा तेहि बिच कोठा बोल न बाँचा |{
<ref>JayP313.5</ref> }पाकि गहे पै आस करीता हौ जीतेहुँ हारा तुम्ह जीता |{
<ref>JayP313.6</ref> }मिलि कै जुग नहिं होउँ निनारा कहाँ बीच दुतिया देनिहारा |{
<ref>JayP313.7</ref> }अब जिउ जरम जरम तोहि पासा किएउँ जोग आएउँ कबिलासा |{
<ref>JayP313d</ref> }जाकर जीउ बसै जेहि सेतें तेहि पुनि ताकरि टेक कनक सोहाग न बिछुरै अवटि मिलैं जौ एक |{
<ref>JayP314.1</ref> }बिहँसी धनि सुनि कै सत बाता निस्चैं तू मोरे रँग राता |{
<ref>JayP314.2</ref> }निस्चै भँवर कँवल रस रसा जो जेहि मन सो तेहि मन बसा |{
<ref>JayP314.3</ref> }जब हीरामनि भएउ संदेसी तोहि निति मँडप गइउँ परदेसी |{
<ref>JayP314.4</ref> }तोर रूप देखेउँ सुठि लोना जनु जोगी तूँ मेलेसि टोना |{
<ref>JayP314.5</ref> }सिद्ध गोटिका दिस्टि कमाई पारैं मेलि रूप बैसाई |{
<ref>JayP314.6</ref> }भुगुति देइ कहँ मैं तुहिं डीठा कवल नयन होइ भँवर बईठा |{
<ref>JayP314.7</ref> }नैन पुहुत तूँ अलि भा सोभी रहा बेधि उड़ि सकेसि न लोभी |{
<ref>JayP314.8</ref> }ण्दोह, जाकरि आस होइ असि |{
<ref>JayP314d</ref> }हँ तेहि पुनि ताकरि आस भँवर जो डाढ़ा कँवल कहँ कस न पाव रस बास |{
<ref>JayP315.1</ref> }कवनि मोहिनी दहुँ हुति तोहीं जो तोहि बिथा सो उपनी मोहीं |{
<ref>JayP315.2</ref> }बिनु जल मीन तपी तस जीऊ चात्रिक भइउ कहत पिउ पिऊ |{
<ref>JayP315.3</ref> }जरिउँ बिरह जस दीपक बाती पँह जोवत भइउँ सीप सेवाती |{
<ref>JayP315.4</ref> }डारि डारि जेउँ कोइल भई भइउँ चकोरि नींद निसि गई |{
<ref>JayP315.5</ref> }मोरें पेम पेम तोहि भएऊ राता हेम अगिनि जो तएऊ |{
<ref>JayP315.6</ref> }हीरा दिपै जौं सुरुज उदोती नाहिं त कित पाहन कहँ जोती |{
<ref>JayP315.7</ref> }रबि परगासें कँवल बिगासा नाहिं त कित मधुकर कित बासा |{
<ref>JayP315d</ref> }तासों कवन अँतरपट जो अस प्रीतम पीउ नेबछावरि गइ आप हौं तन मन जोबन जीउ |{
<ref>JayP316.1</ref> }कहि सत भाउ भएउ कँठलागू जनु कंचन मों मिला सोहागू |{
<ref>JayP316.2</ref> }चौरासीं आसन बर जोगी खट रस बिंदक चतुर सो भोगी |{
<ref>JayP316.3</ref> }कुसुम माल असि मालति पाई जनु चंपा गहि डार ओनाई |{
<ref>JayP316.4</ref> }करी बेधि जनु भँवर भुलाना हना राहु अर्ज ुन के बाना |{
<ref>JayP316.5</ref> }कंचन करी चढ़ी नग जोती बरमा सौं बेधा जनु मोती |{
<ref>JayP316.6</ref> }नारँग जानुँ कीर नख देई अधर आँबु रस जानहुँ लेई |{
<ref>JayP316.7</ref> }कौतुक केलि करहिं दुख नंसा कुंदहि कुरलहि जनु सर हंसा |{
<ref>JayP316d</ref> }रही बसाइ बासना चोबा चंदन मेद जो असि पदुमिनि रावै सो जानै यह भेद |{
<ref>JayP317.1</ref> }चतुर नारि चित अधिक चिहूटै जहाँ पेम बाँधै किमि छूटै |{
<ref>JayP317.2</ref> }किरिरा काम केलि मनुहारी किरिरा जेहिं नहिं सो न सुनारी |{
<ref>JayP317.3</ref> }किरिरा होइ कंत कर तोखू किरिरा किहें पाव धनि मोखू |{
<ref>JayP317.4</ref> }जेहि किरिरा सो सोहाग सोहागी चंदन जैस स्यामि कँठ लागी |{
<ref>JayP317.5</ref> }गोदि गेंद कै जानहुँ लई गेंदहुँ चाहि धनि कोंवरि भई |{
<ref>JayP317.6</ref> }दारिवँ दाख बेल रस चाखा पिउ के खेल धनि जीवन राखा |{
<ref>JayP317.7</ref> }बैन सोहावनि कोकिल बोली भएउ बसंत करी मुख खोली |{
<ref>JayP317d</ref> }पिउ पिउ करत जीभ धनि सूखी बोली चात्रिक भाँति परी सो बूँद सीप जनु मोंती हिएँ परी सुख सांति |{
<ref>JayP318.1</ref> }कहौं जुझि जस रावन रामा सेज बिधंसि बिरह संग्रामा |{
<ref>JayP318.2</ref> }लीन्ह लंक कंचन गढ़ टूटा कीन्ह सिंगार अहा सब लूटा |{
<ref>JayP318.3</ref> }औ जोबन मैमंत बिधंसा बिचला बिरह जीव लै नंसा |{
<ref>JayP318.4</ref> }लूटे अंग अंग सब भेसा छूटी मंग भंग भे केसा |{
<ref>JayP318.5</ref> }कंचुकि चूर चूर भै ताने टूटे हार मोंति छहराने |{
<ref>JayP318.6</ref> }बारी टाड सलोनी टूटीं बाँहू कँगन कलाईं फूटीं |{
<ref>JayP318.7</ref> }चंदन अंग छूट तस भेंटी बेसरि टूटि तिलक गा मेंटी |{
<ref>JayP318d</ref> }पुहुप सिंगार सँवारि जौ जोबन नवल बसंत अरगज जेउँ हिय लाइ कै मरगज कीन्हें कंत |{
<ref>JayP319.1</ref> }बिनति करै पदुमावति बाला सो धनि सुराही पीउ पियाला |{
<ref>JayP319.2</ref> }पिउ आएसु माँथे पर लेऊँ जौं मागै नै नै सिर देऊँ |{
<ref>JayP319.3</ref> }पै पिय बचन एक सुनु मोरा चाखि पियहु मधु थोरै थोरा |{
<ref>JayP319.4</ref> }पेम सुरा सोई पै पिया लखै न कोइ कि काहूँ दिया |{
<ref>JayP319.5</ref> }चुवा दाख मधु सो एक बारा दोसरि बार होहु बिसँभारा |{
<ref>JayP319.6</ref> }एक बार जो पी कै रहा सुख जेंवन सुख भोजन कहा |{
<ref>JayP319.7</ref> }पान फूल रस रंग करीजै अधर अधर सों चाखन कीजै |{
<ref>JayP319d</ref> }जो तुम्ह चाहहु सो करहु नहिं जानहुँ भल मंद जो भावै सो होई मोहि तुम्हहि पै चहौं अनंद |{
<ref>JayP320.1</ref> }सुनु धनि पेम सुरा के पिएँ मरन जियन डर रहै न हिएँ |{
<ref>JayP320.2</ref> }जहँ मद तहाँ कहाँ संभारा कै सो खुमरिहा कै मँतवारा |{
<ref>JayP320.3</ref> }सो पै जान पियै जो कोई पी न अघाइ जाइ परि सोई |{
<ref>JayP320.4</ref> }कहँ होइ बार एक लाहा रहै न ओहि बिनु ओही चाहा |{
<ref>JayP320.5</ref> }अरथ दरब सब देइ बहाई कह सब जाउ न जाउ पियाई |{
<ref>JayP320.6</ref> }रातिहुँ देवस रहै रस भीजा लाभ न देख न देखै छीजा |{
<ref>JayP320.7</ref> }भोर होत तब पलहु सरीरू पाव खुमरिहा सीतल नीरू |{
<ref>JayP320d</ref> }एक बार भर देहु पियाला बार बार को माँग मुहमद किमि न पुकारै ऐस दाँउ जेहि खाँग |{
<ref>JayP321.1</ref> }भएउ बिहान उठा रबि साईं ससि पहँ आईं नखत तराईं |{
<ref>JayP321.2</ref> }सब निसि सेज मिले ससि सूरू हार चीर बलया भे चूरू |{
<ref>JayP321.3</ref> }सो धनि पान चून भै चोली रंग रँगीलि निरँग भौ भोली |{
<ref>JayP321.4</ref> }जागत रैनि भएउ भिनुसारा हिय न सँभार सोवति बेकारा |{
<ref>JayP321.5</ref> }अलक भुअंगिनि हिरदै परी नारँग ज्यों नागिनि बिख भरी |{
<ref>JayP321.6</ref> }लरै मुरै हिय हार लपेटी सुरसरि जनु कालिंदी भेंटी |{
<ref>JayP321.7</ref> }जनु पयाग अरइल बिच मिली बेनी भइ सो रोमावली |{
<ref>JayP321d</ref> }नाभी लाभी पुन्य की कासी कुंड कहाउ देवता मरहिं कलपि सिर आपुहि दोख न लावहिं काउ |{
<ref>JayP322.1</ref> }बिहँसि जगावहिं सखी सयानी सूर उठा उठु पदुमिनि रानी |{
<ref>JayP322.2</ref> }सुनत सूर जनु कँवल बिगासा मधुकर आइ लीन्ह मधुबासा |{
<ref>JayP322.3</ref> }जनहुँ माँति बसियानी बसी अति बिसँभार फूलि जनु अरसी |{
<ref>JayP322.4</ref> }नैन कँवल जानहुँ धनि फूले चितवनि मिरिग सोवत जनु भूले |{
<ref>JayP322.5</ref> }भै ससि खीनि गहन असि गही बिथुरे नखत सेज भरि रही |{
<ref>JayP322.6</ref> }तन न सँभार केस औ चोली चित अचेत मन बाउर भोली |{
<ref>JayP322.7</ref> }कँवल माँझ जनु केसरि डीठी जोबन हुत सो गँवाइ बईठी |{
<ref>JayP322d</ref> }बेलि जो राखी इंद्र कहँ पवनहुँ बास न दीन्ह लागेउ आइ भँवर तहँ करी बेधि रस लीन्ह |{
<ref>JayP323.1</ref> }हँसि हँसि पूँछहिं सखी सरेखी जानहुँ कुमुद चंद मुख देखी |{
<ref>JayP323.2</ref> }रानी तुम्ह ऐंसी सुकुमारा फूल बास तनु जीव तुम्हारा |{
<ref>JayP323.3</ref> }सहि न सकहु हिरदै पर हारू कैसे सहिहु कंत कर भारू |{
<ref>JayP323.4</ref> }मुखा कवँल बिगसत दिन राती सो कुँभिलान सहिहु केहि भाँति |{
<ref>JayP323.5</ref> }अधर जो कोंवल सहत न पानू कैसें सहा लागि मुख भानू |{
<ref>JayP323.6</ref> }लंक जो पैंग देत मुरि जाई कैसें रही जो रावन राई |{
<ref>JayP323.7</ref> }चंदन चोंप पबन अस पीऊ भइउ चित्र सम कस भा जीऊ |{
<ref>JayP323d</ref> }सब अरगज भा मगरज लोचन पीत सरोज सत्य कहहु पदुमावती सखीं परीं सब खोज |{
<ref>JayP324.1</ref> }कहौं सखी आपन सति भाऊ हौं जो कहति कस रावन राऊ |{
<ref>JayP324.2</ref> }जहाँ पुहुप अलि देखत सँगू जिउ डेराइ काँपत सब अंगू |{
<ref>JayP324.3</ref> }आजु मरम मैं पावा सोई जस पियार पिउ औरु न कोई |{
<ref>JayP324.4</ref> }तब लगि डर हा मिला न पीऊ भान कि दिस्टि छूटि गा सीऊ |{
<ref>JayP324.5</ref> }जत खन भान कीन्हु परगासू कँवल करी मन कीन्ह बिगासू |{
<ref>JayP324.6</ref> }हिएँ छोह उपना औ सीऊ पिउ न रिसाइ लेउ बरु जीऊ |{
<ref>JayP324.7</ref> }हुत जो अपार बिरह दुख दोखा जनहुँ अगस्ति उदधि जल सोखा |{
<ref>JayP324d</ref> }हँहूँ रंग बहु जानति लहरैं जेति समुंद पै पिय की चतुराई सकिउँ न एकौ बुंद |{
<ref>JayP325.1</ref> }कै सिंगार ता पहँ कहँ जाऊँ ओहि कहँ देखौं ठाँवहिं ठाऊँ |{
<ref>JayP325.2</ref> }जौं जिउ महँ तौ उहै पियारा तन महँ सोइ न होइ निरारा |{
<ref>JayP325.3</ref> }नैनन्ह माँह तौ उहै समाना देखउँ जहाँ न देखउँ आना |{
<ref>JayP325.4</ref> }आपुन रस आपुहि पै लेई अधर सहें लागें रस देई |{
<ref>JayP325.5</ref> }हिया थार कुच कंचन लाड़ू अगुमन भेंट दीन्ह होइ चाड़ू |{
<ref>JayP325.6</ref> }हुलसी लंक लंक सों लसी रावन रहसि कसौटी कसी |{
<ref>JayP325.7</ref> }जोबन सबै मिला ओहि जाई हौं रे बीच हुति गई हेराई |{
<ref>JayP325d</ref> }जस किछु दीजै धरै कहँ आपन लीजै सँभारि तस सिंगार सब लीन्हेसि मोहि कीन्हेसि ठठियारि |{
<ref>JayP326.1</ref> }अनु री छबीली तोहि छबि लागी नेत्र गुलाल कंत संग जागी |{
<ref>JayP326.2</ref> }चंप सुदरसन भा तोहि सोई सोन जरद जसि केसरि होई |{
<ref>JayP326.3</ref> }पैठ भँवर कुच नारँग बारी लागे नख उछरे रँग ढारी |{
<ref>JayP326.4</ref> }अधर अधर सों भीज तबोरी अलकाउरि मुरि मुरि गौ मोरी |{
<ref>JayP326.5</ref> }रायमुनी तूँ औं रतमुँही अलि मुख लागि भई फुलचुही |{
<ref>JayP326.6</ref> }जैस सिंगार हार सों मिली मालति अइसि सदा रहि खिली |{
<ref>JayP326.7</ref> }पुनि सिंगार करि अरसि नेवारी कदम सेवती पियहि पियारी |{
<ref>JayP326d</ref> }कुंद करी जहँवा लगि बिगसै रितु बसंत औ फागु फूलहु फरहु सदा सखि औ सुख सुफल सोहाग |{
<ref>JayP327.1</ref> }कहि यह बात सखीं सब धाईं चंपावति कहँ जाइ सुनाईं |{
<ref>JayP327.2</ref> }आजु निरँग पदुमावति बारी जीउ न जानहुँ पवन अधारी |{
<ref>JayP327.3</ref> }तरकि तरकि गौ चंदन चोला धरकि धरकि डर उठै न बोला |{
<ref>JayP327.4</ref> }अही जो करी करा रस पूरी चूर चूर होइ गई सो चूरी |{
<ref>JayP327.5</ref> }देखहु जाइ जैसि कुँंभिलानी सुनि सोहाग रानी बिहँसानी |{
<ref>JayP327.6</ref> }लै सँग सबै पदुमिनी नारी आइ जहाँ पदुमावति बारी |{
<ref>JayP327.7</ref> }आइ रूप सबहीं सो देखा सोन बरन होइ रही सो रेखा |{
<ref>JayP327d</ref> }कुसुम फूल जस मरदिअ निरंग दीखु सब अंग चंपावति भै वारनै चूँबि केस औ मंग |{
<ref>JayP328.1</ref> }सब रनिबास बैठ चहुँ पासा ससि मंडर जनु बैठ अकासा |{
<ref>JayP328.2</ref> }बोला सबहिं बारि कुँभिलानी करहु सँभार देहु खँडवानी |{
<ref>JayP328.3</ref> }कोंवलि करी कँवल रँग भीनी अति सुकुमारि लंक कै खीनी |{
<ref>JayP328.4</ref> }चाँद जैस धनि बैठि तरासी सहस करा होइ सुरुज गरासी |{
<ref>JayP328.5</ref> }तेहि की झार गहन अस गही भै निरंग मुख जोति न रही |{
<ref>JayP328.6</ref> }दरब उबारहु अरघ करेहू औ लै वारि सन्यासिहि देहू |{
<ref>JayP328.7</ref> }भरि कै थार नखत गज मोंती वारने कीन्ह चाँद कै जोती |{
<ref>JayP328d</ref> }कीन्ह अरगजा मरदन औ सखि दीन्ह अन्हान पुनि भै चाँद जो चौदसि रूप गएउ छपि भान |{
<ref>JayP329.1</ref> }पटुवम्ह चीर आनि सब छोरे सारी कंचुकी लहरि पटोरे |{
<ref>JayP329.2</ref> }फुँदिआ और कसनिआ राती छाएल पंडु आए गुजराती |{
<ref>JayP329.3</ref> }चदनौटा खीरोदक फारी बाँस पोर झिलमिल की सारी |{
<ref>JayP329.4</ref> }चिकवा चीर मेघौना लोने मोंति लाग औ छापे सोने |{
<ref>JayP329.5</ref> }सुरँग चीर भल सिंघल दीपी कीन्ह छाप जो धन्नि बै छीपी |{
<ref>JayP329.6</ref> }पेमचा डोरिआ औ बीदरी स्याम सेत पियरी औ हरी |{
<ref>JayP329.7</ref> }सातहुँ रंग जो चित्र चितेरी भरि कै डीठि जाहिं नहिं हेरी |{
<ref>JayP329d</ref> }पुनि अभरन बहु काढ़ा अनबन भाँति जराउ फेरि फेरि निति पहिरहि जैस जैस मन भाउ |{
<ref>JayP330.1</ref> }रतनसेनि गौ अपनी सभा बैठे पाट जहाँ अठखँभा |{
<ref>JayP330.2</ref> }आइ मिले चितउर के साथी सबहीं बिहँसि आइ दिए हाथी |{
<ref>JayP330.3</ref> }राजा कर भल मानहिं भाई जेई हम कहँ यह भुम्मि देखाई |{
<ref>JayP330.4</ref> }जौं हम कहँ आनत न नरेसू तब हम कहाँ कहाँ यह देसू |{
<ref>JayP330.5</ref> }धनि राजा तोर राज बेसेखा जेहि की रजाउरि सब किछु देखा |{
<ref>JayP330.6</ref> }भोग बेलास सबै किछु पाबा कहाँ जीभ तसि अस्तुति आवा |{
<ref>JayP330.7</ref> }तहँ तुम्ह आइ अंतरपट साजा दरसन कहँ न तपावहु राजा |{
<ref>JayP330d</ref> }नैन सिराने भूख गै देख तोर मुख आजु नौ औतार भए सब काहूँ औ नौ भा सब साजु |{
<ref>JayP331.1</ref> }हँसि कै राज रजाएसु दीन्हा मैं दरसन कारन अस कीन्हा |{
<ref>JayP331.2</ref> }अपने जोग लागि हौं खेला भा गुरु आपु कीन्ह तुम्ह चेला |{
<ref>JayP331.3</ref> }यहिक मोर पुरुषारथ देखेहु गुरू चीन्ह कै जोग बिसेखेहु |{
<ref>JayP331.4</ref> }जौं तुम्ह तप साधा मोहि लागी अब जिन हिएँ हौहु बैरागी |{
<ref>JayP331.5</ref> }जो जेहि लागि सहै तप जोगू सो तेहि के सँग मानै भोगू |{
<ref>JayP331.6</ref> }सोरह सहस पदुमिनीं माँगीं सबहीं दीन्ह न काहूँ खाँगीं |{
<ref>JayP331.7</ref> }सब क धौरहर सोने साजा सब अपने अपने घर राजा |{
<ref>JayP331d</ref> }हस्ति घोर औ कापर सबहिं दीन्ह नौ साजु भै गिरहस्त लखपती घर घर मानहिं राजु |{
<ref>JayP332.1</ref> }पदुमावति सब सखी बोलाईं चीर पटोर हार पहिराईं |{
<ref>JayP332.2</ref> }सीस सबन्हि के सेंदुर पूरा सीस पूरि सब अंग सेंदूरा |{
<ref>JayP332.3</ref> }चंदन अगर चतुरसम भरीं नएँ चार जानहुँ अवतरीं |{
<ref>JayP332.4</ref> }जनहु कँवल सँग फूलीं कुईं कै सो चाँद सँग तराईं उईं |{
<ref>JayP332.5</ref> }धनि पदुमावति धनि तोर नाहूँ जेहि पहिरत पहिरा सब काहूँ |{
<ref>JayP332.6</ref> }बारह अभरन सोरह सिंगारा तेहि सोहइ यह ससि संसारा |{
<ref>JayP332.7</ref> }ससि सो कलंकी राहुहि पूजा तोहि निकलंक न होइ सरि दूजा |{
<ref>JayP332d</ref> }काहूँ बीन गहा कर काहूँ नाद म्रिदंग सब दिन अनँद गँवावा रहस कोड एक संग |{
<ref>JayP333.1</ref> }भै निसि धनि जसि ससि परगसी राजैं देखि पुहुमि फिरि बसी |{
<ref>JayP333.2</ref> }भै कातिकी सरद ससि उवा बहुरि गँगन रबि चाहै छुवा |{
<ref>JayP333.3</ref> }पुनि धनि धनुक भौहँ कर फेरी काम कटाख टँकोर सो हेरी |{
<ref>JayP333.4</ref> }जानहुँ नहिं कि पैज पिय खाँचौं पिता सपथ हौं आजु न बाँचौं |{
<ref>JayP333.5</ref> }काल्हि न होइ रहे सह रामा आजु करौ रावन संग्रामा |{
<ref>JayP333.6</ref> }सेन सिंगार महूँ है सजा गज गति चाल अँचर गति धुजा |{
<ref>JayP333.7</ref> }नैन समुंद्र खरग नासिका सरवरि जूझि को मो सौं टिका |{
<ref>JayP333d</ref> }हौं रानी पदुमावति मैं जीता सुख भोग तूँ सरबरि करु तासौं जस जोगी जेहिं जोग |{
<ref>JayP334.1</ref> }हौं अस जोगि जान सब कोऊ बीर सिंगार जिते मैं दोऊ |{
<ref>JayP334.2</ref> }उहाँ त समुँह रिपुन दर माहाँ इहाँ न काम कटक तुव पाहाँ |{
<ref>JayP334.3</ref> }उहाँ त कोपि बैरिदर मंडौं इहाँ त अधर अमिअ रस खंडौं |{
<ref>JayP334.4</ref> }उहाँ त खरग नरिंदन्ह मारौं इहाँ त बिरह तुम्हार सँघारौं |{
<ref>JayP334.5</ref> }उहाँ त गज पेलैं होइ केहिर इहाँ त कामिनि करसि हहेहरि |{
<ref>JayP334.6</ref> }उहाँ त लूसौं कटक खँधारू इहाँ त जितौं तुम्हार सिंगारू |{
<ref>JayP334.7</ref> }उहाँ त कुंभस्थल गज नावौं इहाँ त कुच कलसन्ह कर लावौं |{
<ref>JayP334d</ref> }परा बीचु धरहरिया पेम राज कै टेक मानहिं भोग छहूँ रितु मिलि दूनौं होइ एक |{
<ref>JayP335.1</ref> }प्रथम बसंत नवल रितु आई सुरितु चैत बैसाख सोहाई |{
<ref>JayP335.2</ref> }चंदन चीर पहिरि धनि अंगा सेंदुर दीन्ह बिहँसि भरि मंगा |{
<ref>JayP335.3</ref> }कुसुम हार औ परिमल बासु मलयगिरि छिरिका कबिलासू |{
<ref>JayP335.4</ref> }सौर सुपेती फूलन्ह डासी धनि औ कंत मिले सुखबासी |{
<ref>JayP335.5</ref> }पिउ सँजोग धनि जोबन बारी भँवर पुहुप सँग करहिं धमारी |{
<ref>JayP335.6</ref> }होइ फागु भलि चाँचरि जौरी बिरह जराइ दीन्ह जसि होरी |{
<ref>JayP335.7</ref> }धनि ससि सियरि तपै पिउ सूरू नखत सिंगार होहिं सब चूरू |{
<ref>JayP335d</ref> }जेहि घर कंता रितु भली आउ बसंता नित्त ु सुख बहरावहि देवहरै दुक्ख न जानहिं कित्त ु |{
<ref>JayP336.1</ref> }रितु ग्रीखम कै तपनि न तहाँ जेठ असाढ़ कंत घर जहाँ |{
<ref>JayP336.2</ref> }पहिरें सुरँग चीर धनि झीना परिमल मेद रहै तन भीना |{
<ref>JayP336.3</ref> }पदुमावति तन सियर सुबासा नैंहर राज कंत कर पासा |{
<ref>JayP336.4</ref> }अधर तंबोर कपूर भिवँसेना चंदन चरचि लाव नित बेना |{
<ref>JayP336.5</ref> }ओबरि जूड़ि तहाँ सोवनारा अगर पोति सुख नेत औधारा |{
<ref>JayP336.6</ref> }सेत बिछावन सौर सुपेती भोग करहिं निसि दिन सुख सेंती |{
<ref>JayP336.7</ref> }भा अनंद सिंघल सब कहूँ भागिवंत सुखिया रितु छहूँ |{
<ref>JayP336d</ref> }दारिवँ दाख लेहिं रस बेरसहिं आँब सहार हरियर तन सुवटा कर जो अस चाखनहार |{
<ref>JayP337.1</ref> }रितु पावस बिरसै पिउ पावा सावन भादौं अधिक सोहावा |{
<ref>JayP337.2</ref> }कोकिल बैन पाँति बग छूटी धनि निसरी जेउँ बीर बहूटी |{
<ref>JayP337.3</ref> }चमकै बिज्जु बरसि जग सोना दादर मोर सबद सुठि लोना |{
<ref>JayP337.4</ref> }रँग राती पिय सँग निसि जागै गरजै चमकि चौंकि कँठ लागै |{
<ref>JayP337.5</ref> }सीतल बुंद ऊँच चौबारा हरियर सब देखिअ संसारा |{
<ref>JayP337.6</ref> }मलै समीर बास सुख बासी बेइलि फूल सेज सुख डासी |{
<ref>JayP337.7</ref> }हरियर भुम्मि कुसुंभी चोला औ पिय संगम रचा हिंडोला |{
<ref>JayP337d</ref> }पौन झरक्के हिय हरख लागै सियरि बतास धनि जानै यह पौनु है पौनु सो अपनी आस |{
<ref>JayP338.1</ref> }आइ सरद रितु अधिक पियारी नौ कुवार कातिक उजियारी |{
<ref>JayP338.2</ref> }पदुमावति भै पूनिवँ कला चौदह चाँद उए सिंघला |{
<ref>JayP338.3</ref> }सोरह करा सिंगार बनावा नखतन्ह भरे सुरुज ससि पावा |{
<ref>JayP338.4</ref> }भा निरभर सब धरनि अकासू सेज सवारि कीन्ह फूल डासू |{
<ref>JayP338.5</ref> }सेत बिछावन औं उजियारी हँसि हसि मिलहिं पुरुख औ नारी |{
<ref>JayP338.6</ref> }सोने फूल पितिथिमी फूली पिउ धनि सों धनि पिउ सों भूली |{
<ref>JayP338.7</ref> }चखु अंजन दै खंजन देखावा होइ सारस जोरी पिउ पावा |{
<ref>JayP338d</ref> }एहि रितु कंता पास जेहि सुख तिन्हके हिय मांहँ धनि हँसि लागै पिय गले धनि गल पिय कै बाँह |{
<ref>JayP339.1</ref> }आइ सिसिर रितु तहाँ न सीऊ अगहन पूस जहाँ घर पीऊ |{
<ref>JayP339.2</ref> }धनि औ पिउ महँं सीउ सोहागा दुहूँक अंग एक मिलि लागा |{
<ref>JayP339.3</ref> }मन सौं मन तन सौं तन गहा हिय सौं हिय बिच हार न रहा |{
<ref>JayP339.4</ref> }जानहुँ चंदन लागेउ अंगा चंदन रहै न पावै संगा |{
<ref>JayP339.5</ref> }भोग करहिं सुख राजा रानी उन्ह लेखें सब सिस्टि जुड़ानी |{
<ref>JayP339.6</ref> }जूझै दुहुँ जोबन सौं लागा बिच हुत सीउ जीउ लैं भागा |{
<ref>JayP339.7</ref> }दुइ घट मिलि एकै होइ जाहीं ऐस मिलेहिं तबहूँ न अघाहीं |{
<ref>JayP339d</ref> }हंसा केलि करहिं जेउँ सरवर कुंदहिं कुरलहिं दोउ सीउ पुकारै ठाढ़ भा जस चकई बिछोउ |{
<ref>JayP340.1</ref> }रितु हेवंत संग पीउ न पाला माघ फागुन सुख सीउ सियाला |{
<ref>JayP340.2</ref> }सौर सुपेती महँ दिन राती दगल चीर पहिरहिं बहु भाँती |{
<ref>JayP340.3</ref> }घर घर सिंघल होइ सुख भोगू रहा न कतहूँ दुख कर खोजू |{
<ref>JayP340.4</ref> }जहँ धनि पुरुख सीउ नहिं लागा जानहुं काग देखि सर भागा |{
<ref>JayP340.5</ref> }जाइ इंद्र सौं कीन्ह पुकारा हौं पदुमावति देस निकारा |{
<ref>JayP340.6</ref> }एहि रितु सदा सँग मैं सोवा अब दरसन हुत मारि बिछोवा |{
<ref>JayP340.7</ref> }अब हँसि कै ससि सूरहि भेंटा अहा जो सीउ बीच हुत मेंटा |{
<ref>JayP340d</ref> }भएउ इंद्र कर आएसु प्रस्थावा यह सोइ कबहुँ काहु कैं प्रभुता कबहुँ काहु कै होइ |{
<ref>JayP341.1</ref> }नागमती चितउर पँथ हेरा पिउ जो गए फिरि कीन्ह न फेरा |{
<ref>JayP341.2</ref> }नागरि नारि काहु बस परा तेइँ बिमोहि मोसौं चितु हरा |{
<ref>JayP341.3</ref> }सुवा काल होइ लै गा पीऊ पिउ नहिं लेत लेत बरु जीऊ |{
<ref>JayP341.4</ref> }भएउ नरायन बावन करा राज करत बलि राजा छरा |{
<ref>JayP341.5</ref> }करन बान लीन्हेउ कै छंदू भर्थरि भएउ छल मिला आनंदू |{
<ref>JayP341.6</ref> }मानत भोग गोपीचँद भोगी लै उपसवा जलंधर जोगी |{
<ref>JayP341.7</ref> }लै कान्हहि भा अकरुर अलोपी कठिन बिछोउ जिऐ किमि गोपी |{
<ref>JayP341d</ref> }सारस जोरी किमि हरी मारि गएउ किन खग्गि झुरि झुरि पाँजरि धनि भई बिरह कै लागी अग्गि |{
<ref>JayP342.1</ref> }पिउ बियोग अस बाउर जीऊ पपिहा तस बोलै पिउ पीऊ |{
<ref>JayP342.2</ref> }अधिक काम दगधै सो रामा हरि जिउ लै सो गएउ पिय नामा |{
<ref>JayP342.3</ref> }बिरह बान तस लाग न डोली रकत पसीज भीजि तन चोली |{
<ref>JayP342.4</ref> }सखि हिय हेरि हार मैन मारी हहरि परान तजै अब नारी |{
<ref>JayP342.5</ref> }खिन एक आव पेट महँ स्वाँसा खिनहि जाइ सब होइ निरासा |{
<ref>JayP342.6</ref> }पौनु डोलाबहिं सींचहिं चोला पहरक समुझि नारि मुख वोला |{
<ref>JayP342.7</ref> }प्रान पयान होत केइँ राखा को मिलाव चात्रिक कै भाखा |{
<ref>JayP342d</ref> }आह जो मारी बिरह की आगि उठी तेहि हाँक हंस जो रहा सरीर महँ पाँख जरे तन थाक |{
<ref>JayP343.1</ref> }पाट महादेइ हिएँ न हारू समुझि जीउ चित चेतु सँभारू |{
<ref>JayP343.2</ref> }भँवर कँवल सँग होइ न परावा सँवरि नेह मालति पहँ आवा |{
<ref>JayP343.3</ref> }पीउ सेवाति सौं जैस पिरीती टेकु पियास बाँधु जिय थीती |{
<ref>JayP343.4</ref> }धरती जैस गँगन के नेहा पलटि भरै बरखा रितु मेहा |{
<ref>JayP343.5</ref> }पुनि बसंत रितु आव नवेली सो रस सो मधुकर सो बेली |{
<ref>JayP343.6</ref> }जनि अस जीउ करसि तूँ नारी दहि तरिवर पुनि उठहिं सँभारी |{
<ref>JayP343.7</ref> }दिन दस जल सूखा का नंसा पुनि सोइ सरवर सोई हंसा |{
<ref>JayP343d</ref> }मिलहिं जो बिछुरै साजना गहि गहि भेंट गहंत तपनि मिरगिसिरा जे सहहिं अद्रा ते पलुहंत |{
<ref>JayP344.1</ref> }चढ़ा असाढ़ गँगन घन गाजा साजा बिरह दुंद दल बाजा |{
<ref>JayP344.2</ref> }धूम स्याम धौरे घन धाए सेत धुजा बगु पाँति देखाए |{
<ref>JayP344.3</ref> }खरग बीज चमकै चहुँ ओरा बुंद बान बरिसै घन घोरा |{
<ref>JayP344.4</ref> }अद्रा लाग बीज भुइँ लेई मोहि पिय बिनु को आदर देई |{
<ref>JayP344.5</ref> }ओनै घटा आई चहुँ फेरी कंत उबारु मदन हौं घेरी |{
<ref>JayP344.6</ref> }दादुर मोर कोकिला पीऊ करहिं बेझ घट रहै न जीऊ |{
<ref>JayP344.7</ref> }पुख नछत्र सिर ऊपर आवा हौं बिनु नाँह मँदिर को छावा |{
<ref>JayP344d</ref> }जिन्ह घर कंता ते सुखी तिन्ह गारौ तिन्ह गर्ब कंत पियारा बाहिरें हम सुख भूला सर्ब |{
<ref>JayP345.1</ref> }सावन बरिस मेह अति पानी भरनि भरइ हौं बिरह झुरानी |{
<ref>JayP345.2</ref> }लागु पुनर्बसु पीऊ न देखा भै बाउरि कहँ कंत सरेखा |{
<ref>JayP345.3</ref> }रकत क आँसु परे भुइँ टूटी रेंगि चली जनु बीर बहूटी |{
<ref>JayP345.4</ref> }सखिन्ह रचा पिउ संग हिंडोला हरियर भुइँ कुसिंभ तन चोला |{
<ref>JayP345.5</ref> }हिय हिंडोल जस डोलै मोरा विरह झुलावै देइ झँकोरा |{
<ref>JayP345.6</ref> }बाट असूझ अथाह गँभीरा जिउ बाउर भा भवै भँभीरा |{
<ref>JayP345.7</ref> }जग जल बूड़ि जहाँ लगि ताकी मोर नाव खेवक बिनु थाकी |{
<ref>JayP345d</ref> }परबत समुँद अगम बिच बन बेहड़ घन ढंख किमि करि भेटौं कंत तोहि ना मोहि पाँव न पंख |{
<ref>JayP346.1</ref> }भर भादौं दूभर अति भारी कैसें भरौं रैनि अँधियारी |{
<ref>JayP346.2</ref> }मँदिल सून पिय अनतै बसा सेज नाग भै धै धै डसा |{
<ref>JayP346.3</ref> }रहौं अकेलि गहें एक पाटी नैन पसारि मरौं हिय फाटी |{
<ref>JayP346.4</ref> }चमकि बीज घन गरजि तरासा बिरह काल होइ जीउ गरासा |{
<ref>JayP346.5</ref> }बरिसै मघा झँकोरि झँकोरी मोर दुइ नैन चुवहिं जसि ओरी |{
<ref>JayP346.6</ref> }पुरबा लाग पुहुमि जल पूरी आक जवास भई हौं झूरी |{
<ref>JayP346.7</ref> }धनि सूखी भर भादौं माहाँ अबहूँ आइ न सींचति नाहाँ |{
<ref>JayP346d</ref> }जल थल भरे अपूरि सब गँगन धरति मिलि एक धनि जोबन औगाह महँ दे बूड़त पिय टेक |{
<ref>JayP347.1</ref> }लाग कुआर नीर जग घटा अबहुँ आउ पिउ परभुमि लटा |{
<ref>JayP347.2</ref> }तोहि देखे पिउ पलुहै काया उतरा चित्त फेरि करु माया |{
<ref>JayP347.3</ref> }उए अगस्ति हस्ति घन गाजा तुरै पलानि चढ़े रन राजा |{
<ref>JayP347.4</ref> }चित्रा मिंत मीन घर आवा कोकिल पीउ पुकारत पावा |{
<ref>JayP347.5</ref> }स्वाति बुंद चातिक मुख परे सीप समंद्र मोंति लै भरे |{
<ref>JayP347.6</ref> }सरवर सँवरि हंस चलि आए सारस कुरुरहिं खँजन देखाए |{
<ref>JayP347.7</ref> }भए अवगास कास बन फूले कंत न फिरे बिदेसहि भूले |{
<ref>JayP347d</ref> }बिरह हस्ति तन सालै खाइ करै तन चूर बेगि आइ पिय बाजहु गाजहु होइ सदूर |{
<ref>JayP348.1</ref> }कातिक सरद चंद उजियारी जग सीतल हौं बिरहैं जारी |{
<ref>JayP348.2</ref> }चौदह करा कीन्ह परगासू जानहुँ जरै सब धरति अकासू |{
<ref>JayP348.3</ref> }तन मन सेज करै अगिडाहू सब कहँ चाँद मोहिं होइ राहू |{
<ref>JayP348.4</ref> }चहूँ खंड लागै अँधियारा जौं घर नाहिंन कंत पियारा |{
<ref>JayP348.5</ref> }अबहूँ निठुर आव एहिं बारा परब देबारी होइ संसारा |{
<ref>JayP348.6</ref> }सखि झुमक गावहिं अँग मोरी हौं झुरौं बिछुरी जेहि जोरी |{
<ref>JayP348.7</ref> }जेहि घर पिउ सो मुनिवरा पूजा मो कहँ बिरह सवति दुख दूजा |{
<ref>JayP348d</ref> }सखि मानहिं तेवहार सब गाइ देवारी खेलि हौं का खेलैं कंत बिनु तेहिं रही छार सिर मेलि |{
<ref>JayP349.1</ref> }अगहन देवस घटा निसि बाढ़ी दूभर दुख सो जाइ किमि काढ़ी |{
<ref>JayP349.2</ref> }अब धनि देवस बिरह भा राती जरै बिरह ज्यों दीपक बाती |{
<ref>JayP349.3</ref> }काँपा हिया जनावा सीऊ तौ पै जाइ होइ सँग पीऊ |{
<ref>JayP349.4</ref> }घर घर चीर रचा सब काहूँ मोर रूप रँग लै गा नाहूँ |{
<ref>JayP349.5</ref> }पलटि न बहुरा गा जो बिछोई अबहूँ फिरै फिरै रँग सोई |{
<ref>JayP349.6</ref> }सियरि अगिनि बिरहिनि हिय जारा सुलगि सुलगि दगधै भै छारा |{
<ref>JayP349.7</ref> }यह दुख दगध न जानै कंतू जोबन जरम करै भसमंतू |{
<ref>JayP349d</ref> }पिय सौं कहेहु सँदेसरा ए भँवरा ए काग सो धनि बिरहें जरि गई तेहिक धुआँ हम लाग |{
<ref>JayP350.1</ref> }पूस जाड़ थरथर तन काँपा सुरुज जड़ाइ लंक दिसि तापा |{
<ref>JayP350.2</ref> }बिरह बाढ़ि भा दारुन सीऊ कँपि कँपि मरौं लेहि हरि जीऊ |{
<ref>JayP350.3</ref> }कंत कहाँ हौं लागौं हियरें पंथ अपार सूझ नहिं नियरें |{
<ref>JayP350.4</ref> }सौर सुपेती आवै जूड़ी जानहुँ सेज हिबंचल बूड़ी |{
<ref>JayP350.5</ref> }चकई निसि बिछुरै दिन मिला हौं निसि बासर बिरह कोकिला |{
<ref>JayP350.6</ref> }रैनि अकेलि साथ नहिं सखी कैसें जिऔं बिछोही पँखी |{
<ref>JayP350.7</ref> }बिरह सैचान भँवै तन चाँड़ा जीयत खाइ मुएँ महिं छांड़ा |{
<ref>JayP350d</ref> }रकत ढ़रा माँसू गरा हाड़ भए सब संख धनि सारस होइ ररि मुई आइ समेटहु पंख |{
<ref>JayP351.1</ref> }लागेउ माँह परै अब पाला बिरहा काल भएउ जड़काला |{
<ref>JayP351.2</ref> }पहल पहल तन रुई जो झाँपै हहलि हहलि अधिकौ हिय काँपै |{
<ref>JayP351.3</ref> }आइ सूर होइ तपु रे नाहाँ तेहि बिनु जाड़ न छूटै माहाँ |{
<ref>JayP351.4</ref> }एहि मास उपजै रस मूलू तूँ सो भँवर मोर जोबन फूलू |{
<ref>JayP351.5</ref> }नैन चुवहिं जस माँहुट नीरू तेहि जल अंग लाग सर चीरू |{
<ref>JayP351.6</ref> }टूटहिं बुंद परहिं जस ओला बिरह पवन होइ मारै झोला |{
<ref>JayP351.7</ref> }केहिक सिंगार को पहिर पटोरा गियँ नहिं हार रही होइ डोरा |{
<ref>JayP351d</ref> }तुम्ह बिनु कंता धनि हरुई तन तिनुवर भा डोल तेहि पर बिरह जराइ कै चहै उड़ावा झोल |{
<ref>JayP352.1</ref> }फागुन पवन झँकोरै बहा चौगुन सीउ जाइ किमि सहा |{
<ref>JayP352.2</ref> }तन जस पियर पात भा मोरा बिरह न रहै पवन होइ झोरा |{
<ref>JayP352.3</ref> }तरिवर झरै झरै बन ढ़ाँखा भइ अनपत्त फूल फर साखा |{
<ref>JayP352.4</ref> }करिन्ह बनाफति कीन्ह हुलासू मो कहँ भा जग दून उदासू |{
<ref>JayP352.5</ref> }फाग करहि सब चाँचरि जोरी मोहिं जिय लाइ दीन्हि जसि होरी |{
<ref>JayP352.6</ref> }जौं पै पियहि जरत अस भावा जरत मरत मोहि रोस न आवा |{
<ref>JayP352.7</ref> }रातिहु देवस इहै मन मोरें लागौं कंत थार जेउँ तोरें |{
<ref>JayP352d</ref> }यह तन जारौं छार कै कहौं कि पवन उड़ाउ मकु तेहि मारग होइ परौं कंत धरै जहँ पाउ |{
<ref>JayP353.1</ref> }चैत बसंता होइ धमारी मोहि लेखें संसार उजारी |{
<ref>JayP353.2</ref> }पंचम बिरह पंच सर मारै रकत रोइ सगरौ बन ढारै |{
<ref>JayP353.3</ref> }बूड़ि उठे सब तरिवर पाता भीज भंजीठ टेसू बन राता |{
<ref>JayP353.4</ref> }मौरै आँब फरैं अब लागे अबहुँ सँवरि घर आउ सभागे |{
<ref>JayP353.5</ref> }सहस भाव फूली बनफती मधुकर फिरे सँवारि मालती |{
<ref>JayP353.6</ref> }मो कहँ फूल भए जस काँटे दिस्टि परत तन लागहिं चाँटे |{
<ref>JayP353.7</ref> }भर जोबन एहु नारँग साखा सोवा बिरह अब जाइ न राखा |{
<ref>JayP353d</ref> }घिरिनि परेवा आव जस आइ परहु पिय टूटि नारि पराएँ हाथ है तुम्ह बिनु पाव न छूटि |{
<ref>JayP354.1</ref> }भा बैसाख तपनि अति लागी चोला चीर चँदन भौ आगी |{
<ref>JayP354.2</ref> }सूरुज जरत हिवंचल ताका बिरह बजागि सौहँ रथ हाँका |{
<ref>JayP354.3</ref> }जरत बजागिनी होउ पिय छाँहाँ आइ बुझाउ अँगारन्ह माहाँ |{
<ref>JayP354.4</ref> }तोहि दरसन होइ सीतल नारी आइ आगि सों करु फुलवारी |{
<ref>JayP354.5</ref> }लागिउँ जरैं जरैं जस भारू बहुरि जो भूँजसि तजौं न बारू |{
<ref>JayP354.6</ref> }सरवर हिया घटत निति जाई टूक टूक होइ होइ बिहराई |{
<ref>JayP354.7</ref> }बिहरत हिया करहु पिय टेका दिस्टि दवँगरा मेखहु एका |{
<ref>JayP354d</ref> }कँवल जो बिगसा मानसर छारहि मिलै सुखाई अबहुँ बेलि फिरि पलुहै जौं पिय सींचहु आइ |{
<ref>JayP355.1</ref> }जेठ जरै जग बहै लुवारा उठै बवंडर धिकै पहारा |{
<ref>JayP355.2</ref> }बिरह गाजि हनिवंत होइ जागा लंका डाह करै तन लागा |{
<ref>JayP355.3</ref> }चारिहुँ पवन झँकोरै आगी लंका डाहि पलंका लागी |{
<ref>JayP355.4</ref> }दहि भइ स्याम नदी कालिंदी बिरह कि आग कठिन अस मंदी |{
<ref>JayP355.5</ref> }उठै आगि औ आवै आँधी नैन न सूझ मरौं दुख बाँधी |{
<ref>JayP355.6</ref> }अधजर भई माँसु तन सूखा लागेउ बिरह काग होइ भूखा |{
<ref>JayP355.7</ref> }माँसु खाइ अब हाँड़न्ह लागा अबहूँ आउ आवत सुनि भागा |{
<ref>JayP355d</ref> }परबत समुँद मेघ ससि दिनअर सहि न सकहिं यह आगि मुहमद सती सराहिऐ जरै जो अस पिय लागि |{
<ref>JayP356.1</ref> }तपै लाग अब जेठ असाढ़ी भै मोकहँ यह छाजनि गाढ़ी |{
<ref>JayP356.2</ref> }तन तिनुवर भा झूरौं खरी मैं बिरहा आगरि सिर परी |{
<ref>JayP356.3</ref> }साँठि नाहिं लगि बात को पूँछा बिनु जिय भएउ मूँज तन छूँछा |{
<ref>JayP356.4</ref> }बंध नाहिं औ कंध न कोई बाक न आव कहौं केहि रोई |{
<ref>JayP356.5</ref> }ररि दूबरि भई टेक बिहूनी थंभ नाहिं उठि सकै न थूनी |{
<ref>JayP356.6</ref> }बरिसहिं नैन चुअहिं घर माहाँ तुम्ह बिनु कंत न छाजन छाँहाँ |{
<ref>JayP356.7</ref> }को रे कहाँ ठाट नव साजा तुम्ह बिनु कंत न छाजन छाजा |{
<ref>JayP356d</ref> }अबहूँ दिस्टि मया करु छान्हिन तजु घर आउ मंदिल उजार होत है नव कै आनि बसाउ |{
<ref>JayP357.1</ref> }रोइ गँवाएउ बारह मासा सहस सहस दुख एक एक साँसा |{
<ref>JayP357.2</ref> }तिल तिल बरिस बरिस बरु जाई पहर पहर जुग जुग न सिराई |{
<ref>JayP357.3</ref> }सो न आउ पिय रूप मुरारी जासों पाव सोहाग सो नारी |{
<ref>JayP357.4</ref> }साँझ भए झुरि झुरि पँथ हेरा कौनु सो घरी करैं पिउ फेरा |{
<ref>JayP357.5</ref> }दहि कोइल भै कंत सनेहा तोला माँस रहा नहिं देहा |{
<ref>JayP357.6</ref> }रकत न रहा बिरह तन गरा रती रती होइ नैनन्हि ढरा |{
<ref>JayP357.7</ref> }पाव लागि चेरी धनि हाहा चूरा नेहु जोरु रे नाहा |{
<ref>JayP357d</ref> }बरिस देवस धनि रोइ कै हारि परी चित झाँखि मानुस घर घर पूँछि कै पूंछै निसरी पाँखि |{
<ref>JayP358.1</ref> }भई पुछारि लीन्ह बनबासू बैरिनि सवति दीन्ह चिल्हवाँसू |{
<ref>JayP358.2</ref> }कै खर बान कसै पिय लागा जौं घर आवै अबहूँ कागा |{
<ref>JayP358.3</ref> }हारिल भई पंथ मैं सेवा अब तहँ पठवौं कौनु परेवा |{
<ref>JayP358.4</ref> }धौरी पंडुक कहु पिय ठाऊँ जौ चित रोख न दोसर नाऊँ |{
<ref>JayP358.5</ref> }जाहि बया गहि पिय कँठ लवा करे मेराउ सोइ गौरवा |{
<ref>JayP358.6</ref> }कोइलि भई पुकारत रही महरि पुकारि लेहु रे दही |{
<ref>JayP358.7</ref> }पियरि तिलोरि आव जलहंसा बिरहा पैठि हिएँ कत नंसा |{
<ref>JayP358d</ref> }जेहि पंखी कहँ अढ़वौं कहि सो बिरह कै बात सोई पंखि जाइ डहि तरिवर होइ निपात |{
<ref>JayP359.1</ref> }कुहुकि कुहुकि जसि कोइलि रोई रकत आँसु घुँघुची बन बोई |{
<ref>JayP359.2</ref> }पै करमुखी नैन तन राती को सिराव बिरहा दुख ताती |{
<ref>JayP359.3</ref> }जहँ जहँ ठाढ़ि होइ बनबासी तहँ तहँ होइ घुँघुचिन्ह कै रासी |{
<ref>JayP359.4</ref> }बुंद बुंद महँ जानहुँ जीऊ कुंजा गुंजि करहिं पिउ पिऊ |{
<ref>JayP359.5</ref> }तेहि दुख डहे परास निपाते लोहू बूड़ि उठे परभाते |{
<ref>JayP359.6</ref> }राते बिंब गए तेहि लोहू परवर पाक फाट हिय गोहूँ |{
<ref>JayP359.7</ref> }देखिअ जहाँ सोइ होइ राता जहाँ सो रतन कहै को बाता |{
<ref>JayP359d</ref> }ना पावस ओहि देसरें ना हेबंत बसंत ना कोकिल न पपीहरा केहि सुनि आवहि कंत |{
<ref>JayP360.1</ref> }फिर फिर रोई न कोई डोला आधी रात बिंहगम बोला |{
<ref>JayP360.2</ref> }तैं फिरि फिरि दाधे सब पाँखी केहि दुख रैनि न लावसि आँखी |{
<ref>JayP360.3</ref> }नागमती कारन कै रोई का सोवै जौं कंत बिछोई |{
<ref>JayP360.4</ref> }मन चित हुतें न बिसरै भोरैं नैन कजल चखु रहै न मोरैं |{
<ref>JayP360.5</ref> }कहिसि जाति हौं सिंघल दीपा तेहि सेवाति कहँ नैना सीपा |{
<ref>JayP360.6</ref> }जोगी होइ निसरा सो नाहू तब हुत कहा सँदेस न काहू |{
<ref>JayP360.7</ref> }निति पूछौं सब जोगी जंगम कोइ निजु बात न कहै बिहंगम |{
<ref>JayP360d</ref> }चारिउ चक्र उजारि भे सकसि संदेसा टेकु कहौं बिरह दुख आपन बैठि सुनहि डँड एकु |{
<ref>JayP361.1</ref> }तासौं दुख कहिए हो बीरा जेहि सुनि कै लागै पर पीरा |{
<ref>JayP361.2</ref> }को होइ भीवँ अँगवै परगाहा को सिंघल पहुँचावै चाहा |{
<ref>JayP361.3</ref> }जहाँ सो कंत गए होइ जोगी हौं किंगरी भै झुरौं बियोगी |{
<ref>JayP361.4</ref> }ओहूँ सिंगी पूरै गुरु भेंटा हौं भै भस्म न आइ समेटा |{
<ref>JayP361.5</ref> }कथा जो कहै आइ पिय केरी पाँवरि होउँ जनम भरि चेरी |{
<ref>JayP361.6</ref> }ओहि के गुन सँवरत भै माला अबहुँ न बहुरा उड़िगा छाला |{
<ref>JayP361.7</ref> }बिरह गुरुइ खप्पर कै हिया पवन अधार रहा होइ जिया |{
<ref>JayP361d</ref> }हाड़ भए झुरि किंगरी नसैं भईं सब ताँति रोवँ रोवँ तन धुनि उठै कहेसु बिथा एहि भाँति |{
<ref>JayP362.1</ref> }रतनसेनि के माइ सुरसती गोपीचँद जसि मैनावती |{
<ref>JayP362.2</ref> }आँधरि बूढ़ि सुतहि दुख रोवा जोबन रतन कहाँ भुँइ टोवा |{
<ref>JayP362.3</ref> }जोबन अहा लीन्ह सो काढ़ी भै बिनु टेक करै को ठाढ़ी |{
<ref>JayP362.4</ref> }बिनु जोबन भौ आस पराई कहां सपूत खाँभ होइ आई |{
<ref>JayP362.5</ref> }नैनन्ह दिस्टि तब दिया बराहीं घर अँधियार पूत जौं नाहीं |{
<ref>JayP362.6</ref> }को रे चलाव सरवन के ठाँऊ टेक देहि ओहि टेकौं पाऊँ |{
<ref>JayP362.7</ref> }तुम्ह सरवन होइ काँवरि सजी डारि लाइ सो काहे तजी |{
<ref>JayP362d</ref> }सरवन सरवन कै ररि मुई सो काँवरि डारहि लागि तुम्ह बिनु पानि न पावै दसरथ लावै आगि |{
<ref>JayP363.1</ref> }लै सो सँदेस बिंहगम चला उठी आगि बिनसा सिंघला |{
<ref>JayP363.2</ref> }बिरह बजागि बीच को ठेघा धूम जो उठे स्याम भए मेघा |{
<ref>JayP363.3</ref> }भरि गा गँगन लूकि तसि छूटी होइ सब नखत गिरिहिं भुइँ टूटी |{
<ref>JayP363.4</ref> }जहँ जहँ पुहुमी जरी भा रेहू बिरह के दगध होइ जनि केहू |{
<ref>JayP363.5</ref> }राहु केतु जरि लंका जरी औ उड़ि चिनगि चाँद महँ परी |{
<ref>JayP363.6</ref> }जाइ बिहंगम समुँद डफारा जरे माँछ पानी भा खारा |{
<ref>JayP363.7</ref> }दाधे बन तरिवर जल सीपा जाइ नियर भा सिंघल दीपा |{
<ref>JayP363d</ref> }समुँद तीर एक तरिवर जाइ बैठ तेहि रूख जब लगि कह न सँदेसरा ना ओहि प्यास न भूख |{
<ref>JayP364.1</ref> }रतनसेनि बन करत अहेरा कीन्ह ओहि तरुवर तर फेरा |{
<ref>JayP364.2</ref> }सीतल बिरिछ समुँद के तीरा अति उतंग औ छाँह गँभीरा |{
<ref>JayP364.3</ref> }तुरै बाँधि कै बैठु अकेला औरु जो साथ करैं सब खेला |{
<ref>JayP364.4</ref> }देखेसि फरी जो तरुवर साखा बैठि सुनहिं पाँखिन्ह कैं भाखा |{
<ref>JayP364.5</ref> }उन्ह महँ ओहि बिहंगम अहा नागमती जासौं दुख कहा |{
<ref>JayP364.6</ref> }पूँछहिं सबै बिहंगम नामा अहो मींत काहे तुम्ह स्यामा |{
<ref>JayP364.7</ref> }कहेसि मींत मासक दुइ भए जंबू दीप तहाँ हम गए |{
<ref>JayP364d</ref> }नगर एक हम देखा गढ़ चितउर ओहि नाउँ सो दुख कहौं कहाँ लगि हम दाधे तेहि ठाउँ |{
<ref>JayP365.1</ref> }जोगी होइ निसरा जो राजा सून नगर जानहुँ धुँध बाजा |{
<ref>JayP365.2</ref> }नागमती है ताकरि रानी जरि बिरहैं भै कोइलि बानी |{
<ref>JayP365.3</ref> }अब लगि जरि होइहि भै छारा कहि न जाइ बिरहा कै झारा |{
<ref>JayP365.4</ref> }हिया फाट वह जबहिं कुहूकी परे आँसु होइ होइ सब लूकी |{
<ref>JayP365.5</ref> }चहुँ खँड छिटकि परी वह आगी धरती जरत गँगन कहँ लागी |{
<ref>JayP365.6</ref> }बिरह दवा अस को रे बुझावा चहै लागि जरि हियरें धावा |{
<ref>JayP365.7</ref> }हौं पुनि तहाँ डहा दव लागा तन भा स्याम जीव लै भागा |{
<ref>JayP365d</ref> }का तुम्ह हँसहु गरब कै करहु समुँद महँ केलि मति ओहि बिरहे बसि परहु दहै अगिनि जल मेलि |{
<ref>JayP366.1</ref> }सुनि चितउर राजैं मन गुना बिधि सँदेस मैं कासौं सुना |{
<ref>JayP366.2</ref> }को तरिवर अस पंखी भेसा नागमती कर कहै संदेसा |{
<ref>JayP366.3</ref> }को तूँ मींत मन चित्त बसेरू देव कि दानौ पौन पखेरू |{
<ref>JayP366.4</ref> }रुद ब्रह्मा हरि बाचा तोही सो निजु अंत बात कहु मोही |{
<ref>JayP366.5</ref> }कहाँ सो नागमती तुइँ देखी कहेसु बिरह जस मरन बिसेखी |{
<ref>JayP366.6</ref> }हौं राजा सोई भा जोगी जेहि कारन वह ऐसि वियोगी |{
<ref>JayP366.7</ref> }जस तूँ पंखि हौहुँ दिन भरऊँ चाहौं कबहुँ जाइ उड़ि परऊँ |{
<ref>JayP366d</ref> }पंखि आँखि तेहि मारग लागी दुनहुँ रहाहिं कोइ न सँदेसी आबहिं तेहि क सँदेस कहाहिं |{
<ref>JayP367.1</ref> }पूँछसि काह सँदेस बियोगू जोगी भया न जानसि जोगू |{
<ref>JayP367.2</ref> }दहिने संख न सिंगी पूरे बाएँ पूरि बादि दिन झूरे |{
<ref>JayP367.3</ref> }तेलि बैल जस बाएँ फिरै परा भैंर महँ सौंह न तिरै |{
<ref>JayP367.4</ref> }तुरी औ नाव दाहिन रथ हाँका बाए फिरै कोंहार क चाका |{
<ref>JayP367.5</ref> }तोहि अस नाहीं पंखि भुलाना उड़ै सो आदि जगत महँ जाना |{
<ref>JayP367.6</ref> }एक दीप का आवउँ तोरे सब संसार पाव तर मोरे |{
<ref>JayP367.7</ref> }दहिनें फिरै सो असि उँजियारा जस जग चाँद सुरुज औ तारा |{
<ref>JayP367d</ref> }मुहमद बाईं दिसि तजी एक सरवन एक आँखि जब ते दाहिन होइ मिला बोलु पपीहा पाँखि |{
<ref>JayP368.1</ref> }हौं धुव अचल सो दाहिन लावा फिरि सुमेरु चितउर गढ़ आवा |{
<ref>JayP368.2</ref> }देखेउँ तोरे मँदिल घमोई माता तोरि आँधरि भै रोई |{
<ref>JayP368.3</ref> }जस सरवन बिनु अंधी अंधा तस ररि मुई तोहि चित बंधा |{
<ref>JayP368.4</ref> }कहेसि मरौं अब काँवरि रेंई सरवन नाहिं पानि को देई |{
<ref>JayP368.5</ref> }गई पियास लागि तेहि साथाँ पानि दिहें दसरथ के हाथाँ |{
<ref>JayP368.6</ref> }पानि न पियै आगि पै चाहा तोहि अस पूत जरम अस लाहा |{
<ref>JayP368.7</ref> }भागीरथी होइ करु फेरा जाइ सँवारु मरन कै बेरा |{
<ref>JayP368d</ref> }तूँ सपूत मनि ताकरि अस परदेस न लेहि अब ताईं मुई होइहि मुएहुँ जाइ गति देहि |{
<ref>JayP369.1</ref> }नागमती दुख बिरह अपारा धरती सरग जरै तेहि झारा |{
<ref>JayP369.2</ref> }नगर कोट घर बाहिर सूना नौजि होइ घर पुरुख बिहूना |{
<ref>JayP369.3</ref> }तूँ काँवरू परा बस लोना भूला जोग छरा जनु टोना |{
<ref>JayP369.4</ref> }ओहि तोहि कारन म्रि भै बारा रही नाग होइ पवन अधारा |{
<ref>JayP369.5</ref> }कह चील्हन्ह पिय पहँ लै खाहू माँसु न कया जो रूचैं काहू |{
<ref>JayP369.6</ref> }बिरह मँजूर नाग वह नारी तूँ मँजार करु बेगि गोहारी |{
<ref>JayP369.7</ref> }माँसु गरा पाँजर होइ परी जोगी अबहुँ पहुँचु लै जरी |{
<ref>JayP369d</ref> }देखि बिरह दुख ताकर मैं सो तजा बनबास आएँउ भागि समुँद टट तबहुँ न छाँड़ैं पास |{
<ref>JayP370.1</ref> }अस परजरा बिरह कर कठा मेघ स्याम भै धुआँ जो उठा |{
<ref>JayP370.2</ref> }दाधे राहु केतु गा दाधा सूरज जरा चाँद जरि आधा |{
<ref>JayP370.3</ref> }औ सब नखत तराईं जरहीं टूटहिं लूक धरनि महँ परहीं |{
<ref>JayP370.4</ref> }जरी सो धरती ठाँवहि ठाँवाँ ढंक परास जरे तेहि ठावाँ |{
<ref>JayP370.5</ref> }बिरह साँस तस निकसै झारा धिकि धिकि परबत होहिं अँगारा |{
<ref>JayP370.6</ref> }भँवर पतंग जरे औ नागा कोइलि भुँजइल औ सब कागा |{
<ref>JayP370.7</ref> }बन पंछी सब जिउ लै उड़े जल पंछी जरि जल महँ बुड़े |{
<ref>JayP370d</ref> }हँहूँ जरत तहँ निकसा समुँद बुझाएउँ आइ समुँदौ जरा खार भा पानी धूम रहा जग छाइ |{
<ref>JayP371.1</ref> }राजैं कहा रे सरग सँदेसी उतरि आउ मोहि मिलु सहदेसी |{
<ref>JayP371.2</ref> }पावँ टेकि तोहि लावौं हियरे प्रेम सँदेस कहौ होइ नियरे |{
<ref>JayP371.3</ref> }कहा बिहंगम जो बनबासी कित गिरिही तें होइ उदासी |{
<ref>JayP371.4</ref> }जेहि तरिवर तर तुम अस कोऊ कोकिल काग बराबरि दोऊ |{
<ref>JayP371.5</ref> }धरती महँ बिख चारा पारा हारिल जानि पुहुमि परिहरा |{
<ref>JayP371.6</ref> }फिरौं बियोगी डारहि डारा करौं चलै कहँ पंख सँवारा |{
<ref>JayP371.7</ref> }जियन की घरी घटत निति जाहीं साँसहि जिउ है देवसन्ह नाहीं |{
<ref>JayP371d</ref> }जौं लहि फेरि मुकुति है परौं न पिंजर माहँ जाउँ बेगि थरि आपनि है जहाँ बिंझ बनाँह |{
<ref>JayP372.1</ref> }कहि सो सँदेस बिहंगम चला आगि लाइ सगरिउ सिंघला |{
<ref>JayP372.2</ref> }घरी एक राजैं गोहरावा भा अलोप पुनि दिस्टि न आवा |{
<ref>JayP372.3</ref> }पंखी नाउँ न देखौं पाँखौ राजा रोइ फिरा कै साँखौ |{
<ref>JayP372.4</ref> }जस हेरत यह पंखि हेराना दिनेक हमहुँ अस करब पयाना |{
<ref>JayP372.5</ref> }जौं लगि प्रान पिंड एक ठाऊँ एक बेर चितउर गढ़ जाऊँ |{
<ref>JayP372.6</ref> }आवा भँवर मँदिल जहँ केवा जीउ साथ लै गएउ परेवा |{
<ref>JayP372.7</ref> }तन सिंघल मन चितउर बसा जिउ बिसँभर जनु नागिनि डसा |{
<ref>JayP372d</ref> }जेति नारि हँसि पूँछै अमिअ बचन जिमि निंत रस उतरा सो चढ़ा बिख ना ओहि चिंत न मिंत |{
<ref>JayP373.1</ref> }बरिस एक तेहि सिंघल रहे भोग बेरास कीन्ह जस चहे |{
<ref>JayP373.2</ref> }भा उदास जिउ सुना सँदेसू सँवरि चला मन चितउर देसू |{
<ref>JayP373.3</ref> }कँवल उदासी देखा भँवरा थिर न रहै मालति मन सँवरा |{
<ref>JayP373.4</ref> }जोगी औ मन पौन परावा कत ये रहे जौं चित्त उँचावा |{
<ref>JayP373.5</ref> }जौं जिय काढ़ि देइ इन्ह कोई जोगी भँवर न आपन होई |{
<ref>JayP373.6</ref> }तजा कँवल मालति हियँ घाली अब कत थिर आछै अलि आली |{
<ref>JayP373.7</ref> }गंघ्रपसेनि आए सुनि बारा कस जिउ भएउ उदास तुम्हारा |{
<ref>JayP373d</ref> }मैं तुम्हहीं जिउ लावा दै नैनन्ह महँ बास जौं तुम्ह होहु उदासी तौ यह काकर कबिलास |{
<ref>JayP374.1</ref> }रतनसेनि बिनवा कर जोरी अस्तुति जोग जीभ कहँ मोरी |{
<ref>JayP374.2</ref> }सहस जीभ जौं होइ गोसाईं कहि न जाइ अस्तुति जहँ ताईं |{
<ref>JayP374.3</ref> }काँचु करा तुम्ह कंचन कीन्हा तब भा रतन जोति तुन्ह दीन्हा |{
<ref>JayP374.4</ref> }गाँग जो निरमल नीर कुलीना नार मिलें जल होइ न मलीना |{
<ref>JayP374.5</ref> }तस हौं अहा मलीनी करा मिलेउँ आइ तुम्ह भा निरमरा |{
<ref>JayP374.6</ref> }मान समुंद मिला होइ सोती पाप हरा निरमल भै जोती |{
<ref>JayP374.7</ref> }तुम्ह मनि आएउँ सिंघल पुरी तुम्हतें चढ़ेउँ राज औ कुरी |{
<ref>JayP374d</ref> }सात समुँद तुम्ह राजा सरि न पाव कोइ घाट सबै आइ सिर नावहिं जहाँ तुम्हारइ पाट |{
<ref>JayP375.1</ref> }अवसि बिनति एक करौं गोसाईं तब लगि कया जिऔं तब ताईं |{
<ref>JayP375.2</ref> }आवा आजु हमार परेवा पाती आनि दीन्ह पति देवा |{
<ref>JayP375.3</ref> }राज काज औ भुइँ उपाराहीं सतुरु भाइ अस कोइ हित नाहीं |{
<ref>JayP375.4</ref> }आपनि आपनि करहिं सो लीका एकहिं मारि एक चह टीका |{
<ref>JayP375.5</ref> }भएउ अमावस नखतन्ह राजू हम कै चाँद चलावहु आजू |{
<ref>JayP375.6</ref> }राज हमार जहाँ चलि आवा लिखि पठएन्हि अब होइ परावा |{
<ref>JayP375.7</ref> }उहाँ नियर ढीली सुलितानू होइहि भोर उठिहि जौं भानू |{
<ref>JayP375d</ref> }तुम्ह चिरंजिवहु जौं लहि महि गँगन औ जौं लहि हम आउ सीस हमार तहाँ निति जहाँ तुम्हारइ पाउ |{
<ref>JayP376.1</ref> }राजसभा सब उठी सँवारी अनु बिनती राखिअ पति भारी |{
<ref>JayP376.2</ref> }भाइन्ह माहँ होइ जनि फूटी घर के भेद लंक असि टूटी |{
<ref>JayP376.3</ref> }बीरौ लाइ न सूखै दीजै पावै पानि दिस्टि सो कीजै |{
<ref>JayP376.4</ref> }अनु राखा तुम्ह दीपक लेसी पै न रहै पाहुन परदेसी |{
<ref>JayP376.5</ref> }जाकर राज जहाँ चलि आवा उहै देस पै ताकहँ भावा |{
<ref>JayP376.6</ref> }हम दुहुँ नैन घालि कै राखहिं ऐसि भाखि यहि जीभ न भाखहिं |{
<ref>JayP376.7</ref> }देहु देवस सैं कुसल सिधावहिं दीरघ आउ होइ पुनि आवहिं |{
<ref>JayP376d</ref> }सबहिं बिचार परा अस भा गवने कर साज सिद्ध गनेस मनावहु विधि पुरवै सब काज |{
<ref>JayP377.1</ref> }बिनौ करै पदुमावति नारी हौं पिय कँवल सो कुंद नेवारी |{
<ref>JayP377.2</ref> }मोहि असि कहाँ सो मालति बेली कदम सेवती चाँप चँबेली |{
<ref>JayP377.3</ref> }औ सिंगार हार जस ताका पुहुप करी अस हिरदै लागा |{
<ref>JayP377.4</ref> }हौं सो बसंत करौं निति पूजा कुसुम गुलाल सुदरसन कूजा |{
<ref>JayP377.5</ref> }बकचुन बिनवौं अवसि बिमोही सुनि बिकाउ तजि जाही जूही |{
<ref>JayP377.6</ref> }नागेसरि जौं है मन तोरें पूजि न सकै बोल सरि मोरें |{
<ref>JayP377.7</ref> }होइ सतबरग लीन्ह मैं सरना आगें कंत करहु जो करना |{
<ref>JayP377d</ref> }केत नारि समुझावै भँवर न काँटे बेध कहै मरौं पै चितउर करौं जग्गि असुमेध |{
<ref>JayP378.1</ref> }गवनचार पदुमावति सुना उठा धक्कि जिय औ सिर धुना |{
<ref>JayP378.2</ref> }गहबर नैन आए भरि आँसू छाँड़ब यह सिंघल कबिलासू |{
<ref>JayP378.3</ref> }छाँड़िउँ नैहर चलिउँ बिछोई एहि रे दिवस मैं होतहि रोई |{
<ref>JayP378.4</ref> }छाँड़िउँ आपन सखी सहेली दूरि गवन तजि चलिउँ अकेली |{
<ref>JayP378.5</ref> }जहाँ न रहन भएउ निज चालू होतहि कस न भएउ तहँ कालू |{
<ref>JayP378.6</ref> }नैहर आएँ का सुख देखा जनु होई गा सपने कर लेखा |{
<ref>JayP378.7</ref> }राखत बारि न पिता निछोहा कत बियाहि कै दीन्ह बिछोहा |{
<ref>JayP378d</ref> }हिएँ आइ दुख बाजा जिउ जानहु गा छेंकि मन तिवानि कै रोवै हरि भँडार कर टेकि |{
<ref>JayP379.1</ref> }पुनि पदुमावति सखीं बोलाईं सुनि कै गवन मिलै सब आईं |{
<ref>JayP379.2</ref> }मिलहु सखी हम तहँवाँ जाहीं जहाँ जाइ फिरि आवन नाहीं |{
<ref>JayP379.3</ref> }सात समुंद्र पार वह देसू कत रे मिलन कत आव सँदेसू |{
<ref>JayP379.4</ref> }अगम पंथ परदेस सिधारी न जनहु कुसल कि बिथा हमारी |{
<ref>JayP379.5</ref> }पितैं निछोह किएउ हिय माहाँ तहाँ को हमहिं राख गहि बाहाँ |{
<ref>JayP379.6</ref> }हम तुम्ह एक मिले सँग खेला अंत बिछोउ आनि केइँ मेला |{
<ref>JayP379.7</ref> }तुम्ह असि हितू सँघाति पियारी जियत जीय नहिं करौं निनारी |{
<ref>JayP379d</ref> }कंत चलाई का करौं आएसु जाइ न मेंटि पुनि हम मिलहिं कि ना मिलहिं लेहु सहेलिहु भेंटि |{
<ref>JayP380.1</ref> }धनि रोवत सब रोवहिं सखीं हम तुम्ह देखि आपु कहँ झखीं |{
<ref>JayP380.2</ref> }तुम्ह ऐसी जहँ रहै न पाईं पुनि हम काह जो आहिं पराईं |{
<ref>JayP380.3</ref> }आदि पिता जो अहा हमारा ओह नहिं यह दिन हिएँ बिचारा |{
<ref>JayP380.4</ref> }छोह न कीन्ह निछोहैं ओहूँ गा हम बेंचि लागि एक गोहूँ |{
<ref>JayP380.5</ref> }मकु गोहूँ कर हिय बेहराना पै सो पिता नहिं हिएँ छोहाना |{
<ref>JayP380.6</ref> }औ हम देखी सखी सरेखी एहि नैहर पाहुन के लेखी |{
<ref>JayP380.7</ref> }तब तेइँ नैहर नाहिं पै चाहा जेहि ससुरारि अधिक होइ लाहा |{
<ref>JayP380d</ref> }चलने कहँ हम औतरीं औ चलन सिखा हम आइ अब सो चलन चलावै को राखै गहि पाइ |{
<ref>JayP381.1</ref> }तुम्ह बारी पिय चहुँ चक राजा गरब किरोध ओहि सब छाजा |{
<ref>JayP381.2</ref> }सब फर फूल ओहि कै साखा चहै सो चूरै चहै सो राखा |{
<ref>JayP381.3</ref> }आएसु लिहें रहेहु निति हाथा सेवा करेहु लाइ भुइँ माँथा |{
<ref>JayP381.4</ref> }बर पीपर सिर ऊभ जो कीन्हा पाकरि तेहि ते खीन फर दीन्हा |{
<ref>JayP381.5</ref> }बँवरि जो पौंड़ि सीस भुइँ लावा बड़ फर सुभर ओहि पै पावा |{
<ref>JayP381.6</ref> }आँब जो फरि कै नवै तराहीं तब अंब्रित भा सब उपराहीं |{
<ref>JayP381.7</ref> }सोइ पियारी पियहि पिरीती रहै जो सेवा आएसु जीती |{
<ref>JayP381d</ref> }पोथा काढ़ि गवन दिन देखहु कवन देवस दहुँ चाल दिसासूर औ चक्र जोगिनी सौंहँ न चलिऐ काल |{
<ref>JayP382.1</ref> }आदित सूक पछिउँ दिसि राहू बिहफै दखिन लंक दिसि डाहू |{
<ref>JayP382.2</ref> }सोम सनीचर पुरुब न चालू मंगर बुद्ध उतर दिसि कालू |{
<ref>JayP382.3</ref> }अवसि चला चाहै जौं कोई ओखद कहौं रोग कहँ सोई |{
<ref>JayP382.4</ref> }मंगर चलत मेलु मुख धना चलिअ सोम देखिअ दरपना |{
<ref>JayP382.5</ref> }सूकहि चलत मेलु मुख राई बिहफै दखिन चलत गुरु खाई |{
<ref>JayP382.6</ref> }आदित हीं तँबोर मुख मंडिअ बाविभरंग सनीचर खंडिअ |{
<ref>JayP382.7</ref> }बुद्धहिं दधि कै चलिअ भोजना ओखद यहै और नहिं खोजना |{
<ref>JayP382d</ref> }अब सुनु चक्र जोगिनी ते पुनि थिर न रहाहिं तीसौ देवस चंद्रमा आठौ दिसा फिराहिं |{
<ref>JayP383.1</ref> }बारह ओनइस चारि सताइस जोगिनि पच्छिउँ दिसा गनाइस |{
<ref>JayP383.2</ref> }नव सोरह चौबिस औ एका पुरुब दखिन गौनै कै टेका |{
<ref>JayP383.3</ref> }तीन एगारह छबिस अठारह जोगिनि दक्खिन दिसा बिचारह |{
<ref>JayP383.4</ref> }दुइ पचीस सत्रह औ दसा दक्खिन पछिउँ कौन बिच बसा |{
<ref>JayP383.5</ref> }तेइस तीस आथ पंद्रहा जोगिनी होइ पुरब सामुँहा |{
<ref>JayP383.6</ref> }बीस अठारह तेरह पाँचा उत्तर पछिउँ कोन तेहि बाँचा |{
<ref>JayP383.7</ref> }चौदह बाइस ओनतिस सात जोगिन उतर दिसा कहँ जात |{
<ref>JayP383d</ref> }एकइस औ छ चौदह जोगिनि उत्तर पुरुब के कोन यह गनि चक्र जोगिनी बाँचहु जौं चाहौ सिद्धि होन |{
<ref>JayP384.1</ref> }चलहु चलहु भा पिय कर चालू घरी न देख लेत जिय कालू |{
<ref>JayP384.2</ref> }समदि लोग धनि चढ़ी बेवाना जो दिन डरी सो आइ तुलाना |{
<ref>JayP384.3</ref> }रोवहिं मातु पिता औ भाई कोइ न टेक जौं कंत चलाई |{
<ref>JayP384.4</ref> }रोवै सब नैहर सिंघला लै बजाइ कै राजा चला |{
<ref>JayP384.5</ref> }तजा राज रावन का केऊ छाँड़ी लंक भभीखन लेऊ |{
<ref>JayP384.6</ref> }फिरी सखी भेंटत तजि भीरा अंत कंत सो भएउ किरीरा |{
<ref>JayP384.7</ref> }कोउ काहूँ कर नाहिं नियाना मया मोह बाँधा अरुझाना |{
<ref>JayP384d</ref> }कंचन कया सो नारि की रहा न तोला माँसु कत कसौटी घालि कै चूरा गढ़ै कि हाँसु |{
<ref>JayP385.1</ref> }जौं पहुँचाइ फिरा सब कोऊ चले साथ गुन औगुन दोऊ |{
<ref>JayP385.2</ref> }औ सँग चला गवन जेत साजा उहै देइ पारै अस राजा |{
<ref>JayP385.3</ref> }डाँड़ी सहस चली सँग चेरीं सबै पदुमिनी सिंघल केरीं |{
<ref>JayP385.4</ref> }भल पटवन्ह खरबार सँवारे लाख चारि एक भरे पेटारे |{
<ref>JayP385.5</ref> }रतन पदारथ मानिक मोंती काढ़ि भँडार दीन्ह रथ जोती |{
<ref>JayP385.6</ref> }परिखि सो रतन परिखिन्ह कहा एक एक नग सिस्टिहि बर लहा |{
<ref>JayP385.7</ref> }सहस पाँति तुरियन्ह कै चली औ सै पाँति हस्ति सिंघली |{
<ref>JayP385d</ref> }लिखै लाख जो लेखा कहै न पारहि जोरि अरबुद खरबुद नील सँख औ खँड पदुम करोरि |{
<ref>JayP386.1</ref> }देखि गवन राजा गरबाना दिस्टि माहँ कोइ औरु न आना |{
<ref>JayP386.2</ref> }जौं मैं होब समुँद के पारा को मोरि जोरि जगत संसारा |{
<ref>JayP386.3</ref> }दरब त गरब लोभ बिख मूरी दत्त न रहै सत्त होइ दूरी |{
<ref>JayP386.4</ref> }दत्त सत्त एइ दूनौ भाई दत्त न रहै सत्त पुनि जाई |{
<ref>JayP386.5</ref> }जहाँ लोभ तहँ पाप सँघाती संचि कै मरै आन कै थाती |{
<ref>JayP386.6</ref> }सिद्धन्ह दरब आगि कै थापा कोई जरा जारि कोइ तापा |{
<ref>JayP386.7</ref> }काहू चाँद काहू भा राहू काहू अंब्रित बिख भा काहू |{
<ref>JayP386d</ref> }तस फूला मन राजा लोभ पाप अँध कूप आइ समुँद्र ठाढ़ भा होइ दानी के रूप |{
<ref>JayP387.1</ref> }बोहित भरे चला लै रानी दान माँगि सत देखै दानी |{
<ref>JayP387.2</ref> }लोभ न कीजै दीजै दानू दानहि पुन्य होइ कल्यानू |{
<ref>JayP387.3</ref> }दरबहि दान देइ बिधि कहा दान मोख होइ दोख न रहा |{
<ref>JayP387.4</ref> }दान आहि सब दरब कचूरू दान लाभ होइ बाँचै मूरू |{
<ref>JayP387.5</ref> }दान करै रछया मँझ नीराँ दान खेल लै लावै तीराँ |{
<ref>JayP387.6</ref> }दान करन दै दुइ जग तरा रावन संचि अगिनि महँ जरा |{
<ref>JayP387.7</ref> }दान मेरु बढ़ि लाग अकाराँ सैंति कुबेर बूड़ तेहि भाराँ |{
<ref>JayP387d</ref> }चालिस अंस दरब जहँ एक अंस तहँ मोर नाहिं तो जरै कि बूड़ै कै निसि मूसहिं चोर |{
<ref>JayP388.1</ref> }सुनि सो दान राजैं रिस मानी केइँ बौराएसु बौरे दानी |{
<ref>JayP388.2</ref> }सोई पुरुष दरब जेहि सैंती दरबहि तें सुन बातैं एती |{
<ref>JayP388.3</ref> }दरब न धरम करम औ राजा दरब त सुद्धि बुद्धि बल गाजा |{
<ref>JayP388.4</ref> }दरब त गरबि करै जो चाहा दरब त धरती सरग बेसाहा |{
<ref>JayP388.5</ref> }दरब त हाथ आव कबिलासू दरब त आछरि छाँड़ न पासू |{
<ref>JayP388.6</ref> }दरब त निरगुन होइ गुनवंता दरब त कुबुज होइ रुपवंता |{
<ref>JayP388.7</ref> }दरब रहै भुइँ दिपै लिलारा अस मनि दरब देइ को पारा |{
<ref>JayP388d</ref> }कहा समुँद रे लोभी बैरी दरब न झाँपु भएउ न काहू आपन मूँदि पेटारे साँपु |{
<ref>JayP389.1</ref> }आधे समुँद आए सो नाहीं उठी बाउ आँधी उपराहीं |{
<ref>JayP389.2</ref> }लहरैं उठीं समुँद उलथाना भूला पंथ सरग नियराना |{
<ref>JayP389.3</ref> }अदिन आइ जौं पहुँचै काऊ पाहन उड़ाइ बहै सो बाऊ |{
<ref>JayP389.4</ref> }बोहित बहे लंक दिसि ताके मारग छाँड़ि कुमारग हाँके |{
<ref>JayP389.5</ref> }जौं लै भार निबाहि न पारा सो का गरब करै कनहारा |{
<ref>JayP389.6</ref> }दरब भार सँग काहु न उठा जेइ सैंता तेहि सों पुनि रूठा |{
<ref>JayP389.7</ref> }गहि पखान लैं पंखि न उड़ा मोर मोर जेइँ कीन्ह सो बुड़ा |{
<ref>JayP389d</ref> }दरब जो जानहिं आपन भूलहिं गरब मनाहँ जौ रे उठाइ न लै सके बोरि चले जल माहँ |{
<ref>JayP390.1</ref> }केवट एक भभीखन केरा आवा मंछ कर करब अहेरा |{
<ref>JayP390.2</ref> }लंका कर राकस अति कारा आवै चला मेघ अँधियारा |{
<ref>JayP390.3</ref> }पाँच मुंड दस बाहैं ताही डहि भौ स्याम लंक जब डाही |{
<ref>JayP390.4</ref> }धुवाँ उठै मुख स्वाँस सँघाता निकसै आगि कहै जब बाता |{
<ref>JayP390.5</ref> }फेकरे मुंड चँवर जनु लाए निकसि दाँत मुँह बाहिर आए |{
<ref>JayP390.6</ref> }देह रीछ कै रीछ डेराई देखत दिस्टि धाइ जनु खाई |{
<ref>JayP390.7</ref> }राते नैन निडेरें आवा देखि भयावनु सब डर खावा |{
<ref>JayP390d</ref> }धरती पाय सरग सिर जानहुँ सहसराबाहु चाँद सुरुज नखतन्ह मह अस दीखा जस राहु |{
<ref>JayP391.1</ref> }बोहित बहे न मानहिं खेवा राकस देखि हँसा जस देवा |{
<ref>JayP391.2</ref> }बहुते दिनन्ह बार भै दूजी अजगर केरि आइ भख पूजी |{
<ref>JayP391.3</ref> }इहै पदुमिनी भभीखन पावा जानहुँ आजु अजोध्या छावा |{
<ref>JayP391.4</ref> }जानहुँ रावन पाई सीता लंका बसी रमाएन बीता |{
<ref>JayP391.5</ref> }मंछ देखि जैसें बग आवा टोइ टोइ भुइँ पाउ उठावा |{
<ref>JayP391.6</ref> }आइ नियर भै कीन्ह जोहारू पूँछा खेम कुसल बेवहारू |{
<ref>JayP391.7</ref> }जो बिस्वास घातिका देवा बड़ बिस्वास करै कै सेवा |{
<ref>JayP391d</ref> }कहाँ मीत तुम्ह भूलेहु औ जाबेहु केहि घाट हौं तुम्हार अस सेवक लाइ देउँ तेहि बाट |{
<ref>JayP392.1</ref> }गाढ़ षरें जिउ बाउर होई जो भलि बात कहै भल सोईं |{
<ref>JayP392.2</ref> }राजैं राकस नियर बोलावा आगें कीन्ह पंथ जनु पावा |{
<ref>JayP392.3</ref> }बहु पसाउ राकस कहँ बोला बेगि टेकु पुहुमी सब डोला |{
<ref>JayP392.4</ref> }तूँ खेवक खेवकन्ह उपराहीं बोहित तीर लाउ गहि बाँहीं |{
<ref>JayP392.5</ref> }तोहि तें तीर घाट जौं पावौ नवगिरहीं टोडर पहिरावौं |{
<ref>JayP392.6</ref> }कुंडल स्रवन देउँ नग लाई महरा कै सौंपौं महराई |{
<ref>JayP392.7</ref> }तस राकस तोरि पुरवौं आसा रकसाइँधि कै रहै न बासा |{
<ref>JayP392d</ref> }राजैं बीरा दीन्हेउ जानैं नाहिं बिसवास बगु अपने भख कारन भएउ मंछ कर दास |{
<ref>JayP393.1</ref> }राकस कहा गोसाइँ बिनाती भल सेवक राकस कै जाती |{
<ref>JayP393.2</ref> }जाहिया लंक डही स्त्री रामा सेवन छाँड़ि भएउँ डहि स्यामा |{
<ref>JayP393.3</ref> }अबहूँ सेव करहिं सँग लागे मानुस भूलि होहिं तिन्ह आगे |{
<ref>JayP393.4</ref> }सेत बंध जहँ राघौ बाँंधा तहँ लै चढ़ैं भारु मैं काँधा |{
<ref>JayP393.5</ref> }पै जब तुरित दान कछु पावौं तुरित खेइ ओहि बाँध चढ़ावौं |{
<ref>JayP393.6</ref> }तुरित जो दान पान हँसि दिया थोरा दान बहुत पुनि किया |{
<ref>JayP393.7</ref> }सेव कराइ जो दीजै दानू दान नाहिं सेवा बर जानू |{
<ref>JayP393d</ref> }दिया बुझा सतु न रहा हुत निरमल जेहि रूप बहुँ आँधी उड़ि आइ कै मारि किया अँध कूप |{
<ref>JayP394.1</ref> }जहाँ समुँद मँझधार भँडारू फिरै पानि पातार दुवारू |{
<ref>JayP394.2</ref> }फिरि फिरि पानि ओहि ठाँ भरई बहुरि न निकसै जो तहँ परई |{
<ref>JayP394.3</ref> }ओहि ठाँव महिरावन पुरी हलका तर जमकातरि जुरी |{
<ref>JayP394.4</ref> }ओहि ठाँव महिरावन मारा परे हाड़ जनु परे पहारा |{
<ref>JayP394.5</ref> }परी रीरि जहँ ताकरि पीठी सेतबंध अस आवै डीठी |{
<ref>JayP394.6</ref> }राकस आनि तहाँ कै छरै बोहित भँवर चक्र महँ परै |{
<ref>JayP394.7</ref> }फिरै लाग बोहित अस आई जनु कुम्हार धरि चाक पिराई |{
<ref>JayP394d</ref> }राजै कहा रे राकस बौरे जानि बूझि बौरासि सेतबंध जहँ देखिअ आगें कस न तहाँ लै जासि |{
<ref>JayP395.1</ref> }सुनि बाउर राकस तब हँसा जानहुँ टूटि सरग भुइँ खसा |{
<ref>JayP395.2</ref> }को बाउर तुहुँ बौरे देखा सो बाउर भख लागि सरेखा |{
<ref>JayP395.3</ref> }बाउर पंखि जो रह धरि मँंटी जीभ चढ़ाइ भखै निति चाँटी |{
<ref>JayP395.4</ref> }बाउर तुहुँ जो भखै कह आने तबहँ न समझहु पंथ भुलाने |{
<ref>JayP395.5</ref> }महिरावन कै रीरि जो परी कहाँ सो सेतबंध बुधि हरी |{
<ref>JayP395.6</ref> }यह सो आहि महिरावन पुरी जहँवाँ सरग नियर घर दूरी |{
<ref>JayP395.7</ref> }अब पछिताहु दरब जस जोरा करहु सरग चढ़ि हाथ मरोरा |{
<ref>JayP395d</ref> }जबहिं जियत महिरावन लेत जगत कर भार जौं रे मुवा लेइ गया न हाड़ौ अस होइ परा पहार |{
<ref>JayP396.1</ref> }बोहित भँवै भवै जस पानी नाचै राकस आस तुलानी |{
<ref>JayP396.2</ref> }बूड़हिं हस्ति घोर मानवा चहुँ दिस आइ जुरे मँसुखवा |{
<ref>JayP396.3</ref> }तेतखन राजपंखि एक आवा सिखर टूट तस डहन डोलवा |{
<ref>JayP396.4</ref> }परा दिस्टि वह राकस खोटा ताकेसि जैस हस्ति बड़ मोंटा |{
<ref>JayP396.5</ref> }आइ ओहि राकस पर टूटा गहि लै उड़ा भँवर जल छूटा |{
<ref>JayP396.6</ref> }बोहित टूक टूक सब भए अस न जाने दहुँ कहँ गए |{
<ref>JayP396.7</ref> }भए राजा रानी दुइ पाटा दूनौ बहे भए दुइ बाटा |{
<ref>JayP396d</ref> }काया जीउ मिलाइ कै कीन्हेसि अनँद उछाहुँ लवटि बिछोउ दीन्ह तस कोउ न जानै काहुँ |{
<ref>JayP397.1</ref> }मुरुछि परी पदुमावति रानी कहँ जिउ कहँ पिउ ऐस न जानी |{
<ref>JayP397.2</ref> }जानु चित्र मूरति गहि लाई पाटा परि बही तसि जाई |{
<ref>JayP397.3</ref> }जनम न पौन सहै सुकुमारा तेही सो परा दुख समुँद अपारा |{
<ref>JayP397.4</ref> }लखमिनि मान समुँद कै बेटी ता कहँ लच्छि भई जेइँ भेंटी |{
<ref>JayP397.5</ref> }खेलत अही सहेलिन्ह सेंती पाटा जाइ लगा तेही रेती |{
<ref>JayP397.6</ref> }कहेसि सहेलिहु देखहु पाटा मूरति एक लागि एहि घाटा |{
<ref>JayP397.7</ref> }जौं देखेन्हि तिरिया है साँसा फूल मुएउ पै मुई न बासा |{
<ref>JayP397d</ref> }रग जो राती पेम के जानहुँ बीर बहूटि आइ बही दधि समुँद महँ पै रग गएउ न छूटि |{
<ref>JayP398.1</ref> }लखिमिनि लखन बतीसौ लखी कहेसि न मरै सभाँरहु सखी |{
<ref>JayP398.2</ref> }कागर पुतरी जैस सरीरा पवन उड़ाइ परी मँझ नीरा |{
<ref>JayP398.3</ref> }उड़हिं झकोर लहरि जल भीजी तबहु रूप रँग नाहीं छीजी |{
<ref>JayP398.4</ref> }आपु सीस लै बैठी कोरा पवन डोलावहिं सखि चहुँ ओरा |{
<ref>JayP398.5</ref> }पहरक समुझि परा तन जीऊ माँगेसि पानि बोलि कै पीऊ |{
<ref>JayP398.6</ref> }पानि पियाइ सखी मुँह धोईं पदुमिनि जानु कँवल सँग कोईं |{
<ref>JayP398.7</ref> }तब लखिमिनि पूँछ पिरौही तिरिया समुझि बात कहु मोही |{
<ref>JayP398d</ref> }देखि रूप तोर आगर लागि रहा चित मोर केहि नगरी कै नागरि काह नाउँ धनि तोर |{
<ref>JayP399.1</ref> }नैन पसारि चेत धनि चेती देखै काह समुँद कै रेती |{
<ref>JayP399.2</ref> }आपन कोउ न देखेसि तहाँ पूँछेसि को हम को तुम कहाँ |{
<ref>JayP399.3</ref> }अहीं जो सखीं कँवल सँग कोईं सो नाहीं मोहि कहाँ बिछाईं |{
<ref>JayP399.4</ref> }कहाँ जगत मनि पीउ पियारा जौं सुमेरु बिधि गरुअ सँवारा |{
<ref>JayP399.5</ref> }ताकरि गरुई प्रीति अपारा चढ़ी हिएँ जस चढ़ैं पहारा |{
<ref>JayP399.6</ref> }रहै न गरुई प्रीति सो झाँपी कैसै जियौं भार दुख चाँपी |{
<ref>JayP399.7</ref> }कँवल करी केइँ चूरी नाहाँ दीन्ह बहाइ उदधि जल माहाँ |{
<ref>JayP399d</ref> }आवा पौन बिछोउ का पात परा बेकरार तरिवर तजै जो चूरि कै लागै केहि की डार |{
<ref>JayP400.1</ref> }कहेन्हि न जानहिं हम तोर पीऊ हम तोहि पावा अहा न जीऊ |{
<ref>JayP400.2</ref> }पाटा परी आइ तूँ बही ऐसि न जानहिं दहुँ का अही |{
<ref>JayP400.3</ref> }तब सो सुधि पदुमावति भई सूर बिछोह मुरछि म्रि गई |{
<ref>JayP400.4</ref> }बिनु सिर रकत सुराही ढारी जनहुँ बकत सिर काटि पबारी |{
<ref>JayP400.5</ref> }खिनहिं चेत खिन होइ बेकरारा भा चंदन बंदन सब छारा |{
<ref>JayP400.6</ref> }बाउर होइ परी सो पाटा देहु बहाइ कंत जेहि घाटा |{
<ref>JayP400.7</ref> }को मोहि आगि देइ रचि होरी जियत जो बिछुरी सारस जोरी |{
<ref>JayP400d</ref> }जेहि सर मारि बिछोहि गा देहि ओहि सर आगि लोग कहै यह सर चढ़ी हौं सौ चढ़ैं पिय लागि |{
<ref>JayP401.1</ref> }कया उदधि चितवौं पिय पाहाँ देखौं रतन सो हिरदै माहाँ |{
<ref>JayP401.2</ref> }जानु आहि दरपन मोर हिया तेहि महँ दरस देखावै पिया |{
<ref>JayP401.3</ref> }नैन नियर पहुँचत सुठि दूरी अब तेहि लागि मरौं सुठि झूरी |{
<ref>JayP401.4</ref> }पिउ हिरदै महँ भेंट न होई को रे मिलाव कहौं केहि रोई |{
<ref>JayP401.5</ref> }साँस पास नित आवै जाई सो न सँदेस कहै मोहि आई |{
<ref>JayP401.6</ref> }नैन कौड़िया भै मँड़राहीं थिरकि मारि लै आवहिं नाहीं |{
<ref>JayP401.7</ref> }मन भँवरा ओहि कँवल बसेरी होइ मराजिया न आनहि हेरी |{
<ref>JayP401d</ref> }साथी आथि निआथि भै सकेसि न साथ निबाहि जौं जिउ जारें पिउ मिलै फिटु रे जीय जरि जाहि |{
<ref>JayP402.1</ref> }सती होइ कहँ सीस उघारी घन महँ बिज्जु घाय जस मारी |{
<ref>JayP402.2</ref> }सेंदुर जरै आगि जनु लाई सिर की आगि सँभारि न जाई |{
<ref>JayP402.3</ref> }छूटि माँग सब माँति पुरोई बारहिं बार गरहिं जनु रोई |{
<ref>JayP402.4</ref> }टूटहिं मोंति विछोहा भरे सावन बुंद गरहिं जनु ढरे |{
<ref>JayP402.5</ref> }भहर भहर करि जोबन करा जानहुँ कनक अगिनि महँ परा |{
<ref>JayP402.6</ref> }अगिनि माँग पै देइ न कोई पाहन पवन पानि सुनि होई |{
<ref>JayP402.7</ref> }कनै लंक टूटी दुख जरी बिनु रावन केहि बार होइ खरी |{
<ref>JayP402d</ref> }रोवत पंखि बिमोहे जनु कोकिला अरंभ जाकरि कनक लता यह बिछुरी कहाँ सो प्रीतम खंभ |{
<ref>JayP403.1</ref> }लखिमिनि लागि बुझावै जीऊ ना मरु भगिनि जिऐ तोर पीऊ |{
<ref>JayP403.2</ref> }पिउ पानी होइ पौन अधारी जस हौं तुहूँ समुंद्र कै बारी |{
<ref>JayP403.3</ref> }मैं तोहि लागि लेब खटबाटू खोजब पितैं जहाँ लगि घाटू |{
<ref>JayP403.4</ref> }हौं जेहि मिलैं तासु बड़ भागू राज पाट औ होइ सोहागू |{
<ref>JayP403.5</ref> }कै बुझाउ लै मँदिल सिधारी भई सुसार जेंवै नहिं नारी |{
<ref>JayP403.6</ref> }जेहि रे कंत कर होइ बिछोवा का तेहि भूख नींद का सोवा |{
<ref>JayP403.7</ref> }जिउ हमार पिउ लेबे अहा दरसन देउ लेउ जब चहा |{
<ref>JayP403d</ref> }लखिमिनि जाइ समुँद पहँ बिनई ते सब बातैं चालि कहा समुंद्र अहै घट मोरें आनि मिलावौं कालि |{
<ref>JayP404.1</ref> }राजा जाइ तहाँ बहि लागा जहाँ न कोइ सँदेसी कागा |{
<ref>JayP404.2</ref> }तहाँ एक परबत हा टूँगा जहवाँ सब कपूर औ मूँगा |{
<ref>JayP404.3</ref> }तेहि चढ़ि हेरा कोइ न साथा दरब सैंति कछु लाग न हाथा |{
<ref>JayP404.4</ref> }अहा जो रावन रैनि बसेरा गा हेराइ कोइ मिलै न हेरा |{
<ref>JayP404.5</ref> }धाह मेलि कै राजा रोवा केइँ चितउर कर राज बिछोवा |{
<ref>JayP404.6</ref> }कहाँ मोर सब दरब भँडारू कहाँ मोर सब कटक खँधारू |{
<ref>JayP404.7</ref> }कहाँ मोर तुरंग बालका बली कहाँ मोर हस्ती सिंघली |{
<ref>JayP404d</ref> }कहँ रानी पदुमावति जीउ बसत तेहि पाँह मोर मोर कै खोएउँ भूलेउँ गरब मनाँह |{
<ref>JayP405.1</ref> }चंपा भँवरा कर जो मेरावा माँगै राजा बेगि न पावा |{
<ref>JayP405.2</ref> }पदुमिनि चाह जहाँ सुनि पावौं परौं आगि औ पानि धसावौं |{
<ref>JayP405.3</ref> }टूटौं परबत मेरु पहारा चढ़ैं सरग औ परौं पतारा |{
<ref>JayP405.4</ref> }कहँ अस गुरु पावौं उपदेसी अगम पंथ को होइ सँदेसी |{
<ref>JayP405.5</ref> }परेउँ आइ तेहि समुँद अथाहा जहवाँ वार पार नहिं थाहा |{
<ref>JayP405.6</ref> }सीता हरन राम संग्रामा हनिवँत मिला मिली तब रामा |{
<ref>JayP405.7</ref> }मोहि न कोइ केहि बिनवौं रोई को बर बाँधि गवेंसी होई |{
<ref>JayP405d</ref> }भँवर जो पावा कँवल कहँ मन चिंता बहु केलि आइ परा कोइ हस्ति तहँ चूरि गएउ सब बेलि |{
<ref>JayP406.1</ref> }कांसुँ पुकारौं का पहँ जाऊँ गाढ़ें मीत होइ एहि ठाऊँ |{
<ref>JayP406.2</ref> }को यह समुँद मँथैं बर बाढ़ा को मथि रतन पदारथ काढ़ा |{
<ref>JayP406.3</ref> }कहाँ सो ब्रह्मा बिस्नु महेसू कहाँ सो मेरु कहाँ सो सेसू |{
<ref>JayP406.4</ref> }को अस साज मेरावै आनी बासुकि बँध सुमेरु मथानी |{
<ref>JayP406.5</ref> }को दधि मथै समुँद जस मँथा करनी सार न कथनी कथा |{
<ref>JayP406.6</ref> }जौं लगि मथै न कोइ दै जीऊ सूधी अँगुरि न निकसै घीऊ |{
<ref>JayP406.7</ref> }लै नग मोर समुँद भा बटा गाढ परै तौ पै परगटा |{
<ref>JayP406d</ref> }लीलि रहा अब ढील होइ पेट पदारथ मेलि को उजियार करै जग झापाँ चाँद उघेलि |{
<ref>JayP407.1</ref> }ए गोसाइँ तू सिरजनहारू तूँ सिरिजा यहु समुँद अपारू |{
<ref>JayP407.2</ref> }तूँ जल ऊपर धरती राखे जगत भार लै भार न भाखे |{
<ref>JayP407.3</ref> }तूँ यह गँगन अंतरिख थाँभा जहाँ न टेक न थून्ही खाँभा |{
<ref>JayP407.4</ref> }चाँद सुरुज औ नखतन्ह पाँती तोरे डर धावहिं दिन राती |{
<ref>JayP407.5</ref> }पानी पवन अगिनि औ माँटी सब की पीठि तोरि है साँटी |{
<ref>JayP407.6</ref> }सो अमुरुख बाउर औ अंधा तोहि छाँड़ि औरहि चित बंधा |{
<ref>JayP407.7</ref> }घट घट जगत तोरि है डीठी मोहिं आपनि कछु सूझ न पीठी |{
<ref>JayP407d</ref> }पौन हुतें भा पानी पानि हुतें भै आगि आगि हुतें भै माँटी गोरख धंधै लागि |{
<ref>JayP408.1</ref> }तूँ जिउ तन मेरवसि दै आऊ तुँही बिछोवसि करसि मेराऊ |{
<ref>JayP408.2</ref> }चौदह भुवन सो तोरें हाथा जहँ लगि बिछुरे औ एक साथा |{
<ref>JayP408.3</ref> }सब कर मरम भेद तोहि पाहाँ रोम जमावसि टूटै तहाँ |{
<ref>JayP408.4</ref> }जानसि सबै अवस्था मोरी जस बिछुरी सारस कै जोरी |{
<ref>JayP408.5</ref> }एक मुए सँग मरै सो दूजी रहा न जाइ आइ सब पूजी |{
<ref>JayP408.6</ref> }झूरत तपत दगधि का मरऊँ कलपौं सीस बेगि निस्तरऊँ |{
<ref>JayP408.7</ref> }मरौं सो लै पदुमावति नाऊँ तूँ करतार करसि एक ठाऊँ |{
<ref>JayP408d</ref> }दुख जो पिरीतम भेंटि कै सुख जो न सोवै कोइ इहै ठाउँ मन डरपै मिलि न बिछोवा होइ |{
<ref>JayP409.1</ref> }कहि कै उठा समुँद महँ आवा काढ़ि कटार गरे लै लावा |{
<ref>JayP409.2</ref> }कहा समुंद्र पाप अब घटा बाँभन रूप आइ परगटा |{
<ref>JayP409.3</ref> }तिलक दुवादस मस्तक दीन्हे हाथ कनक बैसाखी लीन्हे |{
<ref>JayP409.4</ref> }मुंद्रा कान जनेऊ काँधे कनक पत्र धोती तर बाँधे |{
<ref>JayP409.5</ref> }पायन्ह कनक जराऊ पाऊँ दीन्ह असीस आइ तेहि ठाऊँ |{
<ref>JayP409.6</ref> }कहु रे कुँवर मोसौं एक बाता काहे लागि करसि अपघाता |{
<ref>JayP409.7</ref> }परिहँसि मरसि कि कौनेहु लाजा आपन जीउ देसि केहि काजा |{
<ref>JayP409d</ref> }जनि कटार कँठ लावसि समुझि देख जिउ आपु सकति हँकारि जीव जो काढ़ै महा दोख औ पापु |{
<ref>JayP410.1</ref> }को तुम्ह उतर देइ हो पाँड़े सो बोलै जाकर जिय भाँड़े |{
<ref>JayP410.2</ref> }जंबू दीप केर हौं राजा सो मैं कीन्ह जो करत न छाजा |{
<ref>JayP410.3</ref> }सिंघल दीप राज घर बारी सो मैं जाइ वियाही नारी |{
<ref>JayP410.4</ref> }लाख बोहित तेइँ दाइज भरे नग अमोल औ सब निरमरे |{
<ref>JayP410.5</ref> }रतन पदारथ मानिक मोंती हती न काहु के संपति ओती |{
<ref>JayP410.6</ref> }बहल घोर हस्ती सिंघली औ सँग कुँवर लाख दुइ बली |{
<ref>JayP410.7</ref> }तेहि गोहन सिंघल पदुमिनी एक सों एक चाहि रुपमनी |{
<ref>JayP410d</ref> }पदुमावति संसार रूपमनि कहँ लगि कहौं दुहेल एक सब आइ समुँद महँ खोएउँ हौं का जियौं अकेल |{
<ref>JayP411.1</ref> }हँसा समुँद होइ उठा अँजोरा जग जो बूड़ सब कहि कहि मोरा |{
<ref>JayP411.2</ref> }तोर होत तोहि परत न बेरा बूझि बिचारि तुँही केहि केरा |{
<ref>JayP411.3</ref> }हाथ मरोरि धुनै सिर पाँखी पै तोहि हिएँ न उघरी आँखी |{
<ref>JayP411.4</ref> }बहुतन्ह ऐस रोइ सिर मारा हाथ न रहा झूठ संसारा |{
<ref>JayP411.5</ref> }जौं पै जगत होति थिर माया सैंतत सिद्ध न पावत राया |{
<ref>JayP411.6</ref> }बड़ेन्ह जौं न सैंत औ गाड़ा देखा भार चूँवि कै छाड़ा |{
<ref>JayP411.7</ref> }पानी कै पानी महँ गई जौं तू बचा कुसल भई |{
<ref>JayP411d</ref> }जाकर दीन्ह कया जिउ लीन्ह चाह जब भाव धन लछिमी सब ताकरि लेइ तौ का पछिताव |{
<ref>JayP412.1</ref> }अनु पाँड़े फुरि कही कहानी जौं पावौं पदुमावति रानी |{
<ref>JayP412.2</ref> }तपि कै पाव उम्रि कर फूला पुनि तेहि खोइ सोइ पँथ भूला |{
<ref>JayP412.3</ref> }पुरुख न आपन नारि सराहा मुएँ गएँ सँवरा पै चाहा |{
<ref>JayP412.4</ref> }कहँ असि नारि जगत महँ होई कहँ अस जिवन मिलन सुख सोई |{
<ref>JayP412.5</ref> }कहँ अस रहस भोग अब करना ऐसे जियन चाहि भल मरना |{
<ref>JayP412.6</ref> }जहँ अस बरै समुँद नग दिया तहँ किमि जीव आछै मरजिया |{
<ref>JayP412.7</ref> }जस एइँ समुँद दीन्ह दुख मोकाँ दै हत्या झगरौं सिवलोकाँ |{
<ref>JayP412d</ref> }का मैं एहिक नसावा का एइँ सँवरा दाउ जाइ सरग पर होइहि एकर मोर नियाउ |{
<ref>JayP413.1</ref> }जौं तूँ मुवा कस रोवसि खरा न मुवा मरै न रोवै मरा |{
<ref>JayP413.2</ref> }जौं मर भया औ छाँड़ेसि माया बहुरि न करै मरन कै दाया |{
<ref>JayP413.3</ref> }जौं मर भया न बूड़ै नीरा बहत जाइ लागै पै तीरा |{
<ref>JayP413.4</ref> }तहूँ एक बाउर मैं भेंटा जैस राम दसरथ कर बेटा |{
<ref>JayP413.5</ref> }ओहू मेहरी कर परा बिछोवा एहि समुँद महँ फिरि फिरि रोवा |{
<ref>JayP413.6</ref> }पुनि जौं राम खोइ भा मरा तब एक अंत भएउ मिलि तरा |{
<ref>JayP413.7</ref> }तस मर होहि मूँदु अब आँखी लावौं तीर टेकु बैसाखी |{
<ref>JayP413d</ref> }बाउर अंध पेम कर लुबुधा सुनत ओहि भा बाट निमिखि एक महँ लेइ गा पदुमावति जेहि घाट |{
<ref>JayP414.1</ref> }पदुमावतिहि सोग तस बीता जस असोग बीरौ तर सीता |{
<ref>JayP414.2</ref> }कनक लता दुइ नारँग फरी तेहि के भार उठि सकै न खरी |{
<ref>JayP414.3</ref> }तेहि चढ़ि अलक भुअंगिनि डसा सिर पर रहै हिएँ परगसा |{
<ref>JayP414.4</ref> }रही म्रिनाल टेकि दुख दाधी आधा कँवल भई ससि आधी |{
<ref>JayP414.5</ref> }नलिनि खंड दुइ तस करिहाऊँ रोमावलि बिछोउ कर भाऊ |{
<ref>JayP414.6</ref> }रहै टूटि जस कंचन तागू कहँ पिउ मिलै जो देइ सोहागू |{
<ref>JayP414.7</ref> }पान न खंडै करै उपवासू सूख फूल तन रहा सुबासू |{
<ref>JayP414d</ref> }गँगन धरति जल पूरि चखु बूड़त होइ निसाँसु पिउ पिउ चात्रिक ज्यों ररै मरै सेवाति पियासु |{
<ref>JayP415.1</ref> }लखमिनि चंचल नारि परेवा जेहि सत देखु छरै कै सेबा |{
<ref>JayP415.2</ref> }रतनसेनि आवा जेहि घाटा अगुमन जाइ बैठ तेहि बाटा |{
<ref>JayP415.3</ref> }औ भै पदुमावति के रूपा कीन्हेसि छाँह जरै जनि धूपा |{
<ref>JayP415.4</ref> }देखि सो कँवल भँवर मन धावा साँस लीन्ह पै बास न पावा |{
<ref>JayP415.5</ref> }निरखत आई लखमिनी डीठी रतनसेनि तब दीन्ही पीठी |{
<ref>JayP415.6</ref> }जौं भलि होति लखमिनी नारी तब महेस कत होत भिखारी |{
<ref>JayP415.7</ref> }पुनि फिरि धनि आगे भै रोई पुरुख पीठि कस देखि बिछोई |{
<ref>JayP415d</ref> }हौं पदुमावति रानी रतनसेनि तूँ पीउ आनि समुँद महँ छाँड़ी अब रे देब मैं जीउ |{
<ref>JayP416.1</ref> }अनु हौं सोइ भँवर औ भोजू लेत फिरौं मालति कर खोजू |{
<ref>JayP416.2</ref> }मालति नारि भँवर अस पीऊ कह तोहि बास रहै थिर जीऊ |{
<ref>JayP416.3</ref> }तूँ को नारि करसि अस रोई फूल सोइ पै बास न होई |{
<ref>JayP416.4</ref> }हौं ओहि बास जीउ बलि देऊँ औरु फूल कै बास न लेऊँ |{
<ref>JayP416.5</ref> }भँवर जो सब फूलन्ह कर फेरा बास न लेइ मालतिहि हेरा |{
<ref>JayP416.6</ref> }जहाँ पाव मालति कर बासू बारने जीउ देइ होइ दासू |{
<ref>JayP416.7</ref> }कब वह बास पौन पहुँचावै नव तन होइ पेट जिउ आवै |{
<ref>JayP416d</ref> }भँवर मालतिहि पै चहै काँट न आवै डीठि सौंहे भाल छाय हिय पै फिरि देइ न पीठि |{
<ref>JayP417.1</ref> }तब हँसि बोली राजा आऊ देखेऊँ पुरुख तोर सति भाऊ |{
<ref>JayP417.2</ref> }निस्चै भँवर मालतिहि आसा लै गै पदुमावति के पासा |{
<ref>JayP417.3</ref> }पीउ पानि कँवला जसि तपा निकसा सूर समुँद महँ छपा |{
<ref>JayP417.4</ref> }मैं पावा सो समुँद के घाटा राजकुँवर मनि दिपै लिलाटा |{
<ref>JayP417.5</ref> }दसन दिपहिं जस हीरा जोती नैन कचोर भरें जनु मोंती |{
<ref>JayP417.6</ref> }भुजा लंक उर केहरि जीता मूरति कान्ह देख गोपीता |{
<ref>JayP417.7</ref> }जस नल तपत दामनहि पूँछा तस बिनु प्रान पिंड हैं छूँछा |{
<ref>JayP417d</ref> }जस तूँ पदिक पदारथ तैस रतन तोहि जोग मिला भँवर मालति कहँ करहुँ दोउ रस भोग |{
<ref>JayP418.1</ref> }पदिक पदारथ खीन जो होती सुनतहि रतन चढ़ी मुख जोती |{
<ref>JayP418.2</ref> }जानहुँ सुरुज कीन्ह परगासू दिन बहुरा भा कँवल बिगासू |{
<ref>JayP418.3</ref> }कँवल बिहँसि सुरुज मुख दरसा सूरुज कँवल दिस्टि सों परसा |{
<ref>JayP418.4</ref> }लोचन कँवल सिरीमुख सूरू भए अतियंत दुनहुँ रसमूरू |{
<ref>JayP418.5</ref> }मालति देखि भँवर गा भूली भँवर देखि मालति मन फूली |{
<ref>JayP418.6</ref> }डीठा दरसन भए एक पासा वह ओहि के वह ओहि के बासा |{
<ref>JayP418.7</ref> }कंचन डाहि दीन्ह जनु जीऊ उगवा सुरुज छूठि गा सीऊ |{
<ref>JayP418d</ref> }पाय परी धनि पिय के नैनन्ह सों रज मेंटि अचरज भएउ सबहि कहँ ससि कँवलहि भै भेंट |{
<ref>JayP419.1</ref> }ओहि दिन आइ रहे फुनाई पुनि भै बिदा समुद सैं जाई |{
<ref>JayP419.2</ref> }लखमिनि पदुमावति सैं भेंटी जो साखा उपनी सो मेंटी |{
<ref>JayP419.3</ref> }समदन दीन्ह पान कर बीरा भरि कै रतन पदारथ हीरा |{
<ref>JayP419.4</ref> }और पाँच नग दीन्ह बिसेखे स्रवन जो सुने नैन नहिं देखे |{
<ref>JayP419.5</ref> }एक जो अंब्रित दोसर हंसू औ सोनहा पंछी कर बंसू |{
<ref>JayP419.6</ref> }और दीन्ह सावक सादूरू दीन्ह परस नग कंचन मूरू |{
<ref>JayP419.7</ref> }तरुन तुरंगम दुऔ चढ़ाए जल मानुस अगुवा सँग लाए |{
<ref>JayP419d</ref> }भेंटि घाट समदन कै फिरे नाइ कै माथ जल मानुस तब बहुरे जब आए जग्रनाथ |{
<ref>JayP420.1</ref> }जगरनाथ जौं देखेन्हि आई भोजन रींधा हाट बिकाई |{
<ref>JayP420.2</ref> }राजैं पदुमावति सौं कहा साँठ नाठि किछु गाँठि न रहा |{
<ref>JayP420.3</ref> }साँठ होइ जासौ सो बोला निसँठा पुरुख पात पर डोला |{
<ref>JayP420.4</ref> }साँठें राँक चलै मौराई निसँठ राउ सब कह बौराई |{
<ref>JayP420.5</ref> }साँठें ओद गरब तन फूला निसँठें बोद बुद्धि बल भूला |{
<ref>JayP420.6</ref> }साँठें जाग नींद निसि जाई निसँठें खिन आवै औंघाई |{
<ref>JayP420.7</ref> }साँठें द्रिस्टि जोत होइ नैना निसँठें हियँ न आव मुख बैना |{
<ref>JayP420d</ref> }साँठें रहै सुधीनता निसठें आगरि भूख बिनु गथ पुरुख पतंग ज्यौं ठाठ ठाढ़ पै सूख |{
<ref>JayP421.1</ref> }पदुमावति बोली सुनु राजा जीव गएँ घन कवने काजा |{
<ref>JayP421.2</ref> }अहा दरब तब लीन्ह न गाँठी पुनि कत मिलै लच्छि जौं नाठी |{
<ref>JayP421.3</ref> }मुकुतें साँबर गाँठि जो करई सँकरें परे सोइ उपकरई |{
<ref>JayP421.4</ref> }जौं तन पंख जाइ जहँ ताका पैग पहार होइ जौं थाका |{
<ref>JayP421.5</ref> }लखिमिनि अहा दीन्ह मोहि बीरा भरि कै रतन पदारथ हीरा |{
<ref>JayP421.6</ref> }काढ़ि एक नग बेगि भँजावा बहुरी लछि फेरि दिनु पावा |{
<ref>JayP421.7</ref> }दरब भरोस करै जनि कोई दरब सोइ जो गाँठीं होई |{
<ref>JayP421d</ref> }जोरि कटक पुनि राजा घर कहँ कीन्ह पयान देवसहि भान अलोपा बासुकि इंद्र सँकान |{
<ref>JayP422.1</ref> }चितउर आइ नियर भा राजा बहुरा जीत इंद्र अस गाजा |{
<ref>JayP422.2</ref> }बाजन बाजै होइ अँदोरा आवहिं हस्ति बहल औ घोरा |{
<ref>JayP422.3</ref> }पदुमावति चंडोल बईठी पुनि गै उलटि सरग सौं डीठी |{
<ref>JayP422.4</ref> }यह मन ऐंठा रहै न सूधा बिपति न सँवरै सँपतिहि लुबुधा |{
<ref>JayP422.5</ref> }सहस बरिख दुख जरै जो कोई घरी एक सुख बिसरै सोई |{
<ref>JayP422.6</ref> }जोगिन्ह इहै जानि मन मारा तउव न मुवा यह मन औ पारा |{
<ref>JayP422.7</ref> }रहै न बाँधाँ बाँधा जेही तेलिया मुवा डारु पुनि तेही |{
<ref>JayP422d</ref> }मुहमद यह मन अमर है कहु किमि मारा जाइ ग्यान सिला सौं जौं घँसै घँसतहिं घँसत बिलाइ |{
<ref>JayP423.1</ref> }नागमती कहँ अगम जनावा गै सो तपनि बरखा रितु आवा |{
<ref>JayP423.2</ref> }अही जो मुई नागनि जसि तचा जिउ पाएँ तन महँ भै सचा |{
<ref>JayP423.3</ref> }सब दुख जनु कँचुली गा छूटी होइ निसरी जनु बीर बहूटी |{
<ref>JayP423.4</ref> }जस भुइँ दहि असाढ़ पलुहाई परहिं बुंद औ सोंध बसाई |{
<ref>JayP423.5</ref> }ओहि भाँति पलुही सुख बारी उठे करिल नव कोंप सँवारी |{
<ref>JayP423.6</ref> }हुलसी गँग जस बाढ़ैं लेई जोबन लाग तरंगैं देई |{
<ref>JayP423.7</ref> }काम धनुक सर दै भै ठाढ़ी भागेउ बिरह रही जिसु डाढ़ी |{
<ref>JayP423d</ref> }पूँछहिं सखी सहेली हिरदै देखि अनंद आजू बदन तुव निरमल कहाँ उवा है चंद |{
<ref>JayP424.1</ref> }अब लगि सखी पवन हा ताता आजु लाग मोहि सीतल गाता |{
<ref>JayP424.2</ref> }महि हुलसै जस पावस छाहाँ तस हुलास उपना जिय माहाँ |{
<ref>JayP424.3</ref> }दसों दाउ कै गा जो दसहरा पलटा सोइ नाँउँ लै महरा |{
<ref>JayP424.4</ref> }अब जोबन गंगा होइ बाढ़ा औटन घटन मारि सब काढ़ा |{
<ref>JayP424.5</ref> }हरियर सब देखौं संसारू नए चार जानहुँ अवतारू |{
<ref>JayP424.6</ref> }भागेउ बिरह करत जो डाहू भा मुख चंद छूटि गा राहू |{
<ref>JayP424.7</ref> }लहकहिं नैन बाँह हिय खिला को दहुँ हितू आइ चह मिला |{
<ref>JayP424d</ref> }कहतहिं बात सखिन्ह सौं तेतखन आवा भाँट राजा आइ नियर भा मँदिल बिछावहु पाट |{
<ref>JayP425.1</ref> }सुनतहि खन राजा कर नाऊँ भा अनंद सब ठावँहि ठाऊँ |{
<ref>JayP425.2</ref> }पलटा कै पुरुखारथ राजा जस असाढ़ आवै दर साजा |{
<ref>JayP425.3</ref> }देखि सो छत्र भई जग छाहाँ हस्ति मेघ ओनए जग माहाँ |{
<ref>JayP425.4</ref> }सैन पूरि आए घन घोरा रहस चाउ बरिसै चहुँ ओरा |{
<ref>JayP425.5</ref> }धरति सरग अब होइ मेरावा भरिअहि पोखरि ताल तलावा |{
<ref>JayP425.6</ref> }लहकि उठा सब भुमिया नामा ठाँवहि ठाँव दूब अस जामा |{
<ref>JayP425.7</ref> }दादुर मोर कोकिला बोले हते अलोप जीभ सब खोले |{
<ref>JayP425d</ref> }भै असवार परथमै मिलै चले सब भाइ नदी अठारह गंडा मिलीं समुँद कहँ जाइ |{
<ref>JayP426.1</ref> }बाजत गाजत राजा आवा नगर चहूँ दिसि होइ बधावा |{
<ref>JayP426.2</ref> }बिहँसि आइ माता कहँ मिला जनु रामहि भेंटै कौसिला |{
<ref>JayP426.3</ref> }साजे मंदिल बंदनवारा औ बहु होइ मंगलाचारा |{
<ref>JayP426.4</ref> }आवा पदुमावति कै बेवानू नागमती धिकि उठा सो भानू |{
<ref>JayP426.5</ref> }जनहुँ छाँह महँ धूप देखाई तैस झार लागी जौं आई |{
<ref>JayP426.6</ref> }सहि नहिं जाइ सौति कै झारा दोसरे मंदिल दीन्ह उतारा |{
<ref>JayP426.7</ref> }भै अहान चहु खंड बखानी रतनसेनि पदुमावति आनी |{
<ref>JayP426d</ref> }पुहूप सुगंध संसार मनि रूप बखानि न जाइ हेम सेत औ गौर गाजना जगत बात फिरि आइ |{
<ref>JayP427.1</ref> }सब दिन बाजा दान दवाँवाँ भै निसि नागमती पहँ आवा |{
<ref>JayP427.2</ref> }नागमती मुख फेरि बईठी सौंह न करै पुरुख सौं डीठी |{
<ref>JayP427.3</ref> }ग्रीखम जरत छाँड़ि जो जाई पावस आव कवन मुख लाई |{
<ref>JayP427.4</ref> }जबहिं जरै परबत बन लागे औ तेहि झार पंखि उड़ि भागे |{
<ref>JayP427.5</ref> }अब साखा देखिअ औ छाहाँ कवने रहस पसारिअ बाहाँ |{
<ref>JayP427.6</ref> }कोउ नहिं थिरकि बैठ तेहि डारा कोउ नहिं करै केलि कुरुआरा |{
<ref>JayP427.7</ref> }तूँ जोगी होइगा बैरागी हौं जरि भई छार तोहि लागी |{
<ref>JayP427d</ref> }काह हँसति तूँ मोसौं किए जो और सौं नेहु तोहि मुख चमकै बीजुरी मोहि मुख बरसै मेंहु |{
<ref>JayP428.1</ref> }नागमती तूँ पहिलि बियाही कान्ह पिरीति डही जसि राही |{
<ref>JayP428.2</ref> }बहुते दिनन्ह आवै जौं पीऊ धनि न मिलै धनि पाहन जीऊ |{
<ref>JayP428.3</ref> }पाहन लोह पोढ़ जग दोऊ सोउ मिलहिं मन सँवरि बिछोऊ |{
<ref>JayP428.4</ref> }भलेहि सेत गंगा जल डीठा जउँन जो स्याम नीर अति मीठा |{
<ref>JayP428.5</ref> }काह भएउ तन दिन दस डहा जौं बरखा सिर ऊपर अहा |{
<ref>JayP428.6</ref> }कोउ केहि पास आस कै हेरा धनि वह दरस निरास न फेरा |{
<ref>JayP428.7</ref> }कंठ लाइ कै नारि मनाई जरी जो बेलि सींचि पलुहाई |{
<ref>JayP428d</ref> }फरे सहस साखा होइ दारिवँ दाख जँभीर सबैं पंखि मिलि आइ जोहारे लौटि उहै भै भीर |{
<ref>JayP429.1</ref> }जौं भा मेरु भएउ रँग राता नागमती हँसि पूँछी बाता |{
<ref>JayP429.2</ref> }कहहु कंत जो बिदेस लोभाने कसि धनि मिली भोग कस माने |{
<ref>JayP429.3</ref> }जौं पदुमावति है सुठि लोनी मोरे रूप कि सरबरि होनी |{
<ref>JayP429.4</ref> }जहाँ राधिका अछरिन्ह माहाँ चंद्रावलि सरि पूजन छाहाँ |{
<ref>JayP429.5</ref> }भँवर पुरुष अस रहै न राखा तजै दाख महुआ रस चाखा |{
<ref>JayP429.6</ref> }तजि नागेसरि फूल सोहावा कँवल बिसैंधे सौं मन लावा |{
<ref>JayP429.7</ref> }जौं नहवाइ भरिअ अरगजा तबहु गयंद धूरि नहिं तजा |{
<ref>JayP429d</ref> }काह कहौं हौं तोसौं किछौ न तोरे भाउ इहाँ बात मुख मोसौं उहाँ जीउ ओहि ठाँउ |{
<ref>JayP430.1</ref> }कही दुख कथा रैनि बिहानी भोर भएउ जहँ पदुमिनि रानी |{
<ref>JayP430.2</ref> }भान देख ससि बदन मलीनी कँवल नैन राते तन खीनी |{
<ref>JayP430.3</ref> }रैन नखत गनि कीन्ह बिहानू बिमल भई जस देखे भानू |{
<ref>JayP430.4</ref> }सुरुज हँसा ससि रोई डफारा टूटि आँसु नखतन्ह कै मारा |{
<ref>JayP430.5</ref> }रहै न राखे होइ निसाँसी तहँवहि जाहि जहाँ निसि बासी |{
<ref>JayP430.6</ref> }हौं कै नेहु आनि कुँव मेली सींचै लाग झुरानी बेली |{
<ref>JayP430.7</ref> }भए वै नैन रहँट की घरी भरीं ते ढारीं छूँछीं भरीं |{
<ref>JayP430d</ref> }सुभर सरोवर हंस जल घटतहि गएउ बिछोइ कँवल प्रीति नहिं परिहरै सूखि पंक बरु होइ |{
<ref>JayP431.1</ref> }पदुमावति तूँ जीव पराना जिय तें जगत पियार न आना |{
<ref>JayP431.2</ref> }तूँ जस कँवल बसी हिय माहाँ हौं होइ अलि बेधा तोहि पाहाँ |{
<ref>JayP431.3</ref> }मालति करी भँवर जौं पावा सो तजि आन फूल कित धावा |{
<ref>JayP431.4</ref> }अनु हौं सिंघल कै पदुमिनी सरि न पूज जम्बू नागिनी |{
<ref>JayP431.5</ref> }हौं सुगन्ध निरमलि उजियारी वह बिख भरी डरावनि कारी |{
<ref>JayP431.6</ref> }मोरें बास भँवर सँग लागहिं ओहि देखें मानुस डरि भागहिं |{
<ref>JayP431.7</ref> }हौं पूरुख कै चितवौं डीठी जेहिं के जियँ असि अहौं पईठी |{
<ref>JayP431d</ref> }ऊँचे ठाँव जो बैठै करै न नीचेहँ संग जहाँ सो नागिनि हिरगै काह कहिअ सो अंग |{
<ref>JayP432.1</ref> }पलुही नागमती कै बारी सोन फूल फूली फुलवारी |{
<ref>JayP432.2</ref> }जावँत पंखि अहे सब डहे ते बहुरे बोलत गहगहे |{
<ref>JayP432.3</ref> }सारौ सुवा महरि कोकिला रहसत आइ पपीहा मिला |{
<ref>JayP432.4</ref> }हारिल सबद महोख सो आवा काग कोराहर करहिं सोहावा |{
<ref>JayP432.5</ref> }भोग बेरास कीन्ह अब फेरा बासहिं रहसहिं करहिं बसेरा |{
<ref>JayP432.6</ref> }नाचहिं पंडुक मोर परेवा निफल न जाइ काहु कै सेवा |{
<ref>JayP432.7</ref> }होइ उँजियार बैठि जसि तपी खूसट मुहँ न देखावहिं छपी |{
<ref>JayP432d</ref> }नागमती सब साथ सहेलीं अपनी बारी माहँ फूल चुनहिं फर चूरहिं रहस कोड सुख छाँह |{
<ref>JayP433.1</ref> }जाही जूही तेहिं फुलवारी देखि रहस सहि सकी न बारी |{
<ref>JayP433.2</ref> }दूतिन्ह बात न हिएँ समानी पदुमावति सौं कहा सो आनी |{
<ref>JayP433.3</ref> }नागमती फुलवारी वारी भँवर मिला रस करी सँवारी |{
<ref>JayP433.4</ref> }सखी साथ सब रहसहिं कूदहीं औ सिंगार हार जनु गूंदहिं |{
<ref>JayP433.5</ref> }तहँ जो बिकावरि तुम्ह सो लरना बकुचुन कहौं लहौं जस करना |{
<ref>JayP433.6</ref> }नागमती नागेसरि रानी कँवल न आछै अपनी बानी |{
<ref>JayP433.7</ref> }जस सेवती गुलाल चँबेली तैसि एक जनि उहौ अकेली |{
<ref>JayP433d</ref> }अति जो सुदरसन कूजा तब सत बरगहि जोग मिला भँवर नागेसरि सेंती दैय दीन्ह सुख भोग |{
<ref>JayP434.1</ref> }सुनि पदुमावति रिस न नेवारी सखी साथ आई तेहि बारी |{
<ref>JayP434.2</ref> }दुऔ सबति मिलि पाठ बईठीं हियँ बिरोध मुख बातैं मीठीं |{
<ref>JayP434.3</ref> }बारी दिस्टि सुरंग सुठि आई हँसि पदुमावति बात चलाई |{
<ref>JayP434.4</ref> }बारी सुफल आहि तुम्ह रानी है लाई पै लाइ न जानी |{
<ref>JayP434.5</ref> }नागेसरि औ मालति जहाँ सखदराउ न चाहिअ तहाँ |{
<ref>JayP434.6</ref> }अहा जो मधुकर कँवल पिरीती लागेउ आइ करील की रीती |{
<ref>JayP434.7</ref> }जो अँबिली बाँको हिय माहाँ तेहि न भाव नाँरग कै छाहाँ |{
<ref>JayP434d</ref> }पहिलें फूल कि दहुँ फर देखिअ हिएँ बिचारि आँब होइ जेहि ठाईं जाँबु लागि रहि आरि |{
<ref>JayP435.1</ref> }अनु तुम्ह कही नीकि यह सोभा पै फुल सोइ भँवर जेहि लोभा |{
<ref>JayP435.2</ref> }साँवरि जाँबु कस्तुरी चोवा आँब जो ऊँच तौ हिरदै रोवाँ |{
<ref>JayP435.3</ref> }तेहि गुन अस भै जाँबु पियारी लाई आनि माँझ कै बारी |{
<ref>JayP435.4</ref> }जल बाढ़ै ऊभै जो आई हिय बाँकी अँबली सिर नाई |{
<ref>JayP435.5</ref> }सो कस पराई बारी दूखी तजै पानि धावहि मुँह सूखी |{
<ref>JayP435.6</ref> }उठै आगि दुई डार अभेरा कौनु साथ तेहिं बैरी केरा |{
<ref>JayP435.7</ref> }जो देखी नागेसरि बारी लाग मरै सब सुग्गा सारी |{
<ref>JayP435d</ref> }जेहि तरिवर जो बाढ़ै रहै सो अपने ठाउँ तजि केसर औ कुंदहि जाउन पर अँबराउँ |{
<ref>JayP436.1</ref> }तुम्ह अँबराँउ लीन्ह का चूरी काहे भई नींबि बिख मूरी |{
<ref>JayP436.2</ref> }भई बैरि कत कुटिल कटैंली तेंदू कैथ चाहि बिगसैली |{
<ref>JayP436.3</ref> }नारँग दाख न तुम्हरी बारी देखि मरहिं जहँ सुग्गा सारी |{
<ref>JayP436.4</ref> }औ न सदाफर तुरुँज जँभीरा कटहर बड़हर लौकी खीरा |{
<ref>JayP436.5</ref> }कँवल के हिय रोंवा तौ केसरि तेहिं नहिं सरि पूजै नागेसरि |{
<ref>JayP436.6</ref> }जहँ केसरि नहिं उबरै पूँछी बर पाकरि का बोलहिं छूँछीं |{
<ref>JayP436.7</ref> }जो फर देखिअ सोइअ फीका ताकर काह सराहिअ नीका |{
<ref>JayP436d</ref> }रहु अपनी तैं बारी मों सौं जूझु न बाँझ मालति उपम कि पूजै बन कर खूझा खाझ |{
<ref>JayP437.1</ref> }कँवल सो कवन सुपारी रोठा जेहि के हियँ सहस दुइ कोठा |{
<ref>JayP437.2</ref> }रहै न झाँपे आपन गटा सकति उघेल चाह परगटा |{
<ref>JayP437.3</ref> }कँवल पत्र दारिवँ तोरि चोली देखसि सूर देसि हँसि खोली |{
<ref>JayP437.4</ref> }ऊपर राता भीतर पियरा जारौं वहै हरदि अस हियरा |{
<ref>JayP437.5</ref> }इहाँ भँवर मुख बातन्ह लावसि उहाँ सुरुज हँसि हँसि तेहि रावसि |{
<ref>JayP437.6</ref> }सब निसि तपि तपि मरसि पियासी भोर भएँ पावसि पिय बासी |{
<ref>JayP437.7</ref> }सेजवाँ रोइ रोइ जल निसि भरसी तूँ मोसौं का सरबरि करसी |{
<ref>JayP437d</ref> }सुरुज किरिन तोहि रावै सरवरि लहरि न पूज करम बिहून ए दूनौ कोउ रे धोबि कोउ भूँज |{
<ref>JayP438.1</ref> }अनु हौं कँवल सुरुज कै जोरी जौं पिय आपन तौ का चोरी |{
<ref>JayP438.2</ref> }हौं ओहि आपन दरपन लेखौं करौं सिंगार भोर उठि देखौं |{
<ref>JayP438.3</ref> }मोर बिगास ओहिक परगासू तूँ जरि मरसि निहारि अकासू |{
<ref>JayP438.4</ref> }हौं ओहि सौं वह मो सौं राता तिमिर बिलाइ होत परभाता |{
<ref>JayP438.5</ref> }कँवल के हिरदै मँह जौं गटा हरिहर हार कीन्ह का घटा |{
<ref>JayP438.6</ref> }जाकर देवस ताहि पै भावा कारि रैनि कत देखै पावा |{
<ref>JayP438.7</ref> }तूँ उँबरी जेहिं भीतर माँखा चाँटिहि उठे मरन कै पाँखा |{
<ref>JayP438d</ref> }धोबिन धोवै बिख हरै अंब्रित सौं सरि पाव जेहि नागिनि डसु सो मरै लहरि सुरुज कै आव |{
<ref>JayP439.1</ref> }जौं कटहर बड़हर तौ बड़ेरी तोहि अस नाहिं जो कोका बेरी |{
<ref>JayP439.2</ref> }स्यामि जानु मोर तुरुँज जँभीरा करुई नींबि तौ छाँह गँभीरा |{
<ref>JayP439.3</ref> }नरियर दाख ओहि कहँ राखौं गलि गलि जाउँ न सौतहिं भाखौं |{
<ref>JayP439.4</ref> }तोरे कहें होइ मोर काहा फर बिनु बिरिख कोइ ढेल न बाहा |{
<ref>JayP439.5</ref> }नवै सदा फर सो नित फरई दारिवँ देखि फाटि हिय मरई |{
<ref>JayP439.6</ref> }जैफर लैंग सुपारी हारा मिरिचि होइ जो सहै न पारा |{
<ref>JayP439.7</ref> }हौं सो पान रँग पूज न कोऊ बिरह जो जरै चून जारि होऊ |{
<ref>JayP439d</ref> }लाजन्ह बूड़ि मरसि नहिं ऊभि उठावसि माँथ हौं रानी पिउ राजा तो कह जोगी नाथ |{
<ref>JayP440.1</ref> }हौ पदुमिनी मानसर केवा भँवर मराल करहि निति सेवा |{
<ref>JayP440.2</ref> }पूजा जोग दैंय हौं गढ़ी मुनि महेस के माँथें चढ़ी |{
<ref>JayP440.3</ref> }जानै जगत कँवल कै करी तोहि असि नाहिं नागिन बिखभरी |{
<ref>JayP440.4</ref> }तूँ सब लेसि जगत के नागा कोइलि भैसि न छाँड़सि कागा |{
<ref>JayP440.5</ref> }तूँ भुँजइलि हौं हंसिनि गोरी मोहि तोहि मोंति पोति कै जोरी |{
<ref>JayP440.6</ref> }कंचम करी रतन नग बना जहाँ पदारथ सोह न पना |{
<ref>JayP440.7</ref> }तूँ रे राहू हौं ससि उजियारी दिनहि कि पूजै निसि अँधियारी |{
<ref>JayP440d</ref> }ठाढ़ि होसि जेहि ठाईं मसि लागै तेहि ठाऊँ तेहि डर राँध न बैठौं जनि साँवरि होइ जाउँ |{
<ref>JayP441.1</ref> }फूलु न कवल भान के उएँ मैल पानि होइहि जरि छुएँ |{
<ref>JayP441.2</ref> }भँवर फिरहिं तोरे नैनाहाँ लुबुध बिसाँइधि सब तोहि पाहाँ |{
<ref>JayP441.3</ref> }मंछ कच्छ दादुर तोहि पासा बग पंखी निसि बासर बासा |{
<ref>JayP441.4</ref> }जो जो पंखि पास तोहि गए पानी महँ सो बिसाँइधि भए |{
<ref>JayP441.5</ref> }सहस बार जौं धोवौ कोई तबहूँ बिसाँइधि जाइ न धोई |{
<ref>JayP441.6</ref> }जौं उजियार चाँद होइ उई बदन कलंक डोवँ कै छुई |{
<ref>JayP441.7</ref> }औ मोहि तोहि निसि दिन कर बीचू राहु के हाथ चाँद कै मीचू |{
<ref>JayP441d</ref> }काह कहौं ओहि पिय कहँ मोहिं पर धरेसि अँगार तेहि के खेल भरोसें तुइँ जीता मोरि हार |{
<ref>JayP442.1</ref> }तोर अकेला जीतेउँ हारू मैं जीता जग केर सिंगारू |{
<ref>JayP442.2</ref> }बदन जीतेउँ जो ससि उजियारी बेनी जीतेउँ भुअंगिनि कारी |{
<ref>JayP442.3</ref> }लोयन जीतेउँ म्रिग के नैना कंठ जीतेउँ कोकिला के बैना |{
<ref>JayP442.4</ref> }भैंह जीतेउँ अर्जुन धनुधारी गीवँ जीतेऊँ तँवचूरि पुछारी |{
<ref>JayP442.5</ref> }नासिक जीतेउँ पुहुप तिल सूवा सूक जीतेउँ बेसरि होइ उवा |{
<ref>JayP442.6</ref> }दमिनि जीतेउँ दसन चमकाहीं अधर रंग रबि जीतेउँ सबाहीं |{
<ref>JayP442.7</ref> }केहरि जीत लंक मैं लीन्हा जीत मराल चाल ओइ दीन्हा |{
<ref>JayP442d</ref> }पुहुप बास मलयागिरि जीतेउँ परिमल अंग बसाइ तूँ नागिन मोरि आसा लुबुधी मरसि कि हिरकौं जाइ |{
<ref>JayP443.1</ref> }का तोहि गरब सिंगार पराएँ अबहीं लेहि लूसि सब ठाएँ |{
<ref>JayP443.2</ref> }हौं साँवरि सलोनि सुभ नैना सेत चीर मुख चात्रिक बैना |{
<ref>JayP443.3</ref> }नासिक खरग फूल धुवतारा भौहैं धनुक गँगन को पारा |{
<ref>JayP443.4</ref> }हीरा दसन सेत औ स्यामा छपै बिज्जु जौं बिहँसै रामा |{
<ref>JayP443.5</ref> }बिद्रुम अधर रंग रस राते जूड़ अमीं अस रबि परभाते |{
<ref>JayP443.6</ref> }चाल गयंद गरब अति भरी बिसा लंक नागेसरि करी |{
<ref>JayP443.7</ref> }साँवरि जहाँ लोनि सुठि नीकी का गोरी सरबरि कर फीकी |{
<ref>JayP443d</ref> }पुहुप बास हौं पवन अधारी कँवल मोर तरहेल जब चाहौं धरि केस ओनावौं तोर मरन मोर खेल |{
<ref>JayP444.1</ref> }पदुमावति सुन उतर न सही नागमती नागिन जिमि गही |{
<ref>JayP444.2</ref> }ओइँ ओहि कहँ ओइँ ओहि कहँ गहा गहा गहिन तस जाइ न कहा |{
<ref>JayP444.3</ref> }दुऔ नवल भर जोबन गाजीं अछरीं जानु अखारें बाजीं |{
<ref>JayP444.4</ref> }भा बाँहनि बाँहनि सौं जोरा हिया हिया सों बाग न मोरा |{
<ref>JayP444.5</ref> }कुच सौं कुच जौं सौहें आने नवहिं न नाए टूटहिं ताने |{
<ref>JayP444.6</ref> }कुंभ स्थल जेउँ गज मैमंता दूनौ अल्हर भिरे चौदंता |{
<ref>JayP444.7</ref> }देव लोक देखत मुए ठाढ़े लागे बान हियँ जाहिं न काढ़े |{
<ref>JayP444d</ref> }जानहुँ दीन्ह ठग लाड़ू देखि आइ तस मींचु रहा न कोइ धरहरिया करै जो दुहुँ महँ बीचु |{
<ref>JayP445.1</ref> }पवन स्रवन राजा के लागा लरहिं दुऔ पदुमावति नागा |{
<ref>JayP445.2</ref> }दूऔ सम साँवरि औ गोरी मरहिं तो कहँ पावसि असि जोरी |{
<ref>JayP445.3</ref> }चलि राजा आवा तेहि बारीं जरत बुझाईं दूनौ नारीं |{
<ref>JayP445.4</ref> }एक बार जिन्ह पिउ मन बूझा काहे कौं दोसरे सौं जूझा |{
<ref>JayP445.5</ref> }ऐस ग्यान मन जान न कोई कबहूँ राति कबहूँ दिन होई |{
<ref>JayP445.6</ref> }धूप छाँह दुइ पिय के रंगा दूनौं मिली रहहु एक संगा |{
<ref>JayP445.7</ref> }जूझब छाँड़हु बूझहु दोऊ सेव करहु सेवाँ कछु होऊ |{
<ref>JayP445d</ref> }तुम्ह गंगा जमुना दुइ नारी लिखा मुहम्मद जोग सेव करहु मिलि दूनहुँ औ मानहु सुख भोग |{
<ref>JayP446.1</ref> }राघौ चेतनि चेतनि महा आइ ओरँगि राजा के रहा |{
<ref>JayP446.2</ref> }चित चिंता जानै बहु भेऊ कबि बियास पंडित सहदेऊ |{
<ref>JayP446.3</ref> }बरनी आइ राज कै कथा सिंघल कबि पिंगल सब मथा |{
<ref>JayP446.4</ref> }कवि ओहि सुनत सीस पै धुना स्रवन सों नाद बेद कबि सुना |{
<ref>JayP446.5</ref> }दिस्टि सो धर्म पंथ जेहि सूझा ग्यान सो परमारथ मन बूझा |{
<ref>JayP446.6</ref> }जोग सो रहै समाधि समाना भोग सो गुनी केर गुन जाना |{
<ref>JayP446.7</ref> }बीर सो रिस मारैं मन गहा सोइ सिंगार पाँच भल कहा |{
<ref>JayP446d</ref> }बेद भेद जस बररुचि चित चिंता तस चेत राजा भोज चतुर्दस बिद्या भा चेतन सौं हेत |{
<ref>JayP447.1</ref> }घरी अचेत होइ जौं आई चेतन कर पुनि चेत भुलाई |{
<ref>JayP447.2</ref> }भा दिन एक अमावस सोई राजैं कहा दुइज कब होई |{
<ref>JayP447.3</ref> }राघौ के मुख निकसा आजू पँडितन्ह कहा काल्हि बड़ राजू |{
<ref>JayP447.4</ref> }राजैं दुहूँ दिसा फिर देखा को पंडित बाउर को सरेखा |{
<ref>JayP447.5</ref> }पैज टेकि तब पँडितन्ह बोला झूठा वेद बचन जौं डोला |{
<ref>JayP447.6</ref> }राघौ करत जाखिनी पूजा चहत सो रूप देखावत दूजा |{
<ref>JayP447.7</ref> }तेहि बर भए पैज कै कहा झूठ होई सो देस न रहा |{
<ref>JayP447d</ref> }राघौ पूजा जाखिनी दुइज देखावा साँझ पंथ गरंथ न जे चलहिं ते भूलहिं बन माँझ |{
<ref>JayP448.1</ref> }पंडित कहहिं हम परा न धोखा यह सो अगस्ति समुँद जेइँ सोखा |{
<ref>JayP448.2</ref> }सो दिन गएउ साँझ भौ दूजी देखिअ दूजि घरी वह पूजी |{
<ref>JayP448.3</ref> }पंडितन्ह राजहिं दीन्ह असीसा अब कसिअइ कंचन औ सीसा |{
<ref>JayP448.4</ref> }जौं वह दूजि कालिन्ह कै होती आजु तीजि देखिअति तसि जोती |{
<ref>JayP448.5</ref> }राघौ काल्हि दिस्टि बँध खेला सभा मोहि चेटक सिर मेला |{
<ref>JayP448.6</ref> }एहि कर गुरू चमारिन लोना सिखा काँवरू पाढ़ित टोना |{
<ref>JayP448.7</ref> }दूजि अमावस महँ जो देखावै एक दिन राहु चाँद कहँ लावै |{
<ref>JayP448d</ref> }राज बार अस गुनी न चाहिअ जेहि टोना कर खोज एहि छंद ठगबिद्या डहँका राजा भोज |{
<ref>JayP449.1</ref> }राघौ बैन जो कंचन रेखा कसें बान पीतर अस देखा |{
<ref>JayP449.2</ref> }अग्याँ भई रिसान नरेसू मारौं काह निसारौं देसू |{
<ref>JayP449.3</ref> }तब चेतन चित चिंता गाजा पंडित सो जो वेद मति साजा |{
<ref>JayP449.4</ref> }कबि सो पेम तंत कबिराजा झूंठ साच जेहि कहत न साजा |{
<ref>JayP449.5</ref> }खोट रतन सेवा फटिकरा कहँ खर रतन जो दारिद हरा |{
<ref>JayP449.6</ref> }चहै लच्छि बाउर कबि सोइ जेहि सुरसती लच्छि कित होई |{
<ref>JayP449.7</ref> }कबिता सँग दारिद मति भंगी कांटइ कुटिल पुहुप के संगी |{
<ref>JayP449d</ref> }कबिता चेला बिधि गुरु सीप सेवाती बुंद तेहि मानुस कै आस का जो मरजिया समुंद |{
<ref>JayP450.1</ref> }यह रे बात पदुमावति सुनी चला निसरि कै राघौ गुनी |{
<ref>JayP450.2</ref> }कै गियान धनि अगम बिचारा भल न कीन्ह अस गुनी निसारा |{
<ref>JayP450.3</ref> }जेइँ जाखिनी पूजि ससि काढ़ी सुरुज के ठाउँ करै पुनि ठाढ़ी |{
<ref>JayP450.4</ref> }कबि कै जीभ खरग हिरवानी एक दिसि आग दोसर दिसि पानी |{
<ref>JayP450.5</ref> }जनि अजगुत काढ़ै मुख भोरें जस बहुतें अपजस होइ थोरें |{
<ref>JayP450.6</ref> }राघौ चेतनि बेगि हँकारा सुरुज गरह भा लेहु उतारा |{
<ref>JayP450.7</ref> }बाँभन जहाँ दक्खिना पावा सरग जाइ जौं होइ बोलावा |{
<ref>JayP450d</ref> }आवा राघौ चेतनि धौराहर के पास ऐस न जानै हिरदैं बिजुरी बसै अकास |{
<ref>JayP451.1</ref> }पदुमावति सो झरोखें आई निहकलंक जसि ससि देखराई |{
<ref>JayP451.2</ref> }तेतखन राघौ दीन्ह असीसा जनहुँ चकोर चंद मुख दीसा |{
<ref>JayP451.3</ref> }पहिरें ससि नखतन्ह कै मारा धरती सरग भएउ उजियारा |{
<ref>JayP451.4</ref> }औ पहिरें कर कंगन जोरी लहै सो एक एक नग नव कोरी |{
<ref>JayP451.5</ref> }कंगन काढ़ि सो एक अडारा काढ़त हार टूटि गौ मारा |{
<ref>JayP451.6</ref> }जानहुँ चाँद टूट लै तारा छूटेउ सरग काल कर धारा |{
<ref>JayP451.7</ref> }जानहुँ सुरुज टूट लै करा परा चौंधि चित चेतनि हरा |{
<ref>JayP451d</ref> }परा आइ भुइँ कंगन जगत भएउ उजियार राघौ मारा बीजुरी बिसँभर कछु न सँभार |{
<ref>JayP452.1</ref> }पदुमावति हँसि दीन्ह झरोखा अब तो गुनी मरै मोह दोखा |{
<ref>JayP452.2</ref> }सखीं सरेखीं देखहिं धाई चेतन अचेत परा केहि घाई |{
<ref>JayP452.3</ref> }चेतन परा न एकौ चेतू सबन्हि कहा एहि लाग परेतू |{
<ref>JayP452.4</ref> }कोइ कह काँप आहि सनिपातू कोई कह आहि मिरगिया बातू |{
<ref>JayP452.5</ref> }कोइ कह लाग पवन कर झोला कैसेहुँ समुझि न राघौ बोला |{
<ref>JayP452.6</ref> }पुनि उठारि बैसारिन्हि छाहाँ पूँछहि कौनि पीर जिय माहाँ |{
<ref>JayP452.7</ref> }दहुँ काहू के दरसन हरा कै एहि धूत भूत छँद छरा |{
<ref>JayP452d</ref> }कै तोहि दीन्ह काहु किछु कै रे डसा तूँ साँप कहु सचेत होइ चेतन देह तोरि कस काँप |{
<ref>JayP453.1</ref> }भएउ चेत चेतन तब जागा बकत न आव टकटका लागा |{
<ref>JayP453.2</ref> }पुनि जौं बोला बुधि मति खोवा नैन झरोखा लाएँ रोवा |{
<ref>JayP453.3</ref> }बाउर बहिर सीस पै धुना आप न कहै पराए न सुना |{
<ref>JayP453.4</ref> }जनहुँ लाई काहुँ ठगौरी खिन पुकार खिन बाँधै पौरी |{
<ref>JayP453.5</ref> }हौं रे ठगा एहि चितउर माहाँ कासौं कहौं जाउँ केहि पाँहा |{
<ref>JayP453.6</ref> }यह राजा सुठि बड़ हत्यारा जेइँ अस ठग राखा उजियारा |{
<ref>JayP453.7</ref> }ना कोइ बरज न लाग गोहारी अस एहि नगर होइ बटवारी |{
<ref>JayP453d</ref> }दिस्टि दिए ठगलाडू अलक फाँस पर गींव जहाँ भिखारि न बाँचहि तहाँ बाँच को जीव |{
<ref>JayP454.1</ref> }कत धौराहर आइ झरोखें लै गै जीव दक्खिना धोखें |{
<ref>JayP454.2</ref> }सरग सूर ससि करै अँजोरी तेहि तें अधिक देउँ केहि जोरी |{
<ref>JayP454.3</ref> }ससि सूरहि जौं होति यह जोती दिन भा रहत रैनि नहिं होती |{
<ref>JayP454.4</ref> }सो हँकारि मोहि कंगन दीन्हा दिस्टि न परै जीव हरि लीन्हा |{
<ref>JayP454.5</ref> }नैन भिखारि ढीठ सत छाँड़े लागे तहाँ बान बिखु गाड़े |{
<ref>JayP454.6</ref> }नैनहिं नैन जो बेधि समाने सीस धुनहिं नहिं निसरहिं ताने |{
<ref>JayP454.7</ref> }नवहिं न नाएँ निलज भिखारी तबहुँ न रहहिं लागि मुख कारी |{
<ref>JayP454d</ref> }कत करमुखे नैन भए जीव हरा जेहि बाट सरवर नीर विछोह जेउँ तरकि तरकि हिय फाट |{
<ref>JayP455.1</ref> }सखिन्ह कहा चेतनि बिसँभरा हिएँ चेतु जिय जासि न मरा |{
<ref>JayP455.2</ref> }जौं कोई पावै आपन माँगा ना कोइ मरै न काहू खाँगा |{
<ref>JayP455.3</ref> }वह पदुमावति आहि अनूपा बरनि न जाइ काहु के रूपा |{
<ref>JayP455.4</ref> }जेइँ चीन्हा सो गुपुत चलि गएऊ परगट काह जीव बिनु भएऊ |{
<ref>JayP455.5</ref> }तुम्ह अस बहुत बिमोहित भए धुनि धुनि सीस जीव दै गए |{
<ref>JayP455.6</ref> }बहुतन्ह दीन्ह नाइ कै गीवा उतरु न देइ मार पै जीवाँ |{
<ref>JayP455.7</ref> }तूँ पुनि मरब होब जरि भूई अबहुँ उघेलु कान कै रूई |{
<ref>JayP455d</ref> }कोई माँगि मरै नहिं पावै कोइ बिनु माँगा पाउ तूँ चेतनि औरहि समुझावहि दहुँ तोहि को समुझाउ |{
<ref>JayP456.1</ref> }भएउ चेत चित चेतनि चेता बहुरि न आइ सहौं दुख एता |{
<ref>JayP456.2</ref> }रोवन आइ परे हम जहाँ रोवत चले कवन सुख तहाँ |{
<ref>JayP456.3</ref> }जहँवाँ रहें साँसौ जिय केरा कौनु रहिन मकु चलैं सबेरा |{
<ref>JayP456.4</ref> }अब यह भीख तहाँ होई माँगौ तेत देइ जग जरमि न खाँगौं |{
<ref>JayP456.5</ref> }औँ अस कंगनु पावौं दूजी दारिद हरै इंछ मन पूजी |{
<ref>JayP456.6</ref> }ढीली नगर आदि तुरकानू साहि अलाउदीन सुलतानू |{
<ref>JayP456.7</ref> }सोन जरै जेहि की टकसारा बारह बानी परहिं दिनारा |{
<ref>JayP456d</ref> }तहाँ जाइ यह कँवल अभासौ जहाँ अलाउददीन सुनि कै चढ़ै भानु होइ रतन होइ जल मीन |{
<ref>JayP457.1</ref> }राघौ चेतन कीन्ह पयाना ढीली नगर जाइ नियराना |{
<ref>JayP457.2</ref> }जाइ साहि के बार पहूँचा देखा राज जगत पर ऊँचा |{
<ref>JayP457.3</ref> }छतिस लाख ओरगन्ह असवारा बीस सहस हस्ती दरबारा |{
<ref>JayP457.4</ref> }जाँवत तपै जगत महँ भानू ताँवत राज करै सुलतानू |{
<ref>JayP457.5</ref> }चहूँ खंड के राजा आवहिं होइ अस मर्द जोहारि न पावहिं |{
<ref>JayP457.6</ref> }मन तिवान कै राघौ झूरा नहिं उबारु जिय कादर पूरा |{
<ref>JayP457.7</ref> }जहाँ झुराहिं दिहें सिर छाता तहाँ हमार को चालै बाता |{
<ref>JayP457d</ref> }अरध उरध नहिं सूझै लाखन्ह उमरा मीर अब खुर खेह जाब मिलि आइ परे तेहि भीर |{
<ref>JayP458.1</ref> }पातसाहि सब जाना बूझा सरग पतार रैनि दिन सूझा |{
<ref>JayP458.2</ref> }जौं राजा अस सजग न होई काकर राज कहाँ कर कोई |{
<ref>JayP458.3</ref> }जगत भार वहि एक सँभारा तौ थिर रहै सकल संसारा |{
<ref>JayP458.4</ref> }औ अस ओहिक सिंघासन ऊँचा सब काहू पर दिस्टि पहूँचा |{
<ref>JayP458.5</ref> }सब दिन राज काज सुख भोगी रैनि फिरै घर घर होइ जोगी |{
<ref>JayP458.6</ref> }राँव राँक सब जावँत जाती सब की चाह लेइ दिन राती |{
<ref>JayP458.7</ref> }पंथी परदेसी जेत आवहिं सब की बात दूत पहुँचावहिं |{
<ref>JayP458d</ref> }यहु रे बात तहँ पहुँची सदा छत्र सुख छाँह बाँभन एक बार है कँगन जराऊ बाँह |{
<ref>JayP459.1</ref> }मया साहि मन सुनत भिखारी परदेसी कहँ पूँछु हकारी |{
<ref>JayP459.2</ref> }हम पुनि है जाना परदेसा कौनु पंथ गवनब केहि भेसा |{
<ref>JayP459.3</ref> }ढीली राज चिंत मन गाढ़ी यह जग जैस दूध महँ साढ़ी |{
<ref>JayP459.4</ref> }सैंति बिरोरि छाछि कै फेरा मथि घिउ लीन्ह महिउ केहि केरा |{
<ref>JayP459.5</ref> }एहि ढीली कत होइ होइ गए कै कै गरब छार सब भए |{
<ref>JayP459.6</ref> }तेहि ढीली का रही ढिलाई साढी गाढि ढीलि जब ताईं |{
<ref>JayP459.7</ref> }रावन लंक जारि सब तापा रहा न जोबन औ तरुनापा |{
<ref>JayP459d</ref> }भीखि भिखारिहि दीजिऐ का बाँभनु का भाँट अग्याँ भई हँकारह धरती धरै लिलाट |{
<ref>JayP460.1</ref> }राघौ चेतनि हुत जो निरासा तेतखन बेगि बोलावा पासा |{
<ref>JayP460.2</ref> }सीस नाइ कै दीन्ह असीसा चमकत नगु कंगनु कर दीसा |{
<ref>JayP460.3</ref> }अग्याँ भई सो राघौ पाहाँ तूँ मंगन कंगन का बाहाँ |{
<ref>JayP460.4</ref> }राघौ बहुरि सीस भुइँ धरा जुग जुग राज भान कै करा |{
<ref>JayP460.5</ref> }पदुमिनि सिंघल दीप की रानी रतनसेनि चितउर गढ़ आनी |{
<ref>JayP460.6</ref> }कँवल न सरि पूजै तेहि बासाँ रूप न पूजै चंद अकासाँ |{
<ref>JayP460.7</ref> }जहाँ कँवल ससि सूर न पूजा केहि सरि देउँ औरु को पूजा |{
<ref>JayP460d</ref> }सो रानी संसार मनि दखिना कंगन दीन्ह आछरि रूप देखाइ कै धरि गहनें जिउ लीन्ह |{
<ref>JayP461.1</ref> }सुनि कै उतर साह मन हँसा जानहुँ बीज चमकि परगसा |{
<ref>JayP461.2</ref> }काँच जोग जहँ कंचन पावा मंगन तेहि सुमेरु चढावा |{
<ref>JayP461.3</ref> }नाउँ भिखारि जीभ मुख बाँची अबहुँ सँभारु बात कहु साँची |{
<ref>JayP461.4</ref> }कहँ असि नारि जगत उपराहीं जेहि की सरिस सूर ससि नाहीं |{
<ref>JayP461.5</ref> }जौं पदुमिनि तौ मंदिर मोरें सातौ दीप जहाँ कर जोरें |{
<ref>JayP461.6</ref> }सप्त दीप महँ चुनि चुनि आनी सो मोरें सोरह सौ रानी |{
<ref>JayP461.7</ref> }जौं उन्ह महँ देखसि एक दासी देखि लोन होइ लोन बेरासी |{
<ref>JayP461d</ref> }चहूँ खंड हौं चक्कवै जस रवि तवै अकास जौं पदुमिनि तौ मंदिल मोरें आछरि तौ कबिलास |{
<ref>JayP462.1</ref> }तुम्ह बड़ राज छत्रपति भारी अनु बाँभन हौं आहि भिखारी |{
<ref>JayP462.2</ref> }चारिहुँ खंड भीख कहँ बाजा उदै अस्त तुम्ह ऐस न राजा |{
<ref>JayP462.3</ref> }धरम राज औ सत कुलि माहाँ झूठ जो कहै जीभ केहि पाहाँ |{
<ref>JayP462.4</ref> }किछु जो चारि सब किछु उपराहीं सो एहि जंबु दीप महँ नाहीं |{
<ref>JayP462.5</ref> }पदुमिनि अंब्रित हंस सदूरू सिंघल दीप सो भलेहँ अँकूरू |{
<ref>JayP462.6</ref> }सातौ दीप देखि हौं आवा तब राघौ चेतनि कहवावा |{
<ref>JayP462.7</ref> }अग्याँ होइ न राखौं धोखा कहौं सो सब नारिन्हगुन दोखा |{
<ref>JayP462d</ref> }इहाँ हस्तिनी सिंघनी औ चित्रिनि बनबास कहाँ पदुमिनी पदुम सरि भँवर फिरहिं चहुँ पास |{
<ref>JayP463.1</ref> }पहिलें कहौं हस्तिनी नारी हस्ती कै परकीरति सारी |{
<ref>JayP463.2</ref> }कर औ पाय सुभर गियँ छोटी उर कै खीनि लंक कै मोंटी |{
<ref>JayP463.3</ref> }कुंभस्थल गज मैमँत आहीं गवन गयंद ढाल जनु बाहीं |{
<ref>JayP463.4</ref> }दिस्टि न आवै आपन पीऊ पुरुख पराएँ ऊपर जीऊ |{
<ref>JayP463.5</ref> }भोजन बहुत बहुत रति चाऊ अछवाई सों थोर सुभाऊ |{
<ref>JayP463.6</ref> }मद जस मंद बसाइ पसेरू औ बिसवास धरें जस देऊ |{
<ref>JayP463.7</ref> }डर औ लाज न एकौ हिएँ रहै जो राखें आँकुस दिएँ |{
<ref>JayP463d</ref> }गज गति चलै चहूँ दिसि हेरति लाइ जगत कहँ चोख वह हस्तिनी नारि पहिचानिअ सब हस्तिह गुन दोख |{
<ref>JayP464.1</ref> }दोसरें कहौं सिंघनी नारी करै बहुत बल अलप अहारी |{
<ref>JayP464.2</ref> }उर अति सुभर खीन अति लंका गरब भरी मन धरै न संका |{
<ref>JayP464.3</ref> }बहुत रोस चाहै पिय हना आगें घालि न काहूँ गना |{
<ref>JayP464.4</ref> }अपनै अलंकार ओहि भावा देखि न सकै सिंगार परावा |{
<ref>JayP464.5</ref> }मोंट माँसु रुचि भोजन तासू औ मुख आव बिंसाइधि बासू |{
<ref>JayP464.6</ref> }सिंघ कै चाल चलै डग ढीली रोवाँ बहुत होहि दुहुँ फीली |{
<ref>JayP464.7</ref> }दिस्टि तराहीं हेर न आगें जनु मथवाह रहै सिर लागें |{
<ref>JayP464d</ref> }सेजवाँ मिलत स्यामिहि लावै उर नख बान जे गुन सबै सिंघ के सो सिंघिनि सुलतान |{
<ref>JayP465.1</ref> }तीसरि कहौं चित्रिनी नारी महा चतुर रस पेम पियारी |{
<ref>JayP465.2</ref> }रूप सरूप सिंगार सवाई आछरि जसि नागरि अछवाई |{
<ref>JayP465.3</ref> }रोष न जानै हँसता मुखी जहँ असि नारि पुरुख सो सुखी |{
<ref>JayP465.4</ref> }अपने पिय कै जानै पूजा एक पुरुख तजि जान न दूजा |{
<ref>JayP465.5</ref> }चंद बदन रँग कुमुदिनि गोरी चाल सोहाइ हंस कै जोरी |{
<ref>JayP465.6</ref> }खीर खाँड किछु अलप अहारू पान फूल सौं बहुत पियारू |{
<ref>JayP465.7</ref> }पदुमिनि चाहि घाटि दुइ करा और सबै ओहि गुन निरमरा |{
<ref>JayP465d</ref> }चित्रिन जैस कमोद रँंग आव न बासना अंग पदुमिनि सब चदन अस भँवर फिरहिं तिन्ह संग |{
<ref>JayP466.1</ref> }चौथें कहौं पदुमिनी नारी पदुम गंध सो दैय सँवारी |{
<ref>JayP466.2</ref> }पदुमिनि जाति पदुम रँग ओहीं पदुम बास मधुकर सँग होहीं |{
<ref>JayP466.3</ref> }ना सुठि लाँबी ना सुठि छोटी ना सुठि पातरि ना सुठि मोंटी |{
<ref>JayP466.4</ref> }सोरह करा अंग होइ बनी वह सुलतान पदुमिनी गनी |{
<ref>JayP466.5</ref> }दीरघ चारि चारि लहु सोई सुभर चारि चारि खीन जो होई |{
<ref>JayP466.6</ref> }औ ससि बदन रंग सब मोहा चाल मराल चलत गति सोहा |{
<ref>JayP466.7</ref> }खीर न सहै अधिक सुकुवारा पान फूल के रहै अधारा |{
<ref>JayP466d</ref> }सोरह करा सँपूरन औ सोरहौ सिंगार अब तेहि भाँति बरन गुन जस बरनै संसार |{
<ref>JayP467.1</ref> }प्रथम केस दीरघ सिर होहीं औ दीरघ अंगुरी कर सोहीं |{
<ref>JayP467.2</ref> }दीरघ नैन तिक्ख तिन्ह देखा दीरघ गीवँ कंठ तिरि रेखा |{
<ref>JayP467.3</ref> }पुनि लघु दसन होहिं जस हीरा औ लघु कुच जस उतँग जँभीरा |{
<ref>JayP467.4</ref> }लघू लिलाट दुइज परगासू औ नाभी लघु चंदन बासू |{
<ref>JayP467.5</ref> }नासिक खीन खरग कै धारा खीन लंक जेहि केहरि हारा |{
<ref>JayP467.6</ref> }खीन पेट जानहुँ नहिं आँता खीन अधर बिद्रुम रंग राता |{
<ref>JayP467.7</ref> }सुभर कपोल देहिं मुख सोभा सुभर नितंब देखि मनि लोभा |{
<ref>JayP467d</ref> }सुभर बनी भुअडंड कलाई सुभर जाँघ गज चालि ये सोरहौ सिंगार बरनि के करहिं देवता लालि |{
<ref>JayP468.1</ref> }यह जो पदुमिनि चितउर आनी कुंदन कया दुवादस बानी |{
<ref>JayP468.2</ref> }कुंदन कनक न गंध न बासा वह सुगंध जनु कँवल बिगासा |{
<ref>JayP468.3</ref> }कुंदन कनक कठोर सो अंगा वह कोवँलि रँग पुहुप सुरंगा |{
<ref>JayP468.4</ref> }ओहि छुइ पवन बिरिखि जेहि लागा सोइ मलयागिरि भएउ सभागा |{
<ref>JayP468.5</ref> }काह न मूँठि भरी ओहि खेही असि मूरति कै दैयँ उरेही |{
<ref>JayP468.6</ref> }सबै चितेर चित्र कै हारे ओहिक चित्र कोइ करै न पारे |{
<ref>JayP468.7</ref> }कया कपूर हाड़ जनु मोंती तेहि तें अधिक दीन्ह बिधि जोती |{
<ref>JayP468d</ref> }सूरज क्रांति करा जसि निरमल नीर सरीर सौहँ निरखि नहिं जाइ निहारी नैनन्ह आवै नीर |{
<ref>JayP469.1</ref> }कत हौं अहा काल कर काढ़ा जाइ धौराहर तर भौ ठाढ़ा |{
<ref>JayP469.2</ref> }कत वह आइ झरोखें झाँकी नैन कुरंगिनि चितवन बाँकी |{
<ref>JayP469.3</ref> }बिहँसी ससि तरई जनु परीं कै सो रैनि छूटी फुलझरीं |{
<ref>JayP469.4</ref> }चमकि बीज जस भादौं रैनी जगत दिस्टि भरि रही उड़ैनी |{
<ref>JayP469.5</ref> }काम कटाख दिस्टि बिख बसा नागिनि अलक पलक महँ डसा |{
<ref>JayP469.6</ref> }भौहँ धनुक तिल काजर टोड़ी वह भै धानुक हौं हियँ ओड़ी |{
<ref>JayP469.7</ref> }मारि चली मरतहि मैं हँसा पाछें नाग अहा ओइँ डसा |{
<ref>JayP469d</ref> }पाछें घालि काल सो राखा मंत्र न गारुरि कोइ जहाँ मँजूर पीठि ओइँ दीन्हे कासुँ पुकारौं रोइ |{
<ref>JayP470.1</ref> }बेनी छोरि झारु जौं केसा रैनि होई जग दीपक लेसा |{
<ref>JayP470.2</ref> }सिर हुति सोहरि परहिं भुइँ बारा सगरे देस होइ अँधियारा |{
<ref>JayP470.3</ref> }जानहुँ लोटहिं चढ़े भुवंगा बेधे बास मलैगिरि संगा |{
<ref>JayP470.4</ref> }सगबगाहिं बिख भरे बिसारे लहरिआहिं लहकहिं अति कारे |{
<ref>JayP470.5</ref> }लुरहिं मुरहिं मानहिं जनु केली नाग चढ़ा मालति की बेली |{
<ref>JayP470.6</ref> }लहरै देइ जानहुँ कालिंदी फिर फिर भँवर भए चित फंदी |{
<ref>JayP470.7</ref> }चवँर ढरत आछहिं चहुँ पासा भवँर न उड़हिं जो लुबुधे बासा |{
<ref>JayP470d</ref> }होइ अंधियार बीजु खन लौकै जबहिं चीर गहि झाँपु केस काल ओइ कत मैं देखे सँवरि सँवरि जिय काँपु |{
<ref>JayP471.1</ref> }कनक माँग जो सेंदुर रेखा जनु बसंत राता जग देखा |{
<ref>JayP471.2</ref> }कै पत्रावलि पाटी पारी औ रचि चित्र विचित्र सँवारी |{
<ref>JayP471.3</ref> }भएउ उरेह पुहुप सब नामा जनु बग बगरि रहे घन स्यामा |{
<ref>JayP471.4</ref> }जमुँना माँझ सुरसती माँगा दुहुँ दिसि चित्र तरंगहि गाँगा |{
<ref>JayP471.5</ref> }सेंदुर रेख सो ऊपर राती बीर बहूटिन्ह की जनु पाँती |{
<ref>JayP471.6</ref> }बलि देवता भए देखि सेंदूरू पूजै माँग भोर उठि सूरू |{
<ref>JayP471.7</ref> }भोर साँझ रवि होइ जो राता ओहीं सो सेंदुर राता गाता |{
<ref>JayP471d</ref> }बेनी कारी पुहुप लै निकसी जमुना आइ पूजा इंद्र अनंद सो सेंदुर सीस चढ़ाइ |{
<ref>JayP472.1</ref> }दुइज लिलाट अधिक मनि करा सँकर देखि माँथ भुइँ धरा |{
<ref>JayP472.2</ref> }एहि निति दुइज जगत महँ दीसा जगत जौहारै देइ असीसा |{
<ref>JayP472.3</ref> }ससि होइ छपी न सरबरि छाजै होइ जो अमावस छपि मन लाजै |{
<ref>JayP472.4</ref> }तिलक सँवारि जो चूनी रची दुइज महँ जानहुँ कचपची |{
<ref>JayP472.5</ref> }ससि पर करवत सारा राहू नखतन्ह भरा दीन्ह पर दाहू |{
<ref>JayP472.6</ref> }पारस जोति लिलाटहि ओती दिस्टि जो करै होई तेहि जोती |{
<ref>JayP472.7</ref> }सिरी जो रतन माँग वैसारा जानहुँ गँगन टूट निसि तारा |{
<ref>JayP472d</ref> }ससि औ सूर जो निरमल तेहि लिलाट की ओप निसि दिन चलहिं न सरबरि पावहिं तपि तपि होहिं अलोप |{
<ref>JayP473.1</ref> }भैंहैं स्याम धनुक जनु चढ़ा बेझ करै मानुस कहँ गढ़ा |{
<ref>JayP473.2</ref> }चाँद कि मूँठि धनुक तहँ ताना काजर पनच बरुनि बिख बाना |{
<ref>JayP473.3</ref> }जासहुँ फेर छोहाइ न मारे गिरिवर टरहिं सो भौहँन्ह टारे |{
<ref>JayP473.4</ref> }सेतु बंध जेइँ धनुक बिडारा उहौ धनुक भौहँन्ह सौं हारा |{
<ref>JayP473.5</ref> }हारा धनुक जो बेधा राहू औरु धनुक कोइ गनै न काहू |{
<ref>JayP473.6</ref> }कत सो धनुक मैं भौहँन्हि देखा लाग बान तेत आव न लेखा |{
<ref>JayP473.7</ref> }तेत बानन्ह झाँझर भा हिया जेहि अस मार सो कैसें जिया |{
<ref>JayP473d</ref> }सोत सोत तन बेधा रोवँ रोवँ सब देह नस नस महँ भै सालहिं हाड़ हाड़ भए बेह |{
<ref>JayP474.1</ref> }नैन चतुर वै रूप चितेरे कँवल पत्र पर मधुकर घेरे |{
<ref>JayP474.2</ref> }समुँद तरंग उटहहि जनु राते डोलहिं तस घूमहिं जनु माँते |{
<ref>JayP474.3</ref> }सरद चन्द महँ खंजन जोरी फिरि फिरि लरहिं अहोर बहोरी |{
<ref>JayP474.4</ref> }चपल बिलोल डोल रह लागी थिर न रहहिं चंचल बैरागी |{
<ref>JayP474.5</ref> }निरखि अघाहिं न हत्या हतें फिरि फिरि स्रवनन्हि लगहिं मतें |{
<ref>JayP474.6</ref> }अंग सेत मुख स्याम जो ओहीं तिरिछ चलहिं खिन सूध न होहीं |{
<ref>JayP474.7</ref> }सुर नर गंघ्रप लालि कराहीं उलटे चलहिं सरग कहँ जाहीं |{
<ref>JayP474d</ref> }अस वै नैन चक्र दुइ भवँर समुँद उलथाहिं जनु जिउ घालि हिडोरैं लै आवहिं लै जाहिं |{
<ref>JayP475.1</ref> }नासिक खरग हरे धनि कीरू जोग सिंगार जित औ बीरू |{
<ref>JayP475.2</ref> }ससि मुख सौहँ खरग गहि रामा रावन सौं चाहै संग्रामा |{
<ref>JayP475.3</ref> }दुहूं समुंद्र रचा जेन्हँ बीरू सेत बंध बाँधेउ नल नीरू |{
<ref>JayP475.4</ref> }तिलक पुहुप अस नासिक तासू औ सुगंध दीन्हेउ बिधि बासू |{
<ref>JayP475.5</ref> }करक फूल पहिरें उजियारा जानु सरद ससि सोहिल तारा |{
<ref>JayP475.6</ref> }सोहिल चाहि फूल वह ऊँचा धावहिं नखत न जाइ पहूँचा |{
<ref>JayP475.7</ref> }न जनैं फूल वह गढ़ा बिगसि फूल सब चाहहिं चढ़ा |{
<ref>JayP475d</ref> }अस वह फूल बास कर आकर भा नासिक सनमंध जेत फूल ओहि फूलहिं हिरगे ते सब भए सुगंध |{
<ref>JayP476.1</ref> }अधर सुरंग पान अस खीने रातें रंग अमिअ रस भीने |{
<ref>JayP476.2</ref> }आछहिं भीज तँबोर सों रातें जनु गुलाल दीसहिं विहँसाते |{
<ref>JayP476.3</ref> }मानिक अधर दसन नग हेरा बैन रसाल खाँड मकु मेरा |{
<ref>JayP476.4</ref> }काढ़े अधर डाभ सौं चीरी रुहिर चुवैं जौं खंडहि बीरी |{
<ref>JayP476.5</ref> }धारे रसहिं रसहिं रस गीले रकत भरे वै सुरंग रँगीले |{
<ref>JayP476.6</ref> }जनु परभात रात रबि रेखा बिगसे बदन कवँल जनु देखा |{
<ref>JayP476.7</ref> }अलक भुवंगिनि अधरन्ह राखा गहै जो नागिनि सो रस चाखा |{
<ref>JayP476d</ref> }अधर धरहिं रस पेम का अलक भुअंगिनि बीच तब अंब्रित रस पाउ पिउ ओहि नागिनि गहि खींचु |{
<ref>JayP477.1</ref> }दसन स्याम पानन्ह रँग पाके विहँसत कवँल भँवर अस ताके |{
<ref>JayP477.2</ref> }चमतकार मुख भीतर होई जस दारिवँ औ स्याम मकोई |{
<ref>JayP477.3</ref> }चमकै चौक बिहँसु जौं नारी बीज चमक जस निसि अँधियारी |{
<ref>JayP477.4</ref> }सेत स्याम अस चमकै डीठी स्याम हीर दूहुँ पाँति बईठी |{
<ref>JayP477.5</ref> }केइँ सो गढ़े अस दसन अमोला मारैं बीज बिहँसि जौं बोला |{
<ref>JayP477.6</ref> }रतन भीज रँग मसि भै स्यामा ओही छाज पदारथ नामा |{
<ref>JayP477.7</ref> }कत वह दरस देखि रँग भीने लै गौ जोति नैन भौ खीने |{
<ref>JayP477d</ref> }दसन जोति होइ नैन पँथ हिरदै माँझ बईठि परगट जग अँधियार जनु गुपुत ओहि पै डीठि |{
<ref>JayP478.1</ref> }रसना सुनहु जो कह रस बाता कोकिल बैन सुनत मन राता |{
<ref>JayP478.2</ref> }अंब्रित कोंप जीभ जनु लाई पान फूल असि बात मिठाई |{
<ref>JayP478.3</ref> }चात्रिक बैन सुनत होइ साँती सुनै सो परै पेम मद माँती |{
<ref>JayP478.4</ref> }बीरौ सूख पाव जस नीरू सुनत बैन तस पलुह सरीरू |{
<ref>JayP478.5</ref> }बोल सेवाति बुंद जेंउ परहीं स्रवन सीप मुख मोंती भरहीं |{
<ref>JayP478.6</ref> }धनि वह बैन जो प्रान अधारू भूखे स्रवननि देहिं अहारू |{
<ref>JayP478.7</ref> }ओन्ह बैनन्ह कै काहि न आसा मोहहिं मिरिग बिहँसि भरि स्वाँसा |{
<ref>JayP478d</ref> }कंठ सारदा मोहहिं जीभ सुरसती काह इंद्र चंद्र रबि देवता सबै जगत मुख चाह |{
<ref>JayP479.1</ref> }स्रवन सुनहु जो कुंदन सीपी पहिरें कुंडल सिंघल दीपी |{
<ref>JayP479.2</ref> }चाँद सुरुज दुहुँ दिसि चमकाहीं नखतन्ह भरे निरखि नहिं जाहीं |{
<ref>JayP479.3</ref> }खिन खिन करहिं बिज्जु अस काँपे अंबर मेघ महँ रहहिं नहिं झाँपे |{
<ref>JayP479.4</ref> }सूक सनीचर दुहुँ दिसि मतें होहिं निरार न स्रवनन्हि हुतें |{
<ref>JayP479.5</ref> }काँपत रहहिं बोल जौं बैना स्रवनन्हि जनु लागहिं फिरि नैना |{
<ref>JayP479.6</ref> }जो जो बात सखिन्ह सौं सुना दुहुँ दिसि करहिं सीस वै धुना |{
<ref>JayP479.7</ref> }खूँट दुहूँ धुव तरईं खूँटीं जानहुँ परहिं कचपचीं टूटी |{
<ref>JayP479d</ref> }बेद पुरान ग्रंथ जत सबै सुनै सिखि लीन्ह नाद बिनोद राग रस बिंदुक अवन ओहि बिधि दीन्ह |{
<ref>JayP480.1</ref> }कँवल कपोल ओहि अस छाजे और न काहु दैयँ अस साजे |{
<ref>JayP480.2</ref> }पुहुप पंक रस अमिअ सँवारे सुरंग गेंदु नारँग रतनारे |{
<ref>JayP480.3</ref> }पुनि कपोल बाएँ तिल परा सो तिल बिरह चिनिगि कै करा |{
<ref>JayP480.4</ref> }जो तिल देख जाइ डहि सोई बाईं दिस्टि काहु जनि होई |{
<ref>JayP480.5</ref> }जानहुँ भँवर पदुम पर टूटा जीउ दीन्ह औ दिएहुँ न छूटा |{
<ref>JayP480.6</ref> }देखत तिल नैनन्ह गा गाड़ी औरु न सूझैं सो तिल छाँड़ी |{
<ref>JayP480.7</ref> }तेहि पर अलक मंजरी डोला छुऐ सो नागिनि सुरँग कपोला |{
<ref>JayP480d</ref> }र[यā करै मṁजūर ओहि हिरदैṃ ūपर लोṭ केहि जुगुति कोइ छुइ सकैṃ दुइ परबत कī ओṭ |{
<ref>JayP481.1</ref> }गीवँ मंजूर केरि जनु ठाढ़ी कुंदै फेरि कुँदेरैं काढ़ी |{
<ref>JayP481.2</ref> }धन्य गीवँ का बरनौं करा बाँक तुरंग जानु गहि धरा |{
<ref>JayP481.3</ref> }घुरत परेवा गीवँ उँचावा चहै बोल तवँचूर सुनावा |{
<ref>JayP481.4</ref> }गीवँ सुराही कै असि भई अमिय पियाला कारन नई |{
<ref>JayP481.5</ref> }पुनि तिहि ठाउँ परी तिरि रेखा नैन ठाँव जिउ होइ सो देखा |{
<ref>JayP481.6</ref> }सूरुज क्रांति करा निरमली दीसै पीकि जाति हिय चली |{
<ref>JayP481.7</ref> }कंज नार सोहै गिवँ हारा साजि कवँल तेहि ऊपर धारा |{
<ref>JayP481d</ref> }नागिनि चढ़ी कवँल पर चढ़ि कै बैठ कमंठ जो ओहि काल गहि हाथ पसारै सो लागै ओहि कंठ |{
<ref>JayP482.1</ref> }कनक डंड भुज वनीं कलाईं डाँड़ी कँवल फेरि जनु लाईं |{
<ref>482.2</ref> }चँदन गाभ की भुजा सँवारी जनु सुमेल कोंवल पौनारी |{
<ref>JayP482.3</ref> }तिन्ह डाँड़िन्ह वह कँवल हथोरी एक कँवल कै दूनौ जोरी |{
<ref>JayP482.4</ref> }सहजहिं जानहुँ मेंहदी रची मुकुता लै जनु घुँघुची पची |{
<ref>JayP482.5</ref> }कर पल्लौ जो हथोरिन्ह साथाँ वै सुठि रकत भरे दुहुँ हाथाँ |{
<ref>JayP482.6</ref> }देखत हिए काढ़ि जिउ लेहीं हिया काढ़ि लै जाहिं न देहीं |{
<ref>JayP482.7</ref> }कनक अँगूठी औं नग जरी वह हत्यारिनि नखतन्ह भरी |{
<ref>JayP482d</ref> }जैसनि भुजा कलाई तेहि बिधि जाइ न भाखि कंगन हाथ होइ जहँ तहँ दरपन का साखि |{
<ref>JayP483.1</ref> }हिया थार कुच कनक कचोरा साजे जनहुँ सिरीफल जोरा |{
<ref>JayP483.2</ref> }एक पाट जनु दूनौं राजा स्याम छत्र दूनहुँ सिर साजा |{
<ref>JayP483.3</ref> }जानहुँ लटू दुऔं एक साथाँ जग भा लटू चढ़ै नहिं हाथाँ |{
<ref>JayP483.4</ref> }पातर पेट आहि जनु पूरी पान अधार फूल असि कोवँरी |{
<ref>JayP483.5</ref> }रोमावलि ऊपर लट झूमा जानहुँ दुऔ स्याम औ रूमा |{
<ref>JayP483.6</ref> }अलक भुवंगिनि तेहि पर लोटा हेंगुरि एक खेल दुइ गोटा |{
<ref>JayP483.7</ref> }बाँह पगार उठे कुच दोऊ नाग सरन उन्ह नाव न कोऊ |{
<ref>JayP483d</ref> }कैसेहुँ नवहिं न नाएँ जोबन गरब उठान जो पहिलें कर लावै सो पाछें रति मान |{
<ref>JayP484.1</ref> }भ्रिंगि लंक जनु माँझ न लागा दुइ खँड नलिनि माँझ जस तागा |{
<ref>JayP484.2</ref> }जब फिरि चली देख मैं पाछें आछरि इंद्र केरि जस काछें |{
<ref>JayP484.3</ref> }उजहि चलि जनु भा पछिताऊ अबहूँ दिस्टि लागि ओहि भाऊ |{
<ref>JayP484.4</ref> }ओहि के गवन छपि अछरीं गईं भइँ अलोप नहिं परगट भईं |{
<ref>JayP484.5</ref> }हंस लजाय समुँद कहँ खेले लाज गयंद घूरि सिर मेले |{
<ref>JayP484.6</ref> }जगत इस्त्रीं देखी महूँ उदै अस्त असि नारि न कहूँ |{
<ref>JayP484.7</ref> }महि मंडल तौ ऐस न कोई ब्रह्ममँडल जौं होइ तो होई |{
<ref>JayP484d</ref> }बरनी नारि तहाँ लगि दिस्टि झरोखें आइ औरु जो रही अदिस्टि भै सो कछु बरनि न जाइ |{
<ref>JayP485.1</ref> }का धनि कहौं जैसि सुकुवारा फूल के छुएँ जाइ बिकरारा |{
<ref>JayP485.2</ref> }पँखुरी लीजहि फूलन्ह सेंती सो नित डासिअ सेज सुपेती |{
<ref>JayP485.3</ref> }फूल समूच रहै जो पावा ब्याकुलि होइ नींद नहिं आवा |{
<ref>JayP485.4</ref> }सहै न खीर खाँड औ घीऊ पान अधार रहै तन जीऊ |{
<ref>JayP485.5</ref> }नसि पानन्ह कै काढ़िअ हेरी अधरन्ह गड़ै फाँस ओहि केरी |{
<ref>JayP485.6</ref> }मकरी क तार ताहि कर चीरू सो पहिरें छिलि जाइ सरीरू |{
<ref>JayP485.7</ref> }पालक पाँव कि आछहिं पाटा नेत बिछाइअ जौं चल बाटा |{
<ref>JayP485d</ref> }घालि नयन जनु राखिअ पलक न कीजै ओट पेम क लुबुधा पावै काह सो बड़ का छोट |{
<ref>JayP486.1</ref> }राघौ जौं धनि बरनि सुनाई सुना साह मुरुछा गति आई |{
<ref>JayP486.2</ref> }जनु मूरति वह परगट भई दरस देखाइ तबहिं छपि गई |{
<ref>JayP486.3</ref> }जो जो मँदिल पदुमिनी लेखी सुनत सौ कवँल कुमुद जेउँ देखी |{
<ref>JayP486.4</ref> }मालति होइ असि चित्त पईठी औरु पुहुप कोइ आव न डीठी |{
<ref>JayP486.5</ref> }मन ह्वै भवँर भँवै बैरागा कँवल छाँड़ि चित औरुन लागा |{
<ref>JayP486.6</ref> }चाँद के रंग सुरुज जस राता अब नखतन्ह सौं पूँछ न बाता |{
<ref>JayP486.7</ref> }तब अलि अलाउदीन जग सूरू लेउँ नारि चितउर कै चूरू |{
<ref>JayP486d</ref> }जौं वह मालति मानसर अलि न बेलंबै जात चितउर महँ जो पदुमिनी फेरि वहै कहु बात |{
<ref>JayP487.1</ref> }ऐ जग सूर कहौं तुम्ह पाहाँ औरु पाँच नग चितउर माहाँ |{
<ref>JayP487.2</ref> }एक हंस है पंखि अमोला मोंती चुनै पदारथ बोला |{
<ref>JayP487.3</ref> }दोसर नग जेहि अंब्रित बसा सब बिख हरै जहाँ लगि डसा |{
<ref>JayP487.4</ref> }तीसर पाहन परस पखाना लोह छुवत होइ कंचन बाना |{
<ref>JayP487.5</ref> }चौथ अहै सादूर अहेरी जेहिं बन हस्ति धरे सब घेरी |{
<ref>JayP487.6</ref> }पाँचौ है सोनहा लागना राज पंखि पंखी कर जना |{
<ref>JayP487.7</ref> }हरिन रोझ कोइ बाँच न भागा जस सैचान तैस उड़ि लागा |{
<ref>JayP487d</ref> }नग अमोल अस पाँचौं मान समुँद ओहि दीन्ह इसकंदर नहिं पाएउ जौं रे समुँद धँसि लीन्ह |{
<ref>JayP488.1</ref> }पान दीन्ह राघौ पहिरावा दस गज हस्ति घोर सौ पावा |{
<ref>JayP488.2</ref> }औ दोसर कंगन कर जोरी रतन लागि तेहि तीस करोरी |{
<ref>JayP488.3</ref> }लाख दिनार देवाई जेंवा दारिद हरा समुद कै सेवा |{
<ref>JayP488.4</ref> }हौं जेहि देवस पदुमिनी पावौं तोहि राघौ चितउर बैसावौं |{
<ref>JayP488.5</ref> }पहिलें कै पाँचौं नग मूँठी सो नग लेउँ जो कनक अँगूठी |{
<ref>JayP488.6</ref> }सरजा सेर पुरुख बरियारू ताजन नाग सिंघ असवारू |{
<ref>JayP488.7</ref> }दीन्ह पत्र लिखि बेगि चलावा चितउर गढ़ राजा पहँ आवा |{
<ref>JayP488d</ref> }पत्र दीन्ह लै राजहि किरिपा लिखी अनेग सिंघल की जो पदुमिनी सो चाहौं यहिं बेगि |{
<ref>JayP489.1</ref> }सुनि अस लिखा उठा जरि राजा जानहुँ देव तरपि घन गाजा |{
<ref>JayP489.2</ref> }का मोहि सिंघ देखावसि आई कहौं तो सारदूर लै खाई |{
<ref>JayP489.3</ref> }भलेहँ सो साहि पुहुमिपति भारी माँग न कोइ पुरुख कै नारी |{
<ref>JayP489.4</ref> }जौं सो चक्कवै ता कहँ राजू मँदिर एक कहँ आपन साजू |{
<ref>JayP489.5</ref> }आछरि जहाँ इंद्र पै रावा औरु जो सुनै न देखै पावा |{
<ref>JayP489.6</ref> }कंस के राज जिता जौं कोपी कान्हहि दीन्ह काहुँ कहुँ गोपी |{
<ref>JayP489.7</ref> }का मोहि तें अस सूर अँगाराँ चढ़ैं सरग औ परौं पताराँ |{
<ref>JayP489d</ref> }का तोहि जीव मरावौं सकति आन के दोस जो तिस बुझै न समुँद जल सो बुझाइ कत ओस |{
<ref>JayP490.1</ref> }राजा रिसि न होहि अस राता सुनि होइ जूड़ न जरि कहु बाता |{
<ref>JayP490.2</ref> }आवा हौं सो मरै कहँ आवा पातसाहि अस जानि पठावा |{
<ref>JayP490.3</ref> }जौं तोहि भार न औरहि लेना पूँछिहि काल उतर है देना |{
<ref>JayP490.4</ref> }पातसाहि कहँ ऐस न बोलू चढ़ै तौ परै जगत महँ दोलू |{
<ref>JayP490.5</ref> }सूरहि चढ़त न लागै बारा धिकै आगि तेहि सरग पतारा |{
<ref>JayP490.6</ref> }परबत उड़हिं सूरि के फूँके यह गढ़ छार होइ एक झूँके |{
<ref>JayP490.7</ref> }धँसै सूमेरु समुँद गा पाटा भुइँ सम होइ धरै जौं बाटा |{
<ref>JayP490d</ref> }तासौं का बड़ बोलसि बैठि न चितउर खासि उपर लेहि चँदेरी का पदुमिनि एक दासि |{
<ref>JayP491.1</ref> }जौं पैं ग्रिहिनि जाइ घर केरी का चितउर केहि काज चँदेरी |{
<ref>JayP491.2</ref> }जिऐं लेइ घर कारन कोई सो घर देइ जो जोगी होई |{
<ref>JayP491.3</ref> }हौं रनथँभउर नाँह हमीरू कलपि माँथ जेइ दीन्ह सरीरू |{
<ref>JayP491.4</ref> }हौं तौ रतनसेन सक बंधी राहु बेधि जीती सैरिंधी |{
<ref>JayP491.5</ref> }हनिवँत सरिस भारु मैं कांधा राघौ सरिस समुँद हठ बाँधा |{
<ref>JayP491.6</ref> }बिक्रम सरिस कीन्ह जेइँ साका सिंघल दीप लीन्ह जौं ताका |{
<ref>JayP491.7</ref> }ताहि सिंघ कै गहै को मोंछा जौं अस लिखा होइ नहिं ओछा |{
<ref>JayP491d</ref> }दरब लेइ तौ मानौं सेव करौं गहि पाउ चाहै नारि पदुमिनी तौ सिंघल दीपहि जाउ |{
<ref>JayP492.1</ref> }बोलु न राजा आपु जनाई लीन्ह उदैगिरि लीन्ह छिताई |{
<ref>JayP492.2</ref> }सप्त दीप राजा सिर नावहिं औं सैं चलीं पदुमिनी आवहिं |{
<ref>JayP492.3</ref> }जाकरि सेवा करै सँसारा सिंघल दीप लेत का बारा |{
<ref>JayP492.4</ref> }जनि जानसि तूँ गढ़ उपराहीं ताकर सबै तोर कछु नाहीं |{
<ref>JayP492.5</ref> }जेहि दिन आइ गाढ़ कै छेंकै सरबस लेइ हाथ को टेकै |{
<ref>JayP492.6</ref> }सीस न झारु खेह के लागें सिर पुनि छार होइ देखु आगें |{
<ref>JayP492.7</ref> }सेवा करु जो जियनि तोहि फाबी नाहिं तौ फेर भाँग होइ जाबी |{
<ref>JayP492d</ref> }जाकरि लीन्हि जियनि पै अगुमन सीस जोहारि ताकर कै सब जानै काह पुरुख का नारि |{
<ref>JayP493.1</ref> }तुरुक जाइ कहु मरै न धाई होइहि इसकंदर कै नाई |{
<ref>JayP493.2</ref> }सुनि अंब्रित केदली बन धावा हाथ न चढ़ा रहा पछितावा |{
<ref>JayP493.3</ref> }उड़ि तेहि दीप पतँग होइ परा अगिनि पहार पाउ दै जरा |{
<ref>JayP493.4</ref> }धरती सरग लोह भा ताँबै जीउ दीन्ह पहुँचब गा लाँबै |{
<ref>JayP493.5</ref> }यह चितउर गढ़ सोइ पहारू सूर उठै धिकि होइ अँगारू |{
<ref>JayP493.6</ref> }जौं पै इसकँदर सरि कीन्ही समुँद लेउ धँसि जस वै लीन्ही |{
<ref>JayP493.7</ref> }जौं छरि आने जाइ छिताई तब का भएउ जो मुक्ख जताई |{
<ref>JayP493d</ref> }महूँ समुझि अस अगुमन सँचि राखा गढ़ साजु काल्हि होइ जेहि अवना सो चढ़ि आवौ आजु |{
<ref>JayP494.1</ref> }सरजा पलटि साहि पहँ आवा देव न मानै बहुत मनावा |{
<ref>JayP494.2</ref> }आगि जो जरा आगि पै सूझा जरत रहै न बुझाएँ बूझा |{
<ref>JayP494.3</ref> }ऐसें पंथ न आवै देऊ चढ़ै सुलेमा मानै सेऊ |{
<ref>JayP494.4</ref> }सुनि कै रिसि राता सुलतानू जैसे धिकै जेठ कर भानू |{
<ref>JayP494.5</ref> }सहसौं करा रोस तस भरा जेहि दिसि देखै सो दिसि जरा |{
<ref>JayP494.6</ref> }हिंदू देव काह बर खाँचा सरगहुँ अब न आगि सौं बाँचा |{
<ref>JayP494.7</ref> }एहि जग आगि जो भरि मुँह लीन्हा सो सँग आगि दुहूँ जग कीन्हा |{
<ref>JayP494d</ref> }जस रनथँभउर जरि बुझा चितउर परी सो आगि एहि रे बुझाएँ ना बुझै जरै दोस की लागि |{
<ref>JayP495.1</ref> }लिखे पत्र चारिहुँ दिसि धाए जावँत उमरा बेगि बोलाए |{
<ref>JayP495.2</ref> }डंड घाउ भा इंद्र सँकाना डोला मेरु सेस अँगिराना |{
<ref>JayP495.3</ref> }धरती डोली कुरुँम खरभरा महनारंभ समुँद महँ परा |{
<ref>JayP495.4</ref> }साहि बजाइ चढ़ा जग जाना तीस कोस भा पहिल पयाना |{
<ref>JayP495.5</ref> }चितउर सौहँ बारिगह तानी जहँ लगि कूच सुना सुलतानी |{
<ref>JayP495.6</ref> }उठि सरवान गँगन लहि छाए जानहुँ राते मेघ देखाए |{
<ref>JayP495.7</ref> }जो जहँ तहाँ सूति अस जागा आइ जोहारि कटक सब लागा |{
<ref>JayP495d</ref> }हस्ति घोर दर परिगह जावँत बेसरा ऊँट जहँ तहँ लीन्ह पलानी कटक सरह घटि छूट |{
<ref>JayP496.1</ref> }चली पंथ परिगह सुलतानी तीख तुरंग बाँक कैकानी |{
<ref>JayP496.2</ref> }पखरैं चली सो पाँतिन्ह पाँती बरन बरन औ भाँतिन्ह भाँती |{
<ref>JayP496.3</ref> }काले कुमँइत लील सनेबी खंग कुरंग बोर दुर केबी |{
<ref>JayP496.4</ref> }अबलक अबरस अगज सिराजी चौधर चाल समुँद सब ताजी |{
<ref>JayP496.5</ref> }खुरमुज नोकिरा जरदा भले औ अगरान बोलसिर चले |{
<ref>JayP496.6</ref> }पँच कल्यान सँजाब बखाने महि सायर सब चुनि चुनि आने |{
<ref>JayP496.7</ref> }मुसुकी औ हिरमिजी इराकी तुरुकी कहे भोथार बुलाकी |{
<ref>JayP496d</ref> }सिर औ पोंछि उठाए चहुँ दिस साँस ओनाहिं रोस भरे जस बाउर पवन तरास उड़ाहिं |{
<ref>JayP497.1</ref> }लोहें सारि हस्ति पहिराए मेघ घटा जस गरजत आए |{
<ref>JayP497.2</ref> }मेघन्ह चाहि अधिक वै कारे भएउ असूझ देखि अँधियारे |{
<ref>JayP497.3</ref> }जनु भादौं निसि आई डीठी सरग जाइ हिरगै तिन्ह पीठी |{
<ref>JayP497.4</ref> }सवा लाख हस्ती जब चला परबत सरिस चलत जग हला |{
<ref>JayP497.5</ref> }कलित गयँद माँते मद आवहिं भागहिं हस्ति गंध जहँ पावहिं |{
<ref>JayP497.6</ref> }ऊपर जाइ गँगन सब खसा औ धरती तर गहि धसमसा |{
<ref>JayP497.7</ref> }भा भुइँचाल चलत गज गानी जहँ पौ धरहिं उठै तहँ पानी |{
<ref>JayP497d</ref> }चलत हस्ति जग काँपा चाँपा सेस पतार कुरुँम लिहें होत धरती बैठि गएउ गज भार |{
<ref>JayP498.1</ref> }चले सो उमरा मीर बखाने का बरनौं जस उन्ह के थाने |{
<ref>JayP498.2</ref> }खुरासान औ चला हरेऊ गोर बंगाले रहा न केऊ |{
<ref>JayP498.3</ref> }रहा न रूम साम सुलतानू कासमीर ठटठा मुलतानू |{
<ref>JayP498.4</ref> }जावँत बीदर तुरुक कि जाती माँडौ वाले औ गुजराती |{
<ref>JayP498.5</ref> }पाटि ओडैसा के सब चले लै गज हस्ति जहाँ लगि भले |{
<ref>JayP498.6</ref> }काँवरू कामता औ पँडुआई देवगिरि लेत उदैगिरि आई |{
<ref>JayP498.7</ref> }चला सो परबत लेत कुमाऊँ खसिया मगर जहाँ लगि नाऊँ |{
<ref>JayP498d</ref> }हेम सेत औ गौर गाजना बंग तिलंग सब लेत सातौ दीप नवौ खँड जुरे आइ एक खेत |{
<ref>JayP499.1</ref> }धनि सुलतान जेहिक संसारू उहै कटक अस जोरै पारू |{
<ref>JayP499.2</ref> }सबै तुरुक सिरताज बखाने तबल बाज औ बाँधे बाने |{
<ref>JayP499.3</ref> }लाखन्ह मीर बहादुर जंगी जंत्र कमानैं तीर खडंगी |{
<ref>JayP499.4</ref> }जेबा खोलि राग सों मढ़े लेजिम घालि इराकिन्ह चढ़े |{
<ref>JayP499.5</ref> }चमकैं पखरैं सारि सँवारीं दरपन चाहि अधिक उजियारीं |{
<ref>JayP499.6</ref> }बरन बरन औ पाँतिहि पाँती चली सो सैना भाँतिहि भाँती |{
<ref>JayP499.7</ref> }बेहर बेहर सब कै बोली बिधि यह खानि कहाँ सौं खोली |{
<ref>JayP499d</ref> }सात सात जोजन कर एक एक होइ पयान आगिल जहाँ पयान होइ पाछिल तहाँ मेलान |{
<ref>JayP500.1</ref> }डोले गढ़ गढ़पति सब काँपे जीउ न पेट हाथ हिय चाँपे |{
<ref>JayP500.2</ref> }काँपा रनथँभउर डरि डोला नरवर गएउ झुराइ न बोला |{
<ref>JayP500.3</ref> }जूनागढ़ औ चंपानेरी काँपा माँडौ लेत चँदेरी |{
<ref>JayP500.4</ref> }गढ़ गवालियर परी मथानी औ खंधार मठा होइ पानी |{
<ref>JayP500.5</ref> }कालिंजर महँ परा भगाना भाजि अजैगिर रहा न थाना |{
<ref>JayP500.6</ref> }काँपा बाँधौ नर औ प्रानी डर रोहितास बिजैगिरि मानी |{
<ref>JayP500.7</ref> }काँप उदैगिरि देवगिरि डरा तब सो छिताई अब केहि धरा |{
<ref>JayP500d</ref> }जावँत गढ़ गढ़पति सब काँपे औ डोले जस पात का कहँ बोलि सौहँ भा पातसाहि कर छात |{
<ref>JayP501.1</ref> }चितउर गढ़ औ कुंभलनेरै साजे दूनौ जैस सुमेरै |{
<ref>JayP501.2</ref> }दूतन्ह आइ कहा जहँ राजा चढा तुरुक आवै दर साजा |{
<ref>JayP501.3</ref> }सुनि राजैं दौराई पाती हिंदू नाँव जहाँ लगि जाती |{
<ref>JayP501.4</ref> }चितउर हिंदुन्ह कर अस्थानू सतुरु तुरुक हठि कीन्ह पयानू |{
<ref>JayP501.5</ref> }आवा समुँद रहै नहिं बाँधा मैं होइ मेंड़ भारु सिर काँधा |{
<ref>JayP501.6</ref> }पुरवहु आइ तुम्हार बड़ाई नाहिं त सत गौ छाँड़ि पराई |{
<ref>JayP501.7</ref> }जौ लगि मैंड़ रहै सुख साखा टूटे बार जाइ नहिं राखा |{
<ref>JayP501d</ref> }सती जो जिय महँ सतु करै मरत न छाड़ै साथ जहँ बीरा तहँ चून है पान सुपारी काथ |{
<ref>JayP502.1</ref> }करत जो राय साहि कै सेवा तिन्ह कहँ पुनि अस आउ परेवा |{
<ref>JayP502.2</ref> }सब होइ एकहि मतें सिधारै पातसाहि कहँ आइ जोहारै |{
<ref>JayP502.3</ref> }चितउर है हिंदुन्ह कै माता गाढ़ परैं तजि जाइ न नाता |{
<ref>JayP502.4</ref> }रतनसेनि है जौहर साजा हिंदुन्ह माँह अहै बड़ राजा |{
<ref>JayP502.5</ref> }हिंदुन्ह केर पनिग कर लेखा दौरे परहिं आगि जहँ देखा |{
<ref>JayP502.6</ref> }किरिपा करसि त करसि समीरा नाहिं त हमहिं देहि हँसि बीरा |{
<ref>JayP502.7</ref> }हम पुनि जाइ मरहिं ओहि ठाऊँ मेटि न जाइ लाज कर नाऊँ |{
<ref>JayP502d</ref> }दीन्ह साहि हँसि बीरा आवहिं तीन दिन बीच तिन्ह सीतल को राखे जिन्हैं आगि महँ मीच |{
<ref>JayP503.1</ref> }रतनसेनि चितउर महँ साजा आइ बजाइ पैठ सब राजा |{
<ref>JayP503.2</ref> }तोंवर बैस पवाँर जो आए औ गहिलौत आइ सिर नाए |{
<ref>JayP503.3</ref> }खत्री औ पँचबान बघेले अगरवार चौहान चँदेले |{
<ref>JayP503.4</ref> }गहरवार परिहार सो कुरी मिलन हंस ठकुराई जुरी |{
<ref>JayP503.5</ref> }आगे ठाढ़ बजावहिं हाड़ी पाछें धजा मरन कैं काढ़ी |{
<ref>JayP503.6</ref> }बाजहि सींग संख औ तूरा चंदन घेवरें भरें सेंदूरा |{
<ref>JayP503.7</ref> }सँचि संग्राम बाँधि सत साका तजि कै जिवन मरन सब ताका |{
<ref>JayP503d</ref> }गँगन धरति जेइँ टेका का तेहि गरुअ पहार जब लगि जीव कया महँ परै सो अँगवै भार |{
<ref>JayP504.1</ref> }गढ़ तस सँचा जो चाहिअ सोई बरिस बीस लहि खाँग न होई |{
<ref>JayP504.2</ref> }बाँकै चाहि बाँक सुठि कीन्हा औ सब कोट चित्र कै लीन्हा |{
<ref>JayP504.3</ref> }खंड खंड चौखंडी सँवारीं धरी बिखम गोलन्ह की नारीं |{
<ref>JayP504.4</ref> }ठाँवहि ठाँव लीन्ह गढ़ बाँटी बीच न रहा जो सँचरै चाँटी |{
<ref>JayP504.5</ref> }बैठे धानुक कँगुरहि कँगुरा पुहुमि न आँटी अँगुरहि अँगुरा |{
<ref>JayP504.6</ref> }औ बाँधे गढ़ि गढ़ि मँतवारे फाटै छाति होहिं जिवधारे |{
<ref>JayP504.7</ref> }बिच बिच बुरुज बने चहुँ फेरी बाजैं तबल ढोल औ भेरी |{
<ref>JayP504d</ref> }भा गढ़ गरजि सुमेरु जेंउ सरग छुवै पै चाह समुँद न लेखें लावै गाँग सहस मकु बाह |{
<ref>JayP505.1</ref> }पातसाहि हठि कीन्ह पयाना इंद्र फनिंद्र डोलि डर माना |{
<ref>JayP505.2</ref> }नबे लाख असवार सो चढ़ा जो देखिअ सो लोहें मढ़ा |{
<ref>JayP505.3</ref> }चढहिं पहारन्ह भै गढ़ लागू बनखँड खोह न देखहिं आगू |{
<ref>JayP505.4</ref> }बीस सहस घुम्मरहिं निसाना गल गाजहिं बिहरै असमाना |{
<ref>JayP505.5</ref> }बैरख ढाल गँगन गा छाई चला कटक धरती न समाई |{
<ref>JayP505.6</ref> }सहस पाँति गज हस्ति चलावा खसत अकास धँसत भुइँ आवा |{
<ref>JayP505.7</ref> }बिरिख उपारि पेंड़ि सौं लेहीं मस्तक झारि डारि मुँह देहीं |{
<ref>JayP505d</ref> }कोउ काहू न सँभारै होत आव तस चाँप धरति आपु कहँ काँपै सरग आपु कहँ काँप |{
<ref>JayP506.1</ref> }चलीं कमानैं जिन्ह मुख गोला आवहिं चलीं धरति सब डोला |{
<ref>JayP506.2</ref> }लागे चक्र बज्र के गढ़े चमकहिं रथ सब सोने मढ़े |{
<ref>JayP506.3</ref> }तिन्ह पर बिखम कमानैं धरीं गाजहिं अस्ट धातु की भरीं |{
<ref>JayP506.4</ref> }सौ सौ मन पीअहिं वै दारू हेरहिं जहाँ सो टूट पहारू |{
<ref>JayP506.5</ref> }माँती रहहिं रथन्ह पर परी सतुरुन्ह कहँ सो होंहिं उठि खरी |{
<ref>JayP506.6</ref> }लागहि जौं संसार न डोलहिं होइ भौकंप जीभ जौं खोलहिं |{
<ref>JayP506.7</ref> }सहस सहस हस्तिन्ह कै पाँती खाँचहिं रथ डोलहि नहि माँती |{
<ref>JayP506d</ref> }नदी नगर सब पानी जहाँ धरहिं वै पाउ ऊँच खाल बन बेहड़ होत बराबरि आउ |{
<ref>JayP507.1</ref> }कहौं सिंगार सो जैसी नारी दारू पिवहिं सहज मँतवारीं |{
<ref>JayP507.2</ref> }उठै आगि जौं छाँड़हि स्वाँसा तेहिं डर कोउ रहै नहिं पासा |{
<ref>JayP507.3</ref> }सेंदुर आगि सीस उपराहीं पहिया तरिवन झमकत जाहीं |{
<ref>JayP507.4</ref> }कुच गोला दुइ हिरदैं लाए अंचल धुजा रहहिं छिटकाए |{
<ref>JayP507.5</ref> }रसना गूँगि रहहिं मुख खोले लंका जरी सो उन्हके बोले |{
<ref>JayP507.6</ref> }अलकैं साँकरि हस्तिन्ह गीवाँ खाँचत डरहिं मरहिं सुठि जीवा |{
<ref>JayP507.7</ref> }बीर सिंगार दुवौ एक ठाऊँ सुतुरु साल गढ़ भंजन नाऊँ |{
<ref>JayP507d</ref> }तिलक पलीता तुपक तन दुहुँ दिसि ब्रज्र के बान जहँ हेरहिं तहँ परै भगाना हँसहिं त केहि के मान |{
<ref>JayP508.1</ref> }जेहि जेहि पंथ चली वै आवहिं आवै जरत आगि तसि लावहिं |{
<ref>JayP508.2</ref> }जरहिं सो परबत लागि अकासा बन खँड ढंख परास को पासा |{
<ref>JayP508.3</ref> }गैंड गयंद जरे भए कारे औ बन मिरिग रोझ झौंकारे |{
<ref>JayP508.4</ref> }कोकिल काग नाग औ भँवरा औरु जो जरहिं तिन्हैं को सँवरा |{
<ref>JayP508.5</ref> }जरा समुंद्र भा खारा जमुना स्याम भई तेहिं झारा |{
<ref>JayP508.6</ref> }धुआँ जामि अंतरिख भै मेघा गँगन स्यामु भै भार न थेंघा |{
<ref>JayP508.7</ref> }सूरुज जरा चाँद औ राहू धरती जरी लंक भा डाहू |{
<ref>JayP508d</ref> }धरती सरग असूझ भा तबहुँ न आगि बुझाइ अहुठौ बज्र दिन कोई मारा चहै जुझाइ |{
<ref>JayP509.1</ref> }आवै डोलत सरग पतारू काँपै धरति न अँगवै भारू |{
<ref>JayP509.2</ref> }टूटहिं परबत मेरु पहारा होइ होइ चूर उड़हिं होइ छारा |{
<ref>JayP509.3</ref> }सत खँड धरति भई खट खंडा ऊपर अस्ट भए ब्रह्मंडा |{
<ref>JayP509.4</ref> }इंद्र आइ तेहि खँड होइ छावा औ सब कटक घोर दौरावा |{
<ref>JayP509.5</ref> }जेहि पँथ चला एरापति हाथी अबहुँ सो डगर गँगन महँ आथी |{
<ref>JayP509.6</ref> }औ जहँ जामि रही वह धूरी अबहुँ बसी सो हरिचँद पूरी |{
<ref>JayP509.7</ref> }गँगन छपान खेह तसि छाई सूरुज छपा रैनि होइ आई |{
<ref>JayP509d</ref> }इसिकंदर केदली बन गवने अस होइ गा अँधियार हाथ पसार न सूझै बरै लागु मसियार |{
<ref>JayP510.1</ref> }दिनहिं राति अस परी अचाका भा रबि अस्त चन्द रथ हाँका |{
<ref>JayP510.2</ref> }दिन के पंखि चरत उठि भागे निसि के निसरि चरै सब लागे |{
<ref>JayP510.3</ref> }मँदिलन्ह दीप जगत परगसे पंथिक चलत बसेरै बसे |{
<ref>JayP510.4</ref> }कवँल संकेता कुमुदिनि फूली चकई बिछुरि अचक मन भूली |{
<ref>JayP510.5</ref> }तैस चलावा कटक अपूरी अगिलहि पानी पछिलहि धूरी |{
<ref>JayP510.6</ref> }महि उजरी सायर सब सूखा बनखँड रहा न एकौ रूखा |{
<ref>JayP510.7</ref> }गिरि पहार पब्बै भे माँटी हस्ति हेरान तहाँ को चाँटी |{
<ref>JayP510d</ref> }जिन्ह जिन्ह के घर खेह हेराने हेरत फिरहिं ते खेह अब तौं दिस्टि तबहिं पै आवहिं उपजहिं नए उरेह |{
<ref>JayP511.1</ref> }एहि बिधि होत पयान सो आवा आइ साहि चितउर नियरावा |{
<ref>JayP511.2</ref> }राजा राउ देखि सब चढ़ा आउ कटक सब लोहैं मढ़ा |{
<ref>JayP511.3</ref> }चहुँ दिसि दिस्टि परी गज जूहा स्याम घटा मेघन्ह जग रूहा |{
<ref>JayP511.4</ref> }अरध उरध कछु सूझ न आना खरग लोह घुम्मरहिं निसाना |{
<ref>JayP511.5</ref> }बैरख ढाल गँगन भै छाहाँ रैनि होत आवै दिन माहाँ |{
<ref>JayP511.6</ref> }चढ़ि धौराहर देखहिं रानी धनि तूँ असि जाकर सुलतानी |{
<ref>JayP511.7</ref> }कै धनि रतनसेनि तूँ राजा जाकहँ बोलि कटक अस साजा |{
<ref>JayP511d</ref> }अंध कूप भा आवै उड़त आव तसि छार ताल तलाव अपूरि गढ़ धूरि भरी जेंवनार |{
<ref>JayP512.1</ref> }राजैं कहा कीन्ह सौ करना भएउ असूझ सूझ जस मरना |{
<ref>JayP512.2</ref> }जहँ लगि राज साज सब होऊ तेतखन भएउ सँजोउ सँजोऊ |{
<ref>JayP512.3</ref> }बाजे तबल अकूत जुझाऊ चढ़ा कोपि सब राजा राऊ |{
<ref>JayP512.4</ref> }राग सनाहा पहुँची टोपा लोहैं सार पहिरि सब कोपा |{
<ref>JayP512.5</ref> }करहिं तोखार पवन सों रीसा कंध ऊँच असवार न दीसा |{
<ref>JayP512.6</ref> }का बरनौं जस ऊँच तोखारा दुइ पैरीं पहुँचै असवारा |{
<ref>JayP512.7</ref> }बाँधे मौर छाँह सिर सारहिं भाँजहिं पूँछि चँवर जनु ढारहिं |{
<ref>JayP512d</ref> }टैआ चँवर बनाए औ घाले गज झाँप औ गज गाह सेत तिन्ह बाँधें जो देखै सो काँप |{
<ref>JayP513.1</ref> }राज तुरंगम बरनौं काहा आने छोर इंद्र रथ बाहा |{
<ref>JayP513.2</ref> }ऐस तुरंगम परे न डीठी धनि असवार रहहिं तिन्ह पीठी |{
<ref>JayP513.3</ref> }जाति बालका समुँद थहाए माँथे पूँछि गँगन सिर लाए |{
<ref>JayP513.4</ref> }बरन बरन पखरे अति लोने सारि सँवारि लिखे सब सोने |{
<ref>JayP513.5</ref> }मानिक जरे सिरी औ काँधे चँवर मेलि चौरासी बाँधे |{
<ref>JayP513.6</ref> }लागे रतन पदारथ हीरा पहिरन देहिं देहिं तिन्ह बीरा |{
<ref>JayP513.7</ref> }चढ़े कुवँर मन करहिं उछाहू आगें घालि गनहिं नहिं काहू |{
<ref>JayP513d</ref> }सेंदुर सीस चढ़ाएँ चंदन घेवरें देह सो तन काह लगाइअ अंत भरै जो खेह |{
<ref>JayP514.1</ref> }गज मैमँत पखरे रजबारा देखिअ जानहुँ मेघ अकारा |{
<ref>JayP514.2</ref> }सेत गयंद पीत औ राते हरे स्याम घूमहि मद माँते |{
<ref>JayP514.3</ref> }चमकहिं दरपन लोहैं सारी जनु परबत पर परी अंबारी |{
<ref>JayP514.4</ref> }सिरी मेलि पहिराई सूँडैं कटक न भाय पाय तर रूँडैं |{
<ref>JayP514.5</ref> }सोनैं मेलि सो दाँत सवाँरे गिरिवर टरहिं सो उन्हकें टारे |{
<ref>JayP514.6</ref> }परबत उलटि पुहुमि सब मारहिं परै ज्यों भीर तीर जेउँ टारहिं |{
<ref>JayP514.7</ref> }अस गयंद साजे सिंघली गवनत कुरुँम पीठि कलमली |{
<ref>JayP514d</ref> }ऊपर कनक मँजूसा लाग चँवर औ ढार भलइत बैठ भाल लै औ बैठे धनुकार |{
<ref>JayP515.1</ref> }असु दल गज दूनौ साजे औ घन तबल जूझ कहँ बाजे |{
<ref>JayP515.2</ref> }माँथें मटुक छत्र सिर साजा चढ़ा बजाइ इंद्र होइ राजा |{
<ref>JayP515.3</ref> }आगें रथ सैना भइ ठाढ़ी पाछें धजा अचल सो काढ़ी |{
<ref>JayP515.4</ref> }चढ़ा बजाइ चढै जस इदू देव लोक गोहन सब हिंदू |{
<ref>JayP515.5</ref> }जानहूँ चाँद नखत लै चढ़ा सुरुज कि कटक रैनि मसि मढ़ा |{
<ref>JayP515.6</ref> }जौ लहि सुरुज चाह देखरावा निकसि चाँद घर बाहेर आवा |{
<ref>JayP515.7</ref> }गँगन नखत जस गने न जाहीं निकसि आई तस भुइँ न समाहीं |{
<ref>JayP515d</ref> }देखि अनी राजा कै जग होइ गएउ असूझ दहुँ कस होइ चलत ही चाँद सुरज कै जूझ |{
<ref>JayP516.1</ref> }इहाँ राजा असि साज बनाई उहाँ साहि की भई अवाई |{
<ref>JayP516.2</ref> }अगिलै धोरी आगें आई पाछिल बाछु कोस दस ताँई |{
<ref>JayP516.3</ref> }आइ साहि मंडल गढ़ बाजा हस्ती सहस बीस सँग साजा |{
<ref>JayP516.4</ref> }ओनै आइ दूनौ दर गाजे हिंदू तुरुक दुऔ सम बाजे |{
<ref>JayP516.5</ref> }दुऔ समुँद दधि उदधि अपारा दूऔ मेरु खिखिंद पहारा |{
<ref>JayP516.6</ref> }कोपि जुझार दुहुँ दिसि मेले औ हस्ती हस्तिन्ह कहँ पेले |{
<ref>JayP516.7</ref> }आँकुस चमकि बीज अस जाहीं गरजहिं हस्ति मेघ घहराहीं |{
<ref>JayP516d</ref> }धरती सरग दुऔ दर जूहहिं ऊपर जूह कोऊ टरै न टारे दूऔ बज्र समूह |{
<ref>JayP517.1</ref> }हस्तिन्ह सौं हस्ती हठि गाजहिं जनु परबत परबत सौं बाजहिं |{
<ref>JayP517.2</ref> }गरुअ गयंद न टारे टरहीं टूटहिं दंत सुंड भुइँ परहीं |{
<ref>JayP517.3</ref> }परबत आइ जो परहिं तराहीं दर महँ चाँपि खेह मिलि जाहीं |{
<ref>JayP517.4</ref> }कोइ हस्ती असवारन्ह लेहीं सुंड समेटि पाय तर देहीं |{
<ref>JayP517.5</ref> }कोइ असवार सिंघ होइ मारहिं हनि मस्तक सिउँ सुंड उतारहिं |{
<ref>JayP517.6</ref> }गरब गयंदन्ह गँगन पसीजा रुहिर जो चुवै धरति सब भीजा |{
<ref>JayP517.7</ref> }कोइ मैमंत सँभारहिं नाहीं तब जानहिं जब सिर गड़ खाँहीं |{
<ref>JayP517d</ref> }गँगन रुहिर जसि बरिसै धरती भीति बिलाइ सिर धर टूटि बिलाहिं तस पानी पंक बिलाइ |{
<ref>JayP518.1</ref> }अहुठौ बज्र जूझि जस सुना तेहि तें अधिक होइ चौगुना |{
<ref>JayP518.2</ref> }बाजहिं खरग उठै दर आगी भुइँ जरि चहै सरग कहँ लागी |{
<ref>JayP518.3</ref> }चमकै बीज होइ उजियारा जेहि सिर परै होइ दुइ फारा |{
<ref>JayP518.4</ref> }सैन मेघ अस दुहुँ दिसि गाजै खरग जो बीच बीज अस बाजै |{
<ref>JayP518.5</ref> }बरिसै सेल आँसु होइ काँदौ जस बरिसै सावन औ भादौं |{
<ref>JayP518.6</ref> }टूटहिं कुंत परहिं तरवारी औ गोला ओला जस भारी |{
<ref>JayP518.7</ref> }जूझे बीर लिखौं कहँ ताईं लै आछरि कबिलास सिधाईं |{
<ref>JayP518d</ref> }स्यामी काज जे जूझे सोइ गए मुख रात जो भागे सत छाँड़ि कै मसि मुख चढ़ी परात |{
<ref>JayP519.1</ref> }भा संग्राम न अस भा काऊ लोहैं दुहुँ दिस भएउ अगाहू |{
<ref>JayP519.2</ref> }कंध कबंध पूरि भुइँ परे रुहिर सलिल होइ सायर भरे |{
<ref>JayP519.3</ref> }अनँंद बियाह करहिं मँसुखाए अब भख जरम जरम कहँ पाए |{
<ref>JayP519.4</ref> }चौसँठि जोगिन खप्पर पूरा बिग जँमुकन्ह घर बाजहिं तूरा |{
<ref>JayP519.5</ref> }गीध चील्ह सब माँड़ौ छावहिं काग कलोल करहिं औ गावहिं |{
<ref>JayP519.6</ref> }आजु साहि हठि अनी बियाही पाई भुगुति जैस जियँ चाही |{
<ref>JayP519.7</ref> }जेन्ह जस माँसू भखा परावा तस तेन्ह कर लै औरन्ह खावा |{
<ref>JayP519d</ref> }काहूँ साथ न तनु गा सकति मुऐ पै पोखि ओछ पूर तब जानब जब भरि आउब जोखि |{
<ref>JayP520.1</ref> }चंद नटरै सूर सौं रोपा दोसर छत्र सौहँ कै रोपा |{
<ref>JayP520.2</ref> }सुना साहि अस भएउ समूहा पेले सब हस्तिन्ह के जूहा |{
<ref>JayP520.3</ref> }आजु चंद तोहि करौं निपातू रहै न जग महँ दोसर छातू |{
<ref>JayP520.4</ref> }सहस कराँ होइ किरिन पसारा छपि गा चाँद लगि तारा |{
<ref>JayP520.5</ref> }दर लोहें दरपन भा आवा घट घट जानहुँ भानु देखावा |{
<ref>JayP520.6</ref> }बहु किरोध कुंताहल धावै अगिनि पहार जरत जनु आवै |{
<ref>JayP520.7</ref> }खरग बीज जस तुरुक उठाएँ ओड़ न चंद कँवल कर पाएँ |{
<ref>JayP520d</ref> }चकमक अनी देखि कै धाइ दिस्टि तसि लागि छुई होइ जौं लौहें रुई माँझ उठ आगि |{
<ref>JayP521.1</ref> }सूरज देखि चाँद मन लाजा बिगसत बदन कुमुद भा राजा |{
<ref>JayP521.2</ref> }चंद बड़ाई भलेहँ निसि पाई दिनि दिनियर सौ कौंनु बड़ाई |{
<ref>JayP521.3</ref> }अहे जो नखत चंद सँग तपे सूर की दिस्टि गँगन महँ छपे |{
<ref>JayP521.4</ref> }कै चिंता राजा मन बूझा जेहि सों सरग न धरती जूझा |{
<ref>JayP521.5</ref> }गढ़पति उतरि लरैं नहिं धाए हाथ परें गढ़ हाथ पराएँ |{
<ref>JayP521.6</ref> }गढ़पति इंद्र गँगन गढ़ साजा देवस न निसर रैनि को राजा |{
<ref>JayP521.7</ref> }चंद रैनि रह नखतन्ह माँझा सुरुज न सौंह होइ चह साँझा |{
<ref>JayP521d</ref> }देखा चंद भोर भा सूरुज के बड़ भाग चाँद फिरा भा गढ़पति सुरुज गँगन गढ़ लाग |{
<ref>JayP522.1</ref> }कटक असूझ अलावल साही आवत कोइ न सँभारै ताही |{
<ref>JayP522.2</ref> }उदधि समुँद जेउँ लहरैं देखें नैन देखि मुँह जाहिं न लेखें |{
<ref>JayP522.3</ref> }केत बजावत उतरे घाटी केत बजाइ गए मिलि माँटी |{
<ref>JayP522.4</ref> }केतन्ह नितिहि दै नव साजा कबहुँ न साज घटै तस राजा |{
<ref>JayP522.5</ref> }लाख जाहिं आवहिं दुइ लाखा फरहिं झरहिं उपनहिं नौ साखा |{
<ref>JayP522.6</ref> }जो आवै गढ़ लागै सोई थिर होइ रहै न पावै कोई |{
<ref>JayP522.7</ref> }उमरा मीर अहे जहँ ताईं सबहूँ बाँटि अलंगै पाई |{
<ref>JayP522d</ref> }लागि कटक चारिहुँ दिसि गढ़ सो परा अगिडाहु सुरुज गहन भा चाँदहि चाँद भएउ जस राहु |{
<ref>JayP523.1</ref> }अँथवा देबस सुरुज भा बासाँ परी रैनि ससि उवा अकासाँ |{
<ref>JayP523.2</ref> }चाँद छत्र दै बैठेउ आई चहुँ दिसि नखत दीन्ह छिटकाई |{
<ref>JayP523.3</ref> }नखत अकासहुँ चढ़े दिपाहीं टूटहिं लूक परहिं न बुझाहीं |{
<ref>JayP523.4</ref> }परहिं सिला जस परैं बजागी पहनहि पाहन बाजि उठ आगी |{
<ref>JayP523.5</ref> }गोला परहिं कोल्हु ढुरुकावहिं चून करत चारिहुँ दिसि आवहिं |{
<ref>JayP523.6</ref> }अवनि अँगार बिस्टि झरि लाई ओला टपकै परै न बुझाई |{
<ref>JayP523.7</ref> }तुरुक न मुँह फेरहिं गढ लागें एक मरें दोसर होइ आगें |{
<ref>JayP523d</ref> }परहिं बान राजा कैं मुख न सकै कोइ काढ़ि अनी साहि कै सब निसि रही भोर लहि ठाढ़ि |{
<ref>JayP524.1</ref> }भएउ बिहान भान पुनि चढ़ा सहसहुँ करा जैस बिधि गढ़ा |{
<ref>JayP524.2</ref> }भा ढोवा गढ़ लीन्ह गरेरी कोपा कटक लाग चहुँ फेरी |{
<ref>JayP524.3</ref> }बान करोरि एक मुख छूटहिं बाजहिं जहाँ फोंक लगि फूटहिं |{
<ref>JayP524.4</ref> }नखत गँगन जस देखिअ घने तस गढ़ फाटहि बानन्ह हने |{
<ref>JayP524.5</ref> }जानहुँ बेधि साहि कै राखा गढ़ भा गरुर फुलाएँ पाँखा |{
<ref>JayP524.6</ref> }ओरँगा केरि कठिन है जाता तौ पै लहै होइ मुख राता |{
<ref>JayP524.7</ref> }पीठि देहिं नहिं बानन्हि लागे चाँपत जाहिं पगहिं पग आगे |{
<ref>JayP524d</ref> }चारि पहर दिन बीता गढ़ न टूट तस बाँक गरुव होत पै आवै दिन दिन टाँकहि टाँक |{
<ref>JayP525.1</ref> }छेंका गढ़ जोरा अस कीन्हा खसिया मगर सुरँग तेइँ दीन्हा |{
<ref>JayP525.2</ref> }गरगज बाँधि कमानैं धरीं चलहिं एक मुख दारू भरीं |{
<ref>JayP525.3</ref> }हबसी रूमी औ जो फिरंगी बड़ बड़ गुनी औ तिन्ह के संगी |{
<ref>JayP525.4</ref> }जिन्ह के गोट जाहिं उपराहीं जेहि ताकहिं तेहि चूकहिं नाहीं |{
<ref>JayP525.5</ref> }अस्ट धातु के गोला छूटहिं गिरि पहार पब्बै सब फूटहिं |{
<ref>JayP525.6</ref> }एक बार सब छूटहिं गोला गरजै गँगन धरति सब डोला |{
<ref>JayP525.7</ref> }फूटै कोट फूट जस सीसा ओदरहि बुरुज परहिं कौसीसा |{
<ref>JayP525d</ref> }लका रावट जसि भई डाह परा गढ सोइ रावन लिखा जो जरैं कहँ किमि अजरावर होइ |{
<ref>JayP526.1</ref> }राजा केरि लागि रहै ढोई फूटै जहाँ सँवारहिं सोई |{
<ref>JayP526.2</ref> }बाँके पर सुठि बाँक करेई रातिहि कोट चित्र कै लेई |{
<ref>JayP526.3</ref> }गाजै गँगन चढ़े जस मेघा बरिसहिं बज्र सिला को थेघा |{
<ref>JayP526.4</ref> }सौ सौ मन के बरिसहिं गोला बरिसहिं तुपक तीर जस ओला |{
<ref>JayP526.5</ref> }जानहुँ परी सरग हुति गाजा फाटै धरति आइ जहँ बाजा |{
<ref>JayP526.6</ref> }गरगज चूर चूर होइ परहीं हस्ति घोर मानुस संघरहीं |{
<ref>JayP526.7</ref> }सबहिं कहा अब परलौ आवा धरती सरग जूझ दुहुँ लावा |{
<ref>JayP526d</ref> }अहुठौ बज्र जुरे सनमुख होइ एक दिन कोई लागि जगत जरै चारिहुँ दिसि को रे बुझावै आगि |{
<ref>JayP527.1</ref> }तबहूँ राजा हिएँ न हारा राज पँवरि पर रचा अखारा |{
<ref>JayP527.2</ref> }सौहें साहि जहँ उतरा आछा ऊपर नाच अखारा काछा |{
<ref>JayP527.3</ref> }जंत्र पखाउझ आउझ बाजा सुरमंडल रबाब भल साजा |{
<ref>JayP527.4</ref> }बीन पिनाक कुमाइच कहे बाजि अँबिरती अति गहगहे |{
<ref>JayP527.5</ref> }चंग उपंग नाग सुर तूरा महुवरि बाज बंसि भल पूरा |{
<ref>JayP527.6</ref> }हुरुक बाज डफ बाज गँभीरा औ तेहि गोहन झाँझ मँजीरा |{
<ref>JayP527.7</ref> }तंत बितंत सुभर धनतारा बाजहिं सबद होइ झनकारा |{
<ref>JayP527d</ref> }जस सिंगार मन मोहन पातर नाँचहि पांच पातसाहि गढ़ छेंका राजा भूला नाँच |{
<ref>JayP528.1</ref> }बीजानगर केर सब गुनी करहिं अलाप बुद्धि चौगुनी |{
<ref>JayP528.2</ref> }प्रथम राग भैरौ तेन्ह कीन्हा दोसरें माल कौस पुनि लीन्हा |{
<ref>JayP528.3</ref> }पुनि हिंडोल राग तिन्ह गाए चौथें मेघ मलार सोहाए |{
<ref>JayP528.4</ref> }पुनि उन्ह सिरी राग भल किया दीपक कीन्ह उठा वरि दिया |{
<ref>JayP528.5</ref> }छबउ राग गाएनि भल गुनी औ गाएनि छत्त ीस रागिनी |{
<ref>JayP528.6</ref> }ऊपर भईं सो पातर नाँचहिं तर भै तुरुक कमानैं खाँचहिं |{
<ref>JayP528.7</ref> }सरस कंठ भल राग सुनावहिं सबद देहिं मानहुँ सर लागहिं |{
<ref>JayP528d</ref> }सुनि सुनि सीस धुनहिं सब कर मलि मलि पछिताहिं कब हम हाथ चढ़हिं ये पातरि नैनन्ह के दुख जाहिं |{
<ref>JayP529.1</ref> }पतुरिनि नाँचै दिहें जो पीठी परिगै सौहँ साहि कै डीठी |{
<ref>JayP529.2</ref> }देखत साहि सिंघासन गूंजा कब लगि मिरिग चंद रथ भूँजा |{
<ref>JayP529.3</ref> }छाँड़हु बान जाहिं उपराहीं गरब केर सिर सदा तराहीं |{
<ref>JayP529.4</ref> }बोलत बान लाख भा ऊँचा कोइ सो कोट कोइ पँवरि पहूँचा |{
<ref>JayP529.5</ref> }मलिक जहाँगिर कनउज राजा ओहि क बान पातरि कहँ बाजा |{
<ref>JayP529.6</ref> }बाजा बान जंघ जस नाँचा जिउ गा सरग परा भुइँ साँचा |{
<ref>JayP529.7</ref> }उदसा नाँच नचनिया मारा रहसे तुरुक बाजि गए तारा |{
<ref>JayP529d</ref> }जो गढ़ साजा लाख दस कोटि सँवारहिं कोट पातसाहि जब चाहै बचहि न कौनिहु ओट |{
<ref>JayP530.1</ref> }राजैं पँवरि अकास चलाई परा बाँध चहुँ फेर अलाई |{
<ref>JayP530.2</ref> }सेतबंध जस राघौ बाँधा परा फेरु भुइँ भारु न काँधा |{
<ref>JayP530.3</ref> }हनिवँत होई सब लाग गुहारा आवहिं चहुँ दिसि केर पहारा |{
<ref>JayP530.4</ref> }सेत फटिक सब लागै गढ़ा बाँध उठाइ चहूँ गढ़ मढ़ा |{
<ref>JayP530.5</ref> }खँड ऊपर खँड होहिं पटाऊ चित्र अनेग अनेग कटाऊ |{
<ref>JayP530.6</ref> }सीढ़ी होति जाहिं बहु भाँती जहाँ चढ़हिं हस्तिन्ह कै पाँती |{
<ref>JayP530.7</ref> }भा गरगज अस कहत न आवा जनहुँ उठाइ गँगन कहँ लावा |{
<ref>JayP530d</ref> }राहु लाग जस चाँदहि गढ़हि लाग तस बाँध सब दर लीलि ठाढ़ भा रहा जाइ गढ़ काँध |{
<ref>JayP531.1</ref> }राजसभा सब मतें बईठी देखि न जाइ मंदि भै डीठी |{
<ref>JayP531.2</ref> }उठा बाँध तस सब गढ़ बाँधा कीजै बेगि भार जस काँधा |{
<ref>JayP531.3</ref> }उपजै आगि आगि जौं बोई अब मत किएँ आन नहिं होई |{
<ref>JayP531.4</ref> }भा तेवहार जो चाँचरि जोरी खेलि फागु अब लाइअ होरी |{
<ref>JayP531.5</ref> }समदहु फागु मेलि सिर धूरी कीन्ह जो साका चाहिअ पूरी |{
<ref>JayP531.6</ref> }चंदन अगर मलैगिरि काढ़ा घर घर कीन्ह सरा रचि ठाढ़ा |{
<ref>JayP531.7</ref> }जौहर कहँ साजा रनिवाँसू जेहि सत हिएँ कहाँ तेहि आँसू |{
<ref>JayP531d</ref> }पुरुखन्ह खरग सँभारे चंदन घेवरे देह मेहरिन्ह सेंदुर मेला चहहिं भई जरि खेह |{
<ref>JayP532.1</ref> }आठ बरिस गढ़ छेंका अहा धनि सुलतान कि राजा महा |{
<ref>JayP532.2</ref> }आइ साहि अँबराँउ जो लाए फरे झरे पै गढ़ नहिं पाए |{
<ref>JayP532.3</ref> }हठि चूरौं तौ जौंहर होई पदुमिनि पाव हिएँ मति सोई |{
<ref>JayP532.4</ref> }एहि बिधि ढीलि दीन्ह तब ताँई ढीली की अरदासैं आई |{
<ref>JayP532.5</ref> }पछिउँ हेरव दीन्ह जौ पीठी सो अब चढा सौहँ कै डीठी |{
<ref>JayP532.6</ref> }जिन्ह भुइँ माँथ गँगन तिन्ह लागा थाने उठे आउ सब भागा |{
<ref>JayP532.7</ref> }उहाँ साह चितउर गढ़ छावा इहाँ देस सब होइ परावा |{
<ref>JayP532d</ref> }जेहि जेहि पंथ न तिनु परत बाढ़े बैरि बबूर निसि अँधियारि बिहाइ तब बेगि उठै जब सूर |{
<ref>JayP533.1</ref> }सुना साहि अरदासि जो पढ़ी चिंता आनि आन कछु चढ़ी |{
<ref>JayP533.2</ref> }तब अगुमन मन चिंतै कोई जो आपन चिंता कछु होई |{
<ref>JayP533.3</ref> }मन झूठा जिउ हाथ हराएँ चिंता एक भए दुइ ठाँए |{
<ref>JayP533.4</ref> }गढ़ सौं अरुझि जाइ तब छूटा होइ मेराउ कि सो गढ़ टूटा |{
<ref>JayP533.5</ref> }पाहन कर रिपु पाहन हीरा बेधौं रतन पान दै बीरा |{
<ref>JayP533.6</ref> }सरजा सेंती कहा यह भेऊ पलटि जाहि अब मानै सेऊ |{
<ref>JayP533.7</ref> }कहु तोसौं न पदुमिनी लेऊँ चूरा कीन्ह छाँड़ि गढ़ देऊँ |{
<ref>JayP533d</ref> }आपन देस खाहि भा निस्चल औरु चँदेरी लेहि समदन समुँद जो कीन्ह तोहि ते पाँचौं नग देहि |{
<ref>JayP534.1</ref> }सरजा पलटि सिंघ चढ़ि गाजा अग्याँ जाइ कही जहँ राजा |{
<ref>JayP534.2</ref> }अबहूँ हिएँ समुझु रे राजा पातसाहि सौं जूझ न छाजा |{
<ref>JayP534.3</ref> }जाकरि धरी पिरिथिमी सेई चहै त मारै औ जिउ देई |{
<ref>JayP534.4</ref> }पींजर महँ तूँ कीन्ह परेवा गढ़पति सो बाँचै कै सेवा |{
<ref>JayP534.5</ref> }जब लगि जीभि अहै मुख तोरें पँवरि उघेलु बिनौ कर जोरें |{
<ref>JayP534.6</ref> }पुनि जौं जीभ पकरि जिउ लेई को खोलै को बोलै देई |{
<ref>JayP534.7</ref> }आगें जस हमीर मत मंता जौं तस करसि तोर भावंता |{
<ref>JayP534d</ref> }देखु काल्हि गढ़ टूटिहि राज ओही कर होइ करु सेवा सिर नाइ कै घरन घालु बुधि खोइ |{
<ref>JayP535.1</ref> }सरजा जस हमीर मन थाका ओर निबाहेसि आपन साका |{
<ref>JayP535.2</ref> }ओहि अस हौं सकबंधी नाहीं हौं सो भोज बिक्रम उपराहीं |{
<ref>JayP535.3</ref> }बरिस साठि लहि अन्न न खाँगा पानि पहार चुवै बिनु माँगा |{
<ref>JayP535.4</ref> }तेहि ऊपर जौं पै गढ़ टूटा सत सकबंधी केर न छूटा |{
<ref>JayP535.5</ref> }सोरह लाख कुँवरि हहिं मोरे परहिं पतिंग जस दीपक अँजोरे |{
<ref>JayP535.6</ref> }तेहि दिन चाँचरि चाहौं जोरी समदौं फागु लाइ कै होरी |{
<ref>JayP535.7</ref> }जो दै गिरिहिनि राखत जीऊ सो कस आहि निपुंसिक पीऊ |{
<ref>JayP535d</ref> }अब हौं जौंहर साजि कै कीन्ह चहौं उजियार फागु गएँ होरी बुझें कोउ समेंटहु छार |{
<ref>JayP536.1</ref> }अनु राजा सो जरै निआना पातसाहि कै सेव न माना |{
<ref>JayP536.2</ref> }बहुतन्ह अस गढ़ कीन्ह सजौना अंत भए लंका के रवना |{
<ref>JayP536.3</ref> }जेहि दिन ओइँ छेंकी गढ़ घाटी भएउ अन्न तेहि दिन सब माँटी |{
<ref>JayP536.4</ref> }तूँ जानहि जल चुवै पहारू सो रोवै मन सँवरि सँघारू |{
<ref>JayP536.5</ref> }सोतहि सोत ऐस गढ़ रोवा कस होइहि जौं होइहि ढोवा |{
<ref>JayP536.6</ref> }सँवरि पहार सो ढारै आँसू पै तोहि सूझ न आपन नासू |{
<ref>JayP536.7</ref> }आजु काल्हि चाहै गढ़ टूटा अबहुँ मानु जौं चाहसि छूटा |{
<ref>JayP536d</ref> }हहिं जो पाँच नग तो सिउँ लै पाँचौं करु भेंट मकु सो एक गुन मानै सब औगुन धरि मेंट |{
<ref>JayP537.1</ref> }अनु सरजा को मेंटै पारा पातसाहि बड़ आहि हमारा |{
<ref>JayP537.2</ref> }औगुन मेंटि सकै पुनि सोई औरु जो कीन्ह चहै सो होई |{
<ref>JayP537.3</ref> }नग पाँचौं औ देउँ भँडारा इसकंदर सौं बाँचै दारा |{
<ref>JayP537.4</ref> }जौं यह बचन तौ माँथें मोरें सेवा करौं ठाढ़ कर जोरें |{
<ref>JayP537.5</ref> }पै बिनु सपत न अस मन माना सपत क बोल बचा परवाना |{
<ref>JayP537.6</ref> }नाइत माँझ भँवर हति गीवाँ सरजैं कहा मंद यहु जीवाँ |{
<ref>JayP537.7</ref> }खंभ जो गरुव लेहिं जग भारू ताकर बोल न टरै पहारू |{
<ref>JayP537d</ref> }सरजैं सपत कीन्ह छर बैनन्हि मीठै मीठ राजा कर मन माना मानी तुरित बसीठि |{
<ref>JayP538.1</ref> }हंस कनक पिंजर हुति आना औ अंब्रित नग परस पखाना |{
<ref>JayP538.2</ref> }औ सोनहा सोने की डाँड़ी सारदूर रूपे की काँड़ी |{
<ref>JayP538.3</ref> }बसिठि दीन्ह सरजा लै आए पातसाहि पहँ आनि मिलाए |{
<ref>JayP538.4</ref> }ए जग सूर पुहुमि उजियारे बिनती करहिं काग मसि कारे |{
<ref>JayP538.5</ref> }बड़ परताप तोर जग तपा नवौ खंड तोहि कोइ न छपा |{
<ref>JayP538.6</ref> }कोह छोह दूनौ तोहि पाहाँ मारसि धूप जियावसि छाहाँ |{
<ref>JayP538.7</ref> }जौं मन सुरुज चाँद सों रूसा गहन गरासा परा मँजूसा |{
<ref>JayP538d</ref> }भोर होइ जौं लागै उठहि रोर कै काग मसि छूटै सब रैनि कै कागा काँय अभाग |{
<ref>JayP539.1</ref> }कै बिनती अग्याँ असि पाई कागहु सैं आपुहि मसि लाई |{
<ref>JayP539.2</ref> }पहिलें धनुक नवै जब लागे काग न नए देखि सर भागे |{
<ref>JayP539.3</ref> }अबहूँ तेहिं सर सौहँ न होहीं देखहिं धनुक चलहिं फिरि ओहीं |{
<ref>JayP539.4</ref> }तिन्ह कागन्ह कै कौनु बसीठी जो मुख फेरि चलहिं दै पीठी |{
<ref>JayP539.5</ref> }जौं ओहि सर सौं होत संग्रामा कत बग सेत होत ओइ स्यामा |{
<ref>JayP539.6</ref> }करहिं न आपन उज्जर केसा फिरि फिरि कहहिं पराव सँदेसा |{
<ref>JayP539.7</ref> }काग नाग एइ दूनौ बाँके अपने चलत स्याम भै आँके |{
<ref>JayP539d</ref> }अब कैसेहुँ मसि जाइ न मेंटी भे जो स्याम ओइ अंक सहस बार जौं धोवहु तबहुँ गयंदहि पंक |{
<ref>JayP540.1</ref> }अब सेवाँ जौं आइ जोहारै अबहूँ देखौं सेत कि कारै |{
<ref>JayP540.2</ref> }कहहु जाइ जौं साँच न डरना जहवाँ सरन नाहिं तहँ मरना |{
<ref>JayP540.3</ref> }काल्हि आव गढ़ ऊपर भानू जौं रे धनुक सौहँ हिय बानू |{
<ref>JayP540.4</ref> }बसिठन्ह पान मया के पाए लीन्ह पान राजा पहँ आए |{
<ref>JayP540.5</ref> }जस हम भेंट कीन्ह गा कोहू सेवा महँ पिरीति औ छोहू |{
<ref>JayP540.6</ref> }काल्हि साहि गढ़ देखै आवा सेवा करहु जैस मन भावा |{
<ref>JayP540.7</ref> }गुन सों चलै सो बोहित बोझा जहँवाँ धनुक बान तहँ सोझा |{
<ref>JayP540d</ref> }भा आयसु राजा कर बेगिहि करहु रसोइ तस सुसार रस मेरवहु जेहिं रे प्रीति रस होइ |{
<ref>JayP541.1</ref> }छागर मेंढा बड़ औ छोटे धरि धरि आने जहँ लगि मोंटे |{
<ref>JayP541.2</ref> }हरिन रोझ लगुना बन बसे चीतर गौन झाँख औ ससे |{
<ref>JayP541.3</ref> }तीतर बटई लवा न बाँचे सारस कूँज पुछारि जो नाँचे |{
<ref>JayP541.4</ref> }धरे परेवा पंडुक हेरी खेहा गडुरू उसर बगेरी |{
<ref>JayP541.5</ref> }हारिल चरज आइ बँदि परे बन कुकुटी जल कुकुटी धरे |{
<ref>JayP541.6</ref> }चकवा चकई केंब पिदारे नकटा लेदी सोन सिलारे |{
<ref>JayP541.7</ref> }मोंट बड़े सब टोइ टोइ धरे उबरे दुबरे खुरुक न चरे |{
<ref>JayP541d</ref> }कंठ परी जब छूरी रकत ढरा होइ आँसु कै आपन तन पोखा भा सो परावा माँसु |{
<ref>JayP542.1</ref> }धरे मंछ पढ़िना औ रोहू धीमर मारत करै न छोहू |{
<ref>JayP542.2</ref> }संध सुगंध धरे जल बाड़े टेंगनि मोइ टोइ सब काढ़े |{
<ref>JayP542.3</ref> }सिंगी मँगुरी बीनि सब धरे नरिया भोथ बाँब बंगरे |{
<ref>JayP542.4</ref> }मारे चरक चाल्ह परहाँसी जल तजि कहाँ जाइ जल बासी |{
<ref>JayP542.5</ref> }मन होइ मीन चरा सुख चारा परा जाल दुख को निरुवारा |{
<ref>JayP542.6</ref> }माँटी खाइ मंछ नहिं बाँचे बाँचहिं का जो भोग सुख राँचे |{
<ref>JayP542.7</ref> }मारै कहँ सब अस कै पाले को उबरा एहि सरवर घाले |{
<ref>JayP542d</ref> }एहि दुख कंठ सारि कै अगुमन रकत न राखा देह पंथ भुलाइ आइ जल बाझे झूठे जगत सनेह |{
<ref>JayP543.1</ref> }देखत गोहूँ कर हिय फाटा आने तहाँ होब जहँ आटा |{
<ref>JayP543.2</ref> }तब पीसे जब पहिलेहिं धोए कापर छानि माँडि भल पोए |{
<ref>JayP543.3</ref> }करिल चढ़े तहँ पाकहिं पूरीं मूँठिहि माँह रहहिं सौ चूरीं |{
<ref>JayP543.4</ref> }जानहुँ सेत पीत ऊजरी लैनू चाहि अधिक कोंवरी |{
<ref>JayP543.5</ref> }मुख मेलत खिन जाहिं बिलाई सहस सवाद पाव जो खाई |{
<ref>JayP543.6</ref> }लुचुई पोइ घीय सो भेईं पाछें चहीं खाँड सों जेईं |{
<ref>JayP543.7</ref> }पूरि सोहारी करी घिउ चुवा छुवत बिलाहिं डरन्ह को छुवा |{
<ref>JayP543d</ref> }कही न जाइ मिठाई कहति मीठि सुठि बात जेंवत नाहिं अघाइ कोइ हिय बरु जाइ सिरात |{
<ref>JayP544.1</ref> }सीझहिं चाउर बरनि न जाहीं बरन बरन सब सुगँध बसाहीं |{
<ref>JayP544.2</ref> }रायभोग औ काजर रानी झिनवा रौदा दाउद खानी |{
<ref>JayP544.3</ref> }कपुरकांत लेंजुरि रितुसारी मधुकर ढेला जीरा सारी |{
<ref>JayP544.4</ref> }घिर्तकाँदौ औ कुँवर बेरासू रामरासि आवै अति बासू |{
<ref>JayP544.5</ref> }कहिअ सो सोंधे लाँबे बाँके सगुनी बेगरी पढ़िनी पाके |{
<ref>JayP544.6</ref> }गड़हन जड़हन बड़हन मिला औ संसार तिलक खँडचिला |{
<ref>JayP544.7</ref> }रायहंस औ हंसा भैंरी रूपमाँजरि केतुकी बिकौरी |{
<ref>JayP544d</ref> }सोरह सहस बरन अस सुगँध बासना छूटि मधुकर पुहुप सो परिहरे आइ परे सब टूटि |{
<ref>JayP545.1</ref> }निरमल माँसु अनूप पखारा तिन्ह के अब बरनौं परकारा |{
<ref>JayP545.2</ref> }कटवाँ बटवाँ मिला सुबासू सीझा अतबन भाँति गरासू |{
<ref>JayP545.3</ref> }बहुते सोंधै घिरित बघारा औ तहँ कुंकुहँ पीसि उतारा |{
<ref>JayP545.4</ref> }सेंघा लोन परा सब हाँड़ी काटे कंद मूर कै आँड़ी |{
<ref>JayP545.5</ref> }सोवा सौंफ उतारे धना तेहि ते अधिक आव बासना |{
<ref>JayP545.6</ref> }पानि उतारा टाँकहिं टाँका घिरित परेह रहा तस पाका |{
<ref>JayP545.7</ref> }औरु कीन्ह माँसुन्ह के खंडा लाग चुरै सो बड़ बड़ हंडा |{
<ref>JayP545d</ref> }छागर बहुत समूँचे धरे सरागन्हि भूँजि जो अस जेंवन जेंवै उठै सिंघ अस गूँजि |{
<ref>JayP546.1</ref> }भूँजि समोसा घिय महँ काढ़े लैंग मिरिचि तिन्ह महँ सब डाढ़े |{
<ref>JayP546.2</ref> }औरु जो माँसु अनूप सो बाँटा भे फर फूल आँब औ भाँटा |{
<ref>JayP546.3</ref> }नारँग दारिवँ तुरुँज जँभीरा औ हिंदुआना बालबाँ खीरा |{
<ref>JayP546.4</ref> }कटहर बड़हर तेउ सँवारे नरियर दाख खजूर छोहारे |{
<ref>JayP546.5</ref> }औ जावँत खजेहजा होहीं जो जेहि बरन सवाद सो ओहीं |{
<ref>JayP546.6</ref> }सिरिका भेइ काढ़ि ते आने कँवल जो कीन्ह रहहिं बिगसाने |{
<ref>JayP546.7</ref> }कीन्ह मसौरा धनि सो रसोई जो किछु सबहि माँसु हुतें होई |{
<ref>JayP546d</ref> }बारी आइ पुकारै लिहें सबै फर छूंछ सब रस लीन्ह रसोईं अब मो कहँ को पूँछ |{
<ref>JayP547.1</ref> }काटे मंछ मेलि दधि धोए औ पखारि चहुँ बार निचोए |{
<ref>JayP547.2</ref> }करुए तेल कीन्ह बसिवारू मेंथी कर तेहि दीन्ह धुँगारू |{
<ref>JayP547.3</ref> }जुगुति जुगुति सब मंछ बघारे आँब चीरि तेहि माहँ उतारे |{
<ref>JayP547.4</ref> }ऊपर तेहिं तहँ चटपट राखा सो रस परस पाव जो चाखा |{
<ref>JayP547.5</ref> }भाँति भाँति तिन्ह खँडरा तरे अंडा तरि तरि बेहर धरे |{
<ref>JayP547.6</ref> }घिउ टाटक महँ सोधि सेरावा पंखि बघारि कीन्ह अरदावा |{
<ref>JayP547.7</ref> }कुंकुहँ परा कपूर बसाई लैंग मिरिचि तेहि ऊपर लाई |{
<ref>JayP547d</ref> }घिरित परेह रहा तस हाथ पहुँच लहि बूड़ बूढ़ खाइ तौ होइ नवजोबन सौ मेहरी लै ऊड़ |{
<ref>JayP548.1</ref> }भाँति भाँति सीझी तरकारी कइउ भाँति कुम्हड़ा कै फारी |{
<ref>JayP548.2</ref> }भै भूंजी लौआ परबती रैता कहँ काटे कै रती |{
<ref>JayP548.3</ref> }चुक्क लाइ कै रींधे भाँटा अरुई कहँ भल अरिहन बाँटा |{
<ref>JayP548.4</ref> }तोरई चिचिंडा डींडसी तरे जीर धुंगारि कलै सब धरे |{
<ref>JayP548.5</ref> }परवर कुँदुरू भूँजे ठाढ़े बहुते घियँ चुरुचुर कै काढ़े |{
<ref>JayP548.6</ref> }करुई काढ़ि करैला काटे आदी मेलि तरे किए खाटे |{
<ref>JayP548.7</ref> }रींधे ठाढ़ सेंब के फारा छौंकि साग पुनि सोंघि उतारा |{
<ref>JayP548d</ref> }सीझी सब तरकारी भा जेंवन सब ऊँच दहुँ जेंवत का रूचै केहि पर दिस्टि पहूँच |{
<ref>JayP549.1</ref> }घिरित कराहन्हि बेहर धरा भाँति भाँति सब पाकहिं बरा |{
<ref>JayP549.2</ref> }एकहि आदि मिरिच सिउँ पीठे औरु जो दूध खाँड सो मीठे |{
<ref>JayP549.3</ref> }भई मुंगौछी मिरिचैं परीं कीन्ह मुंगौरा औ गुरबरी |{
<ref>JayP549.4</ref> }भई मेंथौरी सिरिका परा सोंठि लाइ कै खिरिसा धरा |{
<ref>JayP549.5</ref> }मीठ महिउ औ जीरा लावा भीजि बरी जनु लौनू खावा |{
<ref>JayP549.6</ref> }खँडुई कीन्ह अंबचुर तेहिं परा लैंग लाइची सिंउँ खडि धरा |{
<ref>JayP549.7</ref> }कढ़ी सँवारी औ डुभुकौरी औ खँडवानी लाइ बरौरी |{
<ref>JayP549d</ref> }पान लाइ कै रिंकवछ छौंके हींगु मिंरिच औ आद एक कठहँडी जेंवत सत्तरि सहस सवाद |{
<ref>JayP550.1</ref> }तहरी पाकि लोनि औ गरी परी चिरौंजी औ खुरुहुरी |{
<ref>JayP550.2</ref> }घिरित भँंजि कै पाका पेठा औ भा अंब्रित गुरँब मरेठा |{
<ref>JayP550.3</ref> }चुंबक लोहड़ा औटा खोवा भा हलुवा घिउ करै निचोवा |{
<ref>JayP550.4</ref> }सिखरन सोंधि छनाई गाढ़ी जामा दूध दहिउ सिउँ साढ़ी |{
<ref>JayP550.5</ref> }और दहिउ के मोरँड बाँधे औ संधान बहुत तिन्ह साँधे |{
<ref>JayP550.6</ref> }भै जो मिठाई कही न जाई मुख मेलत खिनु जाइ बिलाई |{
<ref>JayP550.7</ref> }मोंतिलडु छाल और मुरकुरी माँठ पेराक बुँद ढुरहुरी |{
<ref>JayP550d</ref> }फेनी पापर भूँजे भए अनेग परकार भै जाउरि पछियाउरि सीझा सब जेंवनार |{
<ref>JayP551.1</ref> }जति परकार रसोइँ बखानी तब भइ जब पानी सौं सानी |{
<ref>JayP551.2</ref> }पानी मूल परेखौ कोई पानी बिना सवाद न होई |{
<ref>JayP551.3</ref> }अंब्रित पानि न अंब्रित आना पानी सों घट रहै पराना |{
<ref>JayP551.4</ref> }पानि दूध महँ पानी घीऊ पानि घटें घट रहै न जीऊ |{
<ref>JayP551.5</ref> }पानी माहँ समानी जोती पानिहि उपजै मानिक मोंती |{
<ref>JayP551.6</ref> }पानी सब महँ निरमरि करा पानि जो छुवै होइ निरमरा |{
<ref>JayP551.7</ref> }सो पानी मन गरब न करई सीस नाइ खाले कहँ ढरई |{
<ref>JayP551d</ref> }मुहमद नीर गँभीर जो सोनै मिलै समुँद भरे ते भारी होइ रहे छूछे बाजहिं दुंद |{
<ref>JayP552.1</ref> }सीझि रसोई भएउ बिहानू गढ़ देखै गवनै सुलतानू |{
<ref>JayP552.2</ref> }कवँल सहाइ सूर सँग लीन्हा राघौ चेतनि आगें कीन्हा |{
<ref>JayP552.3</ref> }तेतखन आइ बेवान पहूँचा मन सों अधिक गँगन सौं ऊँचा |{
<ref>JayP552.4</ref> }उघरी पँवरि चला सुलतानू जानहुँ चला गँगन कहँ भानू |{
<ref>JayP552.5</ref> }पँवरि सात सातौ खँड बाँकी सातौ गढ़ि काढ़ी दै टाँकी |{
<ref>JayP552.6</ref> }जानु उरेह काटि सब काढ़ीं चित्र मूरति जनु बिनवहिं ठाढ़ीं |{
<ref>JayP552.7</ref> }आजु पँवरि मुख भा निरमारा जौं सुलतान आइ पगु धरा |{
<ref>JayP552d</ref> }लख लख बैठ पँवरिया जिन्ह सों नवहिं करोरि तिन्ह सब पँवरि उघारी ठाढ भए कर जोरि |{
<ref>JayP553.1</ref> }सातहुँ पँवरिन्ह कनक केवारा सातहुँ पर बाजहिं घरियारा |{
<ref>JayP553.2</ref> }सातहुँ रंग सो सातहुँ पवँरी तब तहँ चढ़ै फिरै सत भँवरी |{
<ref>JayP553.3</ref> }खँड खँड साजी पालक पीढ़ी जानहुँ इंद्र लोक की सीढ़ी |{
<ref>JayP553.4</ref> }चंदन बिरिख सुहाई छाँहाँ अंब्रित कुंड भरे तेहि माहाँ |{
<ref>JayP553.5</ref> }फेरे खजेहजा दारिवँ दाखा जो ओहि पंथ जाइ सो चाखा |{
<ref>JayP553.6</ref> }सोने क छात सिंघासन साजा पैठत पँवरि मिला लै राजा |{
<ref>JayP553.7</ref> }चढ़ा साहि चितउर गढ़ देखा सब संसार पाँव तर लेखा |{
<ref>JayP553d</ref> }साहि जबहि गढ़ देखा कहा देखि कै साजु कहिअ राज फुर ताकर सरग करै जो राजु |{
<ref>JayP554.1</ref> }चाढ़ि गढ़ ऊपर बसगति देखी इंद्रपुरी सो जानु बिसेखी |{
<ref>JayP554.2</ref> }ताल तलाव सरोवर भरे औ अँबराउँ चहूँ दिसि फरे |{
<ref>JayP554.3</ref> }कुँवा बावरी भाँतिन्ह भाँती मढ़ मंडप तहँ भे चहुँ पाँती |{
<ref>JayP554.4</ref> }राय राँक घर घर सुख चाऊ कनक मँदिल नग कीन्ह जराऊ |{
<ref>JayP554.5</ref> }निसि दिन बाजहिं मंदिर तूरा रहस कोड सब लोग से ेदूरा |{
<ref>JayP554.6</ref> }रतन पदारथ नग जो बखाने खोरिन्ह महँ देखिअ छिरिआने |{
<ref>JayP554.7</ref> }मँदिल मँदिल फुलवारी बारी बार बार तहँ चित्तरसारी |{
<ref>JayP554d</ref> }पाँसा सारि कुँवर सब खेलहिं स्रवनन्ह गीत ओनाहिं चैन चाउ तस देखा जनु गढ़ छेंका नाहिं |{
<ref>JayP555.1</ref> }देखत साहि कीन्ह तहँ फेरा जहाँ मँदिल पदुमावति केरा |{
<ref>JayP555.2</ref> }आस पास सरवर चहुँ पासाँ माँझ मदिल जनु लाग अकासाँ |{
<ref>JayP555.3</ref> }कनक सँवारि नगन्हि सब जरा गँगन चाँद जनु नखतन्ह भरा |{
<ref>JayP555.4</ref> }सरवर चहुँ दिसि पुरइनि फूली देखा बारि रहा मन भूली |{
<ref>JayP555.5</ref> }कुँवर लाख दुइ बार अगोरे दुहुँ दिसि पँवरि ठाढ़ कर जौरे |{
<ref>JayP555.6</ref> }सारदूर दुहुँ दिसि गढ़ि काढ़े गल गाजहिं जानहुँ रिसि बाढ़े |{
<ref>JayP555.7</ref> }जावँत कहिऐ चित्र कटाऊ तावँत पँवरिन्ह लाग जराऊ |{
<ref>JayP555d</ref> }साहि मँदिल अस देखा जनु कबिलास अनूप जाकर अस धौराहर सो रानी केहि रूप |{
<ref>JayP556.1</ref> }नाँघत पँवरि गए खँड साता सोनै पुहुमि बिछावन राता |{
<ref>JayP556.2</ref> }आँगन साहि ठाढ़ भा आई मँदिल छाँह अति सीतलि पाई |{
<ref>JayP556.3</ref> }चहूँ पास फुलवारी बारी माँझ सिंघासन धरा सँवारी |{
<ref>JayP556.4</ref> }जनु बसंत फूला सब सोने हँसहि फूल बिगसहिं फर लोने |{
<ref>JayP556.5</ref> }जहाँ सो ठाँउ दिस्टि महँ आवा दरपन भा दरसन देखरावा |{
<ref>JayP556.6</ref> }तहाँ पाट राखा सुलतानी बैठ साहि मन जहाँ सो रानी |{
<ref>JayP556.7</ref> }कँवल सुभाइ सूर सौं हँसा सूर क मन सो चाँद पहँ बसा |{
<ref>JayP556d</ref> }सो पै जान पेम रस हिरदैं पेम अँकूर चंद जो बसै चकोर चित नैनन्ह आव न सूर |{
<ref>JayP557.1</ref> }रानी धौराहर उपराहीं गरबन्ह दिस्टि न करहि तराहीं |{
<ref>JayP557.2</ref> }सखीं सहेलीं साथ बईठी तपै सूर ससि आव न डीठी |{
<ref>JayP557.3</ref> }राजा सेव करै कर जोरें आजु साहि घर आवा मोरें |{
<ref>JayP557.4</ref> }नट नाटक पतुरिनि औ बाजा आनि अखार सबै तहँ साजा |{
<ref>JayP557.5</ref> }पेम क लुबुध बहिर औ धंधा नाच कोड जानहुँ सब धंधा |{
<ref>JayP557.6</ref> }जानहुँ काठ नचावै कोई जो जियँ नाँच न परगट होई |{
<ref>JayP557.7</ref> }परगट कह राजा सौं बाता गुपुत पेम पदुमावति राता |{
<ref>JayP557d</ref> }गीत नाद जस धंधा धिकै बिरह कै आँच मन की डोरि लागि तेहि ठाँई जहाँ सो गहि गुन खाँच |{
<ref>JayP558.1</ref> }गोरा बादिल राजा पाहाँ राउत दुवौ दुवौ जनु बाहाँ |{
<ref>JayP558.2</ref> }आइ स्रवन राजा के लागे मूँसि न जाहि पुरुख जौ जागे |{
<ref>JayP558.3</ref> }बाचा परखि तुरुक हम बूझा परगट मेरु गुपुत दर सूझा |{
<ref>JayP558.4</ref> }तुम्ह न करहु तुरुकन्ह सौं मेरू छर पै करहिं अंत के फेरू |{
<ref>JayP558.5</ref> }बैरी कठिन कुटिल जस काँटा ओहि मकोइ रहि चूरिहि आँटा |{
<ref>JayP558.6</ref> }सतुरु कोटि जौं पाइअ गोटी मीठे खाँड जेंवाइअ रोटी |{
<ref>JayP558.7</ref> }हम सो ओछ कै पावा छातू मूल गए सँग रहै न पातू |{
<ref>JayP558d</ref> }इहौ किस्न बलि बार जस कीन्ह चाह छर बाँध हम बिचार अस आवै मेरहि दीज न काँध |{
<ref>JayP559.1</ref> }सुनि राजा हिएँ बात न भाई जहाँ मेरु तहँ अस नहिं भाई |{
<ref>JayP559.2</ref> }मंदहि भल जो करै भलु सोई अंतहु भला भले कर होई |{
<ref>JayP559.3</ref> }सतुरु जौं बिख दै चाहै मारा दीजै लोन जानु बिख सारा |{
<ref>JayP559.4</ref> }बिख दीन्हे बिखधर होइ खाई लोन देखि होइ लोन बिलाई |{
<ref>JayP559.5</ref> }मारें खरग खरग कर लेई मारै लोन नाइ सिर देई |{
<ref>JayP559.6</ref> }कौरवँ बिख जौं पंडवन्ह दीन्हा अंतहुँ दाँव पंडवन्ह लीन्हा |{
<ref>JayP559.7</ref> }जो छर करै ओहि छर बाजा जैसें सिंघ मजूसा साजा |{
<ref>JayP559d</ref> }राजैं लोनु सुनावा लाग दुहूँ जस लोन आए कोंहाइ मंदिल कहँ सिंघ जानु औगौन |{
<ref>JayP560.1</ref> }राजा कें सोरह सै दासीं तिन्ह महँ चुनि काढ़ीं चौरासीं |{
<ref>JayP560.2</ref> }बरन बरन सारीं पहिराईं निकसि मँदिल हुतें सेवाँ आईं |{
<ref>JayP560.3</ref> }जनु निसरीं सब बीर बहूटीं रायमुनी पिजर हुति छूटीं |{
<ref>JayP560.4</ref> }सबै प्रथम जोबन सौं सोहीं नैंन बान औ सारँग भैंहीं |{
<ref>JayP560.5</ref> }मारहिं धनुक फेरि सर ओहीं पनघट घाट ढंग जित होहीं |{
<ref>JayP560.6</ref> }काम कटाख रहैं चित हरनी एक एक तें आगरि बरनी |{
<ref>JayP560.7</ref> }जानहुँ इंद्र लोक तें काढ़ीं पाँतिन्ह पाँति भई सब ठाढ़ीं |{
<ref>JayP560d</ref> }साहि पूँछ राघौ कहँ सर तीखे नैनाहँ तैं जो पदुमिनी बरनी कहु सो कवन इन्ह माहँ |{
<ref>JayP561.1</ref> }दीरघ आउ पुहुमिपति भारी इन्ह मह नाहिं पदुमिनी नारी |{
<ref>JayP561.2</ref> }यह फुलवारि सो ओहि की दासी कहँ वह केत भँवर सँग बासी |{
<ref>JayP561.3</ref> }वह सो पदारथ एइ सब मोंतीं कहँ वह दीप पतँग जेहि जोती |{
<ref>JayP561.4</ref> }ये सब तरईं सेव कराहीं कहँ वह ससि देखत छपि जाहीं |{
<ref>JayP561.5</ref> }जौ लहि सूर कि दिस्टि अकासू तब लगि ससि न करै परगासू |{
<ref>JayP561.6</ref> }सुनि कै साहि दिस्टि तर नावा हम पाहुन एक मँदिल परावा |{
<ref>JayP561.7</ref> }पाहुन ऊपर हेरै नाहीं हना राहु अरजुन परिछाहीं |{
<ref>JayP561d</ref> }तपै बीज जस धरती सूख बिरह कै घाय कब सुदिस्टि कै बरिसै तन तरिवर होइ जाय |{
<ref>JayP562.1</ref> }सेव करहिं दासी चहुँ पासाँ अछरीं जानु इंद्र कबिलासाँ |{
<ref>JayP562.2</ref> }कोइ लोटा कोंपर लै आईं साहि सभा सब हाथ धोवाईं |{
<ref>JayP562.3</ref> }कोई आगें पनवार बिछावहिं कोई जेंवन सब लै लै आवहिं |{
<ref>JayP562.4</ref> }कोई माँडि जाहिं धरि जोरी कोई भात परोसहिं पूरी |{
<ref>JayP562.5</ref> }कोई लै लै आवहिं थारा कोइ परसहिं बावन परकारा |{
<ref>JayP562.6</ref> }पहिरि जो चीर परोसै आवहिं दोसरैं औरु बरन देखरावहिं |{
<ref>JayP562.7</ref> }बरन बरन पहिरहिं हर फेरा आव झुंड जस अछरिन्ह केरा |{
<ref>JayP562d</ref> }पुनि सँधान बहु आनहिं परसहिं बूकहिं बूक करै सँवार गोसाईं जहाँ परै किछु चूक |{
<ref>JayP563.1</ref> }जानहुँ नखत रहहिं रवि सेवाँ बिनु ससि सूरहि भाव न जेंवाँ |{
<ref>JayP563.2</ref> }सब परकार फिरा हर फेरें हेरा बहुत न पावा हेरें |{
<ref>JayP563.3</ref> }परी असूझ सबै तरकारी लोनी बिना लोन सब खारी |{
<ref>JayP563.4</ref> }मंछ छुऐ आवहिं कर काँटे जहाँ कँवल तहँ हाथ न आँटे |{
<ref>JayP563.5</ref> }मन लागेउ तेहि कँवल की डंडी भावै नहिं एकौं कठहंडी |{
<ref>JayP563.6</ref> }सो जेंवन नहिं जाकर भूखा तेइ बिनु लाग जानु सब रूखा |{
<ref>JayP563.7</ref> }अनभावत चाखै बैरागा पच अंब्रित जानहुँ बिख लागा |{
<ref>JayP563d</ref> }बैठि सिंघासन गूँजै सिंघ चरे नहिं घास जौं लहि मिरिग न पावै भोजन गनै उपास |{
<ref>JayP564.1</ref> }पानि लिहें दासीं चहुँ ओरा अंब्रित बानी भरें कचोरा |{
<ref>JayP564.2</ref> }पानी देहिं कपूर क बासा पियै न पानी दरस पियासा |{
<ref>JayP564.3</ref> }दरसन पानि देइ तौ जीयौं बिनु रसना नैनन्ह सौं पीयौं |{
<ref>JayP564.4</ref> }पीउ सेवाती बुंदहि अघा कौनु काज जौं बरिसै मघा |{
<ref>JayP564.5</ref> }पुनि लोटा कोंपर लै आईं कै निरास अब हाथ धोवाईं |{
<ref>JayP564.6</ref> }हाथ जो धोवै बिरह करोरा सवरि सँवरि मन हाथ मिरोरा |{
<ref>JayP564.7</ref> }बिधि मिलाउ जासौं मन लागा जोरि न तोरु पेम कर तागा |{
<ref>JayP564d</ref> }हाथ धोइ जस बैठेउ ऊभि लीन्ह तस साँस सँवरा सोई गोसाईं देहि निरासहि आस |{
<ref>JayP565.1</ref> }भै जेवनार फिरा खँडवानी फिरा अरगजा कुंकुहँ बानी |{
<ref>JayP565.2</ref> }नग अमोल सौ थारा भरे राजैं सेवा आनि कै धरे |{
<ref>JayP565.3</ref> }बिनती कीन्ह घालि गियँ पागा ए जग सूर सीउ मोहि लागा |{
<ref>JayP565.4</ref> }औगुन भरा काँप यह जीऊ जहाँ भान रहै तहै न सीऊ |{
<ref>JayP565.5</ref> }चारिहुँ खंड भान अस तपा जेहि की दिस्टि रैनि मसि छपा |{
<ref>JayP565.6</ref> }कँवल भान देखे पै हँसा औ भानहि चाहै परगसा |{
<ref>JayP565.7</ref> }औ भानहि असि निरमरि करा दरस जो पाव सोइ निरमरा |{
<ref>JayP565d</ref> }रतन स्यामि तहँ रैनि मसि ए रबि तिमिर सघार करु सुदिस्टि औ किरिपा देवस देहि उजियार |{
<ref>JayP566.1</ref> }सुनि बिनती बिहँसा सुलतानू सहसहुँ करा दिपै जस भानू |{
<ref>JayP566.2</ref> }अनु राजा तूँ साँच जड़ावा भै सुदिस्टि सो सीउ छड़ावा |{
<ref>JayP566.3</ref> }भान की सेवा जाकर जीऊ तेहि मसि कहाँ कहाँ तेहि सीउ |{
<ref>JayP566.4</ref> }खाहि देस आपन करु सेवा औरु देउँ माँडौ तोहिं देवा |{
<ref>JayP566.5</ref> }लीक प्रवान पुरुख कर बोला धुव सुमेरु तेहि उपरै डोला |{
<ref>JayP566.6</ref> }बहु पसाउ दीन्ह नग सूरू लाभ देखाइ लीन्ह चह मूरू |{
<ref>JayP566.7</ref> }हँसि हँसि बोलै टेकै काँधा प्रीति भुलाइ चहै छरि बाँधा |{
<ref>JayP566d</ref> }माया बोलि बहुत कै पान साहि हँसि दीन्ह पहिलें रतन हाथ कै चहै पदारथ लीन्ह |{
<ref>JayP567.1</ref> }मया सूर परसन भा राजा साहि खेल सँतरज कर साजा |{
<ref>JayP567.2</ref> }राजा है जौ लहि सिर घासू हम तुम्ह घरिक करहिं बिसरामू |{
<ref>JayP567.3</ref> }दरपन साहि पैंत तहँ लावा देखौं जबहि झरोंखें आवा |{
<ref>JayP567.4</ref> }खेलहिं दुवौ साहि औ राजा साहि क रुख दरपन रह साजा |{
<ref>JayP567.5</ref> }पेम क लुबुध पयादें पाऊँ चलै सौहँ ताकै कोनहाऊँ |{
<ref>JayP567.6</ref> }घोरा दै फरजी बँदि लावा जेहि मोहरा रुख चहै सो पावा |{
<ref>JayP567.7</ref> }राजा फील देइ सह माँगा सह दै साहि फरजी दिग खाँगा |{
<ref>JayP567d</ref> }फीलहि फील ढुकावा भए दुवौ चौ दंत राजा चहै बुरुद भा साहि चहै सह मंत |{
<ref>JayP568.1</ref> }सूर देखि ओइ तरईं दासीं जहँ ससि तहाँ जाइ परगासीं |{
<ref>JayP568.2</ref> }सुना जो हम ढीली सुलतानू देखा आजु तपै जस भानू |{
<ref>JayP568.3</ref> }ऊँच छत्र ताकर जग माँहाँ जग जो छाँह सब ओहि की छाँहाँ |{
<ref>JayP568.4</ref> }बैठि सिंघासन गरबन्ह गूँजा एक छत्र चारिहुँ खँड भूँजा |{
<ref>JayP568.5</ref> }सौहँ न निरखि जाइ ओहि पाहीं सबै नवहिं कै दिस्टि तराहीं |{
<ref>JayP568.6</ref> }मनि माँथें ओहि रूप न दूजा सब रुपवंत करहिं ओहि पूजा |{
<ref>JayP568.7</ref> }हम अस कसा कसौटी आरसि तहूँ देखु कंचन कस पारस |{
<ref>JayP568d</ref> }पातसाहि ढीली कर कत चितउर महँ आव देखि लेहि पदुमावति हियँ न रहै पछिताव |{
<ref>JayP569.1</ref> }बिगसि जो कुमुद कहै ससि ठाँऊ बिगसा कँवल सुनत रबि नाऊँ |{
<ref>JayP569.2</ref> }भै निसि ससि धौराहर चढ़ी सोरह करा जैसि बिधि गढ़ी |{
<ref>JayP569.3</ref> }बिहँसि झरोखें आइ सरेखी निरखि साहि दरपन महँ देखी |{
<ref>JayP569.4</ref> }होतहि दरस परस भा लोना धरती सरग भएउ सब सोना |{
<ref>JayP569.5</ref> }रुख माँगत रुख तासौं भएऊ भा सह माँत खेल मिटि गएऊ |{
<ref>JayP569.6</ref> }राजा भेदु न जानै झाँपा भै बिख नारि पवन बिनु काँपा |{
<ref>JayP569.7</ref> }राघौ कहा कि लाग सुपारी लै पौढावहु सेज सँवारी |{
<ref>JayP569d</ref> }रैनि बिहानी भोर भा उठा सूर तब जागि जौं देखै ससि नाहीं रही करा चित लागि |{
<ref>JayP570.1</ref> }भोजन पेम सो जान जो जेंवा भँवर न तजै बास रस केवा |{
<ref>JayP570.2</ref> }दरस देखाइ जाइ ससि छपी उठा भान जस जोगी तपी |{
<ref>JayP570.3</ref> }राघौ चेतन साहि पहँ गएऊ सूरुज देख कँवल बिख भएऊ |{
<ref>JayP570.4</ref> }छत्रपती मन कहाँ पहूँचा छत्र तुम्हार गँगन पर ऊँचा |{
<ref>JayP570.5</ref> }पाट तुम्हार देवतन्ह पीठी सरग पतार रैनि दिन डीठी |{
<ref>JayP570.6</ref> }छोह त पलुहै उकठा रूखा कोह न महि सायर सब सूखा |{
<ref>JayP570.7</ref> }सकल जगत तुम्ह नावै माँथा सब की जियनि तुम्हारे हाथा |{
<ref>JayP570d</ref> }दिन न नैंन तुम्ह लावहु रैनि बिहाबहु जागि अब निचिंत अस सोए काहे बेलँब असि लागि |{
<ref>JayP571.1</ref> }देखि एक कौतुक हौं रहा अहा अँतरपट पै नहिं अहा |{
<ref>JayP571.2</ref> }सरवर एक देख मैं सोई अहा पानि पै पानि न होई |{
<ref>JayP571.3</ref> }सरग आइ धरती महँ छावा अहा धरति पै धरति न आवा |{
<ref>JayP571.4</ref> }तेहि महँ है पुनि मंडप ऊँचा करहि अहा पै कर न पहूँचा |{
<ref>JayP571.5</ref> }तेहि मंदिल मूरति मैं देखी बिनु तन बिनु जिय जियैं बिसेखी |{
<ref>JayP571.6</ref> }चाँद सँपूरन जनु होइ तपी पारस रूप दरस दै छपी |{
<ref>JayP571.7</ref> }अब जहँ चित्र दिसै जिउ तहाँ भान अमावस पावै कहाँ |{
<ref>JayP571d</ref> }बिगसा कँवल सरग निसि जनहुँ लौकि गा बीजु यहौ राहु भा भानहि राघौ मनहिं पतीजु |{
<ref>JayP572.1</ref> }अति बिचित्र देखेउँ सो ठाढ़ी चित कै चित्र लीन्ह जिय काढ़ी |{
<ref>JayP572.2</ref> }सिंघ की लंक कुंभस्थल जोरू अंकुस नाग महावत मोरू |{
<ref>JayP572.3</ref> }तेहि ऊपर भा कँवल बिगासू फिर अलि लीन्ह पुहुप रस बासू |{
<ref>JayP572.4</ref> }दुहुँ खंजन बिच बैठेउ सुवा दुइज क चाँद धनुक लै उवा |{
<ref>JayP572.5</ref> }मिरिग देखाइ गवन फिरि किया ससि भा नाग सुरुज भा दिया |{
<ref>JayP572.6</ref> }सुठि ऊँचे देखत औचका दिस्टि पहुँचि कर पहुँचि न सका |{
<ref>JayP572.7</ref> }भुजा बिहूनि दिस्टि कत भई गहि न सकी देखत वह गई |{
<ref>JayP572d</ref> }राघौ आघौ होत जौं कत आछत जियँ साध ओहि बिनु आघ बाघ बर सकै त लै अपराध |{
<ref>JayP573.1</ref> }राघौ सुनत सीस भूइँ धरा जुग जुग राज भान कै करा |{
<ref>JayP573.2</ref> }ओहि करा औ रूप बिसेखी निस्चैं तुम्ह पदुमावति देखी |{
<ref>JayP573.3</ref> }केहरि लंक कुँभस्थल हिया गीवँ मंजूर अलक रबि दिया |{
<ref>JayP573.4</ref> }कँवल बदन औ बास समीरू खंजन नैन नासिका कीरू |{
<ref>JayP573.5</ref> }भौहँ धनुक ससि दुइज लिलाटू सब रानिन्ह ऊपर वह पाटू |{
<ref>JayP573.6</ref> }सोई मिरिग देखाइ जो गएऊ बेनी नाग दिया चित भएऊ |{
<ref>JayP573.7</ref> }दरपन महँ देखी परिछाँहीं सो मूरति जेहि तन जिय नाहीं |{
<ref>JayP573d</ref> }सबहि सिंगार बनी धनि अब सोई मत कीज अलक जो लगुने अधर कें सो गहि कै रस लीज |{
<ref>JayP574.1</ref> }मत भा माँगा बेगि बेवानू चला सूर सँवरा अस्थानू |{
<ref>JayP574.2</ref> }चलन पंथ राखा जो पाऊ कहाँ रहन थिर कहाँ बटाऊ |{
<ref>JayP574.3</ref> }पंथिक कहाँ कहाँ सुस्ताई पथ चलें पै पंथ सिराई |{
<ref>JayP574.4</ref> }छर कीजै बर जहाँ न आँटा लीजै फूल टारि कै काँटा |{
<ref>JayP574.5</ref> }बहुत मया सुनि राजा फूला चला साथ पहुँचावै भूला |{
<ref>JayP574.6</ref> }साहि हेतु राजा सौं बाँधा बातन्ह लाइ लीन्ह गहि काँधा |{
<ref>JayP574.7</ref> }घिउ मधु सानि दीन्ह रस सोई जो मुख मीठ पेट बिख होई |{
<ref>JayP574d</ref> }अमिअ बहन औ माया को न मुएउ रस भीजि सतुरु मरै जौं अंब्रित कत ताकहँ बिख दीजि |{
<ref>JayP575.1</ref> }एहि जग बहुत नदी जल जूड़ा कौन पार भा को नहिं बूड़ा |{
<ref>JayP575.2</ref> }को न अंध भा आँखि न देखा को न भएउ डिठियार सरेखा |{
<ref>JayP575.3</ref> }राजा कहँ बियाधि भै माया ताजि कबिलास परे भुइँ पाया |{
<ref>JayP575.4</ref> }जेहि कारन गढ़ कीन्ह अगूठी कत छाँड़ै जौं आवै मूँठी |{
<ref>JayP575.5</ref> }सतुरुहि कोउ पाव जौं बाँधी छाँड़ि आपु कहँ करै बियाधी |{
<ref>JayP575.6</ref> }चारा मेलि धरा जस माछूँ जल हुँति निकसि सकति मुव काछू |{
<ref>JayP575.7</ref> }मंत्रन्ह नाग पेटारें मूँदा बाँधा मिरिग पैगु नहिं खूँदा |{
<ref>JayP575d</ref> }राजा धरा आनि कै औ पहिरावा लोह ऐस लोह सो पहिरै जो चेत स्यामि कहँ दोह |{
<ref>JayP576.1</ref> }पायन्ह गाढ़ी बेरीं परीं साँकरि गींव हाथ हथकरीं |{
<ref>JayP576.2</ref> }औं धरि बाँधि मँजूसा मेला अस सतुरुहु जनि होइ दुहेला |{
<ref>JayP576.3</ref> }सुनि चितउर महँ परा भगाना देस देस चारिहुँ खँड जाना |{
<ref>JayP576.4</ref> }आजु नराएन फिर जग खूँदा आजु सिंघ मंजूसा मूँदा |{
<ref>JayP576.5</ref> }आजु खसे रावन दस माँथा आजु कान्ह कारी फन नाथा |{
<ref>JayP576.6</ref> }आजु परान कंससेनि ढीला आजु मीन संखासुर लीला |{
<ref>JayP576.7</ref> }आजु परे पंडौ बँदि माहाँ आजु दुसासन उपरी बाहाँ |{
<ref>JayP576d</ref> }आजु धरा बलि राजा मेला बाँधि पतार आजु सूर दिन अँथवा भा चितउर अँधियार |{
<ref>JayP577.1</ref> }देव सुलेमाँ की बँदि परा जहँ लगि देव सबहि सत हरा |{
<ref>JayP577.2</ref> }साहि लीन्ह गहि कीन्ह पयाना जो जहँ सतुरु सो तहाँ बिलाना |{
<ref>JayP577.3</ref> }खुरासान औ डरा हरेऊ काँपा बिदर धरा अस देऊ |{
<ref>JayP577.4</ref> }बिंधि उदैगिरि धवलागिरि काँपी सिस्टि दोहाई फिरी |{
<ref>JayP577.5</ref> }उवा सूर भै सामुहँ करा पाला फूटि पानि होइ ढरा |{
<ref>JayP577.6</ref> }डंडवै डाँड़ दीन्ह जहँ ताईं आइ सो डँडवत कीन्ह सबाईं |{
<ref>JayP577.7</ref> }दुंदि डाँड़ि सब सरगहि गई पुहुमि जो डोली सो अस्थिर भई |{
<ref>JayP577d</ref> }पातसाहि ढीली महँ आइ बैठ सुख पाट जिन्ह जिन्ह सीस उठाए धरती धरे लीलाट |{
<ref>JayP578.1</ref> }हबसी बंदिवान जियबधा तेहि सौंपा राजा अगिदधा |{
<ref>JayP578.2</ref> }पानि पवन कहँ आस करेई सो जिय बधिक साँस नहिं देई |{
<ref>JayP578.3</ref> }माँगत पानि आगि लै धावा मोंगरुहूँ एक आइ सिर लावा |{
<ref>JayP578.4</ref> }पानि पवन तैं पिया सो पिया अब को आनि देइ पापिया |{
<ref>JayP578.5</ref> }तब चितउर जिय अहा न तोरें पातसाहि है सिर पर मोरें |{
<ref>JayP578.6</ref> }जबहिं हँकारहि है उठि चलना सो कत करौं होइ कर मलना |{
<ref>JayP578.7</ref> }करौं सो मीत गाढ़ि बंदि जहाँ पानि पवन पहुँचावै तहाँ |{
<ref>JayP578d</ref> }जल अंजुलि महँ सोवा समुँद न सँवरा जागि अब धरि काढ़ा मंछ जेउँ पानी माँगत आगि |{
<ref>JayP579.1</ref> }पुनि चलि दुइ जन पूँछै आए ओहि सुठि दगध आइ देखराए |{
<ref>JayP579.2</ref> }तूँ मरपुरी न कबहुँ देखी हाड़ जो बिथुरें देखि न लेखी |{
<ref>JayP579.3</ref> }जाने नहिं कि होब अस महूँ खोजें खोज न पाउब कहूँ |{
<ref>JayP579.4</ref> }अब हम उतर देहि रे देवा कवने गरब न माने सेवा |{
<ref>JayP579.5</ref> }तोहि अस केत गाड़ि खनि मूँदे बहुरि न निकसि बार कै खूँदे |{
<ref>JayP579.6</ref> }जो जस हँसै सो तैसै रोवा खेलि हाँसि एहि भुइँ पै सोवा |{
<ref>JayP579.7</ref> }तस अपने मुँह काढ़े धुवाँ चाहसि परा नरक के कुँवा |{
<ref>JayP579d</ref> }जरसि मरसि अब बाँधा तैस लाग तोहि दोख अबहूँ मानु पदुमिनी जौं चाहसि भा मोख |{
<ref>JayP580.1</ref> }पूँछेहि बहुत न बोला राजा लीन्हेसि चूपि मींचु मन साजा |{
<ref>JayP580.2</ref> }खनिगड़ ओबरी महँ लै राखा निति उठि दगध होहिं नौ लाखा |{
<ref>JayP580.3</ref> }ठाँउ ओ साँकर औ अँधियारा दोसरि करवट लेइ न पारा |{
<ref>JayP580.4</ref> }बीछी साँपि आनि तहँ मेले बाँका आनि छुवावहिं हेले |{
<ref>JayP580.5</ref> }दहकहिं सँडसी छूटहिं नारी राति देवस दुख गंजन भारी |{
<ref>JayP580.6</ref> }जो दुख कठिन न सहा पहारू सो अँगवा मानुस सिर भारू |{
<ref>JayP580.7</ref> }जो सिर परै सरै सो सहें कछु न बसाइ काहु के कहें |{
<ref>JayP580d</ref> }दुख जारै दुख भूँजै दुख खोवै सब लाज गाजहि चाहि गरुव दुख दुखी जान जेहि बाज |{
<ref>JayP581.1</ref> }पदुमावती बिनु कंत दुहेली बिनु जल कँवल सूखि जसि बेली |{
<ref>JayP581.2</ref> }गाढ़ि प्रीति पिय मो सों लाए ढीली जाइ निचिंत होइ छाए |{
<ref>JayP581.3</ref> }कोइ न बहुरा निबहुर देसू केहि पूछौं को कहै सँदेसू |{
<ref>JayP581.4</ref> }जो गौनै सो तहाँ कर होई जो आवै कछु जान न सोई |{
<ref>JayP581.5</ref> }अगम पंथ पिय तहाँ सिधावा जो रे जाइ सो बहुरि न आवा |{
<ref>JayP581.6</ref> }कुँआ ढार जल जैस बिछौवा डोल भरें नैनन्ह तस रोवा |{
<ref>JayP581.7</ref> }लेंजुरि भई नाँह बिनु तोही कुवाँ परी धरि काढ़हु मोही |{
<ref>JayP581d</ref> }नैन डोल भरि ढारै हिएँ न आगि बुझाइ घरी घरी जिउ बहुरै घरी जिउ जाइ |{
<ref>JayP582.1</ref> }नीर गँभीर कहाँ हो पिया तुम बिनु फाट सरोवर हिया |{
<ref>JayP582.2</ref> }गएहु हेराइ बिरह के हाथा चलत सरोवर लीन्ह न साथा |{
<ref>JayP582.3</ref> }चरत जो पंछि केलि कै नीरा नीर घटै कोउ आव न तीरा |{
<ref>JayP582.4</ref> }कँवल सूख पँखुरी बिहरानी कन कन होइ मिलि छार उड़ानी |{
<ref>JayP582.5</ref> }बिरह रेति कंचन तनु लावा चून चून कै खेह मिलावा |{
<ref>JayP582.6</ref> }कनक जो कन कन होइ बिहराई पिय पै छार समेंटै आई |{
<ref>JayP582.7</ref> }बिरह पवन यह छार सरीरू छारहु आनि मिला बहु नीरू |{
<ref>JayP582d</ref> }अबहुँ मया कै आइ जियाबहु बिथुरी छार समेंटि नव अवतार होइ नइ काया दरस तुम्हारें भेंटि |{
<ref>JayP583.1</ref> }नैंन सीप मोंतिन्ह भर आँसू टुटि टुटि परहिं करै तन नाँसू |{
<ref>JayP583.2</ref> }पदिक पदारथ पदुमिनि नारी पिय बिनु भै कौड़ी बर बारी |{
<ref>JayP583.3</ref> }सँग लै गएउ रतन सब जोती कंचन कया काँचु भै पोती |{
<ref>JayP583.4</ref> }बूड़ति हौं दुख उदधि गँभीरा तुम्ह बिनु कंत लाव को तीरा |{
<ref>JayP583.5</ref> }हिएँ बिरह होइ चढ़ा पहारू जल जोबन सहि सकै न भारू |{
<ref>JayP583.6</ref> }जल महँ अगिनि सो जान बिछूना पाहन जरै होइ जरि चना |{
<ref>JayP583.7</ref> }कवने जतन कंत तुम्ह पापौं आजु आगि हौं जरत बुझावौं |{
<ref>JayP583d</ref> }कवन खंड हौं हेरौं कहाँ मिलहु हो नाहँ हेरें कतहुँ न पावौं बसहु तौ हिरदै माहँ |{
<ref>JayP584.1</ref> }कुंभलनेरि राय देवपालू राजा केर सतुरु हिय सालू |{
<ref>JayP584.2</ref> }ओइँ पुनि सुना कि राजा बाँधा पाछिल बैर सँवारि छर साँधा |{
<ref>JayP584.3</ref> }सतुर साल तब नेवरै सोई जौ घर आव सतुर कै जोई |{
<ref>JayP584.4</ref> }दूती एक बिरिध ओहि ठाऊँ बाँभनि जाति कमोदिनि नाऊँ |{
<ref>JayP584.5</ref> }ओहि हँकारि कै बीरा दीन्हा तोरे बर मैं बर जिय कीन्हा |{
<ref>JayP584.6</ref> }तूँ कुमुदिनी कँवल के नियरे सरग जो चाँद बसै तुव हियरे |{
<ref>JayP584.7</ref> }चितउर महँ जो पदुमिनी रानी कर बर छर सो देहि मोहिं आनी |{
<ref>JayP584d</ref> }रूप जगत मनि मोहनि ओ पदुमावति नाउँ कोटि दरब तोहि देहूँ आनि करसि एक ठाउँ |{
<ref>JayP585.1</ref> }कुमुदिनि कहा देखु मैं सो हौं मानुस काह देवता मोहौं |{
<ref>JayP585.2</ref> }जस काँवरू चमारी लोना को न छरा पाढ़ित औ टोना |{
<ref>JayP585.3</ref> }बिसहर नाँचहि पाढ़ित मारें औ धरि मूँदहिं घालि पेटारें |{
<ref>JayP585.4</ref> }बिरिख चलै पाढ़ित की बोला नदी उलटि बह परबत डोला |{
<ref>JayP585.5</ref> }पाढ़ित हरै पँडित मति गहिरे औरु को अंध गूँग औ बहिरे |{
<ref>JayP585.6</ref> }पाढ़ित औसि देवतन्ह लागा मानुस का पाढ़ित हुति भागा |{
<ref>JayP585.7</ref> }पाढ़ित कै सुठि काढ़त बानी कहाँ जाइ पदुमावति रानी |{
<ref>JayP585d</ref> }दूती बहुत पैज कै बोली पाढ़ित बोल जाकर सत्त सुमेंरु है लागै जगत न डोल |{
<ref>JayP586.1</ref> }दूती दूत पकवान जो साँधे मोंतिलडु कीन्ह खिरौरा बाँधे |{
<ref>JayP586.2</ref> }माँठ पेराक फेनी औ पापर भरे बोझ दूती कै कापर |{
<ref>JayP586.3</ref> }लै पूरी भरि डाल अछूती चितउर चली पैज कै दूती |{
<ref>JayP586.4</ref> }बिरिध बएस जो बाँधै पाऊ कहाँ सो जोबन कत बेवसाऊ |{
<ref>JayP586.5</ref> }तन बुढ़ाइ मन बूढ़ न होई बल न रहा लालच जिय सोई |{
<ref>JayP586.6</ref> }कहाँ सो रूप देखि जग राता कहाँ सो गरब हस्ति जस माँता |{
<ref>JayP586.7</ref> }कहाँ सो तीख नैन तन ठाढ़ा सब मारि जोबन पुनि काढ़ा |{
<ref>JayP586d</ref> }मुहमद बिरिंध जो नै चलै काह चलै भुइँ टोइ जोबन रतन हेरान है मकु धरती महँ होइ |{
<ref>JayP587.1</ref> }आइ कमोदिनि चितउर चढ़ी जोहन मोहन पाढ़ित पढी |{
<ref>JayP587.2</ref> }पूँछि लीन्ह रनिवाँस बरोठा पैठि पँवरि भीतर जहँ कोठा |{
<ref>JayP587.3</ref> }जहँ पदुमावति ससि उजियारी लै दूती पकवान उतारी |{
<ref>JayP587.4</ref> }बाँह पसारि धाइ कै भेंटी चीन्है नहिं राजा के बेटी |{
<ref>JayP587.5</ref> }हौं बाँभनि जेहि कुमुदिनि नाँऊ हम तुम्ह उपनी एकहि ठाँऊ |{
<ref>JayP587.6</ref> }नाँउ पिता कर दूबे बेनी सदा पुरोहित गंघ्रप सेनी |{
<ref>JayP587.7</ref> }तुम्ह बारी तब सिंघल दीपाँ लीन्हें दूध पिआइउँ छीपाँ |{
<ref>JayP587d</ref> }ठाउँ कीन्ह मैं दोसर कुंभलनेरिहि आइ सुनि तुम्ह कहँ चितउर महँ कहिउँ कि भेंटौं जाइ |{
<ref>JayP588.1</ref> }सुनि निस्चै नैहर कै कोई गरें लागि पदुमावति रोई |{
<ref>JayP588.2</ref> }नैन गँगन रबि बिनु अँधियारे ससि मुख आँसु टूट जनु तारे |{
<ref>JayP588.3</ref> }जग अँधियार गहन दिन परा कब लगि ससि नखतन्ह निसि भरा |{
<ref>JayP588.4</ref> }माइ बाप कत जनमी बारी दइउ तुहूँ न जन्मतहि मारी |{
<ref>JayP588.5</ref> }कत बियाहि दुख दीन्ह दुहेला चितउर पठै कंत बँदि मेला |{
<ref>JayP588.6</ref> }अब एह जीवन बादि जो मरना भएउ पहार जरम दुख मरना |{
<ref>JayP588.7</ref> }निसरि न जाइ निलज यह जीऊ देखौं मंदिल सून बँदि पीऊ |{
<ref>JayP588d</ref> }कुहुँकि जो रोई ससि नखत नैनन्ह रात चकोर अबहूँ बोलहि तेहिं कहुँकि कोकिल चातिक मोर |{
<ref>JayP589.1</ref> }कुमुदिनि कंठ लाँगि सुठि रोई पुनि लै रोग वारि मुख धोई |{
<ref>JayP589.2</ref> }तूँ ससि रूप जगत उजियारी मुख न झाँपु निसि होई अँधियारी |{
<ref>JayP589.3</ref> }सुनि चकोर कोकिल दुख दुखी घुँघुची भई नैन कर मुखी |{
<ref>JayP589.4</ref> }केतौ धाइ मरै कोइ बाटा सो पै पाव जो लिखा लिलाटा |{
<ref>JayP589.5</ref> }जो पै लिखा आन नहिं होई कत धावै कत रोवै कोई |{
<ref>JayP589.6</ref> }कत कोई इंछ करै औ पूजा जो बिधि लिखा सो होइ न दूजा |{
<ref>JayP589.7</ref> }जेत कमोदिनि बैन करेई तस पदुमावति स्रवन न देई |{
<ref>JayP589d</ref> }सेंदूर चीर मैल तस सूखि रहे सब फूल जेहिं सिंगार पिउ तजि गा जरम न बहुरै मूल |{
<ref>JayP590.1</ref> }पुनि पकवान उघारे दूती पदुमावती नहिं छुवै अछूती |{
<ref>JayP590.2</ref> }मोहिं अपने पिय केर खंभारू पान फूल कस होइ अहारू |{
<ref>JayP590.3</ref> }मो कहँ फूल भए जस काँटे बाँटि देहु जेहि चाहहु बाँटे |{
<ref>JayP590.4</ref> }रतन छुए जिन्ह हाथन्ह सेंती औरु न छुऔं सो हाथ सँकेती |{
<ref>JayP590.5</ref> }ओहि के रँग तस हाथ मँजीठी मुकुता लेउँ तौ घुँघुची डीठी |{
<ref>JayP590.6</ref> }नैन करमुखे राती काया मोंति होहिं घुँघुची जेहि छाया |{
<ref>JayP590.7</ref> }अस कर ओछ नैन हत्यारे देखत गा पिउ गहै न पारे |{
<ref>JayP590d</ref> }का तेहि छुऔं पकावन गुर करुवा घिउ रूख जेहि मिलि होत सवाद रस लै सो गएउ सब भूख |{
<ref>JayP591.1</ref> }कुमुदिनि रही कँवल के पासा बैरी सुरुज चाँद की आसा |{
<ref>JayP591.2</ref> }दिन कुँभिलानि रहै भै चोरू रैनि बिगसि बातन्ह कर भोरू |{
<ref>JayP591.3</ref> }कत तूँ बारि रहसि कुँभिलानी सूखि बेलि जस पाव न पानी |{
<ref>JayP591.4</ref> }अबहीं कँवल करी तूँ बारी कोंवलि बएस उठत पौनारी |{
<ref>JayP591.5</ref> }बैरिनि तोरि मैलि औ रूखी सरवर माँझ रहसि कत सूखी |{
<ref>JayP591.6</ref> }पान बेलि बिधि कया जमाई सींचत रहै तबहिं पलुहाई |{
<ref>JayP591.7</ref> }करु सिंगार सुख फूल तँबोरा बैठु सिंघासन झूलु हिंडोरा |{
<ref>JayP591d</ref> }हार चीर तन पहिरहि सिर कर करहि सँभार भोग मानि ले दिन दस जोबन के पैसार |{
<ref>JayP592.1</ref> }बिहँसि जो कुमुदिनि जोबन कहा कवल जो बिगसा संपुट गहा |{
<ref>JayP592.2</ref> }कुमुदिनि कहु जोबन तेहि पाहाँ जो आछहि पिय की सुख छाँहाँ |{
<ref>JayP592.3</ref> }जाकर छतिवनु बाहर छावा सो उजार घर को रे बसावा |{
<ref>JayP592.4</ref> }अहा जो राजा रैनि अँजोरा केहि क सिंघासन केहि क हिंडोरा |{
<ref>JayP592.5</ref> }को पालक सोवै को माढ़ी सोवनिहार परा बँदि गाढ़ी |{
<ref>JayP592.6</ref> }जेहि दिन गा घर भा अँधियारा सब सिंगार लै साथ सिधारा |{
<ref>JayP592.7</ref> }कया बेलि तब जानौं जामी सींचनिहार आव घर स्यामी |{
<ref>JayP592d</ref> }तब लगि रहौं झूरि असि जब लहि आव सो कंत यहै फूल यह सेंदुर नव होइ उठै बसंत |{
<ref>JayP593.1</ref> }जनि तूँ बारि करसि अस जीऊ जौ लहि जोबन तो लहि पीऊ |{
<ref>JayP593.2</ref> }पुरुख सिंघ आपन केहि केरा एक खाइ दोसरेह मुँह हेरा |{
<ref>JayP593.3</ref> }जोबन जल दिन दिन जस घटा भँवर छपाइ हंस परगटा |{
<ref>JayP593.4</ref> }सुभर सरोवर जौ लहि नीरा बहु आदर पंछी बहु तीरा |{
<ref>JayP593.5</ref> }नीर घटें पुनि पूँछ न कोई बेरसि जो लीज हाथ रह सोई |{
<ref>JayP593.6</ref> }जब लगि कालिंदिरी बेरासी पुनि सुरसरि होइ समुँद गरासी |{
<ref>JayP593.7</ref> }जोबन भँवर फूल तन तोरा बिरिध पोंछ जस हाथ मरोरा |{
<ref>JayP593d</ref> }क्रिस्न जो जोबन करत तन मया गुनत नहिं साथ छरिकै जाइहि बान लै धनुक छाँड़ि तोहि हाथ |{
<ref>JayP594.1</ref> }कित पावसि पुनि जोबन राता मैमँत चढ़ा स्याम सिर छाता |{
<ref>JayP594.2</ref> }जोबन बिना बिरिध होइ नाऊँ बिनु जोबन थाकसि सब ठाऊँ |{
<ref>JayP594.3</ref> }जोबन हेरत मिलै न हेरा तेहि बन जाइहि करिहि न फेरा |{
<ref>JayP594.4</ref> }इहि जो केस नग भँवर जो बसा पुनि बग होहिं जगत सब हँसा |{
<ref>JayP594.5</ref> }सेंबर सेइ ना चित करु सुवा पुनि पछितासि अंत होइ भुवा |{
<ref>JayP594.6</ref> }रूप तोर जग ऊपर लोना यह जोवन पाहुन जग होना |{
<ref>JayP594.7</ref> }भोग बेरास केरि यह बेरा मानि लेहि पुनि को केहि केरा |{
<ref>JayP594d</ref> }उठत कोंप तरिवर जस तस जोबन तोहि रात तौ लहि रंग लेहि रचि पुनि सो पियर ओइ पात |{
<ref>JayP595.1</ref> }कुमुदिनी बैन सुनाए जरे पदुमिनि हिय अँगार जस परे |{
<ref>JayP595.2</ref> }रँग ताकर हौं जारौं रचा आपन तजि जो पराएँ लचा |{
<ref>JayP595.3</ref> }दोसर करै जाइ दुइ बाटा राजा दुइ न होहिं एक पाटा |{
<ref>JayP595.4</ref> }जेहि जियँ पेम प्रीति दिन होई सुख सोहाग सौं निबहा सोई |{
<ref>JayP595.5</ref> }जोबन जाउ जाउ सो भँवरा प्रिय की प्रीति सो जाइ न सँवरा |{
<ref>JayP595.6</ref> }एहि जग जौं पिय करिहि न फेरा ओहि जग मिलिहि सो दिन दिन मेरा |{
<ref>JayP595.7</ref> }जोबन मोर रतन जहँ पीऊ बलि सौंपौं यह जोबन जीऊ |{
<ref>JayP595d</ref> }भरथ बिछोउ पिंगला आहि करत जिय दीन्ह हौं बिसारि जौं जियत हौं यहै दोस बहु कीन्ह |{
<ref>JayP596.1</ref> }पदुमावति सो कवनि रसोई जेहि परकार न दोसर होई |{
<ref>JayP596.2</ref> }रस दोसर जेहि जीभ बईठा सो पै जान रस खटटा मीठा |{
<ref>JayP596.3</ref> }भवर बास बहु फूलन्ह लेई फूल बास बहु भँवरन्ह देई |{
<ref>JayP596.4</ref> }तैं रस परस न दोसर पावा तिन्ह जाना जिन्ह लीन्ह परावा |{
<ref>JayP596.5</ref> }एक चुरू रस भरै न हिया जो लहि नहिं भर दोसर पिया |{
<ref>JayP596.6</ref> }तोर जोबन जस समुँद हिलोरा देखि देखि जिउ बूड़ै मोरा |{
<ref>JayP596.7</ref> }दिन क ओर नहिं पाइअ बैसे जरम ओर तुइँ पाउब कैसें |{
<ref>JayP596d</ref> }देखि धनुक तोर नैना मोहि लागहिं बिख बान बिहँसि कँवल जौं मानैं भँवर मिलावौं आनि |{
<ref>JayP597.1</ref> }कुमुदिनि तूँ बैरिनि नहिं धाई मुँह मसि बोलि चढ़ावै आई |{
<ref>JayP597.2</ref> }निरमल जगत नीर कस नामा जौं मसि परै सोउ होइ स्यामा |{
<ref>JayP597.3</ref> }जहँवाँ धरम पाप तहँ दीसा कनक सोहाग माँझ जस सीसा |{
<ref>JayP597.4</ref> }जो मसि परी भई ससि कारी सो मसि लाई देसि मोहि गारी |{
<ref>JayP597.5</ref> }कापर महँ न छूट मसि अंकू सो मोहि लाए ऐस कलंकू |{
<ref>JayP597.6</ref> }स्यामि भँबर मोर सूरज करा औरु जो भँवर स्याम मसि भरा |{
<ref>JayP597.7</ref> }कँवल भँवर रबि देखै आँखी चंदन बास न बैठे माँखी |{
<ref>JayP597d</ref> }स्यामि समुँद मोर निरमल रतनसेनि जग सेनि दोसर सरि जो कहावै तस बिलाइ जस फेनि |{
<ref>JayP598.1</ref> }पदुमिनि बिनु मसि बोल न बैना सो मसि चित्र दुहूँ तोर नैना |{
<ref>JayP598.2</ref> }मसि सिंगार काजर सब बोला मसि क बुंद तिल सोह कपोला |{
<ref>JayP598.3</ref> }लोना सोइ जहाँ मसि रेखा मसि पुतरिन्ह निरमल जग देखा |{
<ref>JayP598.4</ref> }जो मसि घालि नैन दुहुँ लीन्ही सो मसि बेहर जाइ न कीन्ही |{
<ref>JayP598.5</ref> }मसि मुंद्रा दुहुँ कुच उपराहीं मसि भँवरा जस कँवल बसाहीं |{
<ref>JayP598.6</ref> }मसि केसन्ह मसि भौहँ उरेही मसि बिनु दसन सोभ नहिं देही |{
<ref>JayP598.7</ref> }सो कस सेत जहाँ मसि नाहीं सो कस पिंड न जेहि परिछाहीं |{
<ref>JayP598d</ref> }अस देवपाल राउ मसि छत्र धरा सिर फेरि चितउर राज बिसरि गा गइउँ जो कुंभलनेरि |{
<ref>JayP599.1</ref> }सुनि देवपाल जो कुंभलनेरी कँवल जो नैन भँवर घनि फेरी |{
<ref>JayP599.2</ref> }मोरे पिय के सतुरु देवपालू सो कत पूज सिंघ सरि भालू |{
<ref>JayP599.3</ref> }दोख भरा तन चेतनि कैसा तेहि क संदेस सुनावहि बेसा |{
<ref>JayP599.4</ref> }सोन नदी अस मोर पिय गरुवा पाहन होइ परै जौं हरुवा |{
<ref>JayP599.5</ref> }जेहि ऊपर अस गरुवा पीऊ सो कस डोल डोलाएँ जीऊ |{
<ref>JayP599.6</ref> }फेरत नैन चेरि सौ छूटीं भै कूटनि कुटनी तसि कूटी |{
<ref>JayP599.7</ref> }कान नाक काटे मसि लाई बहु रिसि काढ़ि दुवार नँघाई |{
<ref>JayP599d</ref> }मुहमद गरुए जो बिधि गढ़े का कोई तिन्ह फूँक जिन्हके भार जगत थिर उड़हिं न पवन के झूँक |{
<ref>JayP600.1</ref> }रानी धरमसार पुनि साजा बंदि मोख जेहिं पावै राजा |{
<ref>JayP600.2</ref> }जाँवत परदेसी चलि आवा अन्न दान पय पानि पियावा |{
<ref>JayP600.3</ref> }जोगी जती आव जेत कंथी पूँछै पियहि जान कोइ पंथी |{
<ref>JayP600.4</ref> }देत जो दान बाँह भइ ऊँची जाइ साहि पहँ बात पहूँची |{
<ref>JayP600.5</ref> }पातर एक हुती जोगि सुवाँगी साह अखारें हुति ओहि माँगी |{
<ref>JayP600.6</ref> }जोगिनि भेस बियोगिनि कीन्हा सिंगी सबद मूल तँतु लीन्हा |{
<ref>JayP600.7</ref> }पदुमिनि कहँ पठई कै जोगिनि बेगि आनु कै बिरह बियोगिनि |{
<ref>JayP600d</ref> }चतुर कला मन मोहनि परकाया परवेस आइ चढ़ी चितउर गढ़ होइ जोगिनि के भेस |{
<ref>JayP601.1</ref> }माँगत राजबार चलि आई भीतर चेरिन्ह बात जनाई |{
<ref>JayP601.2</ref> }जोगिनि एक बार है कोई माँगै जैस बियोगिनि होई |{
<ref>JayP601.3</ref> }अबहिं नवल जोबन तप लीन्हे फारि पटोरा कंथा कीन्हे |{
<ref>JayP601.4</ref> }बिरह भभूति जटा बैरागी छाला काँध जाप कँठ लागी |{
<ref>JayP601.5</ref> }मुंद्रा स्रवन डँड न थिर जीऊ तन तिरसूल अधारी पीऊ |{
<ref>JayP601.6</ref> }छात न छाँह धूप जस मरई पायन पाँवरि भूँभुरि जरई |{
<ref>JayP601.7</ref> }सिंगी सबद धधाँरी करा जरै सो ठाँउ पाँउ जहँ धरा |{
<ref>JayP601d</ref> }किंगिरी गहें बियोग बजावै बारहिं बार सुनाव नैन चक्र चारिहुँ दिसि हेरै दहुँ दरसन कब पाव |{
<ref>JayP602.1</ref> }सुनि पदुमावति मँदिल बोलाई पूँछी कवन देस सों आई |{
<ref>JayP602.2</ref> }तरुनि बैस तुम्ह छाज न जोगू केहि कारन अस कीन्ह बियोगू |{
<ref>JayP602.3</ref> }कहेसि विरह दुख जान न कोई बिरहिनि जान बिरह जेहि होई |{
<ref>JayP602.4</ref> }कंत हमार गए परदेसा तेहि कारन हम जोगिनि भेसा |{
<ref>JayP602.5</ref> }काकर जिउ जोबन औ देहा जौं पिय गएउ भएउ सब खेहा |{
<ref>JayP602.6</ref> }फारि पटोर कीन्ह मैं कंथा जहँ पिउ मिलै लेहुँ सो पंथा |{
<ref>JayP602.7</ref> }फिरा करौं चहुँ चक्र पुकारा जटा परीं को सीस सँभारा |{
<ref>JayP602d</ref> }हिरदै भीतर पिउ बसै मिलै न पूँछौं काहि सून जगत सब लागै पिय बिनु किछौ न आहि |{
<ref>JayP603.1</ref> }स्रवन छेदि मुंद्रा मैं मेले सबद ओनाउँ कहाँ दहुँ खेले |{
<ref>JayP603.2</ref> }तेहि बियोग सिंगी नित पूरौं बार बार होइ किंगरी झूरौं |{
<ref>JayP603.3</ref> }को मोहिं लै पिउ के डँड लावै परम अधारी बात जनावै |{
<ref>JayP603.4</ref> }पाँवरि टूटि चलत गा छाला मन न मरै तन जोबन बाला |{
<ref>JayP603.5</ref> }गइँउ पयाग मिला नहिं पीऊ करवत लीन्ह दीन्ह बलि जीऊ |{
<ref>JayP603.6</ref> }जाइ बनारसि जारिउँ कया पारिउँ पिंड निबहुरे गया |{
<ref>JayP603.7</ref> }जगरनाथ जगरन कै आई पुनि दुवारिका जाई अन्हाई |{
<ref>JayP603d</ref> }जाइ केदार दाग तन कीन्हेउ तहँ न मिला तन आँकि ढूंढ़ि अजोध्या सब फिरिउँ सरग दुआरी झाँकि |{
<ref>JayP604.1</ref> }बन बन सब हेरेऊँ बनखंडा जल जल नदी अठारह गंडा |{
<ref>JayP604.2</ref> }चौंसठि तिर्थ कीन्ह सब ठाँऊ लेत फिरौं ओहि पिय कर नाऊँ |{
<ref>JayP604.3</ref> }ढीली सब हेरेउँ तुरुकानू औ सुलतान केर बँदिवानू |{
<ref>JayP604.4</ref> }रतनसेनि देखेउँ बँदि माहाँ जरै धूप खिन पाव न छाहाँ |{
<ref>JayP604.5</ref> }का सो भोग जेहि अंत न केऊ एहि दुख लिहें भई सुखदेऊ |{
<ref>JayP604.6</ref> }सब राजा बाँधे औ दागे जोगिनि जानि राजा पाँ लागे |{
<ref>JayP604.7</ref> }ढीली नाउँ न जानहि ढीली सुठि बँदि गाढ़ न निकसै कीली |{
<ref>JayP604d</ref> }देखि दगध दुख ताकर अबहूँ कया न जीउ सो धनि जियति किमि आछै जेहिक ऐस बँदि पीउ |{
<ref>JayP605.1</ref> }पदुमावति जौं सुना बँदि पीऊ परा अगिनि मह जानहुँ घीऊ |{
<ref>JayP605.2</ref> }दौरि पायँ जोगिनि के परी उठी आगि जोगिनि पुनि जरी |{
<ref>JayP605.3</ref> }पाय देइ दुइ नैनन्ह लावौं लै चलु तहाँ कंत जहँ पावौं |{
<ref>JayP605.4</ref> }जिन्ह नैनन्ह देखा तैं पीऊ सो मोहि देखाउ देउँ बलि जीऊ |{
<ref>JayP605.5</ref> }सत औ धरम देउँ सब तोही पिय की बात कही जेंइ मोही |{
<ref>JayP605.6</ref> }तूँ मोरि गुरू तोरि हौं चेली भूली फिरत पंथ जेइँ मेली |{
<ref>JayP605.7</ref> }डंड एक माया करु मोरें जोगिन होउँ चलैं सँग तोरें |{
<ref>JayP605d</ref> }सखिन्ह कहा पदुमावति रानी करहु न परगट भेस जोगी सोइ गुपुत मन जोगवै लै गुरु कर उपदेस |{
<ref>JayP606.1</ref> }भीखि लेहि जोगिनि फिर माँगू कंत न पाइअ किए सँवागू |{
<ref>JayP606.2</ref> }एइ बिधि जोग बियोग जो सहा जैसें पिउ राखै तिमि रहा |{
<ref>JayP606.3</ref> }गिरिही महँ भै रहै उदासा अंचल खप्पर सिंगी स्वाँसा |{
<ref>JayP606.4</ref> }रहै पेम मन अरुझा लटा बिरह धँधारि परहिं सिर जटा |{
<ref>JayP606.5</ref> }नैन चक्र हेरै पिय पंथा कया जो कापर सोई कंथा |{
<ref>JayP606.6</ref> }छाला पुहुमि गँगन सिर छाता रंग रकत रह हिरदै राता |{
<ref>JayP606.7</ref> }मन माला फेरत तंत ओहीं पाँचौं भूत भसम तन होहीं |{
<ref>JayP606d</ref> }कुंडल सो जो सुनै पिय बैना पाँवरि पाय परेहु डँड एक जाहु गोरा बादिल पहँ जाठ अधारी लेहु |{
<ref>JayP607.1</ref> }सखिन्ह बुझाई दगधि अपारा गै गोरा बादिल के बारा |{
<ref>JayP607.2</ref> }कँवल चरन भुइँ जरम न धरे जात तहाँ लगि छाला परे |{
<ref>JayP607.3</ref> }निसरि आए सुनि छत्री दोऊ तस काँपे जस काँप न कोऊ |{
<ref>JayP607.4</ref> }केस छोरि चरनन्ह रज झारे कहाँ पाउ पदुमावति धारे |{
<ref>JayP607.5</ref> }राखा आनि पाट सोनवानी बिरह बियोग न बैठी रानी |{
<ref>JayP607.6</ref> }चँवरधारि होइ चँवर डोलावहिं माथें छाहँ रजायसु पावहिं |{
<ref>JayP607.7</ref> }उलटि बहा गंगा कर पानी सेवक बार न आवै रानी |{
<ref>JayP607d</ref> }का अस कीन्ह कस्ट जिय जो तुम्ह करत न छाज अग्याँ होइ बेगि कै जीव तुम्हारे काज |{
<ref>JayP608.1</ref> }कहै रोइ पदुमावति बाता नैनन्ह रकत देखि जग राता |{
<ref>JayP608.2</ref> }उलथि समुँद जस मानिक भरे रोई रुहिर आँसु तस ढरे |{
<ref>JayP608.3</ref> }रतन के रंग नैन पै वारौं रती रती कै लोहू ढारौं |{
<ref>JayP608.4</ref> }कँवलन्ह ऊपर भवर उड़ावौं सूरज जहाँ तहाँ लै लावौं |{
<ref>JayP608.5</ref> }हिय कै हरद बदन कै लोहू जिउ बलि देऊँ सो सँवरि बिछोहू |{
<ref>JayP608.6</ref> }परहिं आँसु सावन जस नीरू हरियर भुइँ कुसिंभ तन चीरू |{
<ref>JayP608.7</ref> }चढ़े भुवंग लुरहिं लट केसा भै रोवत जोगिनि के भेसा |{
<ref>JayP608d</ref> }बीर बहूटी होइ चली तबहूँ रहहिं न आँसु नैनन्हि पंथ न सूझै लागेउ भादवँ मासु |{
<ref>JayP609.1</ref> }तुम्ह गोरा बादिल खँभ दोऊ जस भारथ तुम्ह औरु न कोऊ |{
<ref>JayP609.2</ref> }दुख बिरिखा अब रहै न राखा मूल पतार सरग भइ साखा |{
<ref>JayP609.3</ref> }छाया रही सकल महि पूरी बिरह बेलि होइ बाढ़ि खजूरी |{
<ref>JayP609.4</ref> }तेहि दुख केत बिरिख बन बाढ़े सीस उघारें रोवहिं ठाढ़े |{
<ref>JayP609.5</ref> }पुहुमी पूरि सायर दुख पाटा कौड़ी भई बिहरि हिय फाटा |{
<ref>JayP609.6</ref> }बिहरा हिए खजूरि क बिया बिहरै नहिं यह पाहन हिया |{
<ref>JayP609.7</ref> }पिय जहँ बंदि जोगिन होइ धावौं हौं होइ बंदि पियहि मोकरावौं |{
<ref>JayP609d</ref> }सूरज गहन गरासा कवँल न बैठे पाट महूँ पंथ तेहि गवनब कंत गए जेहि बाट |{
<ref>JayP610.1</ref> }गोरा बादिल दुवौ पसीजे रोवत रुहिर सीस पाँ भीजे |{
<ref>JayP610.2</ref> }हम राजा सौं इहै कोहाने तुम्ह न मिलहु धरि येहु तुरुकाने |{
<ref>JayP610.3</ref> }जो मत सुनि हम आइ कोंहाई सो निआन हम माँथें आई |{
<ref>JayP610.4</ref> }जब लगि जियहिं न ताकहिं दोहू स्यामि जिऐ कस जोगिन होहू |{
<ref>JayP610.5</ref> }उऐ अगस्ति हस्ति घन गाजा नीर घटा घर आइहि राजा |{
<ref>JayP610.6</ref> }का बरखा अगस्ति की डीठी परै पलानि तुरंगम पीठी |{
<ref>JayP610.7</ref> }बेधौं राहू छड़ावौं सूरू रहै न दुख कर मूल अँकूरू |{
<ref>JayP610d</ref> }वह सूरज तुम्ह ससि सरद आनि मिलावहिं सोइ तस दुख महँ सुख उपनै रैनि माँझ दिन होइ |{
<ref>JayP611.1</ref> }लेहु पान बादिल औ गोरा केहि लै देउँ उपमा तुम्ह जोरा |{
<ref>JayP611.2</ref> }तुम्ह सावँत नहिं सरबरि कोऊ तुम्ह अंगद हनिवंत सम दोऊ |{
<ref>JayP611.3</ref> }तुम्ह बलबीर जाज जगदेऊ तुम्ह मुस्टिक औ मालकँडेऊ |{
<ref>JayP611.4</ref> }तुम्ह अरजुन औ भीम भुआरा तुम्ह नल नील मेंड़ देनिहारा |{
<ref>JayP611.5</ref> }तुम्ह टारन भारन जग जाने तुम्ह सो परसु औ करन बखाने |{
<ref>JayP611.6</ref> }तुम्ह मोरे बादिल औ गोरा काकर मुक हेरौं बंदिछोरा |{
<ref>JayP611.7</ref> }जस हनिवँत राघौ बँदि छोरी तस तुम्ह छोरि मिलावहु जोरी |{
<ref>JayP611d</ref> }जैसें जरत लखा ग्रिहँ साहस कीन्हेउ भीवँ जरत खंभ तस काढ़हु कै पुरुखारथ जीवँ |{
<ref>JayP612.1</ref> }गोरा बादिल बीरा लीन्हा जस अंगद हनिवँत बर कीन्हा |{
<ref>JayP612.2</ref> }साजि सिंहासन तानहिं छातू तुम्ह माँथें जुग जुग अहिबातू |{
<ref>JayP612.3</ref> }कवँल चरन भुइँ धरत दुखावहु चढ़हु सुखासन मँदिल सिधावहु |{
<ref>JayP612.4</ref> }सुनि सूरज कवँलहि जिय जागा केसरि बरन बोल हियँ लागा |{
<ref>JayP612.5</ref> }जनु निसि महँ रबि दीन्ह देखाई भा उदौत मसि गई बिलाई |{
<ref>JayP612.6</ref> }चढ़ि सो सिंघासन झमकत चली जानहुँ दुइज चाँद निरमली |{
<ref>JayP612.7</ref> }औ सँग सखी कमोद तराईं ढारत चवर मँदिल लै आईं |{
<ref>JayP612d</ref> }देखि सो दुइज सिंघासन संकर धरा लिलाट कवँल चरन पदुमावति लै बैसारेन्हि पाट |{
<ref>JayP613.1</ref> }बादिल केरि जसोवै माया आइ गहे बादिल के पाया |{
<ref>JayP613.2</ref> }बादिल राय मोर तूँ बारा का जानसि कस होइ जुझारा |{
<ref>JayP613.3</ref> }पातसाहि पुहुमीपति राजा सनमुख होइ न हमीरहिं छाजा |{
<ref>JayP613.4</ref> }छित्तस लाख तुरै जेहिं छाजहिं बीस सहस हस्ती दर गाजहिं |{
<ref>JayP613.5</ref> }जबहिं आइ जुरिहै वह ठटा देखत जैस गगन घन घटा |{
<ref>JayP613.6</ref> }चमकहिं खरग सो बीज समाना गल गाजहिं धुम्मरहिं निसाना |{
<ref>JayP613.7</ref> }बरिसहिं सेल बान घन घोरा धीरज धीर न बाँधहिं तोरा |{
<ref>JayP613d</ref> }जहाँ दलपती दलमलहिं तहाँ तोर का जोग आजु गवन तोर आवै मँदिल मानु सुख भोग |{
<ref>JayP614.1</ref> }मता न जानसि बालक आदी हौं बादिला सिंघ रनबादी |{
<ref>JayP614.2</ref> }सुनि गज जूह अधिक जिउ तपा सिंघ की जाति रहै नहिं छपा |{
<ref>JayP614.3</ref> }तब गाजन गलगाज सिंघेला सौहँ साहि सौं जुरौं अकेला |{
<ref>JayP614.4</ref> }अंगद कोपि पाँव जस राखा टेकौं कटक छतीसौ लाखा |{
<ref>JayP614.5</ref> }को मोहि सौहँ होइ मैमंता फारौं कुंभ उचारौं दंता |{
<ref>JayP614.6</ref> }जादौं स्याम सँकरे जस टारा बल हरि जस जुरजोधन मारा |{
<ref>JayP614.7</ref> }हनिवँत सरिस जंघ बर जोरौं धँसौं समुंद्र स्याम बँदि छोरौं |{
<ref>JayP614d</ref> }जौं तुम्ह मात जसोवै कान्ह न जानहु बार जहँ राजा बलि बाँधा छोरौं पैठि पतार |{
<ref>JayP615.1</ref> }बादिल गवन जूझि कहँ साजा तैसेहिं गवन आइ घर बाजा |{
<ref>JayP615.2</ref> }लिहें साथ गवने कर चारू चंद्र बदनि रचि कीन्ह सिंगारू |{
<ref>JayP615.3</ref> }माँग मोंति भरि सेंदुर पूरा बैठ मँजूर बाँक तस जूरा |{
<ref>JayP615.4</ref> }भौहैं धनुक टँकोरि परीखे काजर नैन मार सर तीखे |{
<ref>JayP615.5</ref> }घालि कचपची टीका सजा तिलक जो देख ठाउँ जिउ तजा |{
<ref>JayP615.6</ref> }मनि कुंडल डोलहिं दुइ स्रवना सीस धुनहिं सुनि सुनि पिय गवना |{
<ref>JayP615.7</ref> }नागिनि अलक झलक उर हारू भएउ सिंगार कंत बिनु भारू |{
<ref>JayP615d</ref> }गवन जो आई पिय रवनि पिय गवने परदेस सखी बुझावौं किमि अनल बुझै सो कहु उपदेस |{
<ref>JayP616.1</ref> }मानि गवन जस घूँघट काढ़ी बिनबै आइ नारि भै ठाढ़ी |{
<ref>JayP615.2</ref> }तीखे हेरि चीर गहि ओढ़ा कंत न हेर कीन्ह जिय पोढ़ा |{
<ref>JayP615.3</ref> }तब धनि विहँसि कीन्ह चखु डीठी बादिल तबहिं दीन्ह फिरि पीठी |{
<ref>JayP615.4</ref> }मुख फिराइ मन उपनी रीसा चलत न तिरिया कर मुख दीसा |{
<ref>JayP615.5</ref> }भा मन फीक नारि के लेखें कस पिय पीठि दीन्हि मोहिं देखें |{
<ref>JayP615.6</ref> }मकु पिय दिस्टि समानेउ चालू हुलसा पीठि कढ़ावै सालू |{
<ref>JayP615.7</ref> }कुच तूँबी अब पीथि गड़ोवौं कहेसि जो हूक काढ़ि रस धोवौं |{
<ref>JayP616d</ref> }रहौं लजाइ तौं पिय चलै कहौं तो मोहि कह ढीठि ठाढ़ि तिवानी का करौं दूभर दुवौ बसीठि |{
<ref>JayP617.1</ref> }मान किहें जौ पियहि न पावौं तजौं मान कर जोरि मनावौं |{
<ref>JayP617.2</ref> }कर हुँति कंत जाइ जेहि लाजा घूँघट लाज आव केहि काजा |{
<ref>JayP617.3</ref> }तब धनि बिहंसि कहा गहि फेटा नारि जो बिनवै कंत न मेंटा |{
<ref>JayP617.4</ref> }आजु गवन हौं आई नाहाँ तुम्ह न कंत गवनहु रन माहाँ |{
<ref>JayP617.5</ref> }गवन आव धनि मिलन की ताईं कवन गवन जौ गवनै साईं |{
<ref>JayP617.6</ref> }धनि न नैन भरि देखा पीऊ पिय न मिला धनि सौं भरि जीऊ |{
<ref>JayP617.7</ref> }तहँ सब आस भरा हिय केवा भँवर न तजै बास रस लेवा |{
<ref>JayP617d</ref> }पायन्ह धरै लिलाट धनि बिनति सुनहु हो राय अलक परी फँदवारि होइ कैसेहुँ तजै न पाय |{
<ref>JayP618.1</ref> }छाँड़ु फेंट धनि बादिल कहा पुरुख गवन धनि फेंट न गहा |{
<ref>JayP618.2</ref> }जौं तूँ गवन आइ गजगामी गवन मोरु जहँवाँ मोर स्यामी |{
<ref>JayP618.3</ref> }जब लगि राजा छूटि न आवा भावै बीर सिंगारु न भावा |{
<ref>JayP618.4</ref> }तिरिया पुहुमि खरग कै चेरी जीतै खरग होइ तेहि केरी |{
<ref>JayP618.5</ref> }जेहिं कर खरग मूठि तेहिं गाढ़ी जहाँ न आँड़ न मोंछ न दाढ़ी |{
<ref>JayP618.6</ref> }तब मुख मोंछ जीव पर खेलैं स्यामि काज इंद्रासन पेलैं |{
<ref>JayP618.7</ref> }पुरुख बोलि कै टरै न पाछू दसन गयंद गीव नहिं काछू |{
<ref>JayP618d</ref> }तूँ अबला धनि मुगुध बुधि जानै जाननिहार जहँ पुरुखन्ह कहँ बीर रस भाव न तहाँ सिंगार |{
<ref>JayP619.1</ref> }जौं तुम्ह जूझि चहौ पिय बाजा किहें सिंगार जूझि मैं साजा |{
<ref>JayP619.2</ref> }जोबन आइ सौहँ होइ रोपा पखरा बिरह काम दल कोपा |{
<ref>JayP619.3</ref> }भएऊ बीर रस सेंदुर माँगा राता रुहिर खरग जस नाँगा |{
<ref>JayP619.4</ref> }भौहैं धनुक नैन सर साँधे काजर पनच बरुनि बिख बाँधे |{
<ref>JayP619.5</ref> }दै कटाख सो सान सँवारे औ नख सेल भाल अनियारे |{
<ref>JayP619.6</ref> }अलक फाँस गियँ मेलि असूझा अधर अधर सौं चाहै जूझा |{
<ref>JayP619.7</ref> }कुंभस्थल दुइ कुच मैमंता पेलैं सौहँ सँभारहु कंता |{
<ref>JayP619d</ref> }कोपि सँघारहु बिरह दल टूटि होइ दुइ आध पहिलें मोन्हि संग्राम कै करहु जूझ कै साध |{
<ref>JayP620.1</ref> }कैसेहुँ कंत फिरैं नहिं फेरें आगि परी चित उर धनि केरें |{
<ref>JayP620.2</ref> }उठे सो धूम नैन करुआने जबहीं आँसु रोइ बेहराने |{
<ref>JayP620.3</ref> }भीजे हार चीर हिय चोली रही अछूत कंत नहिं खोली |{
<ref>JayP620.4</ref> }भीजी अलक चुई कटि मंडन भीजे भँवर कँवल सिर फुंदन |{
<ref>JayP620.5</ref> }चुइ चुइ काजर आँचर भीजा तबहुँ न पिय कर रोवँ पसीजा |{
<ref>JayP620.6</ref> }छाँड़ि चला हिरदै दै डाहू निठुर नाहँ आपन नहि काहू |{
<ref>JayP620.7</ref> }सबै सिंगार भीज भूइँ चुवा छार मिलाइ कंत नहिं छुवा |{
<ref>JayP620d</ref> }रोएँ कंत न बहुरै तेहि रोएँ का काज कंत धरा मन जूझ रन धनि साजे सब साज |{
<ref>JayP621.1</ref> }मँते बैठ बादिल औ गोरा सो मन कीज परै नहिं भोरा |{
<ref>JayP621.2</ref> }पुरुख न करहिं नारि मति काँची जस नौसाबैं कीन्ह न बाँची |{
<ref>JayP621.3</ref> }हाथ चढ़ा इसिकंदर बरी सकति छाँड़ि कै भै बँदि परी |{
<ref>JayP621.4</ref> }सजग जो नाहि काह बर काँधा बधिक हुते हस्ती गा बाँधा |{
<ref>JayP621.5</ref> }देवन्ह चलि आई असि आँटी सुजन कँचन दुर्जन भा माँटी |{
<ref>JayP621.6</ref> }कंचन जुरै भए दस खंडा फुटि न मिलै माँटी कर भंडा |{
<ref>JayP621.7</ref> }जस तुरुकन्ह राजहिं छर साजा तस हम साजि छड़ावहिं राजा |{
<ref>JayP621d</ref> }पूरुख तहाँ करै छर जहँ बर कीन्हें न आँट जहाँ फूल तहाँ फूल होइ जहाँ काँट तहाँ काँट |{
<ref>JayP622.1</ref> }सोरह सौ चंडोल सँवारे कुँवर सँजोइल कै बैसारे |{
<ref>JayP622.2</ref> }साजा पदुमावति क बेवानू बैठ लोहार न जानै भानू |{
<ref>JayP622.3</ref> }रचि बेवान तस साजि सँवारा चहुँ दिसि चँवर करहिं सब ढारा |{
<ref>JayP622.4</ref> }साजि सबै चंडोल चलाए सुरँग ओढ़ाइ मोंति तिन्ह लाए |{
<ref>JayP622.5</ref> }भै सँग गोरा बादिल बली कहत चले पदुमावति चली |{
<ref>JayP622.6</ref> }हीरा रतन पदारथ झूलहिं देखि बेवान देवता भूलहिं |{
<ref>JayP622.7</ref> }सोरह सै सँग चलीं सहेलीं कँवल न रहा औरु को बोली |{
<ref>JayP622d</ref> }रानी चली छड़ावै राजहिं आपु होइ तेहि ओल बत्तिस सहस सँग तुरिअ खिंचावहि सोरह सै चंडोल |{
<ref>JayP623.1</ref> }राजा बंदि जेहि की सौपना गा गोरा तापहँ अगुमना |{
<ref>JayP623.2</ref> }टका लाख दस दीन्ह अँकोरा बिनती कीन्ह पाय गहि गोरा |{
<ref>JayP623.3</ref> }बिनवहु पातसाहि पहँ जाई अब रानी पदुमावति आई |{
<ref>JayP623.4</ref> }बिनै करै आई हौं ढीली चितउर की मो सिउँ है कीली |{
<ref>JayP623.5</ref> }एक घरी जौं अग्याँ पावौं राजहिं सौंपि मँदिल कहँ आवौं |{
<ref>JayP623.6</ref> }बिनवहु पातसाहि के आगें एक बात दीजै मोहिं माँगें |{
<ref>JayP623.7</ref> }हते रखवार आगें सुलतानी देखि अँकोर भए जस पानी |{
<ref>JayP623d</ref> }लीन्ह अँकोर हाथ जेइँ जाकर जीव दीन्ह तेहि हाँथ जो वहु कहै सरै सो कीन्हे कनउड़ झार न माँथ |{
<ref>JayP624.1</ref> }लोभ पाप कै नदी अँकोरा सत्त ु न रहै हाथ जस बोरा |{
<ref>JayP624.2</ref> }जहँ अँकोर तहँ नेगिन्ह राजू ठाकुर केर बिनासहिं काजू |{
<ref>JayP624.3</ref> }भा जिउ घिउ रखवारन्ह केरा दरब लोभ चंडोल न हेरा |{
<ref>JayP624.4</ref> }जाइ साहि आगें सिर नावा ऐ जग सूर चाँद चलि आवा |{
<ref>JayP624.5</ref> }औ जावँत सँग नखत तराईं सोरह सै चंडोल सो आईं |{
<ref>JayP624.6</ref> }चितउर जेति राज कै पूँजी लै सो आई पदुमावति कूँजी |{
<ref>JayP624.7</ref> }बिनति करै कर जोरें खरी लै सौंपौं राजहिं एक घरी |{
<ref>JayP624d</ref> }इहाँ उहाँ के स्वामी दुहूँ जगत मोहि आस पहिलें दरस देखावहु तौ आवौं कबिलास |{
<ref>JayP625.1</ref> }अग्याँ भई जाउ एक घरी छूँछि जो घरी फेरि बिधि भरी |{
<ref>JayP625.2</ref> }चलि बेवान राजा पहँ आवा सँग चंडोल जगत गा छावा |{
<ref>JayP625.3</ref> }पदुमावति मिस हुत जो लोहारू निकसि काटि बँदि कीन्ह जोहारू |{
<ref>JayP625.4</ref> }उठेउ कोपि जब छूटेउ राजा चढ़ा तुरंग सिंघ अस गाजा |{
<ref>JayP625.5</ref> }गोरा बादिल खाँडा काढ़े निकसि कुँवर चढ़ि चढ़ि भए ठाढ़े |{
<ref>JayP625.6</ref> }तीख तुरंग गँगन सिर लागा केहु जुगुति को टेकै बागा |{
<ref>JayP625.7</ref> }जौं जिउ ऊपर खरग सँभारा मरनिहार सो सहसन्हि मारा |{
<ref>JayP625d</ref> }भई पुकार साहि सौं ससियर नखत सो नाहिं छर कै गहन गरासा गहन गरासे जाहिं |{
<ref>JayP626.1</ref> }लै राजहिं चितउर कहँ चले छूतेउ मिरिग सिंघ कलमले |{
<ref>JayP626.2</ref> }चढ़ा साहि चढ़ि लागि गोहारी कटक असूझ पारि जग कारी |{
<ref>JayP626.3</ref> }फिरि बादिल गोरा सौं कहा गहन छूट पुनि जाइहि गहा |{
<ref>JayP626.4</ref> }चहुँ दिसि आइ अलोपत भानू अब यह गोइ इहै मैदानू |{
<ref>JayP626.5</ref> }तूँ अब राजहिं लै चलु गोरा हौं अब उलटि जुरौं भा जोरा |{
<ref>JayP626.6</ref> }दहुँ चौगान तुरुक कस खेला होइ खेलार रन जुरौं अकेला |{
<ref>JayP626.7</ref> }तब पावौं बादिल अस नाऊँ जीति मैदान गोइ लै जाँऊ |{
<ref>JayP626d</ref> }आजु खरग चौगान गहि करौं सीस रन गोइ खेलैं सौहँ सों हाल जगत महँ होइ |{
<ref>JayP627.1</ref> }तब अंकम दै गोरा मिला तूँ राजहिं लै चलु बादिला |{
<ref>JayP627.2</ref> }पिता मरै जो सारें साथें मींचु न देइ पूत के माँथें |{
<ref>JayP627.3</ref> }मैं अब आउ भरी औ भूँजी का पछिताँउ आइ जौं पूजी |{
<ref>JayP627.4</ref> }बहुतन्ह मारि मरौं जौं जूझी ताकहँ जनि रोवहु मन बूझी |{
<ref>JayP627.5</ref> }कुँवर सहस सँग गोरैं लीन्हें औरु बीर सँग बादिल दीन्हें |{
<ref>JayP627.6</ref> }गोरहि समदि बादिला गाजा चला लीन्ह आगें कै राजा |{
<ref>JayP627.7</ref> }गोरा उलटि खेत भा ठाढ़ा पुरुखन्ह देखि चाउ मन बाढ़ा |{
<ref>JayP627d</ref> }आउ कटक सुलतानी गँगन छपा मसि माँझ परत आव जग कारी होत आव दिन साँझ |{
<ref>JayP628.1</ref> }होइ मैदान परी अब गोई खेल हाल दहुँ काकरि होई |{
<ref>JayP628.2</ref> }जोबन तुरै चढ़ी सो रानी चली जीति अति खेल सयानी |{
<ref>JayP628.3</ref> }लट चौगान गोइ कुच साजी हिय मैदान चली लै बाजी |{
<ref>JayP628.4</ref> }हाल सो करै गोइ लै बाढ़ा कूरी दुहूँ बीच कै काढ़ा |{
<ref>JayP628.5</ref> }भए पहार दुवौ वै कूरी दिस्टि नियर पहुँचत सुठि दूरी |{
<ref>JayP628.6</ref> }ठाढ़ बान अस जानहुँ दोऊ सालहिं हिए कि काढ़ै कोऊ |{
<ref>JayP628.7</ref> }सालहिं तेहि न जासु हियँ ठाढ़े सालहिं तासु चहै ओन्ह काढ़े |{
<ref>JayP628d</ref> }मुहमद खेल पिरेम का खरी कठिन चौगान सीस न दीजै गोई जौं हाल न होइ मैदान |{
<ref>JayP629.1</ref> }फिरि आगें गोरैं तव हाँका खेलैं आजु करौं रन साका |{
<ref>JayP629.2</ref> }हौं खेलैं धौलागिरि गोरा टरौं न टारा बाग न मोरा |{
<ref>JayP629.3</ref> }सोहिल जैस इंद्र उपराहीं मेघ घटा मोहि देखि बिलाहीं |{
<ref>JayP629.4</ref> }सहसौं सीसु सेस सरि लेखौं सहसौं नैन इंद्र भा देखौं |{
<ref>JayP629.5</ref> }चारिउ भुजा चतुर्भ ुज आजू कंस न रहा औरु को राजू |{
<ref>JayP629.6</ref> }हौं होइ भीवँ आजु रन गाजा पाछें घालि दंगवै राजा |{
<ref>JayP629.7</ref> }होइ हनिवँत जमकातरि ढाहौं आजु स्वामि सँकरँ निरबाहौं |{
<ref>JayP629d</ref> }होइ नल नील आजु हौं देउँ समुँद महँ मेंड़ कटक साहि कर टेकौं होइ सुमेरु रन बेंड़ |{
<ref>JayP630.1</ref> }ओनै घटा चहुँ दिसि तसि आई चमकहिं खरग बान झरि लाई |{
<ref>JayP630.2</ref> }डोलहिं नाहिं देव जस आदी पहुँचे तुरुक बाद कहँ बादी |{
<ref>JayP630.3</ref> }हाथन्ह गहे खरग हिरवानी चमकहिं सेल बीज की बानी |{
<ref>JayP630.4</ref> }सजे बान जानहुँ ओइ गाजा बासुकि डरै सीस जनि बाजा |{
<ref>JayP630.5</ref> }नेजा उठा डरा मन इंदू आइ न बाज जानि कै हिंदू |{
<ref>JayP630.6</ref> }गोरैं साथ लीन्ह सब साथी जनु मैमंत सुंड बिनु हाथी |{
<ref>JayP630.7</ref> }सब मिलि पहिलि उठौनी कीन्ही खावत अनी हाँकि सब लीन्ही |{
<ref>JayP630d</ref> }रुंड मुंड टूटहिं सिउँ बकतर औ कुंडि तुरिअ होहिं बिनु काँधे हस्ति बिनु सुंडि | |{
<ref>JayP631.1</ref> }ओनवत आव सैन सुलतानीं जानहुँ पुरवाई अति बानी |{
<ref>JayP631.2</ref> }लोहैं सैन सूझ सब कारी तिले एक कतहुँ न सूझ उघारी |{
<ref>JayP631.3</ref> }खरग पोलाद निरँग सब काढ़े हरे बिज्जु अस चमकहिं ठाढ़े |{
<ref>JayP631.4</ref> }कनक बानि गजबेलि सो नाँगी जानहुँ काल करहिं जिउ माँगी |{
<ref>JayP631.5</ref> }जनु जमकात करहिं सब भवाँ जिउ लै चहहिं सरग उपसवाँ |{
<ref>JayP631.6</ref> }सेल साँप जनु चाहहिं डसा लेहि काढ़ि जिउ मुख बिख बसा |{
<ref>JayP631.7</ref> }तिन्ह सामुहँ गोरा रन कोपा अंगद सरिस पाउ रन रोपा |{
<ref>JayP631d</ref> }सुपुरुस भागि न जानै भएँ भीर भूइँ लेइ असि बर गहें दुहूँ कर स्यामि काज जिउ देइ |{
<ref>JayP632.1</ref> }भै बगमेल सेल घन घोरा औ गज पेल अकेल सो गोरा |{
<ref>JayP632.2</ref> }सहस कुँवर सहसहुँ सत बाँधा भार पहार जूझि कहँ काँधा |{
<ref>JayP632.3</ref> }लागे मरे गोरा के आगें बाग न मुरै घाव मुख लागें |{
<ref>JayP632.4</ref> }जैस पतंग आगि धँसि लेहीं एक मुएँ दोसर जिउ देहीं |{
<ref>JayP632.5</ref> }टूटहिं सीस अधर धर मारे लोटहिं कंध कबंध निनारे |{
<ref>JayP632.6</ref> }कोई परहि रुहिर होइ राते कोइ घायल घूमहिं जस माँते |{
<ref>JayP632.7</ref> }कोइ खुर खेह गए भरि भोगी भसम चढ़ाइ परे जनु जोगी |{
<ref>JayP632d</ref> }घरी एक भा भारथ भा असवारन्ह मेल जूझि कुँवर सब बीते गोरा रहा अकेल |{
<ref>JayP633.1</ref> }गोरैं देख साथ सब जूझा आपन काल नियर भा बूझा |{
<ref>JayP633.2</ref> }कोपि सिंघ सामुहँ रन मेला लाखन्ह सौं नहिं मुरै अकेला |{
<ref>JayP633.3</ref> }लई हाँकि हस्तिन्ह कै ठटा जैसें सिंघ बिडारै घटा |{
<ref>JayP633.4</ref> }जेहि सिर देइ कोपि कर वारू सिउँ घोरा टूटै असवारू |{
<ref>JayP633.5</ref> }टूटहिं कंध कबंध निनारे माँठ मँजीठि जानु रन ढारे |{
<ref>JayP633.6</ref> }खेल फागु सेंदुर छिरियावै चाँचरि खेलि आगि रन धावै |{
<ref>JayP633.7</ref> }हस्ती घोर आइ जो ढूका उठै देह तिन्ह रुहिर भभूका |{
<ref>JayP633d</ref> }भै अग्याँ सुलतानी बेगि करहु एहि हाथ रतन जात है आगें लिये पदारथ साथ |{
<ref>JayP634.1</ref> }सबहि कटक मिलि गोरा छेंका कुंजल सिंघ जाइ नहिं टेका |{
<ref>JayP634.2</ref> }जेहिं दिसि उठै सोइ जनु खावा पलटि सिंघ तेहिं ठायँन्ह आवा |{
<ref>JayP634.3</ref> }तुरुक बोलावहिं बोलहिं बाहाँ गोरैं मींचु धरा मन माहाँ |{
<ref>JayP634.4</ref> }मुए पुनि जूझि जाज जगदेऊ जियत न रहा जगत महँ केऊ |{
<ref>JayP634.5</ref> }जनि जानहु गोरा सो अकेला सिंघ की मोंछ हाथ को मेला |{
<ref>JayP634.6</ref> }सिंघ जियत नहिं आपु धरावा मुएँ पार कोई घिसियावा |{
<ref>JayP634.7</ref> }करै सिंघ हठि सौंही डीठी जब लगि जिऐ देह नहिं पीठी |{
<ref>JayP634d</ref> }रतनसेनि तुम्ह बाँधा मसि गोरा के गात जब लगि रुहिर न धोवौं तब लगि होउँ न रात |{
<ref>JayP635.1</ref> }सरजा बीर सिंघ चढ़ि गाजा आइ सौहँ गोरा के बाजा |{
<ref>JayP635.2</ref> }पहलवान सो बखाना बली मदति मीर हमजा औ अली |{
<ref>JayP635.3</ref> }मदति अयूब सीस चढ़ि कोपे राम लखन जिन्ह नाउँ अलोपे |{
<ref>JayP635.4</ref> }ओ ताया सालार सो आए जिन्ह कौरौ पंडौ बँदि पाए |{
<ref>JayP635.5</ref> }लिंधउर देव धरा जिन्ह आदी और को माल बादि कहँ बादी |{
<ref>JayP635.6</ref> }पहुँचा आइ सिंघ असवारू जहाँ सिंघ गोरा बरियारू |{
<ref>JayP635.7</ref> }मारेसि साँगि पेट महँ धँसी काढ़ेसि हुमुकि आँति भुइँ खसी |{
<ref>JayP635d</ref> }भाँट कहा धनि गोरा तू भोरा रन राउ आँति सैंति करि काँधे तुरै देत है पाउ |{
<ref>JayP636.1</ref> }कहेसि अंत अब भा भूइ परना अंत सो तंत खेह सिर भरना |{
<ref>JayP636.2</ref> }केहि कै गरजि सिंघ अस धावा सरजा सारदूर पहँ आवा |{
<ref>JayP636.3</ref> }सरजैं कीन्ह साँगि सौं घाऊ परा खरग जनु परा निहाऊ |{
<ref>JayP636.4</ref> }बज्र साँगि ओ बज्र के डाँडा उठी आगि सिर बाजत खाँडा |{
<ref>JayP636.5</ref> }जानहुँ बजर बजर सौं बाजा सबहीं कहा परी अब गाजा |{
<ref>JayP636.6</ref> }दोसर खरग कुंडि पर दीन्हा सरजै धरि ओड़न पर लीन्हा |{
<ref>JayP636.7</ref> }तीसर खरग कंध पर लावा काँध गुरुज हत घाव न आवा |{
<ref>JayP636d</ref> }अस गोरैं हठि मारा उठी बजर की आगि कोइ न नियरें आव सिंघ सदूरहि लागि |{
<ref>JayP637.1</ref> }तब सरजा गरजा बरिवंडा जानहुँ सेर केर भुअडंडा |{
<ref>JayP637.2</ref> }कोपि गुरुज मेलेसि तस बाजा जनहुँ परी परबत सिर गाजा |{
<ref>JayP637.3</ref> }ठाठर टूट टूट सिर तासू सिउँ सुमेरु जनु टूट अकासू |{
<ref>JayP637.4</ref> }धमकि उठा सब सरग पतारू फिरि गै डीठि भवाँ संसारू |{
<ref>JayP637.5</ref> }भा परलौ सबहूँ अस जाना काढ़ा खरग सरग नियराना |{
<ref>JayP637.6</ref> }तस मारेसि सिउँ घोरैं काटा धरती काढ़ि सेस फन फाटा |{
<ref>JayP637.7</ref> }अति जौं सिंघ बरिअ होइ आई सारदूर सौं कवनि बड़ाई |{
<ref>JayP637d</ref> }गोरा परा खेत महँ सिर पहुँचावा बान बादिल लै गा राजहिं लै चितउर नियरान |{
<ref>JayP638.1</ref> }पदुमावति मन अही जो झूरी सुनत सरोवर हिय गा पूरी |{
<ref>JayP638.2</ref> }अद्रा महँ हुलास जस होई सुख सोहाग आदर भा सोई |{
<ref>JayP638.3</ref> }नलिनि निकंदी लीन्ह अँकूरू उठा कँवल उगवा सुनि सूरू |{
<ref>JayP638.4</ref> }पुरइनि पूरि सँवारे पाता पुनि बिधि आनि धरा सिर छाता |{
<ref>JayP638.5</ref> }लागे उदै होइ जस भोरा रैनि गई दिन कीन्ह बहोरा |{
<ref>JayP638.6</ref> }अस्तु अस्तु सुनि भा किलकिला आगें मिलै कटक सब चला |{
<ref>JayP638.7</ref> }देखि चाँद असि पदुमिनि रानी सखी कमोद सबै बिगसानी |{
<ref>JayP638d</ref> }गहन छूट दिनकर कर ससि सौं होइ मेराउ मँदिल सिंघासन साजा बाजा नगर बधाउ |{
<ref>JayP639.1</ref> }बिहँसि चंद दै माँग सेंदूरा आरति करै चली जहँ सूरा |{
<ref>JayP639.2</ref> }औ गोहने सब सखीं तराईं चितउर की रानी जहँ ताईं |{
<ref>JayP639.3</ref> }जनु बसंत रितु फूली छूटी कै सावन महँ बीरबहूटी |{
<ref>JayP639.4</ref> }भा अनंद बाजा पँच तूरा जगत रात होइ चला सेंदूरा |{
<ref>JayP639.5</ref> }राजा जनहुँ सूर परगासा पदुमावति मुख कँवल बिगासा |{
<ref>JayP639.6</ref> }कँवल पाय सूरुज के परा सूरुज कँवल आनि सिर धरा |{
<ref>JayP639.7</ref> }दुंद मृदंग मुर ढोलक बाजे इंद्र सबद सो सबद सुनि लाजे |{
<ref>JayP639d</ref> }सेंदुर फूल तँबोर सिउँ सखीं सहेंलीं साथ धनि पूजै पिय पाय दुइ पिय पूजै धनि माथ |{
<ref>JayP640.1</ref> }पूजा कवनि देउँ तुम्ह राजा सबै तुम्हार आव मोहि लाजा |{
<ref>JayP640.2</ref> }तन मन जोबन आरति करेऊँ जीउ काढ़ि नेवछावरि देऊँ |{
<ref>JayP640.3</ref> }पंथ पूरि कै दिस्टि बिछावौं तुम्ह पगु धरहु नैन हौं लावौं |{
<ref>JayP640.4</ref> }पाय बुहारत पलक न मारौं बरुनिन्ह सेंति चरन रज झारौं |{
<ref>JayP640.5</ref> }हिया सो मँदिल तुम्हारै नाहाँ नैनन्हि पँथ आवहु तेहि माहाँ |{
<ref>JayP640.6</ref> }बैठहु पाट छत्र नव फेरी तुम्हरें गरब गरुइ हौं चेरी |{
<ref>JayP640.7</ref> }तुम्ह जियँ हौंतन जौं अति मया कहै जो जीउ करै सो कया |{
<ref>JayP640d</ref> }जौं सूरुज सिर ऊपर आवा तब सो कँवल सुख छात नाहि तौं भरे सरोवर सूखै पुरइनि पात |{
<ref>JayP641.1</ref> }परसि पाय राजा के रानी पुनि आरति बादिल कहँ आनी |{
<ref>JayP641.2</ref> }पूजे बादिल के भुअडंडा तुरिअ के पाउ दाबि कर खंडा |{
<ref>JayP641.3</ref> }यह गज गवन गरब सिउँ मोरा तुम्ह राखा बादिल औ गोरा |{
<ref>JayP641.4</ref> }सेंदुर तिलक जो आँकुस अहा तुम्ह माँथें राखा तब रहा |{
<ref>JayP641.5</ref> }काज रतन तुम्ह जिय पर खेला तुम्ह जिउ आनि मँजूसा मेला |{
<ref>JayP641.6</ref> }राखेउ छात चँवर औ ढारा राखेउ छुद्रघंट झनकारा |{
<ref>JayP641.7</ref> }तुम्ह हनिवँत होइ धुजा बईठे तब चितउर पिय आइ पईठे |{
<ref>JayP641d</ref> }पुनि गज हस्ति चढ़ावा नेत बिछावा बाट बाजत गाजत राजा आइ बैठ सुख पाट |{
<ref>JayP642.1</ref> }निसि राजैं रानी कँठ लाई पिय मरजिया नारि ज्यौं पाई |{
<ref>JayP642.2</ref> }रँग कै राजैं दुख अगुसारा जियत जीव नहिं करौ निनारा |{
<ref>JayP642.3</ref> }कठिन बंदि लै तुरुकन्ह गहा जौं सँवरौं जिय पेट न रहा |{
<ref>JayP642.4</ref> }खनि गड़ ओबरी महँ लै मेला साँकर औ अँधियार दुहेला |{
<ref>JayP642.5</ref> }राँध न तहँवाँ दोसर कोई न जनौं पवन पानि कस होई |{
<ref>JayP642.6</ref> }खिन खिन जीव सँडासिन्ह आँका आवहि डोंब छुवावहिं बाँका |{
<ref>JayP642.7</ref> }बीछी साँप रहहिं निति पासा भोजन सोइ डसहिं हर स्वाँसा |{
<ref>JayP642d</ref> }आस तुम्हारे मिलन की रहा जीव तब पेट नाहिं तो होत निरास जौं कत जीवन कत भेंट |{
<ref>JayP643.1</ref> }तुम्ह पिय भँवर परी अति बेरा अब दुख सुनहु कँवल धनि केरा |{
<ref>JayP643.2</ref> }छाँड़ि गएहु सरबर महँ मोहीं सरवर सूखि गएउ बिनु तोहीं |{
<ref>JayP643.3</ref> }केलि जो करत हंस उड़ि गएऊ दिनअर मीत सो बैरी भएऊ |{
<ref>JayP643.4</ref> }गई भीर तजि पुरइनि पाता मुइउँ धूप सिर रहा न छाता |{
<ref>JayP634.5</ref> }भइउँ मीन तन तलफै लागा बिरहा आइ बैठ होइ कागा |{
<ref>JayP643.6</ref> }काग चोंच तस साल न नाहाँ जसि बँदि तोरि साल हिय माहाँ |{
<ref>JayP643.7</ref> }कहेउँ काग अब लै तहँ जाही जहँवाँ पिउ देखौं मोहि खाही |{
<ref>JayP643d</ref> }काग निखिद्ध गीध अस का मारहिं हौ मंदि एहि पछताएँ सुठि मुइउँ गइउँ न पिय सँग बंदि |{
<ref>JayP644.1</ref> }तेहि ऊपर का कहौं जो मारी बिखम पहार परा दुख भारी |{
<ref>JayP644.2</ref> }दूति एक देवपाल पठाई बाँभनि भेस छरै मोहिं आई |{
<ref>JayP644.3</ref> }कहै तोरि हौं आदि सहेली चलु लै जाउँ भँवर जहँ बेली |{
<ref>JayP644.4</ref> }तब मैं ग्यान कीन्ह सतु बाँधा ओहि के बोल लागु बिख साँधा |{
<ref>JayP644.5</ref> }कहेऊँ कँवल नहिं करै अहेरा जौं है भँवर करिहि सै फेरा |{
<ref>JayP644.6</ref> }पाँच भूत आतमा नेवारेउँ बारहिं बार फिरत मन मारेउँ |{
<ref>JayP644.7</ref> }औ समुझाएउँ आपन हियरा कंत न दूरि अहै सुठि नियरा |{
<ref>JayP644d</ref> }बास फूल घिउ छीर जस निरमल नीर मँठाहँ तस कि घटै घट पूरुख ज्यों रे अगिनि कठाहँ |{
<ref>JayP645.1</ref> }सुनि देवपाल राव कर चालू राजहि कठिन परा जिय सालू |{
<ref>JayP645.2</ref> }दादुर पुनि सो कँवल कहँ पेखा गादुर मुख न सूर कर देखा |{
<ref>JayP645.3</ref> }अपने रँग जस नाँच मँजूरू तेहि सरि साध करै तँवचूरू |{
<ref>JayP645.4</ref> }जब लहि आइ तुरुक गढ़ बाजा तब लगि धरि आनौं तौ राजा |{
<ref>JayP645.5</ref> }नींद न लीन्ह रैनि सब जागा होत बिहान जाइ गढ़ लागा |{
<ref>JayP645.6</ref> }कुंभलनेरि अगम गढ़ बाँका बिखम पंथ चढ़ि जाइ न झाँका |{
<ref>JayP645.7</ref> }राजहि तहाँ गएउ लै कालू होइ सामुँह रोपा देवपालू |{
<ref>JayP645d</ref> }दुवौ लरैं होइ सनमुख लोहें भएउ असूझ सतुरु जूझि तब निबरै एक दुहूँ महँ जूझ |{
<ref>JayP646.1</ref> }चढ़ि देवपालु राउ रन गाजा मोहि तोहि जूझि एकौझा राजा |{
<ref>JayP646.2</ref> }मेलेसि साँगि आइ बिख भरी मेंटि न जाइ काल की घरी |{
<ref>JayP646.3</ref> }आइ नाभि तर साँगि बईठी नाभि बेधि निकसी जहँ पीठी |{
<ref>JayP646.4</ref> }चला मारि तब राजैं मारा कंध टूट धर परा निनारा |{
<ref>JayP646.5</ref> }सीस काटि कै पैरैं बाँधा पावा दाउँ बैर जस साँधा |{
<ref>JayP646.6</ref> }जियत फिरा आइउँ बलु हरा माँझ बाट होइ लेंहें धरा |{
<ref>JayP646.7</ref> }कारी घाउ जाइ नहिं डोला गही जीभ जम कहै को बोला |{
<ref>JayP646d</ref> }सुद्धि बुद्धि सब बिसरी बाट परी मँझ बाट हस्ति घोर को काकर धर आना कै खाट |{
<ref>JayP647.1</ref> }तेहि दिन साँस पेट महँ रही जौ लगि दसा जियन की रही |{
<ref>JayP647.2</ref> }काल आइ देखराई साँटी उठि जिउ चला छाँड़ि कै माँटी |{
<ref>JayP647.3</ref> }काकर लोग कुटुँब घरबारू काकर अरथ दरब संसारू |{
<ref>JayP647.4</ref> }ओहि घरी सब भएउ परावा आपन सोइ जो बेरसा खावा |{
<ref>JayP647.5</ref> }अहे जो हितू साथ के नेगी सबै लाग काढ़ै पै बेगी |{
<ref>JayP647.6</ref> }हाथ झारि जस चला जुवारी तजा राज होइ चला भिखारी |{
<ref>JayP647.7</ref> }जब हुत जीव रतन सब कहा जौं भा बिन जिय कौड़ि न लहा |{
<ref>JayP647d</ref> }गढ़ सौंपा बादिल कहँ गए निकसि बसुदेउ छाँड़ी लंक भभीखन जेहि भावै सो लेउ |{
<ref>JayP648.1</ref> }पदुमावति नै पहिरि पटोरी चली साथ होइ पिय की जोरी |{
<ref>JayP648.2</ref> }सूरुज छपा रैनि होइ गई पूनिवँ ससि सो अमावस भई |{
<ref>JayP648.3</ref> }छोरे केस मोति लर छूटे जा हुँ रैनि नखत सब टूटे |{
<ref>JayP648.4</ref> }सेंदुर परा जो सीस उघारी आगि लाग जनु जग अँधियारी |{
<ref>JayP648.5</ref> }एहि देवस हौं चाहति नाहाँ चलैं साथ बाहौं गल बाहाँ |{
<ref>JayP648.6</ref> }सारस पंखि न जियै निनारे हौं तुम्ह बिनु का जियौं पियारे |{
<ref>JayP648.7</ref> }नेवछावरि कै तन छिरिआवौं छार होइ सँग बहुरि न आवौं |{
<ref>JayP648d</ref> }दीपक प्रीति पतंग जेउँ जनम निबाह करेउँ नेवछावरि चहुँ पास होइ कंठ लागि जिउ देउँ |{
<ref>JayP649.1</ref> }नागमती पदुमावति रानीं दुवौ महासत सती बखानीं |{
<ref>JayP649.2</ref> }दुवौ आइ चढ़ि खाट बईठीं औ सिवलोक परा तिन्ह डीठीं |{
<ref>JayP649.3</ref> }बैठौ कोइ राज औ पाटा अंत सबैं बैठिहि एहि खाटा |{
<ref>JayP649.4</ref> }चंदन अगर काढ़ि सर साजा औ गति देइ चले लै राजा |{
<ref>JayP649.5</ref> }बाजन बाजहिं होइ अकूता दुऔ कंत लै चाहहिं सूता |{
<ref>JayP649.6</ref> }एक जो बाजा भएउ बियाहू अब दोसरें होइ ओर निबाहू |{
<ref>JayP649.7</ref> }जियत जो जरहिं कंत की आसा मुँए रहसि बैठहिं एक पासा |{
<ref>JayP649d</ref> }आजु सूर दिन अँथवा आजु रैनि ससि बूड़ि आजु बाँचि जिय दीजिअ आजु आगि हम जूड़ि |{
<ref>JayP650.1</ref> }सर रचि दान पुन्नि बहु कीन्हा सात बार फिरि भाँवरि दीन्हा |{
<ref>JayP650.2</ref> }एक भँवरि भै जो रे बियाहीं अब दोसरि दै गौहन जाहीं |{
<ref>JayP650.3</ref> }लै सर ऊपर खाट बिछाई पौंढ़ीं दुवौ कंत कँठ लाई |{
<ref>JayP650.4</ref> }जियत कंत तुम्ह हम कँठ लाईं मुए कंठ नहिं छाँड़हिं साँईं |{
<ref>JayP650.5</ref> }औ जौ गाँठि कंत तुम्ह जोरी आदि अंत दिन्ह जाइ न छोरी |{
<ref>JayP650.6</ref> }एहि जग काह जो आथि निआथी हम तुम्ह नाहँ दुहूँ जग साथी |{
<ref>JayP650.7</ref> }लागीं कंठ आगि दै होरीं छार भई जरि अंग न मोरीं |{
<ref>JayP650d</ref> }रातीं पिय के नेह गइँ सरग भएउ रतनार जो रे उवा सो अँथवा रहा न कोइ संसार |{
<ref>JayP651.1</ref> }ओइ सह गवन भईं जब ताईं पातसाहि गढ़ छेंका आई |{
<ref>JayP651.2</ref> }तब लगि सो औंसर होइ बीता भए अलोप राम औ सीता |{
<ref>JayP651.3</ref> }आइ साहि सब सुना अखारा होइ गा राति देवस जो बारा |{
<ref>JayP651.4</ref> }छार उठाइ लीन्हि एक मूँठी दीन्हि उड़ाइ पिरथिमी झूठी |{
<ref>JayP651.5</ref> }जौ लगि ऊपर छार न परई तब लगि नाहिं जो तिस्ना मरई |{
<ref>JayP651.6</ref> }सगरैं कटक उठाई माँटी पुल बाँधा जहँ जहँ गढ़ घाटी |{
<ref>JayP651.7</ref> }भा ढोवा भा जूझि असूझा बादिल आइ पँवरि होइ जूझा |{
<ref>JayP651d</ref> }जौंहर भईं इस्तिरी पुरुख भए संग्राम पातसाहि गढ़ चूरा चितउर भा इसलाम |{
<ref>JayP652.1</ref> }मुहमद यहि कबि जोरि सुनावा सुना जो पेम पीर गा पावा |{
<ref>JayP652.2</ref> }जोरी लाइ रकत कै लेई गाढ़ी प्रीति नैन जल भेई |{
<ref>JayP652.3</ref> }औ मन जानि कबित अस कीन्हा मकु यह रहै जगत महँ चीन्हा |{
<ref>JayP652.4</ref> }कहाँ सो रतनसेनि अस राजा कहाँ सुवा असि बुधि उपराजा |{
<ref>JayP652.5</ref> }कहाँ अलाउदीन सुलतानू कहँ राघौ जेइँ कीन्ह बखानू |{
<ref>JayP652.6</ref> }कहँ सुरूप पदुमावति रानी कोइ न रहा जग रही कहानी |{
<ref>JayP652.7</ref> }धनि सो पुरुख जस कीरति जासू फूल मरै पै मरै न बासू |{
<ref>JayP652d</ref> }केइँ न जगत जस बेंचा केइँ न लीन्ह जस मोल जो यह पढ़ै कहानी हम सँवरै दुइ बोल |{
<ref>JayP653.1</ref> }मुहमद बिरिध बएस अब भई जोबन हुत सो अवस्था गई |{
<ref>JayP653.2</ref> }बल जो गएउ कै खीन सरीरू दिस्टि गई नैनन्ह दै नीरू |{
<ref>JayP653.3</ref> }दसन गए कै तुचा कपोला बैन गए दै अनरुचि बोला |{
<ref>JayP653.4</ref> }बुद्धि गई हिरदै बौराई गरब गएउ तरहुँड सिर नाई |{
<ref>JayP653.5</ref> }सरवन गए ऊँच दै सुना गारौ गएउ सीस भा धुना |{
<ref>JayP653.6</ref> }भँवर गएउ केसन्ह दै भुवा जोबन गएउ जियत जनु मुवा |{
<ref>JayP653.7</ref> }तब लगि जीवन जोबन साथाँ पुनि सो मींचु पराए हाथाँ |{
<ref>JayP653d</ref> }बिरिध जो सीस डोलावै सीस धुनै तेहि रीस बूढ़े आढे होहु तुम्ह केइँ यह दीन्ह असीस |{
}